
    Prečo je tu tak chladno?
  


  
    Na to, že Myriam práve vkročila do pekla, bolo tu dole, v pivničnej kobke bez okien s vlhkými stenami, na ktorých sa držala čierna pleseň ako rakovina na pľúcach fajčiara, príliš chladno.

  


  
    „Opatrne,“ upozornil ju policajt a naznačil jej, aby pri vchode do kotolne sklonila hlavu, ináč by sa udrela o potrubie odpadovej vody. A to mala Myriam iba stošesťdesiatpäť centimetrov. Na rozdiel od Tramnitza, ktorý aj pri takej strašnej príležitosti vyzeral atraktívne. Široké plecia, vysoké čelo, štíhly, no svalnatý. Ako stvorený na titulku kalendára berlínskej polície, keby nejaký bol. Tu dolu sa mu v blond účese v štýle „zase som nevedel zaspať“ zachytával prach a pavučiny, lebo hlavu mal tesne pod stropom pivnice. Domček na okraji Grunewaldu pochádzal z dvadsiatych rokov minulého storočia. Vtedy boli ľudia očividne menší.

  


  
    A určite nie takí zlí ako posledný obyvateľ tohto domu. Alebo predsa?
  


  
    Myriam prehltla a snažila sa rozpamätať na krstné meno milého policajta, ktorý ju vyzdvihol u nej doma a priviezol sem.
  


  
    Niežeby na tom záležalo. Len sa chcela rozptýliť. No nič dostatočne nevinné jej nezišlo na um. Nie tu, v pivnici, ktorá páchla krvou, močom a strachom.

  


  
    A smrťou.
  


  
    Tramnitz uvoľnil červeno-bielu policajnú pásku v tvare X, ktorou forenzní technici prelepili prázdny rám dverí. Na poletujúcej páske sa opakoval nápis čiernymi písmenami: POLÍCIA, VSTUP ZAKÁZANÝ.

  


  
    Ale Myriam to čítala ako: „NECHOĎ ĎALEJ! NEPOZERAJ SA TAM!“

  


  
    „Počujte.“ Komisár si nervózne pošúchal rukou trojdňové strnisko na brade. Vo svetle zaprášenej pivničnej lampy vyzeral, akoby mal žltačku. „Chcem vás upozorniť, že vlastne by sme tu ani nemali byť.“

  


  
    Myriam chcela prikývnuť a zároveň pokrútiť hlavou (Nie, nemali by sme. No na druhej strane: Áno, musím to urobiť), čo v konečnom dôsledku dopadlo tak, že čudne mykla telom.
  


  
    „Ale áno, chcem to vidieť,“ vyhlásila.
  


  
    Povedala to, ako keby šlo o nejakú vec. Nedokázala pomenovať tú hrôzu pravým menom, jej menom.
  


  
    „Prekračujem svoje právomoci. Miesto činu ešte nie je uvoľnené, a pohľad…“

  


  
    „Horšie než v mojich predstavách to nemôže byť,“ odvetila Myriam sotva počuteľne. „Prosím, musím to vidieť na vlastné oči.“

  


  
    „Dobre, ale opatrne!“ varoval ju policajt po druhý raz a ukázal na schody pred nimi. Malé drevené schodíky jej sucho vŕzgali pod teniskami. Tramnitz odtiahol belavú umelohmotnú plachtu ako kúpeľňový záves. Za ňou bolo čosi ako pivničná predsieň, ktorú majiteľ pravdepodobne používal ako prezliekareň či šatňu, o pár krokov ďalej za pootvorenými požiarnymi dverami čakalo peklo.

  


  
    Na medenej rúrke visela poštárska uniforma vzorne zavesená na ramienku. Vedľa stál vozík s balíkmi.
  


  
    „Tak predsa,“ hlesla Myriam.
  


  
    Tramnitz prikývol. Žmurkol, ako keby sa mu do oka dostalo zrniečko prachu, ťažký vzduch tu dolu ho bol plný. „Vaše podozrenie sa potvrdilo.“

  


  
    Panebože.
  


  
    Myriam si siahla na hrdlo, nedokázala prehltnúť, v ústach mala púšť.
  


  
    Keď polícia ani po týždňoch nenašla jedinú stopu po Laure, začala Myriam hľadať dcéru na vlastnú päsť. Ešte raz sa pýtala všetkých susedov, zamestnancov v obchodoch okolo ihriska vo Švajčiarskej štvrti, kde videli jej dcéru naposledy.
  


  
    Ozvala sa staršia, v tom veku už mierne dementná nájomníčka, ktorej výpoveď pravdepodobne nikto nebral vážne alebo ju po chvíli prestal počúvať, iste aj preto, že pri rozprávaní veľmi rýchlo stratila niť a začala sa zaoberať spomienkami. Žena s určitosťou tvrdila, že v deň únosu videla poštára. Bolo jej ho ľúto, s hromadou balíkov mu nikto nepomohol, musel ich všetky odniesť späť, celú dlhú cestu od obytného bloku na Altdorfskej až k svojej dodávke s logom DHL, lebo príjemcovia neboli doma. Potom odbočila – vraj jej pripomenul synovca. To prirovnanie veľmi nepomohlo jej dôveryhodnosti.
  


  
    A predsa poskytla jeden z najdôležitejších tipov!
  


  
    „Naozaj sa maskoval ako doručovateľ,“ potvrdil Tramnitz a jemne kopol do poldruha metra vysokej hromady balíkov na vozíku pri stene. Hoci sa jej ledva dotkol, zrútila sa, čo Myriam najprv prekvapilo a potom vydesilo.
  


  
    „Papmašé,“ vysvetlil jej Tramnitz. „Je to prázdne.“

  


  
    Bola to dutá atrapa.
  


  
    Vysoká meter päťdesiat.
  


  
    Dosť miesta pre sedemročné dievča.
  


  
    „Laura,“ zastonala Myriam. „Moje dievčatko. Čo s ňou urobil?“

  


  
    „Omámil ju, ukryl ju v tejto atrape a bez problémov odvliekol k svojej dodávke. Poďte.“ Tramnitzove silné ruky otvorili protipožiarne dvere, na ktorých bola zvonka nalepená stará nálepka Sound & Drumland. Je možné, že by mal ten netvor rád hudbu?

  


  
    Ako Laura?
  


  
    Myriam musela myslieť na detský klavír, ktorý kúpili len minulé leto a posledné týždne stál neznesiteľne ticho v obývačke. Zato tu dolu bol neznesiteľný hluk. Myriam mala pocit, že v štvorhrannej pivnici, kam práve vstúpila, počuje dcérin krik. Ozvenu spomienky, ktorá sa odrážala od mŕtvolne sivých stien a dláždenej podlahy s odpadom uprostred. Nad nimi sa kolísala holá žiarovka so škvrnami bielej farby, ktorá zdanlivo viac tienila, než svietila.
  


  
    „Čo je to?“ zachripela Myriam a ukázala na debnu pri stene pred nimi.
  


  
    Tramnitz si pošúchal vyholenú líniu vlasov na krku a skúmavo sa zahľadel na hranatú drevenú debnu. Ležala na kovovom stole, ktorý pripomínal pitevný stôl súdneho lekára. Bola zbitá z hnedého lisovaného dreva, dlhá asi meter a pol a široká tridsať centimetrov. Do pozdĺžnej strany oproti nim boli vyrezané dva okrúhle otvory, vzdialené od seba asi na šírku dlane a trochu väčšie ako plocha stolnotenisovej rakety. Obidva otvory aj vrch debny pokrývala nepriehľadná fólia, takže Myriam nevidela, čo je vnútri.

  


  
    „To je inkubátor,“ povedal Tramnitz a v pekle pivnice sa ešte viac ochladilo. Keď Miriam pochopila, že otvory sú určené na vkladanie rúk, aby sa človek mohol dotknúť toho, čo je za stenami „inkubátora“, prišlo jej nevoľno.
  


  
    „Čo jej urobil? Čo urobil môjmu dievčatku?“ opýtala sa Tramnitza, no ani sa naňho nepozrela.
  


  
    „Páchateľ dlhé roky pracoval na novorodeneckom oddelení, až kým ho neprepustili pre nemravné správanie. Nikdy sa z toho nespamätal. Tu dolu si vytvoril vlastné novorodenecké oddelenie.“

  


  
    „A čo tu chcel robiť?“

  


  
    Myriam pristúpila o krok bližšie, natiahla ruku, ale príliš sa triasla. Nedokázala to. Ako keby bolo okolo „inkubátora“ magnetické pole, ktoré odpudzovalo jej prsty tým silnejšie, čím viac sa priblížili, aby strhli fóliu.
  


  
    Tramnitz k nej zozadu pristúpil. Jemne sa dotkol jej pliec a odkašľal si. „Naozaj to chcete?“

  


  
    Namiesto toho, aby s krikom utiekla, prikývla.
  


  
    Policajt strhol fóliu z inkubátora a Myriam nedokázala dosť rýchlo zavrieť oči. Uvidela to a obraz hrôzy sa jej vpálil do mozgu ako horúce železo do kože zvieraťa.
  


  
    „Laura,“ vydralo sa jej z úst, lebo nebolo pochýb. Telo síce bolo celé zasypané podstielkou pre mačky, ktorá viaže pach, a pod doširoka otvorenými očami sa krútili larvy, ale Myriam ju spoznala: podľa jamky na brade, znamienka pri pravom obočí, a sponky Lillifee, ktorá krotila neskrotnú ofinu.
  


  
    „Staral sa o ňu.“

  


  
    „Čo?“

  


  
    Myriamin duch bol na míle vzdialený od skutočného života, stratený v mori bolesti a duševného utrpenia. Policajtove slová sa jej preliali do vedomia akoby z inej dimenzie a nedávali zmysel.

  


  
    „Dával jej jesť, lieky, teplo. A lásku.“

  


  
    „Lásku?“

  


  
    Myriam zaváhala, mala pocit, že prišla o rozum.
  


  
    Otočila sa k Tramnitzovi a pozrela sa nahor naňho. Jeho atraktívna symetrická tvár sa strácala v závoji sĺz ako za dažďovou stenou.
  


  
    Na jej zdesenie sa začal zadúšať od smiechu. „Och, toto je ešte oveľa lepšie, než som dúfal. Ten výraz vo vašej tvári!“

  


  
    V tej chvíli si Myriam bola istá, že Boh už neexistuje. Len ona, Laurina mŕtvola a diabol rovno pred ňou.
  


  
    „Vy nie ste policajt,“ chcela zakričať. „Vy ste to urobili! Vy ste uniesli moje dievčatko, týrali ho a zabili!“

  


  
    Ale všetky tie slová už nenašli cestu von z jej úst, lebo dostala úder sekerou rovno medzi oči.
  


  
    Posledné, čo v tomto živote počula, bol bolestne štiepavý zvuk, ako keby sa jej v ušiach lámal celý les na kosť vysušených konárov, prekrytý odporným smiechom Guida Tramnitza, keď ju udieral. Zas a zas. A znova.
  


  
    Až okolo neho a okolo nej bola iba červená hmla, potom ešte posledná prudká bolesť. Potom už nič.
  


  
    Ani len čierno.

    Till Berkhoff
  


  


  
    Bábätko sa dusilo, ale holohlavému to bolo jedno. Jeho päsť dopadla na kapotu Tillovho auta ako Thorovo kladivo. „Odprac si tú posratú kraksňu, toto je jednosmerka!“

  


  
    „Ešte stláčajte. Trikrát, ako som hovoril, to zvládnete,“ povedal Till, ktorý práve vystúpil zo záchranky.
  


  
    Nehovoril s dlháňom, ktorý stál pred ním na ulici v teplákovej súprave o tri čísla menšej, než by pri svojej svalovej hmote potreboval, ale s matkou v telefóne, ktorá mohla začať v panike hyperventilovať.
  


  
    Jej núdzové volanie prišlo pred piatimi minútami. Odvtedy sa jej Till snažil radiť: „Potom zas dýchanie z úst do úst. Hneď tam budeme.“

  


  
    Za predpokladu, že nás tuto hlavohruď konečne pustí.
  


  
    Od ženy ich delilo vzdušnou čiarou asi štyristo metrov a išli skratkou cez ulicu Eichkatzweg, aby obišli nehodu na Eichkampstraße. Ale keďže ten debil v SUV nechcel uvoľniť cestu, tak v úzkej jednosmerke so záchrankou jednoducho ďalej neprešli. Ulička nemala ani len chodník. A tento chrapúň zjavne chcel právom silnejšieho donútiť záchranku, aby zaradila spiatočku.

  


  
    „Zopakujem to už len raz a potom to tu bude plieskať, ale potlesk to nebude.“ Svalovec sa krátko obzrel k svojmu autu. Vnútri sedela červenovlasá vychrtlina a práve si maľovala kačičkové pery. „Stojíš mi v ceste a ponáhľam sa.“

  


  
    Till sa zhlboka nadýchol a na chvíľu spustil ruku s telefónom. „Počúvaj, čo si myslíš, čo tu robím?“ spýtal sa.
  


  
    Ukázal na záchranku, do ktorej idiot práve buchol päsťou. Maják na jej streche sa mĺkvo krútil.
  


  
    „Musím ísť na Dauerwaldweg, teraz určite nebudem cúvať cez ten úzky lievik, aby si sa ty dostal načas do fitka.“

  


  
    Nebolo zriedkavosťou, že chodci sa sťažovali, keď vozidlá rýchlej zdravotnej pomoci parkovali v druhom rade, ale toto bola aj na berlínske pomery celkom nová kvalita. Aj keď… Iba včera si v štvrti Lankwitz našli na prednom skle lístok: „Len preto, že zachraňujete ľudí, nemáte právo kaziť nám vzduch výfukovými plynmi. Nabudúce vypnite motor, kým vynesiete chorého z domu!“

  


  
    Starostlivý nahnevaný občan zjavne nedomyslel, že by zároveň vypli aj prístroje, ktoré pacienta s porážkou udržiavali pri živote. Alebo mu to bolo jedno. Tak ako hore svalov bolo teraz ukradnuté dusiace sa bábätko.
  


  
    „Haló? Ste ešte tam?“ počul Till ustrašenú matku, zatiaľ čo sa hlavohruď približovala.
  


  
    Pritlačil si telefón k uchu. „Áno, áno, ešte som tu. Pokračujte v dýchaní z úst do úst!“

  


  
    „Modrie. Bože. Myslím, že… že…“

  


  
    „Nechaj tak!“ zavolal spoza Tilla jeho partner. Aram vystúpil s príručným kufríkom z auta. „Vráť sa, ja pobežím dopredu sám.“

  


  
    „Hej, počúvni tú čiernu hubu,“ zasmial sa holohlavý. „Šup, šup. Spiatočka!“

  


  
    Vtedy sa to znovu objavilo. Mravčenie v prstoch. Varovný signál, ktorý vysielal mozog, keď Till už-už išiel spraviť chybu. Till nevedel, či preto, že ten primitív urazil jeho kurdského partnera, alebo či ani nepotreboval žiadny ďalší spúšťač. V každom prípade išlo o život šesťmesačného dojčaťa. Naposledy pocítil špendlíkovité pichanie v končekoch prstov, keď pred tromi týždňami zasahoval pri požiari. Zásah, po ktorom si vyslúžil disciplinárne konanie.
  


  
    Till bol hasič, člen zásahovej jednotky. Rotmajster s výcvikom záchranára. Vlastne ani nemal byť sanitárom tu na západe, skôr by mal bežať niekde v prvej línii s plynovou maskou a krompáčom do horiacej budovy.

  


  
    Vlastne.
  


  
    „Príliš impulzívne správanie. Latentná hrozba pre kolegov,“ uvádzal psychologický posudok, ktorý mu vyniesol preradenie. Degradácia. Záchranár na juhozápade Berlína.
  


  
    A to všetko pre jednu prekliatu mačku. Ale čo mal robiť? Stará pani usedavo plakala, priznala sa mu, že chlpáč je to posledné, čo ešte má, takže opäť vbehol do plameňov v jej byte. Nakoniec mu kamoš musel dobehnúť na pomoc.
  


  
    Chvíľu predtým, než vbehol do ohňa, pocítil známe mravčenie v prstoch. Varovný signál, aby zas neurobil nejakú hlúposť. Dnes, povedal si teraz, ho počúvnem.
  


  
    Odhliadnuc od toho, že Till na tieto somariny nemal čas, patrila hlavohruď jednoznačne do inej váhovej kategórie. Niežeby bol Till malý a útly, ale zo skúsenosti vedel rozoznať pouličných bitkárov a športových zápasníkov. V týchto disciplínach mal nad ním holohlavý jasnú prevahu.
  


  
    „Okej, múdrejší ustúpi,“ vzdychol si Till za hurónskeho rehotu primitíva.
  


  
    Nastúpil do záchranky a spustil motor so šteklivým pocitom v rukách. Zaradil rýchlosť a pokúsil sa prehltnúť hnev.
  


  
    Počkal, kým si aj idiot sadne do SUV. Potom šliapol na plyn.
  


  
    O pol sekundy neskôr zachytil kapotu. Náraz nebol dosť silný, aby spustil airbagy, ale keďže dlháň zjavne ešte nebol pripútaný, treskol hlavou o volant.
  


  
    Červenovláska ziapala tak nahlas, že ju Till napriek pískaniu pneumatík, asfaltu a triešteniu skla, plastu a chrómu počul aj cez dve čelné sklá, keď ju spolu s autom tlačil dozadu.
  


  
    O niečo neskôr sa na ľavej strane otvoril prejazd, Till strhol volant a naplno zošliapol plyn, aby s pretáčajúcimi sa kolesami odtlačil dokatované SUV nabok. Pri tomto manévri utrpeli škody ďalšie dve zaparkované autá. Ale cesta bola konečne voľná a Till musel dupnúť na brzdu, aby nevyletel na Alte Allee ako vystrelený šíp.

  


  
    Zastavil, otvoril dvere vodiča a na chvíľu sa otočil späť k Aramovi, ktorý v šoku nehybne stál na ulici pri kompletne zmasakrovanom SUV, odkiaľ sa práve snažil vyplaziť dlháň. Nos mal zlomený, po tvári sa mu rinula krv a pôsobil omráčene.
  


  
    „Najprv bábätko,“ zakričal Till partnerovi. „Nos počká.“

    O osem hodín neskôr
  


  


  
    Chcem ti niečo ukázať,“ počul ho zajachtať. Pološeptom, poloplačúc.
  


  
    Till sa strhol, lebo Max sa opäť prikradol ako elitný vojak. Pritom mal dvere do svojej pracovne pod strechou ako vždy otvorené. Till úprimne neznášal zatvorené miestnosti a rovnako úprimne miloval svojho šesťročného syna, ktorý mal talent nehlučne sa vznášať po schodoch.
  


  
    „Čo sa deje, drobec?“

  


  
    Till zaklapol laptop, práve si pripravoval svoje stanovisko, aj keď to nestálo za námahu. Vec bola jasná, čo ešte na tom mohla vyjasniť vyšetrovacia komisia?

  


  
    Áno, zase raz vypenil. Áno, opäť sa správal impulzívne a nekontrolovane, tentoraz dokonca pred svedkami, ktorí môžu potvrdiť, že mu preplo a občanovi zlomil nos, nehovoriac o škodách na karosériách štyroch áut, ktoré môžu byť státisícové. O pár minút nato zachránil bábätko, ale to bolo nepodstatné. Záchranka sa nepoužíva ako obrnený transportér, aby sa človek dostal na miesto zásahu. Prepustia ho, najneskôr potom, keď si na jeho prípade zgustnú médiá a vykreslia ho ako záchranára v amoku.
  


  
    „Môj Millennium Falcon je hotový.“

  


  
    Syn niesol do pracovne sivú vesmírnu loď z lega ako svätú relikviu.
  


  
    „To vyzerá super,“ pochválil ho Till, hoci si položil otázku, či je pedagogicky zmysluplné dať šesťročnému Maxovi skladať akurát nákladnú vesmírnu loď z Hviezdnych vojen, vybavenú laserovými delami. „Úžasné, na obale bolo predsa napísané, že je to až pre deti od 9 rokov,“ dodal, hoci vedel, že tieto vekové údaje sú často výplodom bujnej fantázie. „Keby niečo,“ povedal mu raz dôverne jeden vývojár hračiek, u ktorého hasili požiar v sklade, „budeme tvrdiť, že je to pre staršie deti, potom si rodičia budú myslieť, že majú doma malého génia.“

  


  
    „Vidím Hana Sola, a toto, to je Chewbacca? V kokpite máš dokonca Luka Skywalkera. Fíha. Všetko super. Tak prečo plačeš?“

  


  
    Max potiahol nosom a okúňal sa. „Mama,“ povedal napokon.

  


  
    „Čo je s ňou?“

  


  
    „Povedala, že nesmiem.“

  


  
    „Čo nesmieš?“

  


  
    „Jej to ukázať.“

  


  
    Till sa usmial a postrapatil mu husté hnedé vlasy, ktoré zdedil po matke Ricarde. Rovnako ako plné pery a dlhé mihalnice.

  


  
    Napriek tomu väčšina ľudí tvrdila, že syn sa podobá naňho, čo muselo súvisieť iba s veľkými hnedými očami, ktoré vyzerali vždy smutne, dokonca aj keď sa usmieval.
  


  
    „Myslíš Anne?“ Till sa pozrel cez okno na galérii. Na strechách susedných domov sa kopili masy snehu, čo napadal v Buckowe včera v noci. Dievčinka od susedov bola Maxova prvá láska a bola naozaj nádherná, to Till musel uznať. Bola aj múdra, milá a zdvorilá, v podstate dokonalá nevesta, nebyť drobného vekového rozdielu. Anna mala sedemnásť a pripravovala sa na maturitu, zatiaľ čo Max chodil ešte len do prvej triedy a chcel sa stať hasičom. Ako jeho otec.
  


  
    No Anna aj tak pristúpila na túto hru. Keď na ňu Max zaľúbene hľadel, občas mu dovolila, aby ju objal, a dokonca odpovedala na jeho neohrabané ľúbostné listy. Vždy keď stretla Tilla, pozdravila ho „ahoj, svokrík“ a aby Maxovi nezlomila srdiečko, zatajila mu, že mladý muž, ktorý po ňu občas prišiel na motorke, je jej priateľ.
  


  
    „Anna je doma?“ spýtal sa Till. Max prikývol.
  


  
    „A mama povedala, že k nim nemáš ísť?“

  


  
    „Veď ja jej to chcem len na chvíľu ukázať.“

  


  
    „Hej, chápem. Určite sa poteší.“

  


  
    Till rozmýšľal, ako sa z toho vymotať, aby sa nedostal do problémov on. Jeho potreba hádok a sĺz bola dnes naplnená. Po všetkom, čo sa udialo, túžil po harmónii. Napokon sa opäť rozhodol pre zlatú strednú cestu, ale nebol to dobrý kompromis.

  


  
    „Okej, drobec, dohodneme sa takto. Vyčistíš mačací záchod a za odmenu môžeš ísť na chvíľu k Anne a ukázať jej Millennium Falcon, čo ty na to?“

  


  
    Max prikývol a Till mu z líčka zotrel poslednú slzu a ťapol ho po zadku. „A povedz mame, že hneď prídem a porozprávam sa s ňou.“

  


  
    Ako poznal Ricardu, minimálne hodinu sa s ním nebude rozprávať, pretože opäť raz obišiel jej výchovné metódy.

  


  
    Toľko k túžbe po harmónii.
  


  
    Určite mala dobré dôvody, prečo nechcela, aby Max krátko pred zotmením ešte raz šiel von, aj keď len k domu, kde bývala Anna, po najbližší roh tu na ich ulici.
  


  
    „Už teraz nás stavia proti sebe,“ vyčítala mu často, a mala pravdu. Till jednoducho nedokázal synovi nič odoprieť, a keď pred ním stál v slzách a pozeral sa naňho ako opustené šteniatko, už vôbec nie. Niekedy mal pocit, že Ricarda si priala Emiliu ako druhé dieťa najmä preto, aby Max neostal jedináčikom, ktorého by mohol ešte viac rozmaznávať.
  


  
    „Max?“

  


  
    Na najvrchnejšom stupienku schodiska na galériu sa syn k nemu ešte raz otočil. S obavou v očiach, že otec si dohodu predsa len rozmyslel.
  


  
    „Áno, oci?“

  


  
    „Aké je heslo?“

    Max
  


  


  
    Kocka ľadu, pomyslel si Max a pevne stískal skladačku.
  


  
    Vyšiel z dverí do zimy a zima vonku sa dokonale hodila k heslu, ktoré si s ockom dohodli ešte minulé leto. Túto myšlienku im vnukol policajt, keď prišiel do škôlky a varoval rodičov pred zlými ľuďmi, čo chcú ublížiť malým deťom. Policajt odporúčal, aby si rodičia a deti dohodli heslo, ktoré budú poznať len v rodine.

  


  
    Ockovi sa nápad pozdával.
  


  
    Zas a znova ho trénovali, na prechádzkach v lese, v aute alebo keď čakali na autobus. Vyskúšali si prípad, ktorým policajt Maxa nastrašil.
  


  
    „Čo urobíš, keď ti niekto cudzí povie, aby si šiel s ním, lebo ti chce dať sladkosti alebo ukázať nejaké milé domáce zvieratko?“

  


  
    „Poviem nie!“

  


  
    „A keď povie, že tvoji rodičia to dovolili?“

  


  
    „Tak sa ho opýtam, aké je heslo.“

  


  
    „A aké je naše heslo?“

  


  
    „Kocka ľadu.“

  


  
    „Okej. A čo urobíš, ak ten človek heslo nepozná?“

  


  
    „Budem vedieť, že ste ho neposlali vy.“

  


  
    „A čo urobíš potom?“

  


  
    „Budem hlasno kričať ,Pomoc‘ a utečiem.“

  


  
    „Kocka ľadu,“ mrmlal si Max a opatrne zišiel tromi schodmi z domu do predzáhradky.
  


  
    Ocko krátku cestičku k plotu dnes ráno posypal, ale už zas nasnežilo a Max sa v žiadnom prípade nesmel pošmyknúť. Niečo by sa mohlo posunúť alebo by sa vesmírna loď dokonca mohla rozbiť.

  


  
    Už sa tešil na Anninu tvár, keď uvidí loď. Pritisne ho k sebe. Vždy si ho privinula, keď sa stretli. A pritom nádherne voňala. Možno broskyňovo, nebol si až taký istý, čím si umýva vlasy. V každom prípade to voňalo inak než zelený dinosaurový šampón, ktorým ho mydlila mama.
  


  
    Absolútne sústredený upieral pohľad striedavo k bránke v plote, ktorú pomaly otváral nohou, a potom zas na vesmírnu loď, pomaly kráčal vpred, a predsa mu skladačka len tak-tak nespadla. Tak veľmi ho vystrašil hlas.
  


  
    „Hej, malý!“

  


  
    Pozrel sa doprava na muža stojaceho pod starou lampou, ktorá sa ako na povel práve teraz rozsvietila spolu s ostatnými lampami na malej dláždenej ulici.
  


  
    „Prosím?“

  


  
    „Vieš, kde je dom číslo 65?“

  


  
    Max nechcel, aby ho niečo zdržalo na ceste k Anne, okrem toho bolo zo sekundy na sekundu chladnejšie.
  


  
    „Aké je heslo?“ vyhŕkol.
  


  
    „Čo?“

  


  
    Muž sa naňho pozrel, ako keby s ním hovoril tajným jazykom, ktorý si vymysleli s najlepším kamarátom Antonom.
  


  
    „To je jedno,“ povedal po chvíli Max a rozhodol sa, že mužovi pomôže. „Číslo domu 65?“

  


  
    Muž bol čoraz bližšie, ale Max sa nebál. Veď ho ani nevolal, aby išiel s ním. A pravidlo hesla asi neplatilo pre poštára v uniforme, ktorý sa snažil ťahať po snehu vozík plne naložený balíkmi.

    O rok neskôr
  


  
    Till
  


  


  
    Nič. Ani hlások. Žiadne kroky. Ani len klopanie.
  


  
    Till Berkhoff nepočul, že vošiel jeho švagor. Oliver Skania pritom nebol víla, ktorá by sa ľahučko vznášala nad podlahou. Obrovský kriminálny komisár obyčajne vzbudzoval pozornosť už len tým, že so svojimi stodvadsiatimi kilogramami živej váhy vkročil do dverí. Či už na mieste činu, pri vstupe do vypočúvacej miestnosti, alebo, ako teraz, pri súkromnej návšteve.

  


  
    No práve teraz ziapal naprieč obývačkou iný striebrovlasý muž tak nahlas, že v záhrade mohla pristáť helikoptéra, a Till by si to nevšimol.
  


  
    „V týchto minútach, desať mesiacov po zatknutí, premiestňujú sériového vraha Guida Tramnitza z dosiaľ neznámych dôvodov na jednotku intenzívnej starostlivosti na klinike forenznej psychiatrie.“

  


  
    Till nastavil hlasitosť televízora takmer na maximum, aby mu neušlo ani jedno slovo hlásateľa, ktorý komentoval otrasné obrazy. Jeho hlas znel neúprimne, samoľúbo dramaticky, presne to Till na moderátoroch neznášal.
  


  
    „Tramnitza v januári usvedčili z vraždy sedemročnej Laury a jej matky Myriam Z. a teraz zaviedol políciu k miestu nálezu ďalšej obete, šesťročného Andreasa K.“

  


  
    Obrazy miesta činu, špinavej pivnice a nahrubo zbúchanej drevenej debny podobnej detskej rakve sa striedali so zábermi školských fotografií zavraždených detí. Potom opäť nasledovala fotografia, ktorá z Tramnitza urobila hrôzostrašnú celebritu. Urobil ju paparazzo bezprostredne po zatknutí, keď už Tramnitz sedel v policajnom aute a usmieval sa priamo do fotoaparátu.
  


  
    Otvorený, sympatický, ako fotomodel s modrými očami novorodenca.
  


  
    „Súd uznal túto takzvanú inkubátorovú beštiu v dôsledku najťažšej schizofrenickej poruchy za nepríčetnú. Tramnitz bol presvedčený, že zlé sily mu niečo implantovali do mozgu, aby kontrolovali jeho myšlienky. Po púhych troch dňoch pojednávania ho za najprísnejších podmienok hospitalizovali na Steinovej klinike – psychiatrickej nemocnici s najvyšším stupňom bezpečnosti v berlínskej štvrti Tegel. Momentálne je údajne v bezprostrednom ohrození života. Zatiaľ máme k dispozícii len nepotvrdené klebety, podľa ktorých by Tramnitza mali ešte dnes operovať.“

  


  
    „Snáď z tej svine spoluväzni vytrieskali dušu,“ zamrmlal Skania.

  


  
    Televízor ukazoval obraz kliniky a zrejme ošetrujúceho lekára, ktorý na otázky, aký je stav pacienta, iba pokrútil hlavou a rýchlo prešiel okolo reportérov. V titulku pod obrazom stanica uvádzala:
  


  
    Dr. med. H. Frieder, chirurg
  


  
    Hlásateľ ešte doplnil:
  


  
    „Steinova klinika je pre núdzové prípady vybavená jednotkou intenzívnej starostlivosti a traumatológiou, keďže psychicky chorí páchatelia sa zvyknú sami zraňovať. V niektorých prípadoch sú psychózy aj organickej povahy a vyžadujú si zásahy do mozgu. Či je to aj prípad Guida Tramnitza, o tom nám Dr. Hartmut Frieder nechcel nič povedať.“

  


  
    Tillovi sa meno zdalo povedomé, spomenul si, že doktora stretol, keď raz do Virchowovej nemocnice doviezol obeť požiaru. Neskôr počul, čo si šuškali sestry. Frieder údajne v podnapitom stave stratil pacienta, ale k procesu nikdy nedošlo. Príbuzní sa zjavne mimosúdne dohodli s nemocnicou na vyplatení veľkej sumy peňazí. Odvtedy pracoval Frieder ako obvodný lekár a na Steinovu kliniku ho ako chirurga pravdepodobne volali k naliehavým stavom.

  


  
    „Nemal by si to pozerať,“ povedal Skania, keď si vyzliekal sako.
  


  
    Till fľochol na podpažné puzdro so služobnou zbraňou, ktoré obopínalo objemnú švagrovu hruď, potom sa pozrel opäť na televízor a diaľkovým ovládaním ho trochu stíšil.
  


  
    „Prípad Guido Tramnitz sa na titulky dostal nielen pre svoju neopísateľnú brutalitu, ale aj preto, že kriminalisti a forenzní technici predpokladali, že psychopatický sériový vrah zodpovedá minimálne za jednu ďalšiu vraždu dieťaťa. No keďže Tramnitz na radu svojej advokátky mlčal, jeho ďalšie činy pravdepodobne nebudú nikdy vyšetrené.“

  


  
    Till sa strhol, keď na ďalšom zábere zbadal muža, ktorý mu bol zvláštne povedomý a zároveň úplne cudzí: seba samého.

  


  
    Reportér ho vystriehol pred bytom. Till si už takmer nespomínal, v akej výnimočnej situácii ho zastihla tá mediálna hyena a týrala ho netaktnými otázkami: „Pán Berkhoff, myslíte si, že Guido Tramnitz má na svedomí aj vášho Maxa? Prizná sa k vražde vášho syna? Čo by ste urobili obvinenému, keby ste mali možnosť?“

  


  
    Posledná otázka bola nepokrytou narážkou na správy o jeho „impulzívnej, neovládateľnej povahe“, pre ktorú prišiel o prácu.

  


  
    Keď Max zmizol, hlavným podozrivým bol najprv Till. Nie pre políciu, no pre médiá, ktoré sa rýchlo dopočuli o jeho pracovnom spise a o disciplinárnych konaniach, kde Tillovi pripisovali latentne násilné a rizikové správanie. Keď potom svalovec z SUV každému bulvárnemu plátku za primeraný honorár porozprával, že Till ho chcel záchrankou zabiť, začali sa reportéri pýtať v Maxovej bývalej škôlke, či malý niekedy prišiel do škôlky s nezvyčajnými zraneniami. Správal sa otec k synovi násilnícky už v minulosti?
  


  
    Rozzúrený Till vypol televízor, no obrazy sa z hlavy len tak vypnúť nedali.
  


  
    Ulica. Zasnežená dlažba. Kúsky lega. Aké trefné, pomyslel si Till pri spomienke na zničenú vesmírnu loď – jediné, čo po Maxovi ostalo v jeho vlastnom, odvtedy zničenom živote. Keď Max neprišiel domov a dozvedeli sa, že k Anne nikdy nedorazil, našli už iba niekoľko kociek. Forenzní technici pozbierali do poslednej všetky kocky lega a v laboratóriu ich opäť poskladali. Aby preverili, či si páchateľ okrem Maxa odniesol aj inú trofej. A naozaj, jedna figúrka chýbala.
  


  
    Luke Skywalker.
  


  
    Prepadol sa pod zem, tak ako jeho syn.
  


  
    Medzičasom zmizla z jeho života aj Ricarda, ktorá mu právom pripisovala spoluvinu na tragédii, aj keď nikdy nepovedala nahlas vetu, ktorou sa už dvanásť mesiacov neprestajne týral: „Keby si mu nedovolil ísť k Anne, nestalo by sa to.“

  


  
    Till vstal a otriasol sa ako mokrý pes, no spomienok sa nedokázal zbaviť. Nezbavil sa ani svojho nevítaného hosťa, ktorému zjavne neprekážalo, že ho Till od príchodu ignoruje.

  


  
    „Čo tu chceš?“ opýtal sa napokon nezdvorilo, ale Skania si zrejme ani z toho nič nerobil. Švagor bol po dlhoročnej skúsenosti pravdepodobne zvyknutý na to, že pozostalí si odreagujú svoje zúfalstvo na vyšetrovateľoch. Alebo si považoval za rodinnú povinnosť stáť pri ňom, aj keď bolo už iba otázkou času, kedy sa jeho sestra s Tillom rozvedie. Napokon, Ricarda sa už odsťahovala a Maxovu sestru, samozrejme, zobrala so sebou.
  


  
    „Počúvaj, nastal istý vývoj, ale…“

  


  
    Skania sa potiahol za kožu na dvojitej brade, tento nutkavý pohyb robil vždy, keď rozmýšľal, čo má ďalej povedať.
  


  
    „Čo?“

  


  
    „Pátranie po Maxovi definitívne ukončili.“

    Till si hrabol do neumytých mastných vlasov. Bolo už dávno po jednej popoludní, a ešte stále trčal v pyžame.
  


  
    „Prosím? Môj syn je predsa nezvestný iba rok!“

  


  
    Švagor prikývol. „To je pravda. Ale sú si istí, že páchateľom je Tramnitz. Modus operandi, spádová oblasť, všetky okolnosti jeho činov sa úplne presne hodia aj na tvojho syna. Vieš, ako to u nás vyzerá. Myslíš si, že mne sa to pozdáva? Ale nemá zmysel hľadať páchateľa, ktorý už aj tak doživotne sedí. Vieme, že to spáchal.“

  


  
    Till mal pocit, ako keby okolo neho z obývačky vyfučal všetok vzduch. Definitívnosť správy ho išla zadusiť.
  


  
    „Ale neviete, kde Max je. Musíte hľadať ďalej!“ protirečil švagrovi hrdelným hlasom.
  


  
    Skania prikývol. „Ver mi, keby som to viedol ja, vyzeralo by to inak. Obrátil by som každý kamienok v tomto meste, kým by sme ho nenašli. Bolo by mi jedno, že na to nemáme ani peniaze, ani personál. A presne preto ma tým oficiálne nepoverili.“

  


  
    „Jasné.“

  


  
    Skania bol ako brat jeho ženy zaujatý. Ako by mohol objektívne viesť vyšetrovanie?
  


  
    Ale skutočnosť, že nebol súčasťou vyšetrovacieho tímu, ani zďaleka neznamenala, že ho kolegovia odrezali od informačných tokov.
  


  
    „Nesmú ukončiť pátranie po Maxovi. Musím vedieť, čo sa s mojím chlapcom stalo!“

  


  
    „Vieš, čo sa s ním stalo,“ odvetil Skania.
  


  
    Áno. Vedel.
  


  
    Till si prešiel po desaťdňovom strnisku, ktoré malo možno už aj dva týždne. Odkedy Max zmizol, bol každý deň rovnaký.

  


  
    Vstať. Myslieť na Maxa. Obliecť sa. Myslieť na Maxa. Zúfať si. Myslieť na Maxa. Vyzliecť sa. Myslieť na Maxa. Uložiť sa. Myslieť na Maxa. Zúfať si. Nespať, lebo to nejde. Myslieť na Maxa. Vstať.
  


  
    A odkedy ho opustila Ricarda, nemusel sa už ani obliekať a vyzliekať.
  


  
    „Poznáš osud ostatných detí,“ pokúsil sa Skania jemne preniknúť do jeho vnútra.
  


  
    Áno. Poznal. Jedno dievčatko, jeden chlapec. Vo veku sedem a šesť rokov. Tramnitz uniesol deti z predzáhradiek, kde sa hrali. Maskoval sa ako doručovateľ balíkov, omámil ich a odvliekol do pivnice svojho domu, kde ich v inkubátore, ktorý si sám zostrojil, týral, zneužíval a napokon zabil. Žiadne dieťa, ktorého sa zmocnil, neprežilo dlhšie než štyridsaťosem hodín. Max zmizol už pred vyše rokom. Tesne po tom, ako susedia videli na ulici dodávku DHL a poštára s plným vozíkom balíkov.

  


  
    Krátko na to toho hajzla zatkli. Našlo sa telo Myriam Schmidtovej, matky unesenej Laury. Na vlastnú päsť pátrala po dcérke a dostala sa príliš blízko k Tramnitzovi. Vrah po čine sledoval aj slobodnú matku, pravdepodobne preto, aby sa ukájal jej utrpením.

  


  
    Pri Tramnitzovom zatknutí sa uňho v byte našlo mnoho fotiek a videozáznamov Myriam, ako lepí na stromy letáky s dcérkinou tvárou alebo ako sa prechádza po uliciach, kde naposledy videli jej dieťa. Jej teória, že páchateľ sa maskoval ako kuriér alebo doručovateľ balíkov, trafila do čierneho, preto ju chcel odstrániť skôr, než by sa s ňou obrátila na políciu. Len náhodou ho niekto videl, keď chcel skryť jej telo v lodenici pri Teltowskom kanáli, takže Myriam napokon predsa len odhalila vraha svojej dcéry a minimálne jedného ďalšieho dieťaťa. Tramnitz pod nátlakom zaviedol políciu k telám Laury a šesťročného chlapčeka z Pankowa. Len o Maxovom osude mlčal.
  


  
    „Poď, musím ti niečo ukázať.“

  


  
    Till sa prešmykol popri Skaniovi do kúpeľne, otvoril skrinku pod umývadlom a vybral dózu so sprejom.
  


  
    „Febreze?“ spýtal sa neisto Skania.
  


  
    „Sprej proti netvorom,“ odpovedal Till, to však Skaniovi veľmi nepomohlo.
  


  
    „Už je to jeden a pol roka. Vtedy som urobil chybu a porozprával som Maxovi na dobrú noc strašidelnú historku. Prial si to, lebo v kine videl Vaianu a veľmi sa bál lávového démona Te Ka. Aj odo mňa chcel teda počuť niečo hrôzostrašné. Viem, viem, nemal som mu hovoriť o zelenookom netvorovi v skrini. Odvtedy chodil každú noc k nám do postele, až kým som mu nepovedal, že som v čarodejníckom obchode kúpil sprej proti netvorom.“

  


  
    Till potriasol sprejovú dózu s vôňou „Levanduľa na dobrú noc“. „Povedal som mu, že keď sa nastrieka do skríň a pod posteľ, bude môcť bezpečne spať, nič zlé sa mu už nestane. Veril mi.“

  


  
    Do očí mu vstúpili slzy. „Každý večer som mu to rozstriekal v izbe, potom sa už v noci nebudil a nechodil k nám do postele. Odvtedy prespal celú noc. Max sa už nebál.“

  


  
    „Till!“

  


  
    „Myslíš si, že sa únoscu tiež pýtal na sprej proti strašidlám?“ Hlas sa mu zlomil. „Vieš, stále ležím s otvorenými očami, zízam do stropu a počujem Maxa, ako si pýta sprej proti netvorom, lebo sa veľmi bojí. Ale nikto mu ho neprinesie. Sprej tam nie je. Len netvor…“

  


  
    „Max je mŕtvy!“ zakričal Skania.
  


  
    „Viem!“

  


  
    Till šmaril fľašu do zrkadla, ktoré sa ako zázrakom ani nenaštrbilo.

  


  
    „Viem, že je mŕtvy,“ povedal a s každým slovom zdvíhal hlas, až kým na švagra neziapal: „Ale musím ho vidieť, jeho telo. Musím Maxa pochovať, nechápeš? POTREBUJEM ISTOTU!“

  


  
    Vybehol z kúpeľne a Skania bežal za ním.
  


  
    „Áno, samozrejme, že to chápem. Chcem to rovnako ako ty alebo ako Ricarda.“

  


  
    „Tvoja sestra ma opustila. Vzala aj Emiliu.“

  


  
    Skania si Tilla súcitne premeriaval od hlavy až po päty. „Viem. Povedala mi to. Ale úprimne povedané, čuduješ sa? Veď sa na seba pozri. Opustil si sa. Pustneš. Nechceš prijať pravdu.“

  


  
    „A čo je pravda?“

  


  
    Švagor zdvihol ruky. Till zbadal pod Skaniovými pazuchami prepotené miesta veľké ako podpivníky.
  


  
    „Keď nám ten hajzel nepovie, kde nájdeme Maxa…“ Skania si odkašľal. „Veď vieš, ako to bolo s ostatnými deťmi. Čítal si policajné správy. Keby nás nebol zaviedol k telám, nikdy by sme tie úbožiatka nenašli, tak dobre ich Tramnitz zahrabal. Hlboko pod starou skládkou, ani pátracie psy nezachytili najmenšiu stopu. Ale odkedy sedí…“

  


  
    Neprehovoril. Ani ň. Mlčí.
  


  
    Till zavrel oči.
  


  
    Tramnitz na radu svojej advokátky od prvého priznania mlčal. A tak nechal Tilla v najhoršej možnej situácii: v neistote. No Nemecko je právny štát, už len vyhrážať sa niekomu mučením je trestné. Dokonca aj takémuto netvorovi ako Tramnitz. Zdalo sa, že neexistuje nič, čo by tú beštiu prinútilo prehovoriť.
  


  
    Nič, okrem…

  


  
    Till dostal nápad. Bolo to absurdné, takmer smiešne, škoda o tom aj hovoriť. A predsa to bola po dlhej dobe prvá myšlienka, ktorá ho povzbudila.

  


  
    „Čo by ste obvinenému urobili, keby ste mali možnosť?“

  


  
    „Akú máme istotu, že Tramnitz má na svedomí môjho syna?“ spýtal sa Skaniu.

  


  
    „Doteraz sme to predpokladali na deväťdesiatdeväť percent. Ale už hodinu máme stopercentnú istotu.“

  


  
    „Ako to?“

  


  
    „Niečo našli,“ povedal švagor. „Vlastne preto som tu.“

  


  
    Tillovi prišlo nevoľno. Svet okolo neho sa začal krútiť, musel sa oprieť o stoličku, ktorú postavil pred televízor.
  


  
    „Čo?“ spýtal sa, a už len toto jediné slovo ho stálo množstvo síl.

  


  
    Čo našli?
  


  
    Skania otvoril labu, ale Till najprv nič nevidel. Zaprášené svetlo vnikalo do izby cez žalúzie v takom nevhodnom uhle, že ho oslepovalo. Na dôvažok bola vec v Skaniovej ruke biela a malá… a z umelej hmoty!
  


  
    „Luke Skywalker,“ zašepkal Till a odstúpil, akoby figúrka z lega v Skaniovej dlani bola nákazlivá. „Kde ho našli?“

  


  
    „Na Tramnitzovom nočnom stolíku. Keď ho previezli na operačnú sálu. Ten hajzel svoju trofej v cvokhauze otvorene vystavoval na obdiv. A ešte niečo.“

  


  
    „Ďalší dôkaz?“

  


  
    „Je to možné.“

  


  
    Skania si ešte viac natiahol kožný záhyb.
  


  
    „Povráva sa všeličo. Takpovediac väzenské tamtamy.“

  


  
    „Čo?“

  


  
    „Tramnitz sa vraj chvastá, že si na klinike píše denník o svojich činoch.“

    Frieder
  


  


  
    Frieder?“

  


  
    Chirurg sa opäť posadil k písaciemu stolu namrzený, že sa na jeho súkromnom mobile objavilo neznáme číslo. Práve chcel odísť z kancelárie, ktorú mu dali k dispozícii, na prízemie Steinovej kliniky, kde bola operačná sála.
  


  
    „Prepáčte, že ruším,“ ozval sa Friederovi hlboký zvučný hlas.
  


  
    Muž však rozprával trochu ticho a vyčerpane, takže slová v monotónnom šume búrky zúriacej za oknami takmer zanikali. Vietor si hľadal cestu cez vetracie a výťahové šachty a tu na prvom poschodí kliniky to znelo ako zavýjanie ustráchaného psa.

  


  
    „S kým hovorím?“ opýtal sa Frieder netrpezlivo.
  


  
    „Volám sa Till Berkhoff. Som Maxov otec.“

  


  
    Paneboženanebi.
  


  
    Frieder prehltol a nevedomky prikývol.
  


  
    Teraz mu bolo jasné, kto je na druhej strane linky. A keďže si približne vedel predstaviť, čo ten chudák chlap od neho chce, rozbúchalo sa mu srdce. Tep sa mu zrýchlil a zaliala ho horúčava.

  


  
    „Ako ste sa dostali k môjmu číslu?“

  


  
    „Ako bývalý rotmajster mám na úradoch ešte stále dobré kontakty.“

  


  
    Frieder si siahol na krk a uvoľnil si horný gombík na ružovej polokošeli. Ružová bola jeho najobľúbenejšia farba, pretože si myslel, že sa dobre hodí k jeho pleti opálenej v soláriu.
  


  
    „Počujte,“ povedal, „nesmiem s vami hovoriť o svojom pacientovi.“

  


  
    „Nechcem sa s vami rozprávať. Chcem, aby ste pre mňa niečo vybavili.“

  


  
    V hlase volajúceho bolo cítiť chladný hnev. Frieder okamžite pochopil, čo Berkhoff opísal slovami „niečo vybavili“.
  


  
    Mohol tiež povedať, že má „zniesť problém zo sveta“, „napomôcť spravodlivosti“ alebo „ušetriť daňovým poplatníkom veľa peňazí“.
  


  
    „Nahrávate si tento rozhovor?“ opýtal sa Frieder a zhasol lampu na písacom stole. Naozaj sa už musí pobrať na operačnú sálu, aby sa pripravil.
  


  
    „Môj syn nie je voľajaká story,“ vyštekol Berkhoff a jeho hnev sa teraz obrátil priamo proti Friederovi.
  


  
    „Prepáčte, to som tým vôbec nechcel naznačiť. Ibaže ja…“ Zaváhal. „Nemôžem ani len uvažovať o tom, čo si odo mňa želáte.“

  


  
    Hoci to viem pochopiť. Aj ja by som prial krutú smrť mužovi, ktorý uniesol a zavraždil môjho syna.
  


  
    „Ale áno, môžete.“

  


  
    „Nie.“ Friederovi sa roztriasli ruky. „Nedokážem ani nechcem nikoho zabiť,“ povedal nahlas. Celkom vedome to formuloval takto jednoznačne a úprimne pre prípad, že by si Berkhoff rozhovor predsa len nahrával. Na jeho prekvapenie mu však otec protirečil: „To ani nežiadam.“

  


  
    „Tak čo teda?“

  


  
    Počul, ako Berkhoff potiahol nosom, vysmrkal sa, ospravedlnil sa a povedal: „Prosím vás o pravý opak.“

  


  
    „Tomu nerozumiem.“

  


  
    „Prosím vás, úpenlivo vás prosím: Urobte všetko, čo bude vo vašich silách, aby sa Guido Tramnitz z toho dostal. Musí operáciu prežiť, rozumiete? On jediný vie, čo sa stalo s mojím synom. Nesmie si toto tajomstvo odniesť do hrobu.“

  


  
    „Okej, okej,“ povedal Frieder pohnutým hlasom. „Urobím, čo sa bude dať.“ Emocionálna, neočakávaná, ale v konečnom dôsledku úplne pochopiteľná otcova prosba ho hlboko dojala. Keď položil, prsty sa mu tak veľmi triasli, že nemal inú možnosť.

  


  
    Nemohol sa inak upokojiť, ešte raz otvoril zásuvku písacieho stola a doprial si glg. Nie veľa.
  


  
    Len dva centilitre.
  


  8


  
    Till
  


  


  
    S-pacient?“

  


  
    „Áno.“

  


  
    „Čo to znamená?“

  


  
    „S ako skrytý. Chcem, aby si ma prepašoval do Steinovej kliniky.“

  


  
    „K Tramnitzovi?“

  


  
    „Presne tak, ako pacienta psychiatrie.“

  


  
    Till, ktorému povaha konverzácie pripomínajúca výsluch išla poriadne na nervy, sa odvrátil od Skaniu a pozrel sa von oknom.

  


  
    Daždivá jesenná búrka hnala igelitku po chodníku k smutnej vŕbe, tam sa taška zachytila ako posledný zvyšok roztrhanej námornej plachty. V záhrade nebolo vidno jediného vtáčika či veveričku, ani živú dušu. Nečudo, pri tejto priam biblickej potope. A predsa by bol Till radšej vonku vystavený prírodným živlom, než tu vnútri v teple odsúdený na nečinné čakanie.
  


  
    Za chrbtom mu zakašľal švagor a aj to už išlo Tillovi na nervy. Odkedy vyšiel z kúpeľne, neprestal ho Skania poučovať. Aj teraz.
  


  
    „Okej, odhliadnuc od toho, že S-muž, čiže informátor v policajnej hantírke nie je skrytý vyšetrovateľ, ale spojka…“

  


  
    „… ktorá síce nie je pracovníkom orgánu činného v trestnom konaní, ale ochotne pomáha pri vyjasňovaní trestných činov,“ doplnil Till prevracajúc očami. „Ušetri ma svojich múdrych prednášok.“

  


  
    „Tak ma ty ušetri svojich šibnutých nápadov,“ zahučal Skania. „Aj keby som chcel, akože nechcem, ako by som ťa tam mal dostať? Idiotical Island nie je práve zábavný park, kam sa dá len tak vojsť a pokojne sa poobzerať.“

  


  
    Čo celkom určite bola pravda.
  


  
    Steinova klinika forenznej psychiatrie bola ústavom s najvyšším stupňom bezpečnosti v štvrti Reinickendorf. Keďže sa ako jediný komplex budov nachádzala na polostrove na Tegelskom jazere, Berlínčania jej dali prezývku podľa neďalekého brandenburského akvaparku „Tropical Island“. Pôvodne tu chcel veľký investor otvoriť grandhotel. No keďže vnútromestské letisko v dôsledku typicky chaotickej berlínskej politiky včas nezavreli, nikto nechcel platiť šesťstopäťdesiat eur za noc a pritom zaspávať za dunenia leteckých motorov. Nepomohlo ani to, že hviezdny architekt sa inšpiroval tvarom washingtonského Bieleho domu s okázalým stĺporadím pred vstupom a trojposchodovými krídlami na západnej a východnej strane.
  


  
    Napokon kúpil areál vrátane hrubej stavby súkromný prevádzkovateľ kliniky a dnes tu nebývali zazobaní hostia, celebrity či politici, ale niektorí z najnebezpečnejších nemeckých psychopatov. Zlé jazyky tvrdili, že psychický stav súčasných hostí sa od stavu pôvodne plánovaných hostí až tak veľmi nelíši: schizofrenickí násilníci, sadistickí vrahovia, úchylní šialenci. Bol medzi nimi napríklad maliar krvou, tridsaťdvaročný muž výzorom pripomínajúci učiteľa večernej školy, ktorý mal záľubu v maľovaní jazerných krajiniek telesnými tekutinami svojich obetí a tie sa museli prizerať, kým nevykrvácali.
  


  
    Guido Tramnitz tu teda bol v najlepšej spoločnosti ďalších páchateľov, ktorých súd v dôsledku ich psychickej poruchy vyhlásil za nepríčetných, a tak skončili navždy pod zámkou v psychiatrickej liečebni.
  


  
    Till sa zhlboka nadýchol a s výdychom prehovoril: „Tiež netuším, ako to zariadiš, ale musím sa tam dostať. K Tramnitzovi.“

  


  
    „Prečo? Aby si vrahovi svojho syna mohol rozbiť kotrbu?“

  


  
    Till potriasol hlavou. „Potrebujem istotu, Oliver. Takto už nemôžem ďalej žiť. Potrebujem niečo, čoho sa môžem chytiť. Aby som sa rozlúčil. Chápeš?“

  


  
    V švagrových očiach videl odpoveď. Samozrejme, že ho chápe. Skania je policajt. Vie, čo v rodičoch vyvolá správa o smrti dieťaťa. Ukončí to ich život. Ich duša, šťastie, všetko, čo z nich robilo živú bytosť, sa navždy odporúča. A to sú ešte vo výhode oproti tým, ktorí nikdy nebudú mať stopercentnú istotu, čo sa stalo s ich deťmi. Ich smrteľný zápas sa nikdy neskončí.
  


  
    „Cítim sa ako kôň so zlomenými nohami v priekope pri ceste.“

  


  
    „Takže stretnutie s Tramnitzom by pre teba bolo niečo ako rana z milosti?“

  


  
    „Presne tak. Nehovorí ani s políciou, ani s prokuratúrou alebo so sudcom. Takže sa musím dostať k nemu čo najbližšie. Chcem vedieť, kde skryl Maxovo telo.“

  


  
    „Hm, dobrý nápad. To ti Tramnitz určite rád a bez akéhokoľvek nátlaku prezradí.“

  


  
    Till opäť pokrútil hlavou. „Keď nájdem jeho denník, pravdepodobne s ním ani nebudem musieť hovoriť.“

  


  
    Skania sa rozosmial. „Aký naivný vlastne si? To je len klebeta. A aj keby denník existoval, o čom pochybujem, určite ho Tramnitz nenechá niekde len tak ležať.“

  


  
    Till chápal logiku Skaniových slov, ale nechcel akceptovať pravdu, lebo inak by si musel priznať, že okrem odvahy zúfalca nemá pripravený žiadny plán.

  


  
    „V trakte s najvyššou bezpečnosťou asi nebude veľa skrýš,“ odvetil preto takmer trucovito.
  


  
    „Presne tak. Ako hovoríš: najvyššia bezpečnosť! Nemám ani najmenšej potuchy, ako sa chceš pohybovať po cvokhauze, nehovoriac o tom, ako sa prepracuješ až k Tramnitzovi. Aj keby som dokázal nemožné, prinajlepšom ťa strčia na normálne uzatvorené psychiatrické oddelenie. Ale Tramnitz má bezpečnostnú klasifikáciu IV. stupňa.“ Skania zdvihol ruku a na prstoch vyratúval: „To znamená: telesný skener pri uzavretom vchode na jeho oddelenie, kontrola odtlačkov prstov a dúhovky na bezpečnostných prechodoch a dvojitý plot okolo vonkajšieho priestoru monitorovaného dronmi, ktorý pripomína Berlínsky múr.“

  


  
    „S tým si budem lámať hlavu, keď budem vnútri. Ja si už cestu nájdem.“

  


  
    „Somarina! Nečakaj, že tvoj samovražedný nápad podporím.“

  


  
    „Fakt nie?“ spýtal sa Till, zakvačil prsty do chumáča vlasov nad čelom tesne pri korienkoch a vytrhol si ho.
  


  
    Zaprašťalo mu v ušiach, ako keby naraz rozpučil niekoľko bublín na bublinkovej fólii. Krv mu zaliala tvár rýchlejšie, než Skania vykríkol.
  


  
    „Kriste, čo robíš?“

  


  
    „Pripravujem sa.“

  


  
    Till sa pokúšal odhodiť vytrhnuté vlasy na zem, ale pre spotené ruky sa mu to nedarilo. Potom hrabol po ďalších prameňoch, tentoraz uprostred hlavy.
  


  
    „Prestaň, preboha. Nie!“

  


  
    Trhol znova. Ešte intenzívnejšie. Bolesť bola znesiteľnejšia než všetka tá krv, ktorá kvapkala až na zem.
  


  
    „Prišiel si o rozum, ty blázon?“

  


  
    Till sa prinútil k úsmevu. „Aha ho, ako rýchlo som ťa presvedčil. Tak ako?“

  


  
    „Čo povieš?“

  


  
    Till mu ukázal chumáč vlasov, ktoré ešte pred chvíľou zdobili jeho hlavu a teraz ako kusy skalpu priľnuli k jeho červenej zababranej ruke. „Keď budem s vlasmi hotový, začnem piť chlórový čistič z kúpeľne. A kým budem čakať na záchranku, nájdem spôsob, ako si vytĺcť zuby. Možno dokonca nájdem odvahu zatlačiť si oko do jamky.“

  


  
    „Zošalel si.“

  


  
    „Áno. Ohrozujem sám seba.“ Till ukázal na miesto, kde sa Skaniovi pod sakom rysovala služobná zbraň. „A keď sa ti pokúsim vziať búchačku, budem nebezpečný aj pre iných. Takže vidíš: nájdem si cestu na zatvorené oddelenie. Tak ako?“

  


  
    Till si vytrhol ďalší, ešte väčší chumáč vlasov.
  


  
    „Doriti, chlape!“ zaklial Skania. Takmer kričal. „Dobre, dobre, prestaň! Uvidím, čo sa dá urobiť, okej?“

  


  
    Chvíľu pred ním stál v nemom úžase, totálne zaskočený situáciou. Potom urobil to, čo urobil vždy, keď mal dosť. Rovnou čiarou vypochodoval z izby a zaplesol sa sebou dvere.
  


  
    Till ešte minútu počkal, potom sa rozplakal. Od úľavy, že mu švagor pomôže. Od bolesti, ktorá sa naplno rozvinula až teraz, keď už stresové hormóny nedržali jeho telo v pohotovosti.

  


  
    A od strachu.
  


  
    Bože, bojím sa.
  


  
    Till nemal ani najmenšiu predstavu, do čoho sa vlastne pustí, ak mu Skania naozaj splní posledné želanie v živote a urobí z neho pacienta na klinike.

    Patrick Winter
  


  


  
    Smrť stála v obývačke, vzdušnou čiarou sto metrov od škôlky, a potila sa.
  


  
    Patrick Winter zízal cez presklenú stenu terasy do zanedbanej záhrady, ktorá pokračovala priamo za zadnou záhradou škôlky. Oba pozemky delila iba úzka cestička.
  


  
    Keby sa niekto zvonka odvážil pozrieť dovnútra, videl by na prízemí domu trasúceho sa štyridsiatnika, ktorý práve prehral boj so svojimi vnútornými démonmi. Trochu pridlhé zvlnené s námahou skrotené vlasy, výrazná, zle oholená brada. Studený strach v unavených očiach.
  


  
    Vonku na uliciach vilovej štvrte v Ruhlebene neďaleko Olympijského štadióna by nevyvolal pozornosť. Nie dnes, keď vyčíňajú podstatne čudesnejšie figúrky. A to už je po ôsmej večer. Tu, v tejto dobrej štvrti, ľudia o tomto čase obyčajne sledujú hlavné večerné správy alebo v kruhu rodiny večerajú. Prechádzky prišli na rad až potom, keď už deti boli v posteli. Ibaže by výnimočne mohli ostať hore dlhšie, aby sa premávali po uliciach ako strigy, strašidlá alebo duchovia.
  


  
    Dnes je Halloween. A ani len neutíchajúci dážď, ktorý mohol mať za následok prechladnutie, nedokázal odradiť deti a mládež v prezlečení za upírov, kostry či zombies od skrášľovania susedných predzáhradiek toaletným papierom, keby im neotvorili.

  


  
    Sladkosti alebo strach?
  


  
    Patrick si zahryzol do záhybu kože medzi palcom a ukazovákom, aby sa nerozkričal.
  


  
    Za posledných tridsať minút mu pri dverách zvonili štyrikrát. Chlapci s príšerne pomaľovanými tvárami, dievčatá zahalené v plachte ako duchovia, deti so svietiacimi tekvicami v ruke.
  


  
    Patrick raz dokonca otvoril malému chlapcovi, oblečenému za kostru s umelými pavučinami vo vlasoch, a dal mu čokoládovú tyčinku, akými sa v posledných dňoch takmer výlučne živil. Chlapec mal najviac osem rokov, rodičia ho čakali na ulici a vôbec sa neponášal na Jonasa, samozrejme, že nie. A predsa mu jeho veľké spýtavé oči pripomenuli syna.
  


  
    Patrick bol v pokušení zamávať mu na rozlúčku. Možno, pomyslel si, by to všetko zmenilo.
  


  
    Keby som bol zamával a usmial sa.
  


  
    No iba hľadel za ním, ako sa ponáhľa späť k rodičom, aby s nimi a s čokoládovou tyčinkou v ruke zmizol z jeho života. Odvtedy Patrick už nereagoval na zvonenie v prázdnom dome. „Vila architektov“, ako ju pred ním a Lindou ospevoval maklér, Linda bola akurát tehotná, v šiestom mesiaci, a čakala Jonasa. To vysvetľovalo, prečo si vôbec mohli dovoliť tento dom. „Dom architektov“ v maklérskom žargóne znamenalo, že je excentrický, čo sťažovalo jeho predajnosť – a naozaj, vnútorné vybavenie bolo maximálne svojrázne. Začalo to v obývačke, predošlý vlastník tam dal zabudovať do podlahy šesťuholníkovú perličkovú vaňu. Aj pre singlov dosť dobrodružný nápad (kto už by sa chcel kúpať pred televízorom?), ale s deťmi niečo životu nebezpečné, preto spolu s Lindou vyplnili vaňu vankúšmi a prerobili ju na „dobrodružnú mojkaciu pohovku“.
  


  
    Nemali peniaze na prestavbu, ale svet bol ešte v poriadku a bolesť nebola neznesiteľná. Preto aj ostali v otvorenej kuchyni škaredé čiernobiele šachovnicové obkladačky. Na rozdiel od Lindy, ktorá ho už dávno opustila.
  


  
    Právom.
  


  
    Patrick sa zahľadel za gaštan, do ktorého pred dvomi rokmi v lete udrel blesk, k vysvietenej herni v škôlke „Lesná mačka“, kde už začalo rodičovské združenie.
  


  
    Akurát dnes!
  


  
    Dospelí už trištvrte hodiny sedeli v kruhu čerstvo renovovanej herne, na príliš malých stoličkách pre dvoj- až šesťročných, ktorí sem chodili cez deň. Deti s menami ako Jasmin, Igor, Alexander, Jura, Thorben, Mehmet – a Frieda.
  


  
    Moja Frieda. Aspoň ona ešte žije.
  


  
    Patrick bol určite jediný rodič, čo ešte chýbal. Všetci ostatní, ktorí nemohli prísť, ako napríklad Linda, sa riadne zapísali do zoznamu neprítomných pri vchode alebo aspoň poslali mail, ak na to pri vyzdvihovaní detí v posledných dňoch zabudli.
  


  
    V škôlke Lesná mačka panoval poriadok, všetko tu išlo podľa pravidiel.
  


  
    Ktovie, či na mňa vôbec čakajú, po všetkom tom, čo sa udialo? Veď päťdesiat percent mojich detí ešte stále chodí do škôlky.
  


  
    Zvyšných päťdesiat percent hnilo kdesi v zemi.
  


  
    Patrick si utrel slzy z kútikov očí a pozrel sa na pištoľ v ruke.
  


  
    Bol športový strelec, mal zbrojný pas a v klube sa pravidelne zúčastňoval na streleckých tréningoch. Vedel, ako treba priložiť pištoľ k hlave, aby mal človek istotu, že si naozaj vystrelí mozog.

  


  
    Ale čím dlhšie upieral pohľad k škôlke za zničeným gaštanom, ktorému chcel okolo kmeňa postaviť domček pre deti, o to nevhodnejšie sa mu zdalo použiť strelnú zbraň.
  


  
    Nesprávne. Zbabelé. Príliš neškodné.
  


  
    Patrick sa odlepil od okna, prešiel cez obývačku do chodby a otvoril dvere do pivnice. Spodné miestnosti prebudovali na obývacie – bol tam svetlý koberec, sprchovací kút a suterénne okná, cez ktoré prenikalo denné svetlo –, no na schodoch aj tak zacítil v nose typický pivničný puch.
  


  
    Aj tento puch mi bude chýbať.
  


  
    Dolu vošiel Patrick do hosťovskej spálne, kde bola ešte čerstvo povlečená posteľ, ako keby čoskoro mala prísť návšteva. Iba vrstva prachu na dennej pokrývke prezrádzala, ako dlho sa toho nedotkla upratovačka.
  


  
    Siahol pod posteľ a vytiahol športovú tašku, s ktorou kedysi chodieval do fitka, ale už štvrť roka (od najhoršieho zo všetkých zlých dní) nepotreboval tréning, aby si udržal hmotnosť. Prešla ho všetka chuť do jedla.
  


  
    Patrick otvoril tašku a zízal na neoznačené PET fľaše, ktoré boli pôvodne naplnené minerálkou a teraz tekutinou jantárovej farby. Štyri fľaše po sedemstopäťdesiat mililitrov.
  


  
    Zásobil sa u domovníka v pivnici sklenenej výškovej budovy na Postupimskom námestí, kde sídlil jeho zamestnávateľ, firma Xantia, jedna z najväčších súkromných zdravotných poisťovní Nemecka. Jeho kancelária veľkosti topánkovej škatule sa nachádzala na dvadsiatom druhom poschodí, oddelenie manažment rizika, ale aspoň mal výhľad na filharmóniu.
  


  
    Nuž, čoskoro nebudem mať žiadny výhľad.
  


  
    „Tak teda poďme,“ povedal Patrick a siahol po prvej fľaši.
  


  
    Nastal čas na tekutý haloweensky kostým.
  


  
    Vložil pištoľ do tašky a vybral fľašu. Kým si lial obsah na hlavu a vlasy, zavrel oči a otvoril ich, až keď bolo treba načať druhú fľašu, ktorú si vylial na trup. Nedokázal sa pritom ubrániť, aby ho výpary nedráždili v nose a v hrdle, takže sa rozkašľal, no aj tak pokračoval.
  


  
    Hore pri dverách niekto zvonil.
  


  
    Sladké alebo žieravé?
  


  
    Postavil prázdne fľaše na zašpinený koberec a počkal, kým to deti či mládež vzdajú. Potom vyšiel hore schodmi späť do obývačky so zbytočnou perličkovou vaňou uprostred. Otvoril dvere na terasu a do nitky premočený vyšiel na studený vlhký jesenný vzduch.
  


  
    Už zas pršalo, ale tých pár kvapiek nezmarí jeho plán. Na to si na seba nalial priveľa benzínu.
  


  
    „Tak dobre,“ dodal si odvahy a siahol do vrecka nohavíc. Až keď si bol istý, že má v džínsoch svoj spoľahlivý zapaľovač Zippo, pobral sa okolo zničeného gaštana k škôlke.

    Frieder
  


  


  
    „Ale choďte, priznajte sa, doktor Frieder!“

  


  
    Hlas Guida Tramnitza znel zvláštne pobavene na pacienta, ktorý práve ležal na boku a musel strpieť operáciu krčnej tepny bez celkovej narkózy.
  


  
    „Čo keby sa vám omylom pošmykla ruka, to by sa vám páčilo, nie?“

  


  
    Frieder sa snažil vytesniť jemne nosový arogantný hlas vraha detí a ženy, radšej sa sústreďoval na drobnú zlatú svorku vo svojej ruke. Asistujúci lekár Hopf označil pravú krčnú tepnu pod karotickou bifurkáciou modrou stužkou; „cievne vrakovisko“, ako Frieder ležérne nazýval toto miesto.
  


  
    Tu, kde sa carotis communis rozdvojovala do ciev tváre a mozgu, v prúde krvi často vznikali turbulencie, ktoré spôsobovali usádzanie vápnika a tuku. Takýto obraz sa skôr vyskytoval u dôchodcov. No hoci svalnatý a vytrénovaný Tramnitz vo svojich dvadsiatich ôsmich rokoch dbal na správnu výživu, cez jemne ružovú stenu tepny mu presvitali žltooranžovo sfarbené zvyšky, ktoré musel teraz Frieder namáhavo odstraňovať.

  


  
    „Prečo spravodlivo nepotrestať tú sviňu hneď tu a teraz – určite si to myslíte, však?“

  


  
    Nie. Myslím na Tilla Berkhoffa a jeho zúfalú prosbu, aby som ťa zachránil, ty dobytok.
  


  
    Tramnitz sa usmial. Pri tejto náročnej operácii bola narkóza vylúčená, povolené bolo iba lokálne umŕtvenie, aby sa dali priebežne kontrolovať neurologické funkcie pacienta. Žiaľ, znamenalo to tiež, že tomu hajzlovi nemohol zapchať hubu.

  


  
    „Stlačte mi ruku!“ nariadila anestéziologička Dr. Andrea Schilfová, aby vždy, keď Frieder urobil nový zákrok, mohla okrem mimiky preveriť aj motoriku pacienta. Medzi ňou a chirurgom bola natiahnutá zelená operačná plachta, ponad ktorú mali očný kontakt. Schilfová sledovala Tramnitza zľava, kým Frieder pracoval na pravej krčnej tepne. Na rozhodujúcu odbočku práve nasadil zlatú svorku podobnú kancelárskej a naozaj ho zasvrbeli prsty, aby pritom urobil chybu.
  


  
    Frieder, samozrejme, vedel, že takéto myšlienky sú neetické. Ale čo už, aj on je len človek. Kým mu zavolal Berkhoff, kratučko zauvažoval, aké by to bolo zlé, keby „sa mu pošmykla ruka“. Nikto by za tou sviňou nevyronil ani slzu. Naopak. Ak sa operácia podarí, „inkubátorová beštia“, ako bývalého detského ošetrovateľa nazvali médiá, bude ešte dlhé roky žiť zo štátneho. Ako časovaná bomba pre spoluväzňov a v prípade úteku dokonca pre ďalšie rodiny.
  


  
    Okrem toho sa zdalo, že Tramnitz sa ho snaží vyprovokovať.
  


  
    „Zabudnite na Hippokratovu prísahu, pomyslite skôr na to, čo som s tými deťmi robil, Frieder.“

  


  
    „Ticho,“ zahriakla ho anestéziologička, ale Tramnitz sa nenechal zmiasť.
  


  
    „Vždy som mal so sebou veci na prezlečenie, viete. Pre chlapca a pre dievča. Tašku v kufri, rôzne veľkosti, lebo som chcel byť na všetko pripravený. Len čo som ich mal v aute, prezliekol som ich. Aby ich len tak ľahko nespoznali podľa oblečenia, keby začali rýchlo pátrať. Väčšinou sa tí drobci prezliekali úplne sami. Mysleli si, že je to hra.“ Tramnitz sa uchechtol. „Keď sa neskôr ocitli v inkubátore, už si to nemysleli.“

  


  
    Panebože. Rozpráva, ako keby bolo obetí viac než len dve. Oveľa viac.
  


  
    „Inkubátory som si postavil sám. Boli podstatne lepšie než tie malé debničky, ktoré sme mali vo Virchowovej nemocnici.“ Tramnitz vzdychol, ako keby si spomínal na krásnu dovolenku na pláži. „Nádhera, mohol som tam s nimi robiť čokoľvek. Hladkať ich, kŕmiť, prebaľovať – ach. Ako sen.“

  


  
    „Teraz preruším prívod krvi,“ povedal Frieder nahlas a v tej chvíli sa začalo najkritickejších dvadsať minút. Len čo oddelil pravú vetvu karotickej bifurkácie, nesmela sa stať ani najmenšia chybička. Závisel od toho mozog.
  


  
    Chorý mozog psychopata.
  


  
    „Mohlo to tak pokračovať donekonečna. Keby som len bol tú babizňu nechal na pokoji. Ale začala pátrať. Čoskoro by odhalila môj trik s balíkmi. Tak mi hlasy prikázali, aby som ju zabil.“

  


  
    Hlasy, jasné.
  


  
    Frieder nechápal, ako mohli psychiatri a sudcovia naletieť na takúto lož. Tramnitz bol jednoznačne posadnutý, no nie neviditeľnými silami, ktoré riadili jeho myšlienky, ale potešením zo zabíjania. Patril do väzenia, najlepšie do pracovného tábora na Sibíri, nie na psychiatrickú kliniku so starostlivosťou dva-dsaťštyri hodín denne.
  


  
    Frieder na chvíľu zavrel oči, opäť ich otvoril a priložil skalpel.
  


  
    „Keby som bol jej telo lepšie odpratal, nikdy by ma neodhalili. No čo už. Shit happens, že?“

  


  
    Frieder sa pozrel na Hopfa, no ten iba varovne potriasol hlavou, ako keby chcel povedať: „Ostaň pokojný, daj si načas. Neurob chybu. Ten chlap za to nestojí.“

  


  
    Ale Frieder sa nevedel ovládnuť.
  


  
    „Počúvajte, práve sa vám snažím zachrániť život. Prečo nemôžete na oplátku prejaviť aspoň toľko slušnosti, že rodičom, ktorým ste spôsobili toľko bolesti a utrpenia, priznáte všetky svoje činy?“

  


  
    „Mýlim sa, alebo narážate na moju figúrku Luka Skywalkera?“ povedal Tramnitz.
  


  
    „Keď už svoje trofeje verejne vystavujete, tak to môžete aj priznať.“

  


  
    „Akú trofej?“ zachichotal sa Tramnitz. „Polícia sa ma neustále vypytovala na tú figúrku. Jednoducho som si ju zaobstaral, aby som vedel, ako vlastne vyzerá.“

  


  
    Frieder opäť zachytil primárov pohľad sprevádzaný krútením hlavy. „Prestaň. Teraz nie je správny čas.“

  


  
    Ale potreboval sa vyventilovať. „Okej, nemá to zmysel. Kým pracujeme, jednoducho držte svoju špinavú hubu,“ povedal, na čo sa Tramnitz nahlas zasmial. Pohol krkom, a preto nebolo možné urobiť poriadny rez.
  


  
    „Inak čo? Poraníte mi hrtanový nerv ako Florianovi Broderovi?“

  


  
    Frieder zamrzol uprostred pohybu.
  


  
    Dočerta, ako to Tramnitz mohol vedieť? To meno sa nikdy nedostalo do médií.
  


  
    Aha, správne. Veď vtedy pracoval vo Virchowovej nemocnici ako ja.
  


  
    V nemocnici sa klebetí ešte viac ako na Facebooku.
  


  
    „Bežný zákrok na štítnej žľaze, ale Broderovi obojstranne ochrnuli hlasivky a doživotne potrebuje dýchací prístroj, je tak? A to preto, že v noci predtým ste opäť raz príliš hlboko pozerali do pohára.“

  


  
    „Nedaj sa zneistiť. Žiaľ, nemôžeme ho vypnúť, Hartmut,“ zašepkal Hopf, ale Tramnitz ho počul.
  


  
    „Hartmut? Myslel som si, že kolegovia vás volajú iba prezývkou Vermút-Frieder,“ zachichotal sa Tramnitz. „Tú prezývku vám dali, lebo ste si vždy museli vypiť na odvahu. Apropo, ako je to dnes? Natankovali ste niečo aj v mojom prípade?“

  


  
    „To čoskoro zistíte,“ zasyčal Frieder rozzúrene a prerezal mu krčnú tepnu.

    Patrick Winter
  


  


  
    Na dospelých toho bolo priveľa. Niektorí sedeli na škôlkarských stoličkách s otvorenými ústami, iní účastníci rodičovského združenia sa odvrátili. Matka v kvetovanom svetri, ktorej syn Emil chodil do slniečkovej skupiny, si dokonca zapchala nos.
  


  
    On sám už benzín necítil, no vonné sviečky na poličkách pod pomaľovanými oknami už asi nedokázali prekryť pach.
  


  
    Patrick musel smrdieť ako čerpacia stanica. Alebo horšie.
  


  
    „Nechcete si sadnúť?“ spýtala sa Viktoria. Vedúca vychovávateľka sa mu prihovorila prvá a zatiaľ jediná.
  


  
    Zatiaľ hovoril iba on. Ako vodopád, odkedy zadal kód na dverách škôlky, ktorý poznali všetci rodičia.
  


  
    „Prepáčte, prepáčte“ povedal, keď vošiel do spoločenskej miestnosti, ktorá slúžila divadelným a speváckym skupinám a na spoločné obedy. Dnes sa tu usadil diskusný krúžok asi pätnástich účastníkov, ktorí sa pri pohľade naňho strhli.

  


  
    „Asi ste nepočítali s reálnym duchom, čo? Veď kto by už na Halloween chcel stretnúť niekoho ako mňa?“

  


  
    Zmätene sa zasmial a prehrabol si vlasy, mokré od dažďa a benzínu.
  


  
    „Ale, ale, ale. Čo je? Len žiadne rozpačité tváre. Vaše dieťa predsa ešte žije.“

  


  
    Vytiahol zapaľovač z vrecka a vystrel ruku dohora ako socha slobody. Nikto nevstal. Nikto sa ani nepohol. Okrem Viktorie, ktorá sa načiahla za telefónom, asi aby zavolala políciu, ale to mu vlastne vyhovovalo.
  


  
    „Všetci by ste asi boli radi, keby som bol dnes ostal doma, však? Alebo keby ste boli vyhoveli svojim drankajúcim deťom, ktoré sa chceli prezliecť do masky. Ale mama a ocko museli ísť na rodičovské združenie, to je ale debilne načasované.“ Vrhol pohľad na jednu z vychovávateliek, na Sonju. „Ako to môžete naplánovať akurát na tridsiateho prvého októbra? Aký tupý na to treba byť?“

  


  
    Ťukol si na vlhké čelo. „Dnes predsa nejde o to, či si sopliaci môžu priniesť svoje hračky alebo koľko sladkostí je povolených v desiatovej krabičke. Dnes treba zaháňať bludné duše mŕtvych. Ako je Jonasova. A moja vlastná.“

  


  
    Zabehla mu slina a rozkašľal sa.
  


  
    „Nuž, smola, milí rodičia. Dnes ste sa neobliekli do kostýmov. A teraz som si dovolil prísť ja. Som tu. Živý dôkaz toho, že zlo existuje. Že deti môžu zomrieť. Nielen v televízii alebo v novinách. Aj tu, v Berlíne, priamo pred našimi očami.“

  


  
    Pri tomto väčšina naozaj odvrátila pohľad. Rozpačito, šokovane. Úplne vystrašene. Muži aj ženy.
  


  
    „Mrzí ma, že musím zničiť vašu romantickú predstavu idylického sveta. Pozrite sa na mňa!“

  


  
    Ziapal na nich. Na teplý párik s dieťaťom v pestúnskej starostlivosti; na babičku zastupujúcu ťažko pracujúcich rodičov maklérov, ktorí zase raz nemohli prísť na rodičovské združenie.
  


  
    A samozrejme, na všetky tie vzorové helikoptérové páry, ktoré prišli spolu, aby ukázali, aké sú pre nich vlastné deti dôležité, obaja s blokom na kolenách, ako keby boli v škole a malo by sa hovoriť niečo také dôležité, že si to treba zapísať.
  


  
    Tak si to teda zapíšte všetci veľkými písmenami:
  


  
    „JEDNODUCHO STE MALI ŠŤASTIE!“

  


  
    Patrick na nich ziapal, sliny v kútikoch úst. Pritom zdvihol pravú ruku so zapaľovačom. „To, čo sa stalo mne, sa mohlo stať aj vám. Myslíte si, že nemôžete urobiť chybu? Nie. Môže sa to stať aj vám. Preto absolútne nechápem, že…“

  


  
    „Pán Winter?“

  


  
    Viktoriin jemný hlas ho v tej chvíli trochu vyviedol z konceptu.
  


  
    Obrátil sa k šesťdesiatdvaročnej vychovávateľke, ktorá mala na sebe ako obyčajne oranžové batikové šaty. Kvôli počasiu dnes balerínky vymenila za gumáky.
  


  
    „Nechcete si sadnúť?“ spýtala sa a ukázala na voľný stolček.
  


  
    „Nie, nie. Chcem len…“

  


  
    Keď mu podala mobil, zasekol sa. Chce, aby hovoril s políciou?

  


  
    „Volá vaša žena,“ povedala Viktoria a Patrick musel uznať, že to bolo šikovné. Vždy mal veľmi dobrú mienku o tejto vychovávateľke, ktorá mala onedlho odísť do dôchodku a svojimi rozsiahlymi skúsenosťami usmernila desiatky generácií na správnu cestu životom. Takýto šachový ťah nepredpokladal, nečakal, že zavolá Linde.
  


  
    Aké múdre.
  


  
    Aké empatické.
  


  
    Vzal mobil a pokúsil sa prehltnúť guču v hrdle. „Linda?“

  


  
    „Čo sa deje, miláčik?“

  


  
    Miláčik.
  


  
    Ako dlho ma tak už neoslovila? Kedysi aj trikrát denne. Ráno, na obed, večer. Minimálne. No s ich synom zmizli z ich spoločného života aj láskavé slová.

  


  
    „Zlatko, prepáč, teraz nemôžem. Všetko som ti napísal. List ti príde poštou.“

  


  
    „Nerozumiem. Čo tam robíš?“

  


  
    „Som na rodičovskom.“

  


  
    „To viem. Ale čo máš v pláne? Hovoria… teda Viktoria si myslí… nespravíš voľajakú hlúposť?“

  


  
    Zavrtel hlavou, nespustiac z očí skupinku rodičov. Spomedzi všetkých tých tupcov sa dalo najskôr od svalnatého predajcu áut s trápnymi náušnicami očakávať, že sa zahrá na hrdinu a ovalí ho stoličkou.

  


  
    „Najväčšiu hlúposť svojho života som urobil, keď som…“

  


  
    „To je nezmysel,“ prerušila ho Linda. Aj ona už plakala. „Miláčik, aj keď sa budeš týrať, dieťa nám to nevráti.“

  


  
    „To je pravda. Ale nech urobím čokoľvek, ani ty sa už nevrátiš, že? Stratil som celú rodinu.“

  


  
    „Zlatko…“

  


  
    „Zaslúžim si peklo.“

  


  
    „Nie, počkaj, prosím ťa. Čokoľvek máš v pláne, nerob to!“

  


  
    „Musím zhorieť, Linda, pochop to. A nielen ja. Všetci rodičia musia zažiť, aké to je, horieť v pekle.“

  


  
    Preto som tu.
  


  
    S týmito slovami ukončil hovor, škrtol zapaľovačom a pridržal si ho pri vlasoch.
  


  
    O zlomok sekundy celé rodičovské združenie vykríklo ako jedným hlasom a jeho hlava vzbĺkla plameňom.

    Till
  


  


  
    O 20.45 trielila záchranka po zmoknutom asfalte a majákom si vynucovala uvoľnenie trasy na mestskej diaľnici. Vozidlo podchvíľou muselo prudko zabrzdiť, vodič energicky trúbil a v jednej zákrute sa dodávka dokonca dostala do šmyku, ale ustála to, aby opäť maximálnou rýchlosťou rezala kaluže a zaplavené krajnice.
  


  
    Dážď stále silnel. Strach jediného pasažiera v zadnom oddiele pre pacientov tiež.
  


  
    Po desaťminútovej jazde skriňové vozidlo spomalilo. Jemne sa kolísalo, ako keby šlo po nespevnenej vozovke, potom pod kolesami zaprašťal hrubý štrk. Napokon auto zastalo a sirény stíchli. Iba na chvíľu, asi na tridsať sekúnd – toľko trvalo, kým spod prístrešku búdky parkoviska nevyšiel korpulentný muž a nevliezol do auta.
  


  
    Potom uháňala záchranka ďalej.
  


  
    „Takže ty to naozaj chceš urobiť!“ skonštatoval Skania, keď najprv Tilla chvíľu skúmal, napoly s obdivom, napoly s odporom. Jeho výška ho nútila trochu vtiahnuť okrúhlu hlavu medzi plecia. Chlpatou päsťou sa pridŕžal rámu nosidiel, ku ktorým bol Till pripútaný. Len pre efekt, samozrejme. O chvíľu to celé začne, tak to musí vyzerať ako naozaj.
  


  
    „Máš spis toho chlapa?“ spýtal sa Till a švagor prikývol.
  


  
    Skaniov oblek bol kompletne premočený. Policajt, len slabo chránený pred dažďom, musel dosť dlho čakať na záchranku. Vytiahol spod saka hnedý spisový obal a otvoril ho.
  


  
    „Tvoje nové meno je Patrick Winter, máš štyridsaťjeden rokov a pracuješ vo firme Xantia.“

  


  
    „V zdravotnej poisťovni?“

  


  
    „Presne tak. Pracoval si ako aktuár na ústredí na Postupimskom námestí.“

  


  
    „Čo to, dočerta, je?“

  


  
    „Poistný matematik. Vypočítava sadzby, robí prognózy rizika a také veci.“

  


  
    „To nemyslíš vážne.“

  


  
    „Čo sa na mňa pozeráš tak zdesene?“

  


  
    „Mám prijať identitu matematického génia? Oliver, u hasičov som robil hrubú prácu, zabudol si? To je jediná robota, kam ma s mojimi známkami vzali. Človeče, veď som ledva preliezol cez záverečné skúšky na druhom stupni a z matiky som nikdy nemal lepšiu známku než štyri mínus. Podotýkam, že na reálke.“

  


  
    „Kto tvrdí, že Winter bol matematický génius?“

  


  
    „Každý, kto vie počítať, je pre mňa matematický génius,“ povedal Till.
  


  
    „A po druhé: smiem ti pripomenúť, že celé toto šialenstvo bol tvoj nápad? Identitu, ktorú si prisvojíš, nemôžem objednať na eBay. Ale nevadí, žiadny problém, môžeme to celé tu a teraz odtrúbiť.“

  


  
    „Nie, nie, dobre, dobre,“ poponáhľal sa mu Till zobrať vietor z plachiet. Za posledné dni to rozoberali až príliš často. „Veď ma tam hádam nebudú nútiť počítať z hlavy, a keby aj. Naučil som sa minimálne to, ako sa z takmer všetkého vykecať. Mimochodom, čo urobil Patrick Winter, že ho chcú zavrieť na Steinovej klinike?“

  


  
    „Na rodičovskom v škôlke si nalial na hlavu benzín a podpálil sa,“ odpovedal Skania.
  


  
    „A to už prečo?“

  


  
    Skania sa pozrel na Tilla, ako keby ešte nikdy nepočul takú idiotskú otázku. „Prečo mám vysoký tlak a moja sestra nedostatočne fungujúcu štítnu žľazu? Čo ja viem? Patrick Winter je chorý, chorý zo života. Asi berie antidepresíva už od študentských čias.“

  


  
    Tučným prstom poklopal na zložku, ako keby chcel povedať: „Všetko je to tu.“

  


  
    „V každom prípade, je to fakt šťastná náhoda, že si sa česal päsťami.“ Namieril prst na obväz okolo Tillovej hlavy.
  


  
    Keď sa Till sám zranil, oholil si hlavu dohola a rany natrel tuhou jódovou pastou. Šťastie v nešťastí. Keby mu niekto dal obväz dole (a to sa aj čoskoro stane), bude to vyzerať aspoň trochu autenticky a páchnuť po ošetrenej rane.
  


  
    „Ženatý, deti?“ Till sa chcel o Patrickovi Winterovi dozvedieť viac.
  


  
    „Dvakrát áno. Jeho žena sa volá Linda, majú päťročnú dcéru, Friedu.“

  


  
    O rok mladšiu než Max.
  


  
    „A kde je Winter teraz?“ opýtal sa Till.
  


  
    „V chladničke.“

  


  
    Till zdvihol hlavu a obočie, zatiaľ čo Skania zas zavrel zložku. „Zomrel pred necelými dvomi hodinami na popáleniny, ktoré si sám spôsobil. Krátko nato, ako sudca povolil jeho nútenú hospitalizáciu v Steinovej klinike, pretože ten chlap bol rizikom nielen sám pre seba, ale aj pre svoje okolie.“

  


  
    Till opäť zvesil hlavu. Tak preto sa všetko zbehlo tak rýchlo. Skania ledva zložil telefón a ohlásená záchranka už stála pred jeho domom.

  


  
    „Takáto šanca sa už druhýkrát nenaskytne, čo?“ spýtal sa Till.
  


  
    „Možno to ani nie je šanca, ale jednoducho šialenstvo,“ zamrmlal Skania a mávol rukou, akoby chcel povedať: „Rob si, čo chceš.“

  


  
    Till chvíľu mlčal, potom položil zakázanú otázku: „Ako sa ti podarilo, že si môžem prisvojiť Winterovu totožnosť?“

  


  
    Skania zmraštil tvár, akoby zahryzol do citrónu. „Vážne si myslíš, že ti prezradím, ako je zorganizované naše tajné vyšetrovanie?“ Sucho sa zasmial. „Porušil som asi dvadsať zákonov a dvakrát toľko služobných predpisov, keď som využil svoje konexie na to, aby skartovali úmrtný list Patricka Wintera, do zložky vlepili tvoju fotku namiesto jeho a aby ťa tí dvaja záchranári vpredu odviezli ako chorého. Oficiálne z toho Winter akoby zázrakom vyviazol s ľahkým začervenaním pokožky na hlave, pretože vychovávateľka v škôlke duchaprítomne siahla po hasiacom prístroji a zabránila najhoršiemu. V skutočnosti vyzerala jeho lebka ako sušená slivka. A moja bude vyzerať ešte horšie, keď sa to niekedy dostane na svetlo božie. Netúžim po tom, aby si do toho zaťahoval aj mojich kolegov, keby si sa prekecol.“

  


  
    Till akceptoval odpoveď strohým „Hm“.
  


  
    „Zorganizoval si na klinike všetko, o čom som ťa prosil?“ spýtal sa Skaniu, kým auto stálo s naštartovaným motorom, asi na červenej. Z ležadla mal výhľad iba cez úzky priezor v bočnej stene a aj ten bol napoly prelepený. Cez mokré okno rozoznal ohnutú pouličnú lampu a korunu stromu v aleji, ktorý sa kýval vo vetre.
  


  
    „Urobil som, čo sa pre krátkosť času dalo.“ Skania vyzrel von cez horný priezor. „Hneď tam budeme.“ Obrátil sa opäť k Tillovi na nosidlách. „Posledný raz sa ťa pýtam: si si istý?“

  


  
    Keďže mu Till pred chvíľou už podrobne odpovedal, obmedzil sa tentoraz na strohé prikývnutie.
  


  
    Áno. Musím tam ísť. Za Tramnitzom.
  


  
    Potrebujem istotu.
  


  
    Švagor zjavne neočakával, že by Till zmenil názor, ale opäť s nevôľou pokrútil hlavou, aby naznačil, čo si o celom pláne myslí.
  


  
    „Tak dobre, počúvaj,“ začal policajt svoj informatívny monológ. „Veľa som toho pre teba na mieste zorganizovať nedokázal, ale aj to je lepšie ako nič. Pri prijatí na kliniku s najvyšším stupňom bezpečnosti ti zoberú všetky osobné veci. Kým ich prezrú, dostaneš teplákovú súpravu. Samozrejme, že ti hneď vezmú mobil aj špicaté predmety, opasok a všetko možné. Takže preto si nemôžeš zobrať so sebou ani Winterovu zložku. Ale keď všetko dobre pôjde, budeš tam mať kontaktnú osobu.“

  


  
    „Koho?“

  


  
    Skania, ktorý nemal rád, keď ho prerušovali, našpúlil pery.
  


  
    „Volá sa Seda, stačí, keď budeš vedieť jej meno. Pamätaj si: nie je to tvoja priateľka a už vôbec nie dôverníčka. Nevieme, nakoľko je spoľahlivá. Len to, že za peniaze urobí takmer čokoľvek.“

  


  
    „A v akej pozícii na klinike pracuje?“

  


  
    „Šoféruje autobus,“ odvetil Skania netrpezlivo.
  


  
    „Aký autobus?“

  


  
    „To čoskoro zistíš.“ Skania sa pozrel na hodinky.
  


  
    „Neplytvajme časom na nepodstatné veci. Oveľa dôležitejšie je, ako s nami v prípade núdze nadviažeš kontakt.“

  


  
    „Ako?“

  


  
    „Cez mobil pre prípad paniky. Nájdeš ho v knižnici. Tretia polička, druhý rad. Hneď za bibliami je skrytá hrubá kniha. Ulysses od Jamesa Joycea. Ten starý bachant je taký hrubý a nezáživný, že si ho ešte nikto z pacientov nepožičal. Aj keby ho náhodou niekto objavil, na prvý pohľad vyzerá ako úplne normálna kniha. No od strany osemdesiatštyri je zvnútra vydlabaná. V dutine nájdeš malý mobil Nokia. Môžeš z neho posielať esemesky a telefonovať, ale nebudeš online.“

  


  
    „Jasné,“ prisvedčil Till. Všetko ostatné by príliš žralo baterku a telefón by sotva mohol byť neustále zapojený v zásuvke.
  


  
    „A čísla?“ pýtal sa Skaniu.
  


  
    „Môj kontakt je uložený v pamäti. Služobný na jednotke, súkromný mobil na rýchlej voľbe číslo dva. Hartz je na trojke.“

  


  
    Hartz bol Tillov advokát a notár. U neho si dal overiť čestné vyhlásenie, že je plne pri zmysloch a že sa do Steinovej kliniky nechal zavrieť len akože. Notár bol teda okrem Skaniu jediný, čo oficiálne vedel o všetkom a advokátske tajomstvo ho zaväzovalo k mlčanlivosti. Till nezasvätil do svojho plánu ani Ricardu, hoci mu bolo proti srsti, že si jeho žena bude oňho robiť starosti, keď zrazu zmizne z povrchu zemského.
  


  
    „Keby nastali akékoľvek ťažkosti, stačí, keď mi trikrát zazvoníš. Potom sa ťa pokúsim odtiaľ dostať.“

  


  
    „Pokúsiš?“ spýtal sa Till švagra.
  


  
    „Je to tvoje prianie, Till. Chceš sa dostať ako pacient na uzatvorené oddelenie. Takže prosím. Len čo prekročíš prah kliniky, neexistuje žiadne istiace lano ani záchranná sieť. A samozrejme, nikto z lekárov nie je zasvätený. Ani Seda nevie, čo je vo veci. Keby som o tom hovoril s niekým z oficiálneho personálu, tak by som teraz na týchto nosidlách ležal namiesto teba ja a do cvokhauzu by viezli mňa. Oficiálne by nikto nepovolil takéto šialenstvo, žiadne policajné oddelenie, žiadny doktor.“

  


  
    „Ja…“

  


  
    „Drž hubu, ešte som neskončil. Chcem a musím to ešte raz a naposledy povedať: ak sa ti niečo stane, v tvojej cele, na dvore, pod sprchou alebo v ambulancii lekára, nikto ti tam nepomôže. Pre lekárov, ošetrovateľov a sestry si celkom normálny blázon. A aj ja budem potrebovať čas, aby som ťa odtiaľ zase dostal. Rozumieš? Nemôžem len tak zavolať vedeniu kliniky a povedať: „Prvý apríl, milá pani profesorka Sängerová. Patrick Winter v izbe 211, ten sa len tak tvári. Nie je to matematik, ale hasič. Prosím vás, pustite ho čo najrýchlejšie von.“ Skania sa odmlčal, zatiaľ čo záchranka spomaľovala. Pohľad mu zmäkol. „Ale prisahám ti, že keď vyšleš núdzový signál, urobím všetko, čo bude v mojich silách.“

  


  
    Till mu poďakoval a ešte sa spýtal: „Ako sa dostanem do knižnice? Asi nebude prístupná pre všetkých.“

  


  
    „To je jeden z asi tisíca problémov, na ktoré budeš sám. Radšej sa zamysli, ako dosiahneš, aby ťa preložili k Tramnitzovi a ako získaš jeho dôveru. A ako sa dokážeš ovládnuť, aby si mu pri prvom stretnutí rovno nerozmlátil hlavu.“

  


  
    Záchranka zastala a vodič zaklopal na deliacu stenu.
  


  
    „Musím vystúpiť,“ skonštatoval Skania. „Na kompu s tebou nejdem.“

  


  
    Till nervózne prehltol. „Prečo na kompu?“

  


  
    Na Steinwerder sa predsa dalo dostať po ceste?
  


  
    „Prejazd je zaplavený. Stále intenzívne prší, na ostrove už majú akútny problém so záplavami. Už len preto by si tam nemal ostať pridlho.“

  


  
    Skania priateľsky potľapkal Tilla po pleci. „Človeče. Viem, že by som to nemal hovoriť, ale obdivujem tvoju odvahu. Naozaj. Myslíš si, že to stojí za to? Všetky tie nebezpečenstvá a riziko?“

  


  
    Till ťažko prehltol. Keď prehovoril, ledva spoznal svoj hlas: „To najdôležitejšie v živote som už stratil. Čo sa mi ešte môže stať?“ Dážď ťukal na strechu záchranky ako štrk a Skania mlčal, až kým mu ďalšie zaklopanie nepripomenulo, že sa má poponáhľať. Tentoraz sa ozvalo od dverí.

  


  
    Chcel sa otočiť, ale ešte zaváhal a z malého vrecka na džínsoch vytiahol bielu pilulku. „Na.“

  


  
    „Čo s tým?“

  


  
    „Tým sa odpáliš. Momentálne si podľa mňa príliš pokojný a racionálny. Tvoj šialený podnik bude vyzerať dôveryhodnejšie, keď budeš pri príjazde na sedatívach. Okrem toho máš oficiálne na hlave ešte stále ľahké popáleniny, Till.“

  


  
    „Patrick,“ opravil Till švagra a siahol si na hlavu. „Odteraz som Patrick Winter. A ďakujem, tabletku nepotrebujem. Mám oveľa lepší plán, ako hneď pri príchode zanechať nezabudnuteľný prvý dojem.“

    Ricarda Berkhoffová

  


  


  
    Ricarda Berkhoffová bola taká zúfalá, že jej neprekážal ani pach lacného fritovacieho oleja, ktorý sa akiste usadil v každom póre chlapa oproti.
  


  
    Ešte pred rokom by sa vysmiala naivným chudákom, čo sa dali obtiahnuť pofidérnym podvodníkom.
  


  
    Sami sú si na vine, keď sú takí blbí.
  


  
    No teraz sama sedela u veštca.
  


  
    Presnejšie, stála. Lebo Gedeon Schultz nemal vo svojej „praxi“ ani stoly, ani stoličky, keďže robil svoje seansy v sklade reštaurácie rýchleho občerstvenia, kde pracoval na plný úväzok.
  


  
    „Vlastne to už ani nerobím,“ povedal Gedeon a zopakoval, čo jej oznámil už telefonicky. Vyzeral mladšie, než sa zdalo podľa hlasu. Tínedžer s červenými vyrážkami v náznaku jemného páperia nad hornou perou. Ibaže pubertu mal už dvadsať rokov za sebou.
  


  
    „Mal som pre to iba problémy.“

  


  
    Gedeon si zložil z hlavy smiešnu papierovú čapicu, ktorú povinne nosili všetci zamestnanci známej siete rýchleho občerstvenia. Ricarda sa o ňom dozvedela z článku v novinách: McMystery, pultový predavač hranolčekov, mal údajne nadprirodzené schopnosti a vo voľnom čase pomáhal blížnym nadviazať kontakt s nezvestnými osobami. Či už to bola náhoda alebo nie, polícii sa naozaj s jeho pomocou podarilo nájsť zmiznuté dievčatko.
  


  
    Gedeon položil na seba dva kartóny obalov na burgry a naznačil Ricarde, aby si sadla, no odmietla.
  


  
    „Mrzí ma, že vám nemôžem ponúknuť niečo iné.“

  


  
    Reťazec sa istý čas tešil bezplatnej reklame a Gedeon dokonca dostal k dispozícii časť spoločenskej miestnosti zamestnancov, aby si tam otvoril svoju „prax“. No keď sa pri okienku pre autá začalo zastavovať príliš veľa bláznov, ktorí chceli vedieť, aké čísla vytiahnu v športke, alebo iné proroctvá, povolili mu stretávať sa s klientmi už iba výnimočne a v sklade.

  


  
    „Máte tu to, o čo som vás prosil?“

  


  
    Podala mu Maxovu fotku. Takú, čo sa ešte nedostala do médií a ktorú jej syn určite musel držať v rukách. Ricarda uvoľnila fotku z koláže, ktorú Max vyrobil v prvej triede na oslavu Dňa vďakyvzdania. Jedna z mála, na ktorých sa hĺbavý chlapec usmieval.
  


  
    „Nestratili ste iba syna,“ skonštatoval Gedeon pri pohľade na fotku, ktorá mala vzadu ešte stopy po lepidle.
  


  
    „Ako to myslíte?“

  


  
    „Aj muža, nie? Už nie je s vami.“

  


  
    „Ako…“ Zahryzla si do pery. „Prepáčte. Aj vy ste určite ako kúzelník. Neprezradíte mi, ako to robíte?“

  


  
    Gedeon sa hanblivo usmial. Rozprával tak nevýrazne, že Ricarda musela poriadne napínať sluch, aby v bubnovaní neutíchajúceho dažďa na plechovej streche skladu počula každé jedno slovo.

  


  
    „Ale áno. A nemá to nič do činenia s mágiou.“ Ukázal na jej ruky. „Nemáte už obrúčku. Priehlbinka na prstenníku mi hovorí, že ste si ju dali dolu len nedávno.“

  


  
    „Och.“ A potom: „Čo ešte vidíte?“

  


  
    „Nedávno ste prestali dojčiť.“

  


  
    „To vám hovorí moje telo?“

  


  
    Ricarda skrížila ruky na prsiach, ako keby mohla dodatočne napraviť dojem.
  


  
    „Skôr vaša podprsenka, je vám trochu voľná, ste práve medzi dvomi veľkosťami.“

  


  
    Ricarda prikývla. Bola zvyknutá, že ju okolie prísne posudzuje, preto dlho uvažovala, čo si obliecť na túto príležitosť, hoci v jej situácii nebolo nič menej dôležité než zovňajšok. Žiaľ, verejnosť si najviac všímala práve zovňajšok.
  


  


  
    • Je upravená, dobre živená, nemalo by jej zmiznutie syna spôsobovať viac žalúdočných problémov?
  


  
    • Vyzerá chudá, poriadne strhaná. Na jej tvári nevidno materinskú lásku.
  


  
    • Aha, šaty sú jednoduché, ale nové. Ako môže v tejto situácii nakupovať?
  


  
    • Prečo nosí také staré handry, toľká nedbanlivosť. Ak je to taká domácnosť, možno dieťa iba utieklo?
  


  


  
    Nech mala na sebe čokoľvek, vždy bolo čo kritizovať. Samozrejme, mohlo jej byť jedno, čo si o nej myslia ľudia, ale práve ľudia musia mať pri hľadaní Maxa oči a uši na stopkách, aj teraz, keď ho už takmer nikto nehľadá.

  


  
    Práve teraz.
  


  
    Preto si bola istá, že aj jej dnešný outfit (široké džínsy, zimné šnurovacie čižmičky, bez mejkapu, iba bezfarebný lesk na perách, husté vlasy zopnuté do chvosta) vzbudí nevôľu.
  


  
    „Vidím, že vás tá situácia úplne zmohla,“ pokračoval Gedeon.
  


  
    „Čokoľvek iné by bolo veľmi zvláštne,“ odvetila trpko.
  


  
    „No vidím, že vaša nervozita nesúvisí len s tým, že mi nedôverujete, ale aj s tým, že stojíte pred voľbou.“

  


  
    „Prosím?“

  


  
    „Musíte sa rozhodnúť.“

  


  
    „O čom?“

  


  
    „Či tu budeme ďalej mrhať časom, alebo radšej hneď neodídete, najlepšie tými dverami, ktorými sme sem vošli.“

  


  
    Ricarda vyvalila oči na Gedeona a skonštatovala, že jemne škúli.
  


  
    „Nerozumiem.“

  


  
    „Máme dva východy. Ten vzadu je do kuchyne.“

  


  
    Ukázal na lacné laminované dvere na druhom konci skladu. Vedľa stáli oceľové regály plné bielych vedier, ktoré vyzerali, akoby v nich boli chemikálie, a majonéza v nich by sa tak pravdepodobne aj dala označiť.
  


  
    „Ja by som si vybral tieto dvere. Nie rolovaciu bránu na parkovisko.“

  


  
    „Prečo by som odchádzala? Veď ste mi ešte nič nepovedali.“

  


  
    „Ale vy mne áno. Už som sa toho dozvedel dosť a myslím si, že by bolo lepšie toto stretnutie ukončiť.“

  


  
    Ricarda vydala začudovaný zvuk, ktorý sa najviac ponášal na zakašľanie. Počítala s tým, že schôdzka bude mať zvláštny priebeh, no nie takýto.
  


  
    „Prečo?“

  


  
    „Pretože cítim, že nie ste úprimná.“

  


  
    „Čo cítite?“

  


  
    Siahol si rukou na tvár, odhrnul neexistujúci prameň vlasov a povedal: „Teraz hovoríme o veciach, ktoré neviem vysvetliť, iba ich cítim.“

  


  
    „A čo teda cítite, prosím vás?“

  


  
    „Že ste neprišli sama. Že vonku ešte niekto čaká.“

  


  
    „Kto?“

  


  
    „Niekto, kto vám dlží peniaze.“

  


  
    Neveriacky sa zasmiala. „Keby som vedela o niekom, kto mi dlží peniaze, už dávno by som si ich od neho vypýtala, to mi verte.“

  


  
    Prikývol. „Áno, rozchod stojí kopec peňazí. Nový byt, nové šaty.“

  


  
    Cítila, že sa červená. Till si ju preto vždy doberal a hovoril, že jej city sa dajú čítať z jej mimiky ako titulky k filmu.
  


  
    „Aj keď dostávate výživné, v prechodnej fáze to ide riadne do peňazí,“ povedal Gedeon. „A médiá za exkluzívne správy celkom slušne platia, ak sa nemýlim. Práve za takú story ako ,zúfalá matka sa radí s veštcom‘.“

  


  
    „Moje dieťa zmizlo, ty debilný kretén,“ ušlo Ricarde. Vytrhla mu fotku z ruky.
  


  
    „Ty úbohý idiot,“ nadávala skôr sebe než mastičkárovi, kým sa márne snažila otvoriť kabelku. „Prídeš sem za týmto bláznom, aby ti nadával a ponižoval ťa.“

  


  
    Napokon vopchala fotku do vrecka kabáta a chcela odísť. V rolovacej bráne, cez ktorú prišla, boli dvere so zatváracím mechanizmom, ktorému v momente rozrušenia rozumela ešte menej než zapínaniu na kabelke. Obrátila sa. Zhlboka sa nadýchla, vydýchla a potom povedala: „Ako sa opovažujete povedať mi takéto niečo do očí?“

  


  
    „Nemám rád, keď ma využívajú,“ chladne odvetil Gedeon.
  


  
    „Čo vám dáva právo takto pohŕdavo šliapať po citoch matky?“

  


  
    Konečne si spomenula, že Gedeon predtým ohol úchytku dohora, aby sa dvere otvorili. Ale nech sa akokoľvek snažila, nepohli sa ani o centimeter.
  


  
    „Vy ste ma tu zavreli?“ zvrtla sa prudko k nemu.
  


  
    Čím viac sa rozčuľovala, tým pokojnejší sa zdal Gedeon. Postavil sa a usmial sa rovnako priateľsky ako pri príchode. „Nebojte sa, hneď vás pustím. Len čo sa upokojíte a vypočujete si moje ospravedlnenie.“

  


  
    „Ospravedlnenie?“ Bolo to čím ďalej tým divnejšie.
  


  
    „Áno. Prepáčte,“ povedal Gedeon a dokončil druhý obrat o stoosemdesiat stupňov. „Ale muselo to byť.“

  


  
    „Čo muselo byť?“

  


  
    „Potreboval som vaše skutočné city, úprimné emócie. Museli ste zložiť masku, s ktorou ste sem prišli.“

  


  
    Má ešte všetkých pohromade?
  


  
    „Nemám masku.“

  


  
    „Och, všetci máme masku. Bez panciera by sme boli pred útokmi bezbranní. Napríklad vy ste ma na chýbajúcu obrúčku upozornili až tým, že ste sa podvedome snažili zakryť si prstenník druhou rukou. Je vám trápne, že sa vám rozpadlo manželstvo.“

  


  
    Ricarda odmietavo mávla rukou a ešte raz ho požiadala, aby ju konečne pustil von.
  


  
    Gedeon neochvejne pokračoval vo vysvetľovaní niečoho, čo ju vôbec nezaujímalo.
  


  
    „Hovorí sa, že ľudia ukážu svoje pravé ja, keď sú opití. Keďže tu nepredávame alkohol, musel som vás nahnevať, lebo hnev má podľa mňa podobný vyjasňujúci účinok.“

  


  
    Mávla rukou.
  


  
    Nadnes už bolo somarín až dosť. Chcem ísť preč.
  


  
    „Bola to chyba.“

  


  
    Prikývol. „Chápem, že to tak vidíte. Väčšina mojich prvých sedení končí takto.“

  


  
    Ak ich všetky takto začínaš, ani sa nečudujem.
  


  
    „Teraz, keď sme sa už zoznámili, sa na to vyspite. A ak budete chcieť pokračovať… viete, kde ma nájdete.“

  


  
    Jasné, to iste.
  


  
    Ešte raz ukázal na druhé dvere, ale tentoraz sa Ricarda rozhodla pre východ pomedzi regály s vedrami, lebo tie dvere sa aspoň dali bez odporu otvoriť.
  


  
    Preč odtiaľto.
  


  
    Bezprostredne za dverami sa ocitla na chodbe vedúcej do kuchyne, kde traja zamestnanci v smiešnych rovnošatách nakladali mleté mäso na žemle. Sotva si ju všimli, keď sa popri fritéze náhlila do pestrofarebnej reštauračnej časti.
  


  
    Preč. Preč odtiaľto.
  


  
    Vyšla z reštaurácie, ponáhľala sa na ulicu, kde zaparkovala auto a stúpila do mláky pod odkvapom. Kým sa jej konečne podarilo otvoriť tú prekliatu kabelku, aby našla kľúč, vlasy jej ešte viac zmokli. Keď sa jej to napokon podarilo, mala pocit, akoby sa sprchovala oblečená.
  


  
    Vyčerpaná klesla na sedadlo. Položila hlavu na volant a zavrela oči.
  


  
    „Médiá za exkluzívne správy celkom slušne platia.“

  


  
    „To je ale kretén!“

  


  
    Na okienko niekto zaklopal. Spustila ho a videla rozrušenú tvár muža, ktorý sa zdal trochu pristarý na hipsterskú bradu a náušnicu v nose. Na hlave mal navyše vlnenú čiapku absolútne neprimeranú počasiu, ktorá už bola napitá ako špongia.
  


  
    „Čo sa deje?“ spýtal sa.
  


  
    „Prepáčte,“ povedala Ricarda.
  


  
    „Čakali sme na vás pri zadnom vchode.“

  


  
    Prikývla. Zhnusená sama sebou povedala: „Viem. Ale nedokázala som to.“

  


  
    Zavrela okienko, naštartovala a nechala produkčného televízneho štábu len tak v daždi.

    Till
  


  
    Na klinike
  


  


  
    Smrť.
  


  
    Asi takto sa človek cíti v jej zovretí. Stiesnene, neúprosne a chladno. Každá spomienka na teplo, lásku a bezpečie potlačená, každá snaha ujsť odsúdená na zlyhanie.
  


  
    Till mal pocit, akoby ho zavalila lavína. Snažil sa prebojovať hore na búrlivú hladinu svojho vedomia. Snažil sa dýchať, pohnúť hrudným košom, potom nohami a rukami. Mal pocit, že sa pokúša plávať vo vode hustej ako ortuť.

  


  
    Časť jeho rozumu mu hovorila, že sú to iba vedľajšie účinky lieku, ktorý ho spacifikoval pri dovoze na Steinovu kliniku.
  


  
    Bezprostredne potom, ako som zúrivo vybuchol.
  


  
    Najprv si spomenul, ako po príchode stál v napoly otvorenej trubici skleného telesného skenera. Ruky zdvihnuté do polohy „vzdávam sa“. Nohavice bez opasku mu pomaly, ale isto skĺzli cez úzke boky a zatmelo sa mu pred očami. Vzrušenie a transport poležiačky si vypýtali svoju daň.
  


  
    „Môžete ísť ďalej,“ vyzval ho sonórny anonymný hlas cez reproduktor na povale, keď absolvoval digitálnu telesnú prehliadku.

  


  
    Netušil, kam presne v komplexe budov ho doviezli, ale predpokladal, že sanitka zastala v podzemnej garáži. Pivnicu, pôvodne plánovanú ako kuchynský trakt hotela, prerobili na prijímaciu časť.
  


  
    Till sledoval šípku, namaľovanú na sivej antiseptickej umelohmotnej podlahe až po vráta, ktoré mu pripomínali vnútro lodného kontajnera s videokamerami na holom strope. Pri chôdzi mal pocit, že sa potáca. Podobne ako v sanitke, keď sa presunula na kompu, ktorá ju previezla na Steinwerder.

  


  
    Za vrátami ho čakali dvaja ošetrovatelia, ktorí vyzerali, že zvládnu aj svalnatejších pacientov, než bol Till. Priateľsky sa usmiali, ale ich pohľad ho nabádal, aby sa radšej nepokúšal o nijaké hlúposti.
  


  
    „Dobrý deň, pán Winter,“ povedal staršie vyzerajúci ošetrovateľ, možno pre sivé vlasy ostrihané nakrátko a vojensky prísne rozdelené pútcom. Till si spomína, ako sa vnútorne strhol. Winter. Nové meno znelo nezvyklo a voľajako negatívne, ako podprahová výčitka.
  


  
    „Musíme vás požiadať, aby ste si vyprázdnili vrecká nohavíc,“ povedal druhý ošetrovateľ tmavej pleti rovnako priateľsky ako na letisku, len Tilla ani na sekundu nespustil z očí. Till poslúchol pokyny a položil do pripravenej plastovej misky balíček žuvačiek, zhúžvanú vreckovku a tabletu Aspirín plus C zatavenú vo fólii. Pritom sa obzeral okolo seba.

  


  
    Tu dolu to vyzeralo ako v zásobovacích katakombách, aké bývajú pod letiskami, nemocnicami alebo pod modernými hotelmi. Dosť veľké na to, aby tam človek zablúdil. Dosť úzke na to, aby mu srdce začalo biť rýchlejšie.

  


  
    Napravo a naľavo od neho viedli intenzívne osvetlené, na bielo natreté oceľobetónové chodby zdanlivo nekonečne ďaleko, no v pravidelných intervaloch boli zabezpečené mrežovanými dvermi až po strop. Žiadna šanca na útek, ale to ani nemal v pláne. Naopak.
  


  
    Till kývol k vrátam, cez ktoré prišiel. „Telesný skener pracuje s tetrahertzovou technológiou, však?“

  


  
    Povrchné vedomosti mal z relácie kanála Discovery o bezpečnostných technológiách na letisku vo Frankfurte.
  


  
    „Prečo vás to zaujíma?“ opýtal sa sivovlasý ošetrovateľ. Jeho pohľad už nebol priateľský, ale ostražitý.

  


  
    „To znamená, že vidíte len to, čo mám na tele, ale nevidíte do môjho vnútra?“ Namiesto odpovede siahol čierny kolega po vysielačke za opaskom. Till nevidel, že by mali ošetrovatelia zbrane, ale to u personálu na nemeckých psychiatrických klinikách ani nebolo zvykom.
  


  
    „Takže neviete, čo mám v žalúdku?“

  


  
    „O čom, dočerta, hovoríte?“

  


  
    „Pred dvomi hodinami som prehltol kapsulu, ktorá reaguje na kyselinu. Podľa mojich výpočtov sa žalúdočná kyselina o menej než päť minút prehryzie cez povrch kapsuly a potom sa to začne.“

  


  
    „Čo sa začne?“ spýtali sa ošetrovatelia priam jednohlasne a Tillova odpoveď v spojení s chabým pokusom o útek mu v konečnom dôsledku vyslúžila injekciu na dobrú noc.
  


  
    „V žalúdku mám bombu. Vybuchnem!“ zakričal a rozbehol sa.

  


  
    O dva nádychy neskôr už ležal na podlahe.
  


  
    A teraz sa tu prebral a kládol si otázku, či ošetrovatelia prehnali dávku omamného prostriedku, alebo či práve prekračuje posledný prah na svojej ceste životom. Vnútorným zrakom ešte raz sledoval posledné momenty svojho života ako zle nasvietený osemmilimetrový film.
  


  
    Jediné, čo by sa nehodilo k umieraniu, bolo svetlo. Nebolo to svetlo, ku ktorému sa kráča, ale skôr svetlo, pred ktorým sa uteká.
  


  
    Ružové. Svetlé, v pastelových farbách a všadeprítomné, odkedy prvý raz žmurkol očami. Všetko v miestnosti bolo komplet ružové. Steny, strop, podlaha, dokonca aj podlahové lišty a lampa, okrem oceľového záchodu bez dosky a umývadla. Keď Till zbadal umývadlo, vedel, že ešte žije aj kam ho odniesli.

  


  
    Dobre, prvá prekážka úspešne zvládnutá.
  


  
    Till zavrel oči a o pár sekúnd ich otvoril, možno to boli aj dve hodiny alebo dva dni. V každom prípade už nebol v miestnosti sám.

  


  
    Fakt, ktorý ho mal vlastne upokojiť, predsa len je ešte nažive a úspešne absolvoval prvú fázu svojho plánu.
  


  
    No pri pohľade na muža vedľa svojej postele, ktorý sa mu zvláštnym spôsobom zdal zároveň povedomý aj cudzí, pocítil nebezpečné podráždenie. Nerozoznal však črty tváre alebo držanie tela, bolo to skôr niečo iné. Niečo mu bytostne prekážalo, pretože mu to pripomínalo jeho samého – bola to nenávisť v mužových očiach.

  


  
    Povedomý cudzinec naňho zazeral presne tak, ako by Till zazeral na vraha svojho syna, keby sa mu niekedy podarilo stretnúť sa s ním zoči-voči.

    „Ako sa máte, pán Winter?“ spýtal sa muž hlasom, ktorý znel, ako keby chcel uniknúť z tela svojho majiteľa. Z cudzieho tela, na ktoré si treba najprv zvyknúť ako na meno, ktorým ho oslovil. Škrípavý, takmer zlomený hlas. Na štíhleho, priam šľachovitého muža s tvárou vrany až príliš hlboký. Zapadnuté oči, úzke líca a nos špicatý ako vešiak na šaty.
  


  
    „Kto ste?“ spýtal sa Till a muž sa mu predstavil ako doktor Marten Kasov, primár oddelenia III, no nevysvetlil mu, čím sa oddelenie odlišuje od minimálne dvoch ďalších. Till tiež netušil, v akom hierarchickom pomere je tento lekár k profesorke Thei Sängerovej, ktorá bola podľa Skaniu skutočnou šéfkou kliniky.

  


  
    „Čo ste mi dali?“ vyzvedal Till, chytil sa za hlavu a pokúsil sa posadiť na úzkej, tiež ružovej prični. Mal na sebe myšacosivý teplákový úbor, ktorý mu bol trochu krátky. Till mal pocit, že ho osprchovali a umyli. Aj obväz zmizol, na holej lebke mu ostalo už iba niekoľko náplastí. Zato na nohách mal teraz obuté pásikavé ponožky s gumovými protišmykovými štuplíkmi.

  


  
    „Flunitrazepam,“ odpovedal Kasov.
  


  
    Till opatrne prikývol. Zdalo sa mu, že hlavu má plnú horúcej, nepríjemne pálivej tekutiny, ktorá by pri každom prudkom pohybe mohla pretiecť ako polievka cez okraj taniera. Točila sa mu hlava a bolo mu nevoľno. Nemal poňatia, či sú to bežné vedľajšie účinky prostriedku, ktorý ho vyradil z prevádzky.

  


  
    „Prečo ešte žijem?“ spýtal sa, spomenúc si na rolu, ktorú mal hrať. Napokon predsa tvrdil, že prehltol bombu.
  


  
    „Prečo by ste nemali žiť?“

  


  
    Kasov sa obzrel, ako keby v ružovej cele bolo na obdiv aj niečo iné než chýbajúce okná, chýbajúce kľučky a chýbajúce súkromie. Till sa začudoval, že lekár je priamo pri ňom, namiesto toho, aby s ním komunikoval prostredníctvom videokamery na strope alebo cez priezor bezpečnostných dverí. A prekvapil ho aj malý notes, ktorý Kasov vytiahol z náprsného vrecka plášťa, nespúšťajúc oči z Tilla.
  


  
    Kasov otvoril notes a obrátil ho tak, aby si Till mohol prečítať vopred pripravenú správu.
  


  
    „Viete, kde ste?“ chcel vedieť lekár, ale Till mu už nedokázal dať rozumnú odpoveď. Tých pár slov, ktoré Kasov veľkými písmenami načmáral do bloku, ho zmrazilo.
  


  
    NEPOZERAJ SA NA KAMERU NA STROPE!
  


  
    V prvom momente bol Till v pokušení urobiť presne to, čo mu Kasov práve zakázal. Ale lekár už obrátil list a ukázal mu ďalšiu správu.
  


  
    VIEM, KTO SI!
  


  
    „Toto je naša krízová intervenčná izba,“ odpovedal zároveň na vlastnú otázku a nemiestne sa pri tom usmieval.
  


  
    „Moderné psychiatrie majú aspoň dve izolačné miestnosti, keby bolo treba naraz zavrieť viacerých agresívnych pacientov. My máme tri.“

  


  
    Keď takto stál pred Tillom chrbtom otočený ku dverám, teda aj ku kamere, nemohol nikto zvonka vidieť, akým spôsobom s ním lekár práve komunikuje. Ten, kto bude neskôr vyhodnocovať video, bude musieť vychádzať z celkom normálneho rozhovoru na privítanie.
  


  
    „Stropy a steny sú natreté odtieňom Decamilla-Pink, pretože štúdie dokázali, že táto farba pôsobí na človeka upokojujúco.“

  


  
    Kasov si opäť priložil notes na hruď. Tentoraz len s jedným slovom, ktoré lekár až teraz načmáral na papier a Tillovi spôsobilo nepríjemný nával horúčavy.
  


  
    SIMULANT!!!
  


  
    Till zažmurkal a zotrel si z čela imaginárny pot. Potlačil nutkanie siahnuť si na hlavu. Lekár pravdepodobne pojal podozrenie pre chýbajúce popáleniny.

  


  
    Till ešte uvažoval, či má vstať a vytrhnúť Kasovovi notes, ale v ňom sa už objavila nová správa:

  


  
    JEDNO CHYBNÉ SLOVO A ZNIČÍM ŤA!
  


  
    „A upokojuje vás?“ spýtal sa, kým dopĺňal tri výkričníky.
  


  
    „Prosím?“ Till nervózne prehltol, lekárovo bizarné správanie ho zmohlo.
  


  
    „Ružová?“

  


  
    „Čierna by mi bola milšia,“ hlesol po chvíli. Snažil sa o očný kontakt s oceľovo modrými, ostražitými očami lekára. „Hodí sa k môjmu životnému postoju.“

  


  
    „Chápem.“

  


  
    Kasov zastrčil notes a povedal Tillovi, že musí ísť ďalej a že je rád, že Till sa má opäť trochu lepšie.
  


  
    „Môžem… teda… neviem, ako to tu chodí… ako je to, môžem si zatelefonovať?“

  


  
    Kasov mu venoval ešte dobre zahraný pobavený pohľad v štýle „snaha sa cení“, potom sa k nemu otočil chrbtom, čo Till považoval vzhľadom na to, že ho lekár pred chvíľou zastrašoval, za prekvapivo opovážlivé.
  


  
    No ešte viac ho udivilo, že prof. Dr. Marten Kasov pri odchode za sebou nezavrel dvere.
  


  
    Väzenská cela bola otvorená dokorán.
  


  
    A hoci sa v ňom všetko priečilo a vnútorný hlas naňho takmer vrieskal, aby to nerobil, nedokázal odolať otvoreným dverám. Keď vysmädnutému na smrť podáte fľašu, začne piť, nech by brečka v nej bola akokoľvek hnedá. Tak sa teda pohol. Pomaly, vlečúc nohy, sa posúval meter po metri vpred. Nakoniec Till vyšiel z ružovej izolačky do sveta kliniky, ktorý mu bol cudzí a naháňal mu strach.

    Tramnitz
  


  


  
    Malý chlapec bežal rýchlejšie než kedykoľvek predtým, čo vzhľadom na to, že sa do tohto úbohého poondiateho života narodil len pred sedem a pol rokmi, nemalo veľmi vysokú výpovednú hodnotu. Jeho neveľmi dlhé detské nôžky boli navyše necitlivé. Stŕpnuté, niet divu, keď ich celé dni nemohol poriadne natiahnuť.
  


  
    Mravčenie v stehnách však malo tú výhodu, že prekrylo bolesť, keď bosou nohou stúpil na konár, kameň alebo jedľovú šišku.
  


  
    Našťastie práve pršalo, takže pôda v lese bola trochu mäkšia. Uprostred leta by si pri takomto bezcieľnom šprinte asi rozsekal kožu.
  


  
    Bola tma, mraky viseli tak nízko „ako ranná hnačka“, ako hovorieval jeho otec, i keď mu nikdy nevysvetlil, ako to vlastne myslí.

  


  
    Odbočil doprava na nespevnenú cestičku, ktorú za dobrého počasia používali lesní cyklisti, keď chceli ísť hore na Teufelsberg. Potkol sa o koreň stromu. Stratil rovnováhu, počul prasknutie a zároveň mu nohou preletela bolesť, ako keby stúpil do pasce. Prevážil sa dopredu a v poslednej chvíli zmiernil pád rukou, no to mu spôsobilo druhú, nemenej výraznú vlnu bolesti. Tentoraz od zápästia hore k ramenu.
  


  
    „Doriti!“ skríkol, ale nerozplakal sa. To sa naučil pri lekciách dolu v pivnici. Tie boli ešte omnoho bolestivejšie než tento smiešny pád v tme.
  


  
    Nie, aj keby to neviem ako bolelo. Boys don’t cry. Nebola to otcova najobľúbenejšia pesnička?

  


  
    „Doriti, doriti, doriti.“

  


  
    „To sa nehovorí,“ začul zrazu rovno za sebou hlas odkiaľsi z lesa.

  


  
    Po ňom nasledovala brutálna facka, ktorá ho opäť zrazila na zem.

  


  
    Až vtedy, keď si uvedomil, že útek sa mu zas nepodaril a otec ho opäť dohnal, nedokázal zadržať slzy.
  


  


  


  
    Ani nie o desať minút bol opäť doma. Bývali na kraji lesa, v končinách, kde by si to vlastne vôbec nemohli dovoliť, keby ocko nedostal miesto správcu ihriska v klube pozemného hokeja. K platu patrilo právo na bývanie v malom domčeku za ihriskami.
  


  
    „Budeme ešte trochu cvičiť,“ povedal ocko, keď spotení a špinaví vošli dnu, ale mamka vôbec nepočúvala. Krútila si džointa a hypnotizovala televíziu, v ktorej šlo porno. Mama si neustále nosila nové veci z videotéky. Ockovi sa nepáčilo, keď prišiel domov a film už poznal.

  


  
    „Tak poďme,“ povedal otec, keď prišli do pivnice a zastali pred „Trixi“. Netušil, prečo dal ocko tej veci práve toto meno. Znelo až príliš láskavo na to, čo to bolo v skutočnosti: drevená debna plná strachu.
  


  
    „Vlez tam.“

  


  
    Chlapec dlho neváhal. Keď sa naposledy zdráhal vliezť do inkubátora, ocko mu zlomil nos a mesiac nesmel ísť do školy. Tentoraz by bol trest ešte tvrdší, keďže sa pokúsil ujsť z domu. Takže nemotorne (prekliata noha ho od pádu ešte stále príšerne bolela) vyliezol cez drevený schodík na pracovný stôl, kde ležala Trixi, veľká ako detská rakva. Ledva si ľahol na roztrhaný uterák, jediný „matrac“ v debne, zavrel ocko veko a trochu pokľakol, aby s ním mohol hovoriť cez jedno z plexiskiel v postranných otvoroch na ruky.

  


  
    „Prečo si utiekol?“ spýtal sa. Otec bol vnímavý, vedel, kedy mu klame, takže drobec radšej povedal pravdu.
  


  
    „Lebo sa bojím, ocko.“

  


  
    Pauza. Otec dlho nič nehovoril, potom: „Chápem. Spomínaš si, raz som ti povedal, čo v žiadnom prípade nesmieš urobiť, keď príde strach?“

  


  
    „Utiecť.“

  


  
    Otec súhlasne mľaskol jazykom. „Presne tak. Musíš sa vzoprieť svojmu najväčšiemu strachu. Pozrieť sa mu rovno do tváre. Volá sa to expozícia strachu.“

  


  
    Chlapec v inkubátore zavrel oči. Pozbieral všetku odvahu a povedal: „Ja… si nemyslím, že sa to zlepší, ocko. Môj strach. Skôr je tu vnútri čoraz väčší.“

  


  
    „Naozaj? Myslíš?“

  


  
    „Radšej by som…“

  


  
    „Čo?“

  


  
    „Radšej by som sa hral. S Thomasom a Alexom. S kamarátmi. Vonku.“

  


  
    „Hm. A ja som si myslel, že by si chcel domáce zvieratko.“

  


  
    Chlapec opäť otvoril oči a pokúsil sa niečo uvidieť cez jednu z okrúhlych dier v plexiskle naboku, no okrem zaprášenej podlahy pivnice a plechovky s lakom vedľa záhradného náradia nevidel nič.

  


  
    „Áno!“ poponáhľal sa vzrušene s odpoveďou, keď otec zopakoval otázku.
  


  
    Samozrejme, že chcem domáce zvieratko.
  


  
    „Aj to chcem.“

  


  
    Počul, ako sa otec smeje.
  


  
    „Myslel som si to, drobec. Preto ti daddy zvieratko obstaral. Chvíľu mi trvalo, kým som ho našiel.“

  


  
    S týmito slovami odchýlil bočný otvor.
  


  
    „Čo je to, ocko? Mačiatko? Šteniatko?“ Možno morské prasiatko, panebože, to by bolo tiež super. Hoci v škole počul, že morské prasiatka neslobodno nechať samy.

  


  
    Snáď na to ocko myslel.
  


  
    „Prajem ti peknú zábavu s tvojím novým kamarátom,“ začul ho ešte povedať a potom nastala zrazu tma. Otec zhasol svetlo v pivnici.
  


  
    A dieťa ostalo samo. Samo so sebou. So svojím strachom. A s ťažkým chlpatým pavúkom, ktorý sa cieľavedome snažil preliezť mu cez líce, zatiaľ čo Guido Tramnitz čoraz hlasnejšie, prenikavejšie a utrápenejšie kričal.

    „Tak čo, zlé sny?“

  


  
    Tramnitz otvoril oči a v prvom momente ho premkla obava, že jeho surový otec nejako dokázal vstať z mŕtvych a katapultoval sa zo spomienkovej nočnej mory rovno do nemocničnej izby. Potom si zvykol na prudké stropné svetlo v miestnosti a postupne si uvedomil, že nočná mora s otcom sa skončila a v realite stojí pri posteli iná sviňa.

  


  
    „Zmiznite, Frieder,“ zahučal na chirurga, ktorý mu minulý týždeň vyčistil krčnú tepnu a tak mu zachránil život.
  


  
    „Och, niet za čo. Rado sa stalo,“ usmial sa naňho Frieder a už len za to by mu Tramnitz najradšej jednu vrazil, no ešte sa na to cítil prislabý.
  


  
    Nebolo to po prvý raz, že sa mu zrazu zatmelo pred očami a spadol. Sprosté gény. Tú oštaru s upchatou tepnou zdedil po otcovi.
  


  
    Lenže teraz bola po prvý raz nablízku magnetická rezonancia a operačná sála, aby mu najprv diagnostikovali spontánne uzavretie tepny, a potom to ihneď riešili.
  


  
    Na to, že Steinova klinika vlastne slúži len psychošom, je sakramentsky dobre vybavená. Takmer lepšie než Virchowova nemocnica, kde Tramnitz pracoval na neonatológii, kým ho nedrapli. Pri ošetrovaní rany však predsa nastali komplikácie. Pooperačná jazva sa zapálila. Vlastne práve ten deň, keď sa mal vrátiť na uzatvorené oddelenie, dostal horúčku, mal poruchy dýchania a červené škvrny na pokožke, jednoducho všetko, čo patrí k poriadnej otrave krvi. Vďaka antibiotikám sa mu stav zlepšil, no tabletky mu udreli na žalúdok.

  


  
    „Sestra ma kontrolovala, primár tu tiež už obsmŕdal, tak čo tu ešte chcete aj vy?“

  


  
    Frieder, ktorý sa podľa Tramnitza pohyboval ako bukvica (jemne, pokojne a na linoleu takmer nečujne), obišiel posteľ a neodpovedal. Guido na ňom nenávidel všetko: jeho bábätkovsky ružovú značkovú polokošeľu, na ktorej mal vyhrnutý golier ako nejaký yuppie zo zazobaného Zehlendorfu, a vôbec celé jeho jednoduché, no elegantné oblečenie, čo sa mu nadvihovalo nad pivným svalom. Samozrejme mal na nohách mokasíny, nie nejaké korkové sandále, a vôbec vyzeral, akoby sa práve čerstvo opálený vrátil od mora, kde mu vietor pri plavbe na jeho motorovej jachte vyfúkal blond účes, a ten chlap bol pri tom asi taký športový typ ako zemiak.
  


  
    Frieder stál pri okne jednoposteľovej izby a hľadel cez sklo, ktoré sa nedalo otvoriť ani kladivom. Pozeral sa na dvor, kde sa o tomto čase zvyčajne prechádzala skupina pacientov s ošetrovateľmi alebo čmudila vo fajčiarskom kútiku pri kríkoch, alebo bláznivo behala po basketbalovom ihrisku. Hrubé sklá boli odolné voči nárazom a odhlučnené, takže Tramnitz to nemohol posúdiť, kým mu Frieder zacláňal výhľad, ale tušil, že vonku sa pre neutíchajúci silný dážď asi veľa nedeje.
  


  
    „Počas operácie som nadobudol dojem, že sa veľmi dobre vyznáte v mojom súkromí,“ povedal zrazu lekár a otočil sa. Nemal prsteň, Tramnitz však mal pocit, že Frieder bol kedysi ženatý. Možno predsa len nie je bukvica. No na druhej strane, mnoho homošov má manželstvo iba ako zásterku.
  


  
    „Stratiť pacienta pre podnapitosť pri operácii nepovažujem práve za súkromie,“ odvetil lekárovi. Pri pohľade na čerstvo osprchovaného krásavca sa Tramnitz cítil ešte neoholenejší. Pre tunajšie zlé jedlo mal na nose malú vyrážku a od operácie si neumýval vlasy. Neznášal svoj nehygienický stav a túžil po dňoch, kedy opäť bude môcť cvičiť na posilňovacej lavici.
  


  
    „Už ste si dnes hrkli?“ pokúsil sa chirurga vyprovokovať.
  


  
    „Nie viac ako pred vašou operáciou,“ povedal Frieder a znel pri tom zvláštne pobavene.
  


  
    Pritiahol si rebrík s kolieskami, ktorý slúžil na to, aby sa dalo dostať do horných políc vstavaných skríň pri dverách, a urobil si z neho stoličku.
  


  
    „Poviem vám príbeh.“

  


  
    Tramnitz mal naozaj dojem, že z Friederovho dychu zacítil pálenku.
  


  
    „Môžem zatiaľ stlačiť poplašné tlačidlo?“ spýtal sa chirurga.
  


  
    „Nech sa páči, ale potom sa nikdy nedozviete, čo s vami je.“

  


  
    „Čo by so mnou malo byť?“

  


  
    Tramnitz sa zlostil, že lekár udáva takt rozhovoru a on sám je bezmocný. Aj keby zavolal sestru, hneď by zaradila spiatočku, keby zbadala šéfa.

  


  
    „Nuž, moja bývalá neznáša zubárov. Má šialený strach z injekcií a ako to už býva, akurát ona musela vytrpieť ošetrenie zubného koreňového kanálika.“

  


  
    „A prečo by ma to malo zaujímať?“

  


  
    Frieder bezstarostne pokračoval, dokonca si prehodil nohu cez nohu, ako keby si pri Tramnitzovej posteli chcel spraviť pohodlie.

  


  
    „O dva roky neskôr som sa zobudil na to, že plače v kúpeľni. Vstal som, tápal som cez tmavú spálňu do kúpeľne a vtom som ju zbadal. Teda videl som ju, ale takmer som ju nespoznal. Jej líce narástlo na veľkosť grapefruitu, nepreháňam. Ako keby sa priplietla do bitky.“

  


  
    „Možno sa jej bitka páči?“ skúsil Tramnitz zakontrovať.
  


  
    „Tak teda šla k zubárovi. K inému, lebo ten, ktorý jej ošetroval koreňový kanálik, už prax zavrel.“

  


  
    „Zlé znamenie.“

  


  
    „Veru tak. Nový zubár, respektíve zubárka urobila röntgenovú snímku dolnej sánky, a hádajte, čo tam bolo?“

  


  
    „Púštna myš?“

  


  
    „Špička ihly. Zarastená. Zubárovi sa pri ošetrení musela zlomiť ihla v koreňovom kanáliku a ten idiot nič nepovedal. Takže mojej bývalej žene museli navŕtať sánku zdola. Totálny horor, nielen pre niekoho, kto má fóbiu zo zubárov.“

  


  
    Tramnitz zakrochkal. „To je úžasný príbeh, ale čo to má so mnou?“

  


  
    Podložil si vankúš pod chrbát, aby mohol sedieť na posteli trochu pohodlnejšie. Keď prestal šuchotať, Frieder pokračoval: „Nemám deti, ale môj najlepší kamarát má syna. Raz, keď mal osem rokov, zmizol na dobrodružnom ihrisku v Storkowe, ja som bol vtedy s ich rodinou na výlete. Malý sa nám stratil z očí. Dve hodiny sme ho hľadali, je tam kukuričné pole, ktoré je ako labyrint. Tam sa schoval. Po celý čas, čo sme nevedeli, kde je, mal môj priateľ najväčší strach v živote. Ešte dnes ho oblieva pot, keď si na to čo len spomenie.“

  


  
    „Mne sa pri tom skôr postaví.“

  


  
    Frieder prikývol. „Preto som vám rozprával príbeh so zubárom.“

  


  
    Chirurgovi sa zahmlili oči. Tramnitz mal zrazu pocit, ako keby sa Frieder pri rozprávaní pozeral cez neho, natoľko sa zahĺbil do spomienok.
  


  
    „Keď sme stáli na dobrodružnom ihrisku a dookola sme volali chlapcovo meno, prisahal som si, že ak chlapca niekto uniesol, pomôžem kamarátovi toho grázla zabiť. Kým sa dieťa objavilo, nadobudol som celkom presnú predstavu o tom, čo musia cítiť rodičia, ktorým sa bez stopy stratia deti. A čo spôsobujú rodinám perverzné svine ako vy.“

  


  
    Tramnitz si prehnane vzdychol. „Prečo ste ma nezabili, keď ste na to mali pri operácii príležitosť?“ Prstami naznačil vo vzduchu úvodzovky. „Prečo ste nespravili ‚chybu‘, doktor?“

  


  
    „Och, to nehovorte,“ uškrnul sa Frieder a opäť sa postavil.
  


  
    „Čo?“

  


  
    Tramnitz pomaly začínal šípiť, o čo doktorovi ide.
  


  
    „Nebalamutili ste posudkového lekára rečami o tom, že temná sila vám voperovala čip, aby ste počuli hlasy, ktoré vám dávali pokyny vraždiť?“

  


  
    Tramnitz neodpovedal.
  


  
    „Nuž a teraz v sebe naozaj niečo máte.“ Chirurg ukázal na Tramnitzovu hlavu. „Čo si myslíte, prečo máte otravu krvi? Na niečo som zabudol. Na niečo, čo sa s pravdepodobnosťou hraničiacou s istotou postará, aby ste neustále mali neznesiteľné bolesti.“

  


  
    „Moja advokátka vás roznesie na kopytách,“ vyhrážal sa Tramnitz. „Pred termínom magnetickej rezonancie, o ktorý teraz požiadam, počas neho aj po ňom.“

  


  
    „Nech sa páči. Ale to, čo som vám tam zanechal, nie je viditeľné. Toto na rozdiel od zlomenej injekcie v sánke mojej ženy neodhalí ani ultrazvuk, ani CT, ani röntgen.“

  


  
    Tramnitza oblial pot. „Čo je to?“ spýtal sa a mimovoľne si siahol na obväz na krčnej tepne.

  


  
    Frieder sa uškŕňal ešte diabolskejšie. „Načo toľká netrpezlivosť? Čoskoro to zistíte pri neznesiteľných bolestiach. Ibaže by…“

  


  
    Frieder vágne mávol rukou, čo malo asi znamenať, že za istých podmienok by bol ochotný tú tajomnú vec z jeho tela opäť odstrániť.
  


  
    „Ibaže by čo?“ spýtal sa Tramnitz.
  


  
    „Pred nedávnom som mal veľmi pohnutý rozhovor. A tomu otcovi som sľúbil, že urobím všetko, čo je v mojich silách, aby som mu pomohol.“

  


  
    „O čom, dočerta, hovoríte?“

  


  
    Frieder pristúpil bližšie a už nebolo pochybností, že si pred týmto rozhovorom vypil na odvahu.
  


  
    „Priznajte sa k vražde Maxa Berkhoffa a zaveďte jeho rodičov k jeho telu.“

    Till
  


  


  
    Till vyšiel z izolačnej miestnosti a obzrel sa, no chodba bola prázdna, Dr. Kasov zmizol. Iba úzkostný pocit ohrozenia, ktorý v Tillovi zanechal, mu pripomínal, že tam vôbec bol.
  


  
    Čo odo mňa chce?
  


  
    Till uvažoval, či sa niekedy v minulosti mohol s doktorom stretnúť. Ale nie. Tento odporný hlas by som si zapamätal. Alebo nie? A prečo ma tak strašne nenávidí?
  


  
    Till sa pozrel doprava a doľava ako dieťa, ktoré chce prejsť cez ulicu. Chodba pred izolačnými celami bola na nemocnicu neobvykle široká a mala vysoké klenuté stropy s bodovými lampami, ktoré vrhali na krémové steny teplé svetlo.

  


  
    Zabočil doľava, odkiaľ počul klasickú hudbu. Chodba ústila do priestoru, no už len pri pohľade naň Till sťažka preglgol.
  


  
    Nečudo, že z vnútrajška Steinovej kliniky je na internete tak málo obrázkov.
  


  
    Nemálo občanov považovalo už aj televízor v cele za akúsi nežnú spravodlivosť. Čo by ľudia povedali, keby vedeli, že psychicky chorí páchatelia môžu tráviť voľný čas v salóne, ktorý v ničom nezaostáva za salónom v luxusnom hoteli Adlon?
  


  
    Till stál v oválnej sále, jej kupolovitá strecha na stĺpoch sa nad ním týčila vo výške niekoľkých poschodí ako strecha katedrály. Podlaha vyložená ťažkými sivobielymi mramorovými platňami ponúkala priestor pre pol tucta pohoviek a dvakrát toľko kresiel a všetky vyzerali, že by sa v nich dalo pohodlne spať. Napokon, starší muž s bradou tam aj spal. Bol taký drobný, že noviny, ktoré si pred zdriemnutím zložil na brucho, vyzerali ako prikrývka.

  


  
    Till sa mimovoľne poobzeral, či nezbadá páža v livreji a čašníčky s tácňami alebo jedálnymi lístkami, ako sa premávajú medzi hosťami, ale nevidel dokonca ani ošetrovateľa alebo lekára. Ani pri pulte napravo, ktorý mal pôvodne asi slúžiť ako recepcia, ale decentne vytlačená tabuľka nad ním teraz upozorňovala na „výdaj liekov“.

  


  
    Na sedadlách sedeli iba pacienti, aspoň pokiaľ dobre videl.
  


  
    Dve mladistvo pôsobiace ženy si niečo šepkali, hľadiac na obrovský krb, ktorého plamene boli uväznené za sklenenou doskou, pravdepodobne z bezpečnostných dôvodov.
  


  
    Priamo pred blikotajúcou hrou svetiel čupela na zemi žena nedefinovateľného veku, zamyslene si česala popolavé vlasy a tíško pohmkávala. Izolovane od ostatných, pri oblom okennom oblúku miestnosti s kupolou, stál urastený muž, oblečený v teplákovej súprave ako Till, a uprene hľadel do dažďa. Vonku už zapadlo slnko, žlto žiariace lampy v parku robili, čo mohli, aby svet vonku celkom nezmizol v čiernej diere. V kužeľoch svetla pod reflektormi tancovali kvapky dažďa ako roje komárov.

  


  
    Till až teraz pochopil, že sú v mezaníne, lebo za pravdepodobne zamknutými oknami sa rozprestierala terasa, z ktorej viedli široké točité schody dole do parku kliniky.
  


  
    To však ešte nebolo najprekvapivejšie; ani klasická hudba, ktorá znela z neviditeľných reproduktorov (Chopin, ak sa Till nemýlil).
  


  
    Keď vstúpil do haly, celú jeho pozornosť upútalo čosi naozaj nezvyčajné – vianočný stromček! Vyzeral, ako keby vyrastal z mramorovej podlahy a rástol takmer až pod kupolovitú strechu.

  


  
    „Viem, čo si myslíte,“ začul Till za sebou priateľský hlas.
  


  
    Práve hľadel dohora, aby zistil, kde končí jedlička, ale otočil sa a opäť ostal zarazený, keď si prečítal menovku na ženinom plášti.
  


  
    Predpokladal, že pani prof. Dr. Thea Sängerová bude dáma okolo päťdesiatky, nie žena, ktorá vyzerala skôr na tridsaťpäť, ak nie ešte mladšie. Na druhej strane už vedel, že vek ľudí s tmavšou pleťou dokáže len ťažko odhadnúť, a nepočítal ani s tým, že vedúca kliniky má zjavne ázijský pôvod.
  


  
    Pani profesorka Sängerová mala na svojich ledva meter päťdesiatpäť trochu veľký plášť a k tomu neforemné zdravotné topánky, zjavne zvolené s úmyslom zahaliť akúkoľvek ženskú atraktivitu. Vzhľadom na dvadsaťpäťpercentný podiel sexuálnych páchateľov v osadenstve kliniky to určite nebol zlý nápad, no nevhodný pokus. Kým neskrývala tmavé mandľové oči a vlasy čierne ako smola, mohla mať na sebe aj vrece, a u niektorých prítomných by aj tak stále vyvolávala neprípustnú žiadostivosť.
  


  
    „Čo ste povedali?“ spýtal sa Till, keď našiel svoj stratený hlas.
  


  
    „Priskoro na vianočný stromček.“ Vedúca kliniky ukázala na neozdobenú jedľu. „To si predsa myslíte, nie? Ale to je súčasťou pracovnej terapie. Od budúceho týždňa ho budeme spolu zdobiť. Každý pacient si môže priať niečo do nového roku a svoje prianie zavesiť na farebnom papieriku na stromček. Vedenie kliniky si to prečíta a ktovie? Možno sa potom niektoré želania splnia.“

  


  
    Tillovi bolo jasné, čo bude na jeho papieriku.
  


  
    Chcem vedieť, čo sa stalo s mojím synom.
  


  
    Toto želanie však celkom určite nezavesí na strom, aby získal odpoveď.
  


  
    „Poďte,“ povedala vedúca kliniky, ľahko sa dotkla jeho ramena a ukázala na chodbu po svojej pravici. „Ukážem vám spoločné bývanie.“

  


  
    „Spoločné bývanie?“

  


  
    Lekárka šla napred, Till ju nasledoval. „Sála s kupolou delí západné a východné krídlo. Keby to naozaj bol Biely dom, teraz by sme kráčali k Oválnej pracovni. Oficiálne sa však v Západnom krídle nachádza Oddelenie III, čiže Otvorené oddelenie,“ vysvetľovala Sängerová bez obzretia.

  


  
    „Cez deň sa môžete zdržiavať vo verejných priestoroch, napríklad v hale, ktorú ste práve navštívili.“

  


  
    Vstúpili do vysokej chodby s klenbou, ktorá vyzerala presne ako tá, z ktorej Till prišiel, ibaže tu boli všetky dvere otvorené.

  


  
    Till nazeral do miestností, okolo ktorých prechádzal. V jednej bol stacionárny bicykel a bežecký pás, v ďalšej sedeli traja muži pred televízorom a smiali sa. V poslednej izbe stálo pred jednoduchým oltárom niekoľko lavíc. „Šport, televízna miestnosť, ekumenická modlitebná miestnosť,“ vysvetlila Tillovi v rýchlosti Sängerová. „Veríte v Boha?“

  


  
    „Už nie,“ zamrmlal.
  


  
    „Tak vás bude podstatne viac zaujímať táto sála.“

  


  
    Vedúca kliniky otvorila ťažké nepriehľadné dvere z mliečneho skla na konci chodby a spolu s hrkotaním a cinkaním príborov na tanieroch sa vzduch naplnil vôňou rezňa, opekaných zemiakov a priemyselnej zeleniny.
  


  
    „Naša kafetéria a jedáleň. Zmestí sa sem asi päťdesiat ľudí, ale ako vidíte, všetko je celkom prehľadné.“

  


  
    Till počul chichot dvoch žien, potom obscénne hrdelný hlas muža, ktorého nevedel objaviť, tak komplikovane boli porozkladané stoličky. Ešte to tu síce páchlo typicky nemocničnou stravou, ale podľa vybavenia ste mohli pokojne byť v Starbucks alebo podobnom modernom lokáli. Interiéru dominoval tmavý nábytok z tvrdého dreva. Zo stropu viseli čierne dizajnové lampy s veľkým bruchom, tu a tam stáli dokonca pri nízkych konferenčných stolíkoch kreslá s bohatým čalúnením.

  


  
    „A opäť viem, čo si myslíte,“ povedala Sängerová s úsmevom.
  


  
    „Ubytovanie na trojke je podstatne voľnejšie než na ostatných oddeleniach. Ale nie aby ste nadobudli falošný dojem: samozrejme, je tu aj pevná ponuka terapie. A otvorené oddelenie neznamená verejné. Dvere otvoríte iba vtedy, ak ich predtým odomkneme. Prechod do ostatných oddelení, napríklad k viacnásobným páchateľom vo východnom krídle, je teda vylúčený.“

  


  
    Skúmavo naňho hľadela a Till chvíľu počítal s tým, že vytiahne z plášťa notes ako Kasov. Mimovoľne sa obzeral, kde sú všadeprítomné kamery.
  


  
    Dočerta, ako sa odtiaľto dostanem k Tramnitzovi?
  


  
    „Raňajky od pol ôsmej do pol deviatej, obed od pol jednej do pol druhej. Večera hodinu od šiestej,“ informovala ho Sängerová. „Takže ešte by ste sa mohli postaviť do radu.“

  


  
    Pred výdajom jedla práve stála hŕstka ľudí, prevažne mužov, a čakali, kým im dobromyseľne pôsobiaca kuchárka s okrúhlou tvárou a sieťkou na vlasoch nenaloží na tanier vybrané jedlo.
  


  
    „Vychádzka na dvore je vždy od pol druhej do pol tretej popoludní. A od desiatej večer do siedmej ráno sa všetci pacienti na izbách zamykajú.“

  


  
    „Prečo?“ spýtal sa Till.
  


  
    „Prečo vás zamykáme?“

  


  
    „Nie. Prečo je to tu na oddelení III také uvoľnené?“

  


  
    Zaviedla ho k samoobslužnému ostrovčeku uprostred kafetérie, vedľa cukru, mlieka a korenia tu bol aj automat, kde sa dali načapovať nápoje. Till zaregistroval, že všetok riad, poháre aj príbory sú z tupého pevného plastu ako pre malé deti, ktoré by sa mohli poraniť.
  


  
    Sängerová si vzala pohár a naplnila ho kolou light.
  


  
    „Teraz sa vás opýtam ja: Prečo ste tu?“

  


  
    „Poznáte moju kartu.“

  


  
    „Chcem to počuť od vás.“

  


  
    „Kde mám začať?“

  


  
    „Svojím menom.“

  


  
    „To je smiešne.“

  


  
    Till sa poobzeral a uvedomil si, že odkedy opustil intervenčnú miestnosť, ešte nestretol ošetrovateľa ani sestru.
  


  
    „Tu na III. oddelení máme dvadsaťtri pacientov,“ povedala lekárka. „Traja z toho trpia trvalou alebo dočasnou amnéziou. Jeden si nepamätá ani kto je. Ako je to s vami?“

  


  
    Vzdychol si.
  


  
    Je to skúška?
  


  
    „Som Patrick Winter, mám štyridsaťjeden rokov, som poistný matematik. A chcem zomrieť.“

  


  
    „Prečo?“

  


  
    „Prečo by som mal chcieť žiť?“

  


  
    „Dobrá otázka.“

  


  
    Odpila si z koly light.
  


  
    Potom sa veci vymkli spod kontroly. Nielen Till, no očividne ani vedúca kliniky s tým nerátala. Nedokázali útoku zabrániť, všetko sa strhlo príliš rýchlo.

    Pacient sa zjavil odnikadiaľ, pritom si pred prepadnutým hrudníkom niesol plne naloženú tácňu.
  


  
    Vyzeral chorý, nielen psychicky, mal prepadnuté líca a vysoké hladké čelo bez vrások. Ako lebka potiahnutá kožou, pomyslel si ešte Till, keď ho chlap privítal slovami „Čau, ty kretén“ a pritom doňho drgol. Potom pocítil v oku niečo klzké. Teplé, pálivé. A sladkasté, to bolo na tom najodpornejšie, lebo až keď zacítil pach a chuť, uvedomil si, že chlap mu napľul do tváre a chrcheľ mu zjavne stiekol až do úst.
  


  
    „Čo do…?“

  


  
    Till si rukávom utrel pery a chcel sa za chlapom rozbehnúť, vytĺcť tomu idiotovi zuby z papule, no profesorka Sängerová ho prekvapivo silným zovretím zadržala.

  


  
    Keby bola zdvihla hlas alebo naňho dokonca zakričala, možno by v ňom nečakane vzplanutý hnev rozpálila ešte viac. Tilla však zaskočilo, že zrazu šepká, a tak mu unikla príležitosť vrhnúť sa na toho sviniara.
  


  
    „Okej, teraz ti dám tri dobré tipy,“ povedala Thea Sängerová a pristúpila tak blízko k nemu, až zacítil vôňu jej mandľového šampónu. „Po prvé: nepribližuj sa ku Kasovovi. Je to sviniar.“

  


  
    Kým Till premýšľal, prečo mu psychiatrička zrazu tyká a používa vulgarizmy, ona pokračovala: „Po druhé: ten idiot, čo ťa práve opľul, sa volá Armin Wolf. Keď si nedáš pozor, zabije ťa rýchlejšie, než to tu vnútri dokážeš sám.“

  


  
    „Ale prečo…?“

  


  
    „A ešte niečo, tá teta, ktorá sa sem práve rúti…“

  


  
    Till sa zvrtol a zbadal rozzúrenú červenú tvár zjavne veľmi rozčúlenej pacientky, ktorá rýchlymi dlhými krokmi kráčala cez kantínu so zaťatými zubami, obe ruky zovreté do pästí.

  


  
    „Nie, už zase?“ kričala a Till uvažoval, koho alebo čo má na mysli pani v strednom veku s prešedivenými vlasmi vypnutými dohora. Až keď stála tak blízko pri ňom, že zacítil jej pepermintový dych, uvedomil si, že vetu „Už toho mám naozaj dosť!“ neadresovala jemu, ale Thei.
  


  
    „Okamžite mi ho vráťte.“

  


  
    „Tá teta je v podstate celkom v poriadku,“ šepla mu Thea, ktorá sa, samozrejme, nevolala Thea a ani nebola vedúca kliniky, na rozdiel od osoby v nohavicovom kostýme, ktorá sa týčila pred nimi a hučala na pacientku vedľa Tilla: „Okamžite mi vráťte plášť a choďte do svojej izby. Toto ešte bude mať pokračovanie, pani Suhartová.“

  


  20


  
    Musím sa vám ospravedlniť, pán Winter.“ Prof. Dr. Thea Sängerová si napravila odstávajúci golier na plášti, ktorý vzala pacientke a zase si ho obliekla. Sadla si k svojmu písaciemu stolu, kde už sedel aj Till.
  


  
    Kancelária vedúcej kliniky bola v západnom krídle s výhľadom na voľné priestranstvo. Vonkajšok jasne osvetľovali reflektory, pravdepodobne z bezpečnostných dôvodov. Till obdivoval rozľahlý park kliniky, ktorý sa rozprestieral o poschodie pod nimi a pripomínal romantickú kopcovitú krajinku. S trochou fantázie by si človek mohol predstavovať, že kľukaté cestičky lemované ovocnými stromami za násypmi pripomínajúcimi duny končia na brehu mora alebo aspoň pri jazere, no nie pri tri metre vysokom betónovom múre s ostnatým drôtom navrchu, ponad ktorý pravidelne prelietali štartujúce a pristávajúce lietadlá, ale hrubé bezpečnostné okná takmer úplne pohltili hluk.

  


  
    „Dnes je u nás v pravom slova zmysle všetko pod vodou.“ Sängerová sa obrátila k oknu za chrbtom a ukázala na koruny stromov kolísajúce sa vo vetre. „Mali sme problémy so zdvižnou plošinou, nedokázali sme odčerpať vodu z príjazdu. Hlavný vchod bol pod vodou a ja som sa tam bola osobne pozrieť, ako sa veci majú.“

  


  
    Vzdychla si.
  


  
    „Vaša spolupacientka zjavne využila čas, aby mi potiahla plášť zo sesterskej izby. Mimochodom, nechápem, ako ste mohli bez dozoru opustiť izolačnú miestnosť, pán Winter.“

  


  
    „Dr. Kasov to zariadil.“

  


  
    „Aha?“

  


  
    Sängerová sa chvíľku tvárila prekvapene, potom však povedala: „Áno, tak to bolo dohodnuté.“

  


  
    Urobila si poznámku do reklamného notesa farmaceutickej firmy, vytrhla list papiera a vložila si ho do vrecka plášťa.
  


  
    „Ako sa máte?“

  


  
    „Dobre,“ povedal Till tak reflexne, ako obyčajne odpovedáme na otázku cudzích ľudí, potom mu napadlo, že by sa radšej mal chytiť za hlavu a zmraštiť tvár.
  


  
    Vedúca kliniky však iste mala dosť skúseností s rozlišovaním medzi simulantmi a skutočnými pacientmi, takže nechcel preháňať. Tým skôr, že jej kolega Kasov ho už zjavne prehliadol, hoci Till si pri najlepšej vôli nevedel vysvetliť, ako mohol tak rýchlo odhaliť jeho maskovanie.
  


  
    SIMULANT!
  


  
    Musí sa čo najrýchlejšie dostať k mobilu, ktorý mu v knižnici nechal Skania pre prípad paniky, a zavolať mu, aby zistil, či vie niečo o Kasovovi a jeho vzťahu k Patrickovi Winterovi.
  


  
    „Ako znášate lieky?“ spýtala sa Sängerová.
  


  
    „Ten oblbovák?“

  


  
    „Mala som na mysli skôr depotnú injekciu, ktorú sme vám pichli. To neuroleptikum.“

  


  
    „Čo to, dočerta, je?“

  


  
    Till si zahryzol do jazyka, lebo práve zareagoval veľmi spontánne, ako nevychovaný hasič. Nie ako matematik, ktorý by vďaka svojej práci pre poisťovňu možno mal aj vedieť, o čom lekárka hovorí.
  


  
    „Liečime ním vaše nutkanie k sebapoškodzovaniu,“ vysvetlila mu Sängerová, ktorá zjavne nepojala podozrenie.

  


  
    „Depotná injekcia často stačí aj na mesiac, preto nie je na psychiatrii potrebné denne podávať lieky.“

  


  
    A znemožní to pokusy o podvod.
  


  
    Dokelu.
  


  
    Till dúfal, že tabletky, ktoré mu nadelia, bude môcť tajne vypľuť, ale na to mohol rovno zabudnúť. „Týka sa povolenie súdu aj tejto nútenej liečby?“

  


  
    Sängerovú otázka zjavne zaskočila. Chvíľu mlčala, iba zdvihla obočie. Urobila si ďalšiu poznámku a potom stručne odvetila: „Áno, z toho môžete vychádzať.“

  


  
    Postavila sa a povedala Tillovi, aby ju nasledoval.
  


  
    „Ako dlho tu budem?“

  


  
    Sängerová zaváhala a rozhodla sa pre typickú protiotázku psychiatrov: „Čo myslíte, ako dlho tu ešte budete musieť ostať?“

  


  
    Kým sa od Tramnitza nedozviem pravdu.
  


  
    Apropo Tramnitz.
  


  
    Samozrejme, že tu nemôže nikomu prezradiť svoje skutočné zámery, a vedúcej kliniky už vôbec nie, ale akosi sa musí čo najrýchlejšie dostať k informáciám o tom perverznom prasati. Till sa rozhodol, že naivná otázka možno nemá šancu na úspech, ale bude neškodná.
  


  
    „Je na tomto oddelení aj Tramnitz?“

  


  
    Sängerová zvraštila čelo. „Zaujímavé, že sa na to pýtate práve vy. Bez komentára.“

  


  
    Čo mala na mysli tým ‚zaujímavé‘ a ‚práve vy‘?
  


  
    Till vŕtal ďalej: „V televízii hovorili, že vrah detí je tiež tu.“

  


  
    „Ešte raz: Nesmiem s vami hovoriť o iných pacientoch.“

  


  
    „Je niekde blízko mňa?“

  


  
    Aj táto otázka ostala nezodpovedaná a Till chcel už-už povedať, že má obavy, ak musí dýchať ten istý vzduch ako tá násilnícka obluda, no potom mu, našťastie, ešte včas napadlo, že od niekoho, kto si práve chcel siahnuť na život, by to neznelo veľmi dôveryhodne.
  


  
    Prešli popri okne na chodbe a Till sa zastavil. „Tam vonku, to je zastávka?“ spýtal sa rozpačito.
  


  
    Sängerová sa vrátila o dva kroky späť a vyzrela cez okno.
  


  
    Tu, na východnej strane parku kliniky, boli asfaltové cesty širšie než v západnej časti za oknom Sängerovej kancelárie. Pokiaľ Till vo svetle vonkajšieho osvetlenia dokázal rozpoznať, boli cez deň zatienené väčšími stromami v aleji, no časť z nich už zhodila lístie a vietor ho rozniesol po veľkej lúke.
  


  
    „Áno, to je zastávka,“ potvrdila šéfka ústavu.
  


  
    „Načo?“

  


  
    Sängerová mykla plecami a pokynula Tillovi, aby šiel ďalej. „Nie som zástankyňou tejto koncepcie. Ale musím uznať, že sa to osvedčilo.“

  


  
    Odbočili doprava, kde na nich čakal čierny ošetrovateľ, ktorý Tilla včera prijal pri vchode.
  


  
    „Koncepcie?“

  


  
    „Občas tu mávame pacientov s narušenou krátkodobou pamäťou. Zabúdajú, prečo sú tu zavretí, sú nepokojní, nervózni, čiastočne násilnícki. Keď si všimneme, že títo pacienti upadajú do stavu vysokého rozrušenia, môžu si sadnúť na zastávke. Čakajú na autobus, ktorý ich odtiaľto odvezie.“ Jej odpoveď znela, ako keby ju verklíkovala už aspoň stokrát.

  


  
    Ošetrovateľ, ktorý išiel pred nimi, otvoril vypínačom na stene elektrické krídlové dvere a všetci traja prešli do traktu s celami bez okien.
  


  
    „Ďakujem, Simon,“ povedala Sängerová a Till teraz poznal aj meno svalnatého černocha s priateľsky uvoľneným výrazom tváre.
  


  
    „Pacienti už po niekoľkých minútach zabudnú, prečo tam vôbec sedia a kam chcú ísť. Upokoja sa a môžu sa vrátiť do ústavu.“

  


  
    „Ale autobus nikdy nepríde, však?“

  


  
    Krídlové dvere sa za nimi zavreli s veľkým hrmotom. Till sa jediný strhol.
  


  
    „Šesťdesiatdeviatka, ktorá ide na hlavnú stanicu, ako je vyvesené v grafikone na zastávke, nie. Ale náš knižničný autobus tam stojí trikrát za týždeň. Pacienti môžu nastúpiť a požičať si knihu, ak chcú.“

  


  
    „Šoféruje autobus.“

  


  
    Till počul v myšlienkach švagrov hlas a striaslo ho.
  


  
    Prešli cez viacero nezničiteľne pôsobiacich bezpečnostných dverí, v ktorých boli zapustené po dva príklopy otvárajúce sa von. Jeden bol vo výške očí. Nižšie umiestnený pripomínal dvierka pre mačky a dala sa cezeň vložiť do cely tácňa s jedlom.
  


  
    „Na to ste najali vodiča autobusu?“ spýtal sa Till.
  


  
    „Nie. Pacientku.“

  


  
    Seda, pomyslel si Till. Jej meno mu povedal Skania.
  


  
    Môj jediný kontakt tu vnútri je pacientka?
  


  
    „Viete, v predošlom živote to bolo jej povolanie. Dlhé roky šoférovala knižničný autobus v Steglitzi. Ale obávam sa, že po dnešnom výstupe, pri ktorom sa tak vyznamenala, jej to privilégium zas vezmeme.“

  


  
    „Výstupe?“ spýtal sa Till.
  


  
    „Nuž, ak sa vám tá dáma nepredstavila, tak už som aj tak toho povedala priveľa.“

  


  
    V tom okamihu si uvedomil, že lekárka môže narážať iba na ukradnutý plášť a šarádu v kantíne.
  


  
    „Máte ešte ďalšie otázky?“

  


  
    Áno, asi milión.
  


  
    Till pokrútil hlavou. „Zatiaľ nie.“

  


  
    „Dobre. Teraz vám Simon otvorí vašu izbu. Uvidíme sa zajtra na rannej vizite. Dobrú noc.“

  


  
    Chvíľu hľadel za šéfkou kliniky, ktorá sa kolísavou chôdzou vzďaľovala tým smerom, odkiaľ prišli. Potom ho ošetrovateľ požiadal, aby šiel ešte kúsok ďalej, kým sa neocitli pred dverami s číslom 1310.
  


  
    Simon z hĺbky vrecka nohavíc vytiahol kľúč s dlhým krkom a odomkol.
  


  
    Tillovi udrela do nosa zmes pachov zo starých ponožiek, potu a dezinfekčného prostriedku. Ani za normálnych okolností nemal rád uzavreté miestnosti, ale tu cítil, ako mu na hrudný kôš siaha neviditeľná paprča klaustrofóbie a s každým krokom dovnútra štvorcovej miestnosti sa tlak zvyšoval.
  


  
    „A sme tu,“ skonštatoval Simon pritlmeným hlasom. Till si nebol istý, ale ak pohľad ošetrovateľa a výraz jeho hlasu interpretuje správne, pôsobí trochu iritovane. Aj Till sa začudoval, keď zbadal spiaceho muža, ktorý ležal na poschodovej posteli s tvárou v tieni horného matraca.
  


  
    „Nedostanem samotku?“

  


  
    Simon siahol po telefóne, stlačil gombík, ktorý ho akiste priamo spájal s príslušným nadriadeným.
  


  
    „Tu Simon, mám krátku otázku,“ zašepkal. „Izba 1310 pre Patricka Wintera je správne, áno?“

  


  
    Po krátkom „Ďakujem“ zložil.
  


  
    „Všetko v poriadku. Váš spolubývajúci už spí,“ obrátil sa opäť k Tillovi. „Aj vy by ste sa mali čo najskôr uložiť. Zajtra bude dlhý deň, pán Winter.“

  


  
    „No moment. Chcem samotku,“ zaprotestoval Till.
  


  
    „Jednoposteľovú izbu,“ opravil ho ošetrovateľ a potriasol hlavou. „Ako vidíte, nejde to. Praskáme vo švíkoch.“

  


  
    Dvere sa prekvapivo ticho zavreli, iba kovové mľaskanie viacerých závor, ktoré sa stále otáčali, nie a nie prestať. No napokon nastalo v miestnosti, ktorú Till nikdy nenazve izbou,vždy iba celou alebo žalárom,ticho. Hrubé dvere utlmili väčšinu zvukov ústavu. Till počul iba klopkanie dažďa, ktorý padal na malé okrúhle okienko v hornej tretine vonkajšej steny. Potom miestnosť vyplnil známy chrapľavý hlas.
  


  
    „Čau, ty kretén.“

  


  
    Pozrel sa dole. Jeho spoluväzeň sa posadil. Till si mimovoľne siahol na tvár, musel si pretrieť viečko. Spomienka pálila takmer intenzívnejšie než slina, ktorá ho prednedávnom trafila.
  


  
    „Ten idiot, ktorý ťa práve opľul, sa volá Armin Wolf. Keď si nedáš pozor, zabije ťa rýchlejšie, než to tu vnútri dokážeš sám,“ počul v duchu Sedin hlas, no vtom ho už chlap neuveriteľne tvrdo udrel do tváre.
  


  
    Keď Till dopadol hlavou na tvrdú betónovú dlážku, okenné mreže vrhali pruhovaný tieň na tvár jeho protivníka, ktorá v sivom šere vyzerala ako lebka potiahnutá kožou.
  


  21


  
    Mal pocit, že mu pod sietnicou vybuchlo vrecúško s červenou farbou. Pri náraze na podlahu sa bolesť sústreďovala najprv na škvrnu približne uprostred jeho zorného poľa, tá sa postupne rozširovala k okrajom, až nakoniec Till hľadel na tvár vznášajúcu sa nad ním ako cez zakrvavený filter.
  


  
    „Jednu vec ti treba uznať,“ povedal Armin Wolf a kopol ho do boku. „Máš gule. Ja by som na tvojom mieste už žobronil o inú celu.“

  


  
    Veď som nevedel, s kým ma tu zavrú.
  


  
    Veď som nevedel ani to, že sa budem o celu deliť s bláznom.
  


  
    Till nedokázal myšlienky vysloviť. Nemal dosť vzduchu ani sily, aby povedal čo len jediné slovo. K bolesti v hlave, chrbte a obličke sa pripojilo poznanie, že je zatvorený v minimálnom priestore s psychopatom bažiacim po vraždení – a už doňho zase zaborila pazúry krutá klaustrofóbia.
  


  
    „Čo si chcel od tej fuchtle Sängerovej? Hovoril si jej o mne?“

  


  
    Že si ma v jedálni opľul?
  


  
    Táto absurdná myšlienka pomohla Tillovi dať sa trochu dokopy. V nádeji, že mu Armin nezlomil zápästie, vystrel k nemu ruku, vykašľal na zem trochu hlienu a zachrčal: „Nie, nie. Vôbec sme o tebe nehovorili.“

  


  
    Armin ustúpil o krok nabok, takže v malej cele stál takmer pri dverách. Pritlačil ucho na krídlo dverí a priložil si ukazovák k perám.
  


  
    Nič.
  


  
    Zjavne spokojný sa vrátil k Tillovi, ktorý sa medzičasom odplazil pod okno a chrbtom sa oprel o stenu medzi toaletou a umývadlom. Chvíľku zvažoval, či má Armina napadnúť zozadu. Ale ten chlap bol nielen o hlavu vyšší, ale ešte aj podstatne trénovanejší. Hmotnosť a svalová hmota, o ktorú Till prišiel po synovom zmiznutí, sa v dvojnásobnom a trojnásobnom objeme nachádzala vo vyrysovaných bicepsoch a tricepsoch na Arminových ramenách. Muž sa pohyboval ako mačka, ako skúsený pouličný bojovník, zdalo sa, že sa priam vznáša nad podlahou cely.
  


  
    Nebolo pochybností. V priamom súboji by mu beznádejne podľahol.
  


  
    Armin sa odlepil od dverí a vrátil sa k Tillovi.
  


  
    „Okej, Bimbo je teraz na obchôdzke,“ povedal a rovno sa prejavil aj ako rasista. „Simon sa pozerá cez príklop iba raz za štyridsaťpäť minút. Takže máme trištvrte hodiny, aby sme sa poriadne porozprávali.“

  


  
    Spolu s posledným slovom mu vrazil päsť do žalúdka. Till chcel kričať, ale od bolesti nedokázal vydať ani hlások.
  


  
    Druhý úder trafil ústa. Hlava mu odletela dozadu do steny. Pocítil, ako sa mu uvoľnil minimálne jeden zub.
  


  
    To snáď nie je pravda. Ako sa mohlo takéto niečo stať? Nováčika predsa nemôžu zavrieť do cely s vražedným šialencom!
  


  
    Volanie o pomoc by asi niekto počul, keby sa ešte dokázal dostatočne nadýchnuť, a na studenej podlahe bol Till príliš ďaleko od akýchkoľvek predmetov, ktoré by mohol zhodiť alebo hodiť do dverí, aby na seba upozornil.
  


  
    S hrôzou sa už len jedným okom prizeral (druhé už opuchlo), ako si Armin vyzúva ponožku, pravdepodobne aby mu zapchal ústa.
  


  
    „Dosť,“ zachrčal. Vydal zo seba iba chrapot. Armin podišiel bližšie, napriahol sa – a medzi všetkými pripečenými myšlienkami, ktoré sa Tillovi preháňali hlavou, bola aj spomienka na revízora v metre, ktorý na otázku televízneho reportéra, čo by poradil ľuďom, keby na nich v MHD zaútočili bitkári, povedal: „Vyveďte protivníka z rovnováhy!“

  


  
    „Tvoja matka!“ zachrčal čo najhlasnejšie, teda ledva hlasnejšie než šeptom, ale táto nezmyselná poznámka Armina naozaj podráždila.
  


  
    „Čo?“

  


  
    Armin sa zarazil. Ruka zovretá do päste sa mu vznášala pred tvárou ako demolačná guľa zastavená uprostred pohybu.
  


  
    „Čo je s mojou matkou?“

  


  
    Teraz nastal podľa kontrolóra správny čas na útek. Pre nedostatok možností úniku sa Till rozhodol neutekať, ale tárať o život.
  


  
    „Len mi povedz prečo?“ spýtal sa Armina.
  


  
    „Prečo čo?“

  


  
    „Čo máš proti mne?“

  


  
    „Už len za túto otázku si zaslúžiš smrť.“

  


  
    Armin ho zdrapil za obväz a strhol mu hlavu dozadu, no skôr než mu stihol do krvácajúcich úst vopchať ponožku, dokázal sa ho Till ešte spýtať: „Odkiaľ ma vôbec poznáš?“

  


  
    Armin vyzeral chvíľu ešte zmätenejšie ako po zmienke o jeho matke.
  


  
    „Poznám všetkých týpkov ako ty,“ povedal. „Všetkých sviniarov na svete. Všetci ste rovnakí.“

  


  
    „Odkiaľ?“

  


  
    „Odkiaľ ťa poznám?“

  


  
    Till prikývol. S úľavou skonštatoval, že otázky zjavne fungujú a Armin bol opäť vyvedený z konceptu. Pustil Tillovu hlavu a dokonca o krok ustúpil. Pritom sa škrabal na zátylku a mraštil čelo, ako keby vážne uvažoval nad odpoveďou. A keď mu odpovedal, Till zase neporozumel jej zmyslu.
  


  
    „Môj otec bol výskumník.“

  


  
    „Čo?“ Till si zahryzol do jazyka.
  


  
    Prečo musíš tárať, ty debil? Nechaj ho rozprávať! Neprerušuj ho!

  


  
    Armin sa krátko zasmial. „Netušíš, o čom hovorím, však? Okej. Tak ti trochu pomôžem.“ Kopol Tilla medzi nohy. Keby ho bol oblial zápalnou látkou a zapálil, nebolo by utrpenie väčšie. Bolesť bola ako zavreté divé zviera, ktoré sa v panike snaží uniknúť všetkými smermi.
  


  
    Dychčal, stonal, chrčal a tlačil si ruky do rozkroku, ale rovnako dobre by si mohol čistiť zuby; proti ohnivej vlne, ktorá sa mu valila celým podbruškom, nepomohol žiadny hmat ani poloha tela. Ak, tak morfiová injekcia priamo do semenníkov.
  


  
    Armin sa opäť zasmial. „Presne. Ešte posledný raz si pridrž gule. Aj tak ich už nikdy nebudeš potrebovať, Winter. A kým si ich budeš pridŕžať, môžeš snáď aspoň trochu precítiť, čo som si vytrpel pre takých sviniarov ako ty.“

  


  
    Svet sa pre Tilla zmenil na deväť štvorcových metrov neopísateľného utrpenia a ešte sa aj točil ako vozík na horskej dráhe v lunaparku. Till pocítil v ústach chuť žalúdočnej kyseliny, čo zrejme súviselo s tým, že práve vracal. Ale nebol si tým istý.
  


  
    Jeho ja bolo prítomné už iba napoly. Druhá polovica plávala v mori bolesti. A niekde v diaľke sa duniaci príboj miešal s hlasom Armina Wolfa: „Ako som už povedal, môj otec bol výskumník. A jeho výskum sa zameriaval na bolesť. Chcel vedieť, čo všetko jeho syn zvládne. Keď začal prejavovať príliš veľký záujem o časti mŕtvych tiel na patológii, vyhodili ho z univerzity. Ani armáda ho nechcela prijať ako študenta medicíny, takže musel študovať doma. A ja som bol najobľúbenejší objekt jeho výskumu.“

  


  
    Sklonil sa k Tillovi. Vyzeralo to, že sa vyškiera.
  


  
    „Tak čo, bolesť ustupuje?“ spýtal sa a takmer otcovsky ho potľapkal po pleci. Till sa skrútil do stabilnej polohy na boku a dychčal, ako keby prežíval pôrodné bolesti.

  


  
    „Nuž, moja neustupovala. Tatko totiž chcel zistiť, ako dlho jeho syn vydrží nejsť na záchod. Zaviedol ma do svojej dielne, priviazal ma o kempingovú posteľ a podviazal môjho malého vtáka. Posratým špagátom na balíky.“

  


  
    Armin sa opäť postavil. Kráčal hore dolu pred Tillom, ktorý si bol istý, že v živote už nedokáže urobiť ani krok.
  


  
    „Po jednom dni som bol šialený od bolesti. Volal som na matku, ale neprišla. Po šesťdesiatich troch hodinách mi praskol mechúr.“

  


  
    Panebože.
  


  
    Napriek všetkému utrpeniu, ktoré Till práve zažíval, si uvedomoval, že to, čo tu zakúša, sa ani zďaleka nepribližuje tomu, čo musel vytrpieť Armin ako dieťa; za predpokladu, že ten šialenec hovorí pravdu.

  


  
    „Odvtedy neprejde ani deň, aby som si aspoň na trištvrte hodiny nespomenul na môjho milého otca. Tak dlho totiž trvá, kým konečne vyprázdnim svoj zničený mechúr.“

  


  
    Tillovi sa akosi podarilo odgúľať od Armina k vonkajšej stene. Dokonca sa dokázal zdvihnúť a sadnúť si s pritiahnutými nohami.

  


  
    „Nechápem, ako to súvisí so mnou,“ zachrčal a vypľul na zem hrudku hlienu.
  


  
    Kedy sa konečne vráti Simon?
  


  
    Tillovi bolo jasné, že štyridsaťpäť minút ani náhodou ešte neuplynulo. No mal pocit, že jeho telo zostarlo o celé roky.
  


  
    „Neznášam každého, kto týra deti,“ počul Armina.
  


  
    „A?“

  


  
    „A?“ Zjavne úplne šialený chlap ho opäť kopol do boku, aj keď nie tak silno ako predtým.
  


  
    „No moment. Ja mám deti rád. Sám som otcom. Nikdy by som im neublížil,“ chcel povedať Till, ale potom mu napadlo, že nemôže hovoriť za seba, ale musí hovoriť za Patricka. Muža, ktorého príbeh sotva poznal, a matne vedel, že bol asi depresívny.

  


  
    Skania, čiu identitu si mi to zaobstaral?
  


  
    Čo povedala šéfka kliniky, keď sa pýtal na Tramnitza?

  


  
    „Zaujímavé, že sa na to pýtate práve vy.
  


  
    „Čo som urobil?“ spýtal sa Armina.
  


  
    „Šibe ti?“ Armin si poklopkal po čele. Zjavne mu unikla situačná komika, keď mu položil túto otázku akurát v liečebnom ústave pre psychické choroby.
  


  
    „Ja, ja…“ Tillovi sa zatmelo pred očami. „Doktorka Sängerová hovorí, že mám amnéziu,“ zaklamal.
  


  
    „Čo?“

  


  
    „Lieky. Neznášam depotnú injekciu,“ fabuloval Till ďalej. „Nepamätám si nič, čo bolo pred príchodom na kliniku.“

  


  
    „Nevieš, prečo si tu?“

  


  
    Armin sa naňho pozrel ako otec na dieťa, ktoré prichytil pri klamstve.
  


  
    „Ale áno. Pokúsil som sa podpáliť. Ja… ale už neviem, prečo som to urobil.“

  


  
    „Hm.“

  


  
    Armin sa pozrel k oknu, na ktorom sa rozbíjali kvapky veľkosti mince ako muchy na čelnom skle auta. Chvíľu bolo v cele počuť len zvuky dažďa a Tillovo dýchanie. Až kým Armin nepovedal: „Okej, máš päť minút.“

  


  
    „Na čo?“

  


  
    „Aby si si toto prečítal.“

  


  
    Armin si stiahol najprv tepláky, potom slipy, rozkročil sa, trochu sa predklonil a siahol si na konečník. O chvíľu držal v ruke kondóm, ktorý v svetle cely vyzeral ako plesnivý obal klobásy. Armin ho pri krúžku roztiahol a vytiahol papier zrolovaný do valca ako cigara.
  


  
    Podal papier Tillovi, ten prekonal odpor a namáhavo ho rozvinul, aby ho mohol rozložiť. Papier bol na pocit teplý a vlhký.
  


  
    „Čo to, dočerta, je?“ chcel vedieť.
  


  
    „Neser ma!“ sykol naňho Armin. „Máš päť minút. Čítaj! Potom ti ukážem, čo je to ozajstná bolesť.“

    Bol to len jeden papier, potlačený z oboch strán. V ľavom hornom rohu bol rad písmen a číslic, ktoré vyzerali ako komplikované heslo: PW12_7hjg+JusA. V skutočnosti išlo o spisovú značku konania, ako Till ľahko zistil podľa nadpisu:
  


  
    ZÁPISNICA Z POJEDNÁVANIA S PATRICKOM WINTEROM.
  


  
    Zápisnica začínala uprostred vety, chýbalo číslo strany. Zvláštne bolo, že zachytávala doslovnú výpoveď obžalovaného. Obyčajne sa zverejňovalo iba zhrnutie obsahu, maximálne s nepriamou rečou. No tu si Till, aj keď s námahou, v chabom svetle lampy z parku za oknami mohol doslova prečítať, čo odpovedal obžalovaný (PW) prokurátorovi (Prok) na jeho neústupčivé otázky:
  


  


  
    … prosí o pohár vody. Po krátkom prerušení môže výpoveď pokračovať.
  


  


  
    PW: Prepáčte.
  


  
    Prok: Žiadny problém, pán Winter. Takže sa vráťme k popoludniu 20. júla. Ako dlho dopredu ste čin plánovali?
  


  
    PW: Dlho. Vlastne od jeho narodenia.
  


  
    Prok: Prečo?
  


  
    PW: Prosím?
  


  
    Prok: Aký ste mali motív? Veď už máte päťročnú dcéru Friedu. Počuli sme, že ľudia vo vašom okolí vás súdu opísali ako láskavého otca, pán Winter. Prečo teda tá zmena postoja?
  


  
    PW: Bolo to v spise.
  


  
    Prok: V ktorom spise?
  


  
    PW: Mali sme dohodu, manželka a ja. Linda vodí deti ráno do škôlky, ja môžem zavčasu začať v poisťovni. Zato ich popoludní vyzdvihnem, ak sa nič nevyskytne.
  


  
    Prok: Často vás niečo zdrží?
  


  
    PW: V poslednom čase sa to stávalo častejšie, to je pravda.
  


  
    Prok: Pracujete ako poistný matematik. Mohli by ste súdu v krátkosti opísať svoju pracovnú činnosť?
  


  
    PW: V krátkosti? Nuž, u môjho súčasného zamestnávateľa, poisťovne Xantia, vypočítavam poistné modely a poistné. Napríklad na základe demografických prognóz vypočítavam rizikové algoritmy.
  


  
    Prok: Môžete uviesť konkrétny príklad?
  


  
    PW: Samozrejme. Keď (q x) je pravdepodobnosť x-ročného človeka, že v nasledujúcom roku zomrie, a (ω 0) zodpovedá bežne v praxi stanovenému najvyššiemu veku, tak ako je známe, platí: q x = 0 f. a. X je väčšie alebo sa rovná (ω 0). Keď teraz náhodný zvyšný vek života (T x)… Prosím?

  


  
    Prok: Ďakujem, skôr som mal na mysli príklad, ktorému by sme tu všetci dokázali porozumieť.

  


  


  
    Till si vedel živo predstaviť chichot v diváckych laviciach, ak vôbec bola na toto pojednávanie pripustená verejnosť.
  


  
    Panebože, tento Patrick Winter je naozaj génius!
  


  
    Keď túto noc prežijem, musím sa tváriť ako Rain Man!

  


  


  
    Prok: Dovoľte mi položiť inú otázku. Ako otec rodiny si občas nosíte prácu aj domov?
  


  
    PW: Áno, to je pravda. Mám aj klauzulu o práci z domu.
  


  
    Prok: A to ste urobili aj deň pred spomínaným 20. júlom?
  


  
    PW: Áno.
  


  
    Prok: Môžete súdu vysvetliť, čo má ten spis, ktorý ste si vzali domov, do činenia s týmto konkrétnym prípadom?
  


  
    PW: Áno… nie. Neviem. Je to komplikované.
  


  
    Prok: Dajte si načas.

  


  
    Papier v Tillových rukách sa začal triasť. Neodvážil sa pozrieť nahor zo strachu, že by to Armin mohol považovať za znamenie, že už dočítal – a o tom, čo bude potom, ho spoluväzeň nenechal na pochybách. (Potom ti ukážem, čo je to ozajstná bolesť.)

  


  
    V podstate však už nechcel čítať ďalej. Pritom sám nechápal, čo v týchto vetách sa ho tak dotklo, že sa mu srdce v hrudi rozbúchalo ako zbíjačka.
  


  
    Till mal strach z výpovede Patricka Wintera. Vedel, že tam môže byť iba príbeh s najhorším možným koncom. No nemal inú možnosť a jeho oči sa pomaly vrátili k miestu, kde prestal čítať.

  


  


  
    Prok: Čo bolo v poslednom spise, ktorý ste si vzali domov?
  


  
    PW: Myslel som si, že sú tam tabuľky úmrtnosti, čiže nové výpočty pravdepodobnosti úmrtí v rámci obyvateľstva v mimoriadne rizikových poistných okresoch.
  


  
    Prok: Ale tieto informácie ste tam nenašli.
  


  
    PW: Nie.
  


  
    Prok: Ale?
  


  
    PW: Bolo tam iba niečo o mne.
  


  
    Prok: Čo presne tam o vás bolo, pán Winter?
  


  
    PW: To, čo som urobil.
  


  
    Prok: Mohli by ste byť konkrétnejší?
  


  
    PW: Odkedy sa narodil. Tieto túžby som mal od Jonasovho narodenia. Strašné, neprirodzené túžby.
  


  
    Prok: A v spise sa uvádzali tie túžby?
  


  
    PW: Moje túžby a moje činy. Strašné činy.

  


  


  
    Och, dočerta, Skania. To snáď nie je pravda. Patrick Winter má ešte druhé dieťa!
  


  
    Alebo mal?
  


  
    V zápisnici sa na tomto mieste spomína malé prerušenie, lebo Winterovi prišlo zle. Napokon výpoveď pokračovala tam, kde prestal.
  


  
    PW: Nemám tušenie, odkiaľ niekto v Xantii mohol poznať moje hriechy. Nikdy som nikomu o tom nehovoril a je absolútne vylúčené, že by to mohol zozbierať niektorý zamestnanec poisťovne. Keď som totiž otvoril ten spis, mal som pocit, že sa pozerám do vlastnej hlavy.
  


  
    Prok: Myslíte to tak, že ste nielen čítali zápis o tom, čo ste urobili, ale aj svoje myšlienky?
  


  
    PW: Bol to pohľad do najhlbších hlbín mojej duše.
  


  
    Prok: Mohli by ste to súdu popísať bližšie?
  


  
    PW: Čítal som o tom, čo sa udialo istého konkrétneho dňa na jeseň. Popoludní o pol tretej. Linda bola s Friedou na plávaní. Jonas mal iba rok. Išiel som s ním do pivnice. Máme malú saunu, viete. Stále s ňou boli problémy, zasekávali sa dvere. Predošlý majiteľ domu ju nikdy poriadne neudržiaval a už nezodpovedala aktuálnym bezpečnostným normám. Takže som išiel do sauny, pol hodiny predtým som už rozpálil pec, išla na plné obrátky, bolo tam takmer 90 stupňov. Počkal som ešte do štvrť na štyri, kým skončil plavecký výcvik. Vedel som, že Linda potom ešte pôjde urobiť rodinný nákup. Takže som mal približne šesťdesiat minút.
  


  
    Prok: Na čo?
  


  
    PW: Na skrutky vnútornej kľučky. Uvoľnil som ich.
  


  
    Prok: Prečo?
  


  
    PW: Aby sa sauna nedala otvoriť, keď budem s Jonasom vnútri.
  


  
    Prok: Išli ste tam s ním?
  


  
    PW: Samozrejme. Muselo to vyzerať ako naozaj. Ako nehoda.

  


  


  
    Till zavrel oči.
  


  
    Pred vnútorným zrakom videl, ako sa otec so synom v pravom slova zmysle roztekajú. Umierali od smädu pri 90 stupňoch, pričom pomaly strácali sily. Zaváhal Patrick, keď priťahoval dvere? Možno sa v poslednej chvíli rozhodol ináč, prepadol panike a ako šialený búchal do zahasprovaných dverí. Reval svoj smrteľný strach do vriaceho vzduchu, zatiaľ čo hlavička jeho malého syna bola stále červenšia?

  


  
    Prok: S trinásťmesačným synom ste vošli do zmanipulovanej sauny?
  


  
    PW: Jonas bol trochu prechladnutý, okrem toho nám vtedy v dome nefungovalo poriadne kúrenie. V prechodnom období nám vždy robilo problémy. Bol by som teda Linde ľahko vysvetlil, že som nás chcel oboch trochu zohriať, a pritom som urobil strašnú chybu.
  


  
    Prok: Nebáli ste sa o vlastný život?
  


  
    PW: Vedel som, že Linda najprv prinesie nákup do pivnice a nájde nás. Ako dospelý by som tú horúčavu asi hodinu prežil. Ale Jonas? Určite nie. Už po pár minútach bol ticho. Po štvrťhodine bol apatický. Bolo tam príšerne horúco a ja som ho okrem toho položil dohora, blízko k peci.
  


  
    Prok: Ale váš plán sa nepodaril?

  


  


  
    Till, ktorý sa už tiež začal potiť, vnímal túto vetu ako chladivú úľavu.
  


  
    Panebože. Nezabil ho. Patrick Winter sa o to iba pokúsil. Skania ma do tejto psychoväznice poslal s identitou šialeného vraha detí.

  


  


  
    PW: Domáca mala ísť na druhý deň na dovolenku. Vlastne chodievala vždy v stredu, ale chcela nás pred dovolenkou prekvapiť, že spustí práčky a vyžehlí moje košele. Takže výnimočne prišla v utorok.
  


  
    Prok: A pritom vás objavila v saune?
  


  
    PW: Áno. Už po dvadsiatich minútach. Myslela si, že nám zachránila život. Veľkoryso som ju obdaroval a poprosil som ju, aby o tom Linde nič nepovedala. Veď sa nič nestalo, dieťatko sa rýchlo zotavilo a už zas revalo, akoby ho brali na nože. Prečo teda spôsobiť mojej žene nočné mory?
  


  
    Samozrejme som sľúbil, že vymením staré dvere na saune, čo som aj urobil. Teraz ich drží už iba magnet.
  


  
    Prok: A to všetko bolo v spise, ktorý ste si zobrali z práce domov a večer 20. júla ste si to doma otvorili?
  


  
    PW: Áno. Bol tam podrobný popis môjho vtedajšieho pokusu o zabitie.
  


  
    Prok: Čo ste si pomysleli, keď ste to čítali?
  


  
    PW: Bol som šokovaný.
  


  
    Prok: Pocítili ste túžbu zjesť spis, keď ste ho dočítali?

  


  


  
    Till sa takmer musel pousmiať nad týmto trochu neobratným pokusom odhaliť obžalovaného ako simulanta. Raz čítal v časopise SPIEGEL článok o tom, ako psychiatri odhaľujú podvodníkov. Ľudia, ktorí halucinácie iba predstierajú, obyčajne majú tendenciu priznať sa k akémukoľvek bizarnému správaniu: „Áno, jasné, chcel som spis zjesť. Najradšej s kečupom.“ Naozaj duševne chorý človek si nevymýšľa ďalšie symptómy alebo vzorce správania.

  


  
    Patrick Winter buď tento test poznal, alebo bol naozaj šialený, lebo prokurátorovi podráždene odpovedal:
  


  


  
    PW: Prečo by som mal spis zjesť?
  


  
    Prok: Čo ste chceli urobiť, keď ste si ho prečítali?
  


  
    PW: To, čo mi prikazoval.
  


  
    Prok: Spis vám niečo prikazoval?
  


  
    PW: Áno. Na poslednej strane. Bol tam presný návod.
  


  
    Prok: Čo bolo v tom návode?

  


  


  
    Till zažmurkal a keď si prečítal pokračovanie, vyschlo mu v ústach.

  


  


  
    PW: Ako mám zabiť svojho syna Jonasa. Ale tentoraz tak, aby mi v tom nikto nezabránil. Aby to naozaj klaplo.

    „Koľko?“ spýtal sa Till bez toho, aby zdvihol zrak od papiera. Ako malé dieťa, ktoré si zakrýva oči v nádeji, že ho tak nikto neuvidí. Kým Till čítal, Armin si sadol na posteľ a zjavne mu dával načas. Neudrel ho znova, iba sa ho spýtal: „Čo myslíš?“

  


  
    „Koľko peňazí dostaneš za to, že ma tu týraš?“ Till naňho zamával výtlačkom. „K takémuto niečomu sa tu človek normálne nedostane. To ti niekto musel dať. Kto ti prikázal, aby si mi ubližoval?“

  


  
    Armin mlčky vstal.
  


  
    Till mal ešte stále pocit, ako keby ho boli vykastrovali dvomi tehlami, ale pozviechal sa a hovoril tak rýchlo, že sa mu slová takmer zlievali v ústach:
  


  
    „Ty si tu na doživotie, nie? Nemáš čo stratiť. Ani ja nie.“

  


  
    „A?“

  


  
    Pokúsil sa o výstrel naverímboha. „Čo je s tvojím otcom. Žije ešte?“

  


  
    „Prečo sa pýtaš?“

  


  
    „Ak ešte žije, môžem na tom niečo zmeniť.“

  


  
    „Ty?“ Armin sa zasmial na plné hrdlo. Dokonca sa zaprel rukami do chrbta ako starý človek, ktorého bolia kríže. „Živý sa z cely nedostaneš, a to ani nehovorím o tom, že by si sa dostal do blízkosti domova dôchodcov.“

  


  
    Takže v domove dôchodcov. Dobre. Starý ešte žije.
  


  
    „Aj tak ho dokážem zabiť,“ stavil Till všetko na jednu kartu. Keby Armin stratil záujem o pomstu, keby sa v najhoršom prípade tí dvaja psychopati dokonca pomerili, bol by jeho jediný tromf stratený.
  


  
    „Ako?“ Tillovi sa po Arminovej otázke uľavilo.
  


  
    „Mám kontakty. Kontakty a peniaze.“

  


  
    Armin pokrútil hlavou. „Tvoje kontakty sú asi na hovno, keď ti tu vnútri nevedia vybaviť ani samostatnú izbu.“

  


  
    Bleskovo schmatol Tillovu ľavú ruku a skrútil mu prsty, takže Till sa musel otočiť o deväťdesiat stupňov a pokľaknúť, aby sa mu nezlomili.
  


  
    „Počkaj, stop, prisahám. Mám mobil.“

  


  
    „Somarina!“

  


  
    „Ale áno. Kedy ide autobus?“

  


  
    „Čo?“

  


  
    „Knižničný autobus. Kedy ide?“

  


  
    „Robíš si zo mňa prdel?“

  


  
    „Nie! Moje kontakty mi tam uložili telefón. Môžem ti ho ukázať. Potom spolu zavoláme a tvoj ooooo…“

  


  
    Till zvrieskol. Dva prsty mal neprirodzene vykrútené. Ešte milimeter, a oba sa zlomia ako špáradlá.

  


  
    „Mobil? Tu na ostrove?“

  


  
    „Áaaaaano.“

  


  
    „A funguje?“

  


  
    „Prisahám.“

  


  
    „Fakt?“

  


  
    Armin trochu povolil zovretie. Skepticky si odfrkol, ale zdalo sa, že uvažuje.
  


  
    Ďalší odklad pre Tilla, ktorý sa takmer neodvážil dýchať od strachu, že by si mohol pohybom spôsobiť zranenie. „Áno, áno. Naozaj. Funguje.“

  


  
    „Hm. Dnes večer ti ešte dám pokoj, ale zato mi zajtra dáš ten mobil.“

  


  
    „Dohodnuté,“ spečatil Till dohovor.
  


  
    „Ale prsty ti zlomím aj tak.“

  


  
    Tillovi sa zrýchlil tep a na čelo mu vystúpili ďalšie kropaje potu.
  


  
    „Nie, nie. Počkaj, prosím ťa! Nerob to, lebo ma preložia. Keď budem zajtra zranený, rozdelia nás. To je šialenstvo, veď uvažuj.“

  


  
    Ale Armin odvetil s počuteľným úškrnom: „To mi je fuk. To riziko mi za to stojí. Dostanem ťa aj mimo tvojej cely, ty vrah detí. A inak, veď sú to len dva z desiatich. Upokoj sa.“

  


  
    Till začul suché prasknutie, potom nasledovala krátka pauza, ktorá sa okamžite naplnila čistým nefiltrovaným hlasom bolesti.

  


  
    Zrodeným v jeho najhlbšom vnútri.

    Seda
  


  


  
    Seda mala hlboký spánok, ale nie pre lieky, ktoré jej podávali. Už v minulosti vedela prekĺznuť do krajiny snov ako na povel. Musela sa to naučiť ako dieťa, aby dokázala vypnúť pachy, zvuky a obrazy, ktorým bola vystavená v karavane v bdelom stave. V obytnom prívese farby zažltnutých nechtov na nohách, ktorý jej matka používala ako jedáleň, obývačku, spálňu a „hosťovskú“ izbu zároveň. „Hostia“ ostávali iba krátko, nikdy nie viac než hodinu, väčšinou kratšie.
  


  
    Cez deň sa Seda mohla hrať v lese, ale musela dávať pozor, aby sa nepošmykla na kondómoch alebo hovnách, lebo tu, na parkovisku pri ceste B 213 neboli toalety. Iba napoly zničená prenosná búdka, ktorá už z diaľky tak páchla, že si vodiči radšej uľavili medzi stromami.

  


  
    Niektorí si tu naozaj chceli len chvíľu oddýchnuť. No väčšina prichádzala pre blikajúce červené srdiečko nad dverami obytného prívesu.
  


  
    A keď už bolo neskoro a Sede sa nechcelo dlhšie mrznúť vonku v tme, šla dovnútra a spala pod stolom, zatiaľ čo sa mama v kóji starala o „hostí“.
  


  
    Niektorí chceli dokonca priplatiť, keby sa osemročné dievčatko prizeralo, ale takých chlapov matka vždy vyhodila, v krajnom prípade jej pomohli päste a slzný sprej. Žiadny „hosť“ sa jej nikdy nedotkol ani ju neobťažoval. Aspoň nie tak, že by o tom vedela.
  


  
    Seda spávala ako zabitá, preto ani teraz, keď sa prebrala vo vlastnej cele, nemala istotu, ako dlho už má Dr. Kasov ruku v jej nohavičkách.
  


  
    „Doriti, čo chceš?“ zasyčala zhrozene, zakryla si nohy paplónom a zhnusene sa odtiahla k čelu postele.
  


  
    Dvere väzenskej topánkovej škatule, kde musela tráviť noci, boli zvnútra zavreté. Vyzeralo to, ako keby sa primár do izby teleportoval.
  


  
    „Mám pre teba nového,“ povedal Kasov odporným škrípavým hlasom.
  


  
    Stiahol sa jej žalúdok. Dohodli sa na dvoch týždenne, maximálne na troch. Vedela, že zaostáva. Jej ochranná doba teda vypršala.

  


  
    „Koho?“

  


  
    Na rozdiel od mužských ciel vo vedľajšom trakte boli tu na ženskej chodbe oddelené kúpeľne. Nechávala svietiť svetlo nad umývadlom, aby sa nebála, keď sa zobudí. Občas mala problémy s orientáciou a v prvých sekundách nevedela, kde je. Pásik svetla, ktoré prenikalo cez škáru v privretých dverách, vrhal na steny tmavé tiene, vďaka ktorým Dr. Kasov vyzeral ešte väčší než bol.

  


  
    „Guido Tramnitz,“ povedal britkým hlasom.
  


  
    Seda sa zarazila. „Prečo sa mi to meno zdá povedomé?“

  


  
    „V poslednom čase sa o ňom veľa písalo v novinách.“

  


  
    „No moment, nie je to ten vrah detí?“

  


  
    Kasov mľaskol jazykom a zatváril sa, akoby bola Seda dieťa, ktoré treba umravniť, lebo použilo škaredé slovo.
  


  
    „Každý si zaslúži druhú šancu, to je predsa cieľ tohto ústavu, nie? Uzdraviť a resocializovať ľudí ako ty a on.“

  


  
    Seda pocítila nával horúčavy a spomenula si na matkine slová.

  


  
    „Hnev je ako voda, Seda. Chce plynúť a hľadá si cestu.“

  


  
    V tom momente si jej hnev razil cestu ako prudká horská bystrina.

  


  
    „Nehádž ma do jedného vreca s niečím takým,“ povedala. Kasov sa len zasmial a sadol si k nej na posteľ. „Nemyslím si, že to s ním musíš robiť vo vreci. Má iné špeciálne želania.“

  


  
    Poklopkala si po čele. „Ani sa k nemu nepriblížim. Tebe asi hrabe.“

  


  
    „Urobíš presne to, čo ti poviem, ty malá štetka.“

  


  
    Seda zaťala päste, ale skôr než zdvihla ruku, Kasov ju schmatol za ňu tak pevne, až jej prestala prúdiť krv.
  


  
    „Neurob chybu, zlatko. Vieš, aké sú dôsledky,“ sykol a Seda sa ledva ovládla, aby nevrazila čelom do jeho vranieho nosa.
  


  
    Ešte viac sa však hnevala sama na seba. Do tejto posratej situácie ju dostali tri chyby. Prvá, že v štrnástich dôverovala chalanovi, ktorý ju ubezpečil, že človek získa závislosť od heroínu len vtedy, keď si ho pichá. Druhá, že keď sa o desať rokov neskôr musela vzdať práce v mestskej knižnici v Steglitzi, našla si pasáka z Hells Angels, pretože predajom tela financovala svoju závislosť. Tretia, najväčšia a rozhodujúca chyba však bola, že porušila najstaršie pravidlo remesla, a to znie: never žiadnemu kunčaftovi.
  


  
    Kasov jej v bordeli s paušálnymi sadzbami pri letisku Schönefeld nasľuboval modré z neba a mnohé z toho bola dokonca pravda. Áno, vybudoval si „vedľajší príjem“ a poskytoval väčšine berlínskych nemocníc „súkromné služby sexuálnej terapie“, ako to nazýval. Áno, mal peniaze a vplyv, aby ju vykúpil od pasáka a obstaral jej odvykacie miesto na zatvorenom oddelení. Ale tu vnútri mal predsa aj moc nasadiť jej lieky, stabilizovať ju a nechať ju hniť v nejakej izolačnej cele.
  


  
    Takže sa zhlboka nadýchla, podriadila sa Kasovovým príkazom a poslúchala ho. Raz príde deň, keď tomu chrapľavému vtákovi všetko oplatí a bude sa mu môcť pomstiť. No práve teraz má podstatne lepšie páky.
  


  
    „Ak je Tramnitz na deti, čo chce odo mňa?“ spýtala sa Seda v poslednom zúfalom úsilí celé to ešte odvrátiť.

  


  
    „Zmenu!“ uškrnul sa Kasov a cez nočnú košeľu ju uštipol do pravej bradavky. Tak silno, že bolesť jej vohnala slzy do očí a opäť privolala spomienku na matku.
  


  
    „Na niektoré veci si človek nikdy nezvykne, Seda. Je úplne jedno, koľkokrát sa ti stali.“

  


  
    „Tvoj termín je pozajtra o šestnástej. Odvediem ťa k nemu na nemocničné oddelenie, jasné?“

  


  
    Seda sa pozrela na Kasova a prikývla.
  


  
    Chvíľu ju fixoval ľstivým pohľadom, vydržala to, kým konečne zhlboka nevydýchol a nepovedal: „Dobre. A teraz mi povieš, ako to šlo s Patrickom Winterom. Prezradil ti niečo o mne?“

    Till
  


  


  
    Till nepoznal kanceláriu ani parkovisko, na ktoré zízal, ani vlastné meno mu nezišlo na um, ale to sa mu vo sne stávalo často.
  


  
    Aj to, že v spánku si uvedomoval, že nebdie, a všetko, čo vidí, cíti, ochutnáva, ovoniava a počuje, sa deje len a len v jeho hlave.

  


  
    Napríklad mihotajúci sa asfalt na parkovisku, čo z takej výšky vôbec nevidno, nehovoriac o tom, že ho nemožno ani zacítiť. Vlastne celkom príjemná vôňa, veď mu pripomína leto, dovolenku, prázdniny.
  


  
    A smrť.
  


  
    Till by nevedel povedať, prečo vlastne. Pokiaľ vie, nikdy nemal autonehodu, ani pri páde z bicykla sa vážnejšie nezranil. Prečo teda myslí pri vôni prašného parkoviska na voskovú kožu, na modrastý lesk kože mŕtvol a na sladkasto hnilobný pach mäsa rozkladajúceho sa na slnku?

  


  
    V tej chvíli si vedel vysvetliť iba jedno – prečo tá neuveriteľná horúčava, ktorá mu postupne zaplavuje celé telo, vychádza z pravej ruky. Snažil sa ňou nehýbať, hoci vo sne práve hľadal možnosť prepnúť klimatizáciu na vyšší stupeň alebo aspoň otvoriť okno, ale to sa v tejto výškovej budove pravdepodobne nedá.
  


  
    Armin mu zlomil dva prsty na pravej ruke, toto poznanie si vzal so sebou do horúčkovitého upoteného spánku, keď po dlhej fáze zúfalstva predsa len zaspal.
  


  
    Pochopiteľne, veľmi intenzívne si želal, aby ho okamžite oddelili od tohto šialenca, viackrát bol v pokušení volať o pomoc alebo aspoň dať Simonovi znamenie pri jednej z jeho kontrolných pochôdzok. Ukázať mu modrofialové, spuchnuté, absurdne vykrútené prsty a povedať: „Pozri, toto mi urobil ten šialenec, musí si ma s niekým pliesť. V žiadnom prípade ma s ním nemôžete nechať osamote!“

  


  
    Ale čo mu to Armin pošepkal? Keď už takmer zabúchal zdravou päsťou (našťastie bol ľavák) na dvere cely?
  


  
    „Vieš, čo robia s pedofilmi, keď na nich zaútočia spoluväzni? Nikdy neizolujú útočníka. Vždy len obeť.“

  


  
    Armin sa zasmial a farbisto mu vykreslil, ako osamelo a mizerne by sa cítil v samoväzbe. Dve Arminove slová prenasledovali Tilla aj vo sne.
  


  
    „Pedofil“ a „samoväzba“.
  


  
    Naozaj Patrick Winter zneužil dieťa?
  


  
    Otázka, na ktorú nepoznal odpoveď, a už vôbec nie vo sne, kde stál ako prirastený pri okne, ľudia a autá ako hračky niekoľko poschodí pod ním. Len živicový asfaltový pach smrti ho neopúšťal, mal ho plný nos, hoci sa hovorilo, že vo sne človek nič necíti. Ale pach bol taký intenzívny ako Tillova istota, že ho od ostatných väzňov nesmú izolovať ani na jeden jediný deň. Za žiadnych okolností. Tu vnútri to nevydrží ani o deň dlhšie, než je absolútne nevyhnutné, a izolácia by znamenala, že nebude mať ani najmenšiu šancu dostať sa bližšie k Tramnitzovi.
  


  
    Preto poplach nevyvolal a Armina neudal. Čakal, kým sa dych psychopata pod ním neustáli v pokojnom pravidelnom rytme. Till ignoroval pravidelné otváranie priezoru v dverách, keď Simon kontroloval, či je všetko v poriadku, aj Arminove vetry, a napriek pocitu, že pravá ruka napuchla do veľkosti tekvice, nakoniec upadol do tohto zmäteného bdelého sna, v ktorom mu okrem bolesti nič nedávalo zmysel.
  


  
    Ani to, prečo sa zrazu všade objavuje meno JONAS.
  


  
    Na neónovej reklame na streche hotela Ritz Carlton. Na obrovskej plachte, ktorá zakrýva lešenie oproti nákupnému centru. Dokonca bolo na transparente, ktorý za sebou ťahalo malé lietadlo mieriace k Červenej radnici. Jonas.
  


  
    Aké pekné meno.
  


  
    Aký strašný osud postihol chlapca z rúk vlastného otca?
  


  
    Čo mu Patrick urobil, že má na klinike nepriateľov ako Armin?

  


  
    A kto jeho spolubývajúcemu poskytol informácie zo súdneho spisu Patricka Wintera?
  


  
    Kto tohto muža nenávidí tak veľmi, že chce jeho smrť?
  


  
    V reálnom živote, to bolo Tillovi vo sne jasné, by poznal odpoveď na všetky otázky. Ale v spánku pristúpil bližšie k oknu, oprel sa a opäť začul ten strašný rachot. Bol ešte hlasnejší ako vtedy, keď sa mu zlomili prsty, lebo teraz sa zlomilo niečo podstatne väčšie než jeho kosti. Najprv to bola len jemná trhlina, potom sa rozprsklo celé sklo, o ktoré sa Till opieral ramenom. Bezpečnostné sklo sa roztrieštilo a dotieravý horúci vietor mu ho rozvíril okolo tváre ako konfety.
  


  
    Till zavrel už zavreté oči a ešte jasnejšie videl, ako vysoko práve je – stovky metrov nad Berlínom – a aká hlboká priepasť sa otvára pred ním.
  


  
    „Skoč!“ povedal muž, ktorý za všetko zodpovedal, ale na jeho meno si Till práve nevedel spomenúť. Hrozne sa bál, že spadne, preto sa kŕčovito pridŕžal okenného rámu. Čo bola chyba.

  


  
    Bolesť zo zranenej ruky sa okamžite prevalila do mozgu a vyvolala tam iskrenie ako cirkulárka, keď narazí na kov.
  


  
    „SKOČ!“ prikázal mu hlas ešte raz a zazdalo sa mu, že hĺbka ho magicky priťahuje. Samozrejme, že má strach, nechce spadnúť tam dole na cestu. Ale niečo v ňom sa aj tešilo na posledný vedomý krok. A na voľný pád, to musí byť opojné. Až do chvíle, keď sa jeho telo rozpľasne.
  


  
    Dolu. Na horúcom asfalte. Jeho pach už cíti v nose. Zrazu pocítil, že doňho niekto vrazil. Nie, nebol to náraz. Niekto ním lomcoval, ťahal ho dopredu. K priepasti.
  


  
    A nebol to muž, ktorý najal Armina a chcel sa postarať o to, aby Patrick Winter neprežil noc. A tento muž ani nekričal: „Skoč!“, ale presne naopak: „NIE!“

  


  
    Till otvoril oči a hľadel do nechápavej Simonovej tváre, ktorý ho silou-mocou tlačil späť na hornú pričňu, odkiaľ takmer spadol na zem, tak divoko sa v spánku metal a mával rukami.
  


  
    „Dopekla!“ zhrozene zahrešil čierny ošetrovateľ, keď sa Till upokojil a uvedomil si, kde je. „Dopekla, čo sa vám stalo s rukou, pán Winter?“

    „Úraz?“

  


  
    Profesorka Sängerová sa ani nesnažila skryť, že mu neverí. Počastovala ho spýtavým pohľadom, ktorý mal znamenať „Naozaj vyzerám tak hlúpo?“ Till ho pridobre poznal od matky. Kedysi sa naňho pozerala presne takto: zdvihnuté obočie, brada vtlačená do krku, pery zovreté do čiary, vždy keď chcel nevydarenou výhovorkou ospravedlniť zlú známku, stratu peňaženky alebo neskorý návrat z párty.
  


  
    „Potme som sa potkol a pri páde som sa zle zachytil o záchod,“ zopakoval Till to, čo povedal už sekundárnemu lekárovi, než mu zröntgenoval prostredník a prstenník a vložil mu ich do dlahy.
  


  
    Till sedel oproti Sängerovej za jej stolom. Napriek otvorenej architektúre a mnohým skleneným plochám novostavby svietila stolná lampa a stojacie lampy už od skorého rána, lebo nebo nad Berlínom zatemňovali búrkové mračná.
  


  
    „Oko som si udrel na umývadle.“

  


  
    „Aha.“

  


  
    Simon ho po budíčku o pol siedmej okamžite odviedol na nemocničné oddelenie, ktoré sa nachádzalo pod strechou vo východnom krídle. Dalo sa tam dostať iba biometricky zabezpečeným výťahom, ktorý sa dal do pohybu, až keď človek pomocou elektronického kľúča a skenu dúhovky dokázal, že je oprávnený vstúpiť.
  


  
    „A tie fraktúry a podliatiny, pán Winter, nemajú nič spoločné s vaším spolubývajúcim?“

  


  
    Till pokrútil hlavou, no neodvážil sa pozrieť šéfke kliniky do očí. Cez okno za jej chrbtom upieral zrak na korunu smutnej vŕby, ktorou lomcoval dážď, akoby mu zvonka z dvora dávala znamenie:

  


  
    „Nie! Nič nehovor! Drž jazyk za zubami!“

  


  
    Približne takto to povedal aj Armin a Till sa rozhodol, že poslúchne svoju intuíciu.
  


  
    „Nie, vôbec nie,“ povedal. „Bolo to len hlúpe nešťastie.“

  


  
    Sängerová ťažko dýchala, napísala mu do spisu poznámku a povedala: „No dobre, ale aj tak vás preložím.“

  


  
    Till okamžite počul v duchu Arminov chrapľavý hlas, ktorý v spomienkach znel tak, akoby chcel zároveň so slovami vykašľať aj špinu z pľúc. Posledné, čo mu povedal, keď vyliezol do postele, bolo: „Kúpil si si noc, Winter. Keď sa zajtra necháš preložiť do inej cely a nedáš mi ten mobil, počkám si na najbližšiu príležitosť a pri sraní ťa rozpáram tak, že si rovno vyserieš aj črevá.“

  


  
    Do okna udrel príval dažďa, ako keby zvonka niekto vylial na sklo vedro vody, a Tilla striaslo. Chvíľu mal chuť protestovať proti preloženiu. Na druhej strane, Armin ho chcel týrať tak či tak, aj keby mu dal mobil, takže určite neuškodí, ak bude medzi nimi trochu časového aj priestorového odstupu.
  


  
    Hlavne, aby ho neizolovali.
  


  
    „Ako myslíte,“ povedal teda Till.
  


  
    Sängerová ešte raz vytiahla röntgenovú snímku z Tillovho spisu, samozrejme označeného menom jeho alter ega „Patrick Winter“, a vzdychla si. „Máte obrovské šťastie, že to nie sú komplikované zlomeniny a že vás netreba operovať.“

  


  
    „Nedostatok personálu?“ spýtal sa Till.
  


  
    „Nedostatok postelí.“

  


  
    Palcom ukázala na okno za chrbtom, ani sa tam nepozrela. „Prízemie západného krídla je pre neutíchajúci silný dážď zaplavené, celý trakt sme museli evakuovať a pacientov preložiť na iné oddelenia. To je dôvod, prečo sme včera pri vás urobili výnimku.“

  


  
    „Chápem.“

  


  
    Takže to nebolo od začiatku naplánované tak, že by mal byť s Arminom. Vysvetľovalo to aj Simonovu reakciu, keď sa včera telefonicky uisťoval, či zaviedol Tilla do správnej izby.
  


  
    Otázka bola len: u koho?
  


  
    Till by sa bol Sängerovej najradšej opýtal, kto zodpovedá za prideľovanie lôžok, ale tušil, že otázka by vyvolala podozrenie. Ak však aj pacientka ako Seda vedela, že Armin je jeho nepriateľ, dalo sa predpokladať, že sa to rozkríklo aj medzi personálom. Zdá sa, že má protivníka, ktorý sa úmyselne postaral, aby ho zavreli s tým psychopatom v minimálnom priestore. A ak sa veľmi nemýli, nepriateľa už aj videl. Dokonca sa mu pri návšteve v intervenčnej miestnosti otvorene vyhrážal. Na rozdiel od sna si Till teraz veľmi dobre spomína na meno Dr. Kasov.

  


  
    „Pán Winter?“

  


  
    Till sa pozrel na profesorku Sängerovú a pochopil, že zahĺbený do myšlienok si nevšimol, ako lekárka vstala od stola. Podala mu lístok s číslom.
  


  
    „Prosím, choďte do výdajne liekov, tam sú informovaní a dajú vám niečo proti bolestiam. Keby ste potrebovali niečo silnejšie, príďte zas.“

  


  
    „Jasné.“

  


  
    Lístok si vzal zdravou ľavou rukou. Bolesť v pravej ešte stále pulzovala v rytme jeho tepu, no vďaka lokálnemu anestetiku bola utlmená.
  


  
    „Tento čas som si dnes vlastne vyhradila na individuálny rozhovor, ale to už teraz pred skupinovou terapiou o druhej nezvládneme.“

  


  
    Till mykol plecami a tiež vstal.
  


  
    „Okej, a tá je kde?“

  


  
    „Výnimočne v loby. Veľkú zasadačku potrebujeme na schôdzu zamestnancov. Dr. Wozniak dnes tiež nebude mať celú hodinu, aby sa na konci mohol ešte pridať.“

  


  
    „Chápem,“ povedal Till a uvedomil si, že má príliš málo času, aby ešte pred schôdzou nadviazal kontakt so Skaniom. A pritom mu musel urgentne položiť niekoľko životne dôležitých otázok. Čo presne urobil Winter svojmu mladšiemu synovi? Prečo bol proti nemu vedený proces? A prečo teda napriek tomu mohol len tak vojsť do škôlky a podpáliť sa ako živá pochodeň?
  


  
    „Potrebujete ešte niečo?“ spýtala sa Sängerová, keď pred ňou chvíľu mlčky a nerozhodne postával.
  


  
    „Spomínali ste knižničný autobus,“ povedal po chvíľke váhania.
  


  
    Sängerová potriasla hlavou. „To ma mrzí. Predbežne nebude premávať. Príliš nebezpečné.“

  


  
    Opäť ukázala k oknu a Till vo vnútri pocítil podobný nával horúčavy ako včera, keď nevidel východisko, ako sa mu podarí dostať zo spoločnej cely s Arminom. Pomaly zisťoval, že najväčší strach sa uňho ohlasuje prudkým vzplanutím pocitu vnútornej páľavy.
  


  
    Bez knižnice sa nedostanem k mobilu. A bez mobilu som odrezaný od sveta.
  


  
    Ani nehovoriac o násilnej reakcii, ktorá sa dala očakávať od Armina, keby sa s ním pokúsil hrať na mačku a myš. Till po prvý raz vážne uvažoval, že svoj zámer nedokončí. Do akého nedomysleného šialenstva sa to pustil? Skania ho varoval, že podceňuje problémy. Vďaka vlastnému šibnutému nápadu je teraz ako zdravý človek zavretý medzi duševne chorými a minimálne jeden z nich mu praje smrť.
  


  
    Nech je to z akéhokoľvek dôvodu.
  


  
    „Pri tomto počasí nebudú predbežne ani vychádzky,“ pokračovala Sängerová. „Poradný zbor nás dnes ráno informoval, že poisťovňa odmietne akúkoľvek zodpovednosť, ak by niekoho zabil padajúci konár. Preto dnes máme mimoriadnu schôdzu. Pre zlé počasie, a má sa ešte zhoršiť.“

  


  
    „Ako sa teda dostanem k voľajakej knihe?“ spýtal sa Till trochu príliš vzrušene na takú zdanlivo nepodstatnú otázku.
  


  
    „Ale to nie je problém. Autobus stojí na parkovisku pod strechou, to je ešte dostupné. Keď mi poviete názov, dám vám knihu doniesť do izby,“ usmiala sa. „Samozrejme, za predpokladu, že ju máme.“

  


  
    Ale áno, máte.
  


  
    Tretia polička, druhý rad. Hneď za bibliami.
  


  
    Till prehltol a poškriabal sa ľavou rukou na zátylku, oboje podvedome. Môže si dovoliť takéto riziko? Čo ak kuriér knihu otvorí? Čo ak pri prenose bude vydávať nejaké zvuky alebo z nej mobil s rachotom vypadne na zem?

  


  
    Potom mu napadlo, že by vlastne ani nevedel vysvetliť, ako je možné, že vie o knihe v druhom rade, ktorá sa prepadla dozadu tak, že ju nebolo spredu vidieť.
  


  
    „Ak by to bolo možné, rád by som si niečo vybral v autobuse sám.“

  


  
    „A to už prečo?“

  


  
    „Milujem vôňu kníh, upokojuje ma,“ odvetil, a dokonca to ani nebola lož. „Keď je autobus prístupný, ako ste povedali, azda by mi ho niekto mohol otvoriť, či nie?“

  


  
    Sängerová behala prstami po spise Patricka Wintera ako po neviditeľnom klavíri a nedala na sebe znať, čo si o tom návrhu myslí.
  


  
    „Máte záujem o nejakú konkrétnu knihu?“ opýtala sa.
  


  
    „James Joyce,“ počul Till svoj hlas, lebo jednoducho nemal na výber.
  


  
    Musí hovoriť so Skaniom a zistiť, čiu identitu prijal. A musí získať čas, aby Arminovi mohol telefón aspoň ukázať. Preto ešte doplnil „Ulysses“, a ak aj Sängerovú prekvapil výber tejto klasiky svetovej literatúry, nebolo to na nej poznať.
  


  
    „Okej, dám to preveriť a budem vás informovať.“

  


  
    Till sa poďakoval a obrátil sa k dverám, keď zrazu Sängerová za ním ešte zavolala: „Chemo máte inak naplánovanú na dnes o pol štvrtej.“

  


  
    Till zastal, neschopný pohybu. Vnútorná horúčava akoby sa zrazu vypla. Panika dosiahla nové skupenstvo. Till mal pocit horúčavy a chladu zároveň, ako tesne pred prepuknutím zimnice.

  


  
    „Čo?“

  


  
    Sängerová sa usmiala a odpovedala tak, akoby si nebola istá, či si z nej pacient chce robiť dobrý deň.
  


  
    „Samozrejme, budeme v liečbe pokračovať presne tam, kde sme pred tým incidentom prestali.“

  


  
    Panebože, nie. Patrick Winter nebol iba mentálna troska. Sängerová ako na potvrdenie jeho myšlienkových pochodov dodala: „Len mi nepovedzte, že ste pri celom tom rozruchu zabudli na svoju rakovinu, pán Winter.“

    Tramnitz
  


  


  
    Tramnitz vyčkal, kým obézny chlapík v šľapkách nazve svoju nevernú ženu na ulici „sprostou kurvou“, vypol televíziu a tým aj brakovú reláciu a začal sa so žiadostivým úškrnom venovať nečakanej návšteve.
  


  
    „Dobrý deň, pani advokátka,“ privítal štíhlu ženu s krátkym blond účesom, ktorá si po linoleu vykračovala na sedemcentimetrových ihličkách.
  


  
    „Dobrý deň, pán Tramnitz, ako sa máte?“

  


  
    „Dobre. Nepočítal som s vašou návštevou tak skoro.“

  


  
    „Vzhľadom na mimoriadne okolnosti bolo relatívne jednoduché dostať termín,“ povedala obhajkyňa. Pristúpila k posteli, z ktorej Tramnitz od raňajok v polosede sledoval televíziu.
  


  
    Bez zábran preskúmal jej výstrih a nie po prvý raz si predstavoval, aké by to bolo, keby ju prinútil, aby si odrezala bradavku a potom ju zjedla.
  


  
    „V každom prípade máte za sebou ťažkú operáciu,“ povedala žena, ktorá v súdnej sieni odviedla vynikajúcu prácu. Bez Pie Wohlfeilovej by nebol tu, v Bielom dome, ale v mužskom väzení v Tegeli, kde s ľuďmi so sexuálnymi preferenciami ako on nezaobchádzali s toľkým porozumením ako urečnené ksichty na psychiatrii. Okrem iného mu kládla na srdce, aby pri každom výsluchu spomenul tú vec v hlave, ktorá mu dáva rozkazy. Nečudo, že jej hodinové sadzby patrili k najvyšším v branži, ale Pia Wohlfeilová bola hodna každučkého centu.
  


  
    „Musím sa ešte osobne presvedčiť, ako ste na tom zdravotne.“ Pia sa k nemu sklonila.

  


  
    „A či je ešte všetko tam, kde má byť,“ zašepkala Tramnitzovi do ucha a siahla pod prikrývku.
  


  
    Keď mu rukou objala penis, zastonal.
  


  
    „Žiadne strachy, fešáčik,“ zašepkala a keď sa obzrel k dverám, dvomi prstami ho chytila za bradu a obrátila jeho tvár k sebe. Pobozkala ho na otvorené pery a jazykom mu vkĺzla do úst.

  


  
    „Hodina s obhajcom je nedotknuteľná. Náš rozhovor nesmie nikto rušiť.“

  


  
    Napodobnila pradenie mačky a Tramnitzovi nie po prvý raz napadlo, že jeho obhajkyňa patrí na zatvorené oddelenie ešte viac než on sám. Ktorá zdravá žena sa zamiluje do sériového vraha? Samozrejme, počul o narušených ženských, ktoré si mysleli, že muži ako on potrebujú iba trochu lásky a pozornosti, akej sa im od vlastnej matky nikdy nedostalo a – šup – ocitnú sa na správnej ceste a prestanú sťahovať bábätká z kože. Pekná somarina.
  


  
    Aj Pia trpela spasiteľským komplexom. Povedala mu, že sa doňho zamilovala už pri prvom rozhovore, krava sprostá.
  


  
    Jeho obhajkyňa však nebola jediná, balili ho aj ďalšie. Každý týždeň dostával poštu od bláznivých ženských a niektoré dokonca vôbec nevyzerali zle.
  


  
    „Ach, Pia, ty ani nevieš, ako mi robíš dobre. Bez teba by som to tu nezvládol,“ zaklamal.
  


  
    Usmiala sa. „Si zlatý. Viem, ako veľmi sa potrebujeme.“

  


  
    „Najmä teraz,“ zasmial sa a pokúsil sa ju pritiahnuť bližšie. „Poď sem, potrebujem ťa mať blízko. Už som vyšiel z cviku.“

  


  
    „Ty darebák,“ zachichotala sa ostýchavo ako školáčka, ktorej by dal Tramnitz s ohľadom na vek prednosť. Šialené, že aj dospelé a úspešné ženy sa v prítomnosti mužov ako on menili na submisívne samičky.
  


  
    „Čoskoro sa ti zase budem intenzívne venovať,“ zašepkala Pia a jemne mu stlačila semenníky. „Ale teraz musíme využiť čas, aby sme sa porozprávali o niečom dôležitom, miláčik.“

  


  
    Tramnitz si vzdychol. Jeho penis sa medzičasom dokonale stoporil. Našťastie si už od skorumpovaného doktora na oddelení objednal štetku, mala by prísť zajtra. Dovtedy to ešte vydrží, už aj preto, že infekcia mu ešte stále dáva trochu zabrať. Napriek antibiotikám sa pri najmenšej námahe potil ako prasa, čo z duše nenávidel.

  


  
    „Trošku som pátrala po informáciách o doktorovi Hartmutovi Friederovi.“

  


  
    Tramnitzovi sa zablyslo v očiach. „A?“

  


  
    Po návšteve chirurga okamžite požiadal o hovor so svojou obhajkyňou a v telefóne jej prezradil, že ten sviniar tvrdil, že mu počas operácie úmyselne zabudol v tele cudzí predmet.
  


  
    „Nemusíš sa k ničomu priznávať. Blafuje.“

  


  
    „Aj ja si to myslím,“ povedal Tramnitz, zatiaľ čo rukou podvedome zablúdil k obväzu na krku. Nič v sebe nemá. Aj keď… Zdalo sa mu to, alebo jazva po operácii opäť pulzuje trochu silnejšie než včera?
  


  
    „Ten chlap je úplne zúfalý,“ tvrdila Pia. „Už celé mesiace nechodí na sedenia k anonymným alkoholikom, určite znova chľastá. Je len otázkou času, kým mu zas niekto exne na stole.“

  


  
    „O tom som presvedčený.“ Tramnitz si zotrel z čela kropaj potu. Je tu naozaj tak horúco alebo mu je zase trochu horšie? „Faktom je, že som mal po operácii otravu krvi. Čo ak ma naozaj úmyselne infikoval? Ak je to vírus alebo choroboplodný zárodok, môže to robiť stále dookola.“

  


  
    „Mám podať žiadosť, aby ťa preložili?“

  


  
    „Aby som sa dostal do nejakého zasratého ústavu, ktorý zaspal v sedemdesiatych rokoch?“ Tramnitz pokrútil hlavou. „V žiadnom prípade. Tu mám ideálny kontakt s Kasovom. To neriskujem.“

  


  
    Pia si vzdychla. „Mal si ma poslúchnuť a neprovokovať, chrústik.“ Kývla k nočnému stolíku, kde ešte pred operáciou stála figúrka Lukea Skywalkera.
  


  
    „Musel si sa všetkým vysmievať?“

  


  
    „Nedopraješ mi žiadnu zábavu,“ uškrnul sa, kým mu pod prikrývkou hladkala už nie také vypracované tehličky na bruchu.

  


  
    „Nezabudla si na môj zošit?“

  


  
    „Samozrejme, že nie.“ Advokátka vytiahla z aktovky hnedú knižočku naboku zviazanú stuhou.

  


  
    „Si jednotka!“

  


  
    Tramnitz nežne prešiel prstami po hladkom prebale denníka, no stuhu nerozviazal.
  


  
    „Si si istý, že si ho chceš nechať tu?“

  


  
    Tramnitz doteraz písal iba v jej prítomnosti a Pia po návšteve vždy odniesla denník so sebou, aby ho na klinike nenašli.
  


  
    „Nemyslím si, že by mi prehrabávali izbu. Tu na nemocničnom oddelení sú kontroly menej intenzívne ako v bezpečnostnom trakte. Keby som chcel, mohol by som sa po celom oddelení pohybovať úplne voľne ako na otvorenom.“ Tramnitz ukázal na zamrežované okná. „Len východy sú tu, samozrejme, rovnako dobre zabezpečené ako všade inde.“

  


  
    „Okej, môžem prísť najskôr o tri dni. Dovtedy nerob žiadne hlúposti!“ Odhrnula si vlasy zo zapýrenej tváre: „Ach, a ešte jedna vec: odnedávna sme spojení ešte užšie.“

  


  
    „Ako to myslíš?“ V očakávaní zlých správ sa mu stiahol žalúdok.

  


  
    „Myslím, že si to pochopil správne,“ povedala Pia a dala mu dlhý intenzívny bozk, kým sa na rozlúčku od neho opäť neodtiahla. „Naše techtle-mechtle v rokovačke boli úspešné. Som tehotná. A prisahám ti: do narodenia nášho dieťaťa budeš odtiaľto vonku!“

    Till
  


  


  
    Tillovi noví priatelia sa volali: Nemám Rezáky, Nemám Nohavice, Nemám Ruku.
  


  
    Všetci sedeli vo veľkej kupolovej sále loby, žiaľ, nie v pohodlných kreslách, ale na účelových sklápacích stoličkách rozostavených v polkruhu pred oknami obrátenými do parku.
  


  
    Nemám Rezáky bola jediná žena v skupine, mala maximálne dvadsaťpäť rokov, ale vyzerala ako predčasná dôchodkyňa. Till videl dosť reportáží o narkomanoch, aby vytušil príčinu jej telesného úpadku. Sedela šikmo za Nemám Nohavice, chlapom, ktorý by ideálne stelesnil hereckú rolu starnúceho aristokrata: výrazná brada, striebristé spánky a hlboké mysliteľské vrásky na čele. Dokonca mal na sebe oblek s jemným prúžkom, ktorému chýbal jediný detail: nohavice. Till bol počas skupinovej terapie, ktorá práve začínala, ušetrený aspoň pohľadu na chudé chlpaté nohy pacienta Nemám Nohavice. Jednoducho sa pozeral inam. Napríklad na vedúceho skupiny doktora Wozniaka, ktorý sedel chrbtom k parku, kde jedine masívne vonkajšie lampy neviali pod náporom dažďa ako zástavy. Vietor udierajúci od jazera ohýbal kríky a stromy, akoby boli z gumy. Husté kvapky dažďa zanechávali na oblúkových, meter vysokých okenných tabuliach Bieleho domu podobné stopy ako na prednom skle auta počas rýchlej jazdy.

  


  
    „Začnem teda ja, ak dovolíte. Volám sa doktor Krzysztof Wozniak, som primár na Steinovej klinike a vediem skupinovú konverzačnú terapiu.“

  


  
    Vedúci terapie vyzeral, akoby práve vyliezol z postele. Nad ušami sa mu ježili neučesané riedke vlasy.
  


  
    „Niektorí z vás ma už poznajú z hudobnej terapie v miestnosti číslo päť, kde sa práve zaoberáme Beethovenom.“

  


  
    Lekár rozprával s príjemne melodickým prízvukom Poliaka, ktorý ovláda nemčinu ako rodný jazyk, ale nechce popierať svoje korene. Postupne sa snažil o očný kontakt s každým účastníkom skupiny.
  


  
    Naľavo od Tilla si sadol Nemám Ruku a neustále si ohmatával kýpeť, ako keby sa chcel uistiť, či mu ľavá ruka náhodou práve nedorástla.
  


  
    „Dnes tu máme novú tvár, a preto by som navrhol, aby sme sa všetci postupne predstavili.“ Wozniak kývol na svojho suseda a Nemám Ruku musel prehovoriť ako prvý. Potichu povedal:

  


  
    „Volám sa Tarek Bode, kedysi som pracoval ako vedúci pumpy, možno si ju ešte niekto pamätá. Bola na rohu ulíc Mommsenstraße a Bleibtreustraße, ale teraz je tam bytovka. Aha, a trpím na B.I.I.D. a xenoméliu.“

  


  
    Wozniak sa na pacienta povzbudivo usmial a doplnil: „Aby ste tomu lepšie rozumeli: B.I.I.D., to je Body Integrity Identity Disorder. Mohli by ste skupine vlastnými slovami vysvetliť, čo pod tým chápeme, pán Bode?“

  


  
    „Ehm, áno.“ Nemám Ruku si odkašľal. „Nuž, mám pocit, že niektoré časti tela ku mne nepatria. Považujem ich za cudzie a mám naliehavé nutkanie odstrániť ich.“

  


  
    „Prečo nezačneš hlavou?“ spýtal sa chlapík, ktorý prišiel neskoro a jeho príchod si nikto zo skupiny nevšimol. Dokonca aj doktor Wozniak sa strhol, keď chlap zrazu vystúpil spoza vianočného stromčeka.
  


  
    Till pocítil silnú úzkosť, keď zbadal, kto si pritiahol prázdnu stoličku a sadol si zaňho.

  


  
    „Pán Wolf, podarí sa vám niekedy prísť aj načas?“ spýtal sa Wozniak rozladene. „Na otvorenom oddelení máte isté privilégiá, ako napríklad to, že sa cez deň môžete pohybovať po voľne prístupných miestnostiach. Ale môžete o ne aj veľmi rýchlo prísť.“

  


  
    „Jasné,“ uškrnul sa Armin svojím úsmevom smrtky a žmurkol na Tilla, ktorý sa k nemu na moment obrátil.
  


  
    „Tak dobre, kto bude pokračovať v predstavovaní?“

  


  
    Wozniak pohľadom kĺzal po účastníkoch a pristavil sa pri Tillovi.

  


  
    „Napríklad vy?“

  


  
    Till prikývol, hoci by sa bol najradšej vyparil. Aspoň to tu nebolo ako u anonymných alkoholikov a nemusel sa postaviť.

  


  
    „Volám sa Patrick Winter,“ začal váhavo a obviazanou rukou si siahol na napuchnuté oko. „Som aktuár…“

  


  
    „Akt čo?“ spýtal sa Armin za ním, hoci ho celkom určite počul. Tu v loby bola fantastická akustika.
  


  
    „Aktuár je poistný matematik,“ vysvetlil Till. „Vyratúval som poistné a riziká…“

  


  
    „Mr. Superbrain!“ prerušila ho Nemám Rezáky a zošpúlila pery do uznanlivého zapískania.
  


  
    „Nie, nie, to by som netvrdil,“ zajachtal Till a rozmýšľal, prečo spôsobí matematik v tomto kruhu väčší rozruch než niekto, kto sa chcel kúsok po kúsku rozkrájať na plátky.
  


  
    Wozniak mu to vysvetlil: „Práve predvčerom sme sa spolu pozerali na Dobrého Willa Huntinga. Zdá sa, že celá skupina je ešte ohúrená príbehom školníka, z ktorého sa vykľuje matematický génius.“

  


  
    No super.

  


  
    Till klasiku s Mattom Damonom a Robinom Williamsom poznal.
  


  
    „Ale moje schopnosti nie sú až také mimoriadne,“ snažil sa upokojiť situáciu, ale Armin sa nedal odbiť.
  


  
    „Počuj, ty si tu jediný, kto študoval. Pre nás psychošov už len to spadá do kategórie ,génius‘. Čo si tak urobiť testík?“

  


  
    „Čo?“ Till sa opäť otočil k nemu, ale v Arminovom pohľade nezbadal nič diabolské. Ten chlap je fakt dobrý herec, dokonca aj Wozniaka si obkrútil okolo prsta.
  


  
    „Pán doktor, prosím vás. Sám hovoríte, aká dôležitá je interakcia v skupine. Mohol by som nášho matematika nechať rozlúsknuť malý hlavolam? S jeho IQ to preňho bude hračka.“

  


  
    „Ohohó, hlavolam!“ ozval sa Nemám Nohavice a aj ostatní v skupine vyzerali nadšene. Mávali kýpťom alebo sa bezzubo usmievali.
  


  
    Till zvažoval, či by nebolo lepšie predstierať bezvedomie alebo s krikom utiecť. To druhé by v tomto prostredí asi nevyvolalo veľké začudovanie.

  


  
    „Tak dobre, musím priznať, že aj mňa samého to zaujíma,“ povedal Wozniak a Armin sa nedal dvakrát prosiť. Nenápadne začal: „Dobre, Patrick, môžem ti tykať, však? Takže: ideš sto kilometrov novým autom, a to presne rýchlosťou sto kilometrov za hodinu. Ale na spiatočnej ceste sa až tak neponáhľaš, ideš iba polovičnou rýchlosťou, takže päťdesiat kilometrov za hodinu. Aká bude na konci tvoja priemerná rýchlosť?“

  


  
    „Sto kilometrov za hodinu tam, päťdesiat naspäť?“ zopakoval Nemám Ruku.
  


  
    „Veď je to smiešne jednoduché,“ zafrflala Nemám Rezáky. „Sto plus päťdesiat delené dvomi, takže sedemdesiatpäť.“

  


  
    „Peng,“ Armin napodobnil signál nesprávnej odpovede z televíznej relácie, takže vlastne označil za chybný aj prvý Tillov nápad.
  


  
    Potom sa Till od úľavy pousmial. V napätej situácii takmer zabudol, že otázku už raz videl niekde na internete. „Priemerná rýchlosť je približne šesťdesiatšesť celých šesť kilometra za hodinu,“ odpovedal a všetci sa naňho pozreli, ako keby bol poslúchol prvý impulz a s krikom sa dal na útek. „Keďže sa dĺžka trasy nezmenila, potrebujem na cestu späť dvojnásobok času. To má vplyv na priemernú rýchlosť,“ vysvetlil.
  


  
    Armin za ním začal tlieskať, až kým ho Wozniak nevyzval, aby bol ticho, a nepožiadal, aby predstavovacie kolo pokračovalo ďalším pacientom.
  


  
    Keď Nemám Rezáky povedala, že sa volá Dorothee a v predošlom živote pracovala v lekárni, Till už ani nepočúval.
  


  
    Jednoducho sa mu nesmierne uľavilo, že unikol svojmu trýzniteľovi, a ďakoval osudu, že mu zoslal jediný matematický hlavolam, ktorý poznal. Kým čakal, že sa mu znormalizuje pulz, nevšimol si včas, že Wozniak sa už zas obrátil k nemu.
  


  
    „Alebo nie, pán Winter?“

  


  
    „Ehm, prosím?“

  


  
    „Práve som povedal, aké je to super, že pani Springerová tiež vie hrať na klavíri tak dobre ako vy.“

  


  
    Ako ja?
  


  
    „Hej, hej, super,“ pritakal Till.
  


  
    „Ste ľavák, však?“

  


  
    „Áno,“ potvrdil Till, netušiac, o čo lekárovi ide.
  


  
    „Výborne, tak ešte môžete používať zdravú ruku a zajtra ráno môžete na hudobnej terapii niečo spolu zahrať.“ Wozniak sa naňho povzbudivo usmial.
  


  
    „Hm… neviem, obávam sa, že som príliš hendikepovaný.“

  


  
    „Ale no, nebuďte príliš skromný, pán Winter. V karte máte dokonca napísané, že ste v mladosti vyhrali Cenu mladých symfonikov za prednes Sonáty h mol od Franza Liszta. Takže s Appassionatou tiež nebudete mať problémy, o to skôr, že budete mať pri sebe pani Springerovú.“

  


  
    Tillovi sa zakrútila hlava. Pozrel sa doprava do ohňa plápolajúceho v krbe a pocítil ešte väčšiu horúčavu.
  


  
    „Samozrejme,“ pokúsil sa odpovedať, hoci ani netušil, ktoré klávesy musí stláčať, aby zahral „Dínom dánom“.
  


  
    Zajtra ráno?
  


  
    Na jednej strane netušil, ako to tu má tak dlho vydržať, keď mu Armin doslova dýcha na krk. Na druhej strane to bolo príliš málo času na to, aby sa prepracoval k Tramnitzovi.
  


  
    Kým hľadal slová a spôsob, ako sa vyhnúť hudobnej terapii, objavil sa na scéne Simon. Výnimočne s prvou dobrou správou dňa.
  


  
    „Prepáčte, že vyrušujem, pán doktor Wozniak,“ povedal a podal lekárovi papier. Keď ošetrovateľ odišiel, Wozniak tlmočil skupine správu.
  


  
    „Všetkým knihomoľom medzi nami sa určite bude páčiť, že pani profesorka Sängerová sa rozhodla otvoriť na parkovisku knižničný autobus pre všetkých záujemcov dnes popoludní o sedemnástej.“

  


  
    Až od sedemnástej? Doriti!
  


  
    Prečo tak neskoro?
  


  
    Till uvažoval, či po vedľajších účinkoch prvej dávky chemoterapie ešte vôbec dokáže nájsť v autobuse núdzový mobil.

    Sängerová

  


  


  
    „Chceli ste sa so mnou zhovárať?“

  


  
    Kasov prišiel do Sängerovej kancelárie v oblaku ťažkej vône vody po holení a šéfka kliniky túžila byť oboch ušetrená.

  


  
    „Vlastne som vám len chcela niečo dať,“ povedala a podala mu ponad stôl list.
  


  
    „Čo je to?“

  


  
    „Pokarhanie.“

  


  
    „Prosím?“ Kasov si pretrel nos a zasmial sa, ako keby povedala vtip.
  


  
    Najradšej by mu bola za jeho povýšenecké arogantné správanie vystavila ešte jedno pokarhanie.
  


  
    „To musí byť nedorozumenie…“

  


  
    Sängerová odmietavo mávla rukou. „Šetrite si dych. Azda so mnou nechcete vážne diskutovať o tom, že ste ignorovali moje pokyny, keď ste včera Patricka Wintera predčasne prepustili z krízovej intervenčnej miestnosti?“

  


  
    Mykol plecami a otvoril list. „Bolo načase a vy ste boli zaneprázdnená.“

  


  
    „Len preto, že som pre záplavy musela byť inde, ste nemali právo robiť svojvoľné rozhodnutia. Sám viete, aký dôležitý je prvý kontakt po fixácii.“

  


  
    „A ako nedostatočne ste na to kvalifikovaný,“ nechala si pre seba.

  


  
    Inak by napokon mala disciplinárne konanie na krku sama.
  


  
    „Okrem toho sa zdá, že ste včera vyhlásili deň otvorených dverí. Priechod k našim kanceláriám bol otvorený, takže Seda mi mohla potiahnuť plášť a pokojne urobiť Winterovi prehliadku priestorov.“

  


  
    „To bol omyl,“ uškrnul sa Kasov, no Sängerová ešte neskončila: „A čo vás to posadlo, že ste minulú noc dali Wintera do izby s Wolfom?“

  


  
    „Viete, aký je nedostatok postelí,“ pokúsil sa vyhovoriť, no neznelo to veľmi presvedčivo. Alebo aspoň trochu previnilo.
  


  
    „Áno. Ale poznám aj animozity medzi pacientmi.“

  


  
    Kasov sa krivo usmial. „To je všetko?“ opýtal sa pokojne. Sängerovej pravé viečko sa chvelo hnevom.
  


  
    Vedela, že momentálne proti Kasovovi viac nezmôže. Popri štátnom riadnom výkone trestu mala Steinova klinika aj kapacity pre mimoriadne vážne chorých pacientov, ktorí neboli trestnoprávne odsúdení. Za túto súkromne financovanú oblasť zodpovedal Kasov. Vďaka kontaktom na majiteľov nemocníc a sponzorským prostriedkom, ktoré každoročne pre kliniku vyzbieral, mal takmer neobmedzené pole pôsobnosti. No i tak tomu panákovi nechcela dovoliť, aby jej ešte viac skákal po hlave.

  


  
    „Nie, nie je. Pozrite si to ešte raz.“ Otočila laptop na stole tak, aby aj Kasov videl na obrazovku.
  


  
    „No a?“ spýtal sa zdanlivo znudene.
  


  
    Na prvý pohľad vyzeral záznam zo stretnutia Kasova s Winterom v intervenčnej miestnosti naozaj celkom nevinne. Lekár stál chrbtom ku kamere a Wintera takmer celého zakrýval.
  


  
    „Čo to tam robíte?“ spýtala sa Sängerová. Zastavila záznam. „Ruky máte akosi zvláštne zdvihnuté. Ako keby ste niečo držali.“

  


  
    „A čo by to malo byť?“

  


  
    „Neviem. Preto sa pýtam. Keby som mala hádať, myslela by som si, že máte pred bruchom fotoaparát a robíte si fotky pacienta.“

  


  
    „Máte bujnú fantáziu, pani kolegyňa.“

  


  
    Snažila sa zachytiť jeho pohľad. „Možno. No viem aj dobre čítať v ľuďoch. Neznášala som vás už vtedy, keď ste sa prvý raz objavili vo dverách. Nebyť vášho otca v predstavenstve, už dávno by ste si boli zbalili svojich sedem sliviek. Pre mňa ste len obyčajný rozmaznaný synáčik. Sám ste nikdy nič nedokázali a stále závisíte od ochrannej ruky rodičov. Ale jedného dňa, to vám prisahám, už ani to nebude stačiť. Urobíte chybu, ktorú už nikto nebude ochotný skryť, a potom vás budem mať v hrsti.“

  


  
    Kasov si bez dovolenia zobral zo Sängerovej stola pero a podložku na písanie.
  


  
    „Viete, aký je medzi nami rozdiel?“ spýtal sa pokojne, kým zapínal pokarhanie do podložky na písanie. „Vy s vašimi zastaranými metódami, smiešnymi konverzačnými, tvorivými a hudobnými terapiami stojíte kliniku peniaze. A ja? Ja prinášam prachy.“ Premeral si ju s perom a podložkou v ruke ako maliar objekt, ktorý ide portrétovať. No v skutočnosti iba preškrtol text pokarhania.
  


  
    „Vďaka testom liekov, ktoré pravidelne organizujem, je klinika zisková. Nikdy sa vám nepodarí zbaviť sa ma. A keby ste k sebe boli úprimná, ani by ste to nechceli. Lebo keď sa zbavíte mňa, zbavíte sa aj rozpočtu nemocnice, a tým v konečnom dôsledku aj seba, pani Sängerová.“

  


  
    S týmito slovami jej vrátil podložku na písanie a bez pozdravu odišiel z kancelárie.
  


  
    „Sviniar,“ zašepkala, ledva zavrel za sebou dvere.
  


  
    „Hajzel,“ zvolala za ním nahlas, keď si prečítala jeho odkaz pod pokarhaním.
  


  
    POJEB SA!!!, napísal veľkými písmenami priamo pod jej podpis. S tromi výkričníkmi.
  


  
    V hociktorej inej firme by to stačilo na okamžitú výpoveď. Ale Kasov mal pravdu. Mohla proti nemu podať nekonečné množstvo pokarhaní a sťažností. V konečnom dôsledku mal lepšie páky. Presne to jej chcel povedať svojou vulgárnou urážkou.

  


  
    Dôvod, prečo sa Sängerová nezdvihla zúrivo od stola alebo nezmietla vázy z regálu na zem, bol iba ten, že jej Kasov na podložke odovzdal ešte niečo.
  


  
    Odpoveď.
  


  
    Jeho arogancia ho prezradila.
  


  
    Sängerová si ešte raz prehrala záznam, pozrela sa po stý raz na pohyb Kasovových paží a bola si istá: keby Kasov chrbtom k nej niečo čmáral na podložke na písanie, vyzeralo by to rovnako.

  


  
    Komunikoval si s Winterom. Niečo si mu dal prečítať, pretože si to nemohol povedať nahlas.
  


  
    Sängerová bola v obraze. Dokonca tušila, že Kasov sa Winterovi vyhrážal. Inak by tajnostkárstvo pred kamerou nemalo zmysel.
  


  
    Sängerová však netušila čím.
  


  
    Ale bola si istá, že na to čoskoro príde.

    Till
  


  


  
    šte raz som sa nad tým zamyslel,“ povedal znenazdajky vedľa neho sediaci Nemám Ruku. Till v ambulancii, kde dostávali infúzie, takmer zadriemal, také pohodlné bolo polohovateľné kožené ležadlo, kde sa natiahol.
  


  
    Keby nemal v predlaktí zapichnutú injekčnú ihlu, cez ktorú mu práve do tela prúdil jed, mohol by si namýšľať, že drieme v oddychovej miestnosti saunového sveta. Svetlo bolo tlmené, krémové lamelové závesy zatiahnuté, z vonnej sviečky sa do miestnosti šírila vianočná vôňa.

  


  
    A z reproduktorov pod stropom prúdila klasická hudba tak ticho a jemne ako cytostatiká z infúzie do jeho žily.
  


  
    „Asi si chodidlo predsa len neodrežem,“ oznámil Nemám Ruku, ktorý v miestnosti už ležal s infúziou, keď tam Simon pred dvadsiatimi minútami priviedol Tilla.
  


  
    „Okej,“ povedal Till lakonicky, dúfajúc, že Nemám Ruku pochopí, že nemá záujem o rozhovor. Iba že by mu pacient so sebadeštrukčnou úchylkou vedel povedať, akú rakovinu vlastne údajne má. Till sa to sotva mohol opýtať bez rizika, že prezradí svoje utajenie. Preto ani nevedel, čo presne doňho púšťajú, aby zničili údajné rakovinové bunky v jeho tele.
  


  
    „Nemá zmysel, aby som si amputoval chodidlo.“

  


  
    „Ale ba.“

  


  
    „Musím si odstrániť rovno celú nohu aj so stehnom.“

  


  
    Till sa pozrel doprava, kde so zatvorenými očami fabuloval Nemám Ruku. Ani jeho infúzia nebola označená, takže Till nevedel, či sa tiež podrobuje cyklu chemoterapie, alebo či eventuálne nedostáva iba vitamíny. Podľa toho, čo hovoril, by mu pokojne mohli podávať aj psychotropné látky.

  


  
    Zrazu mu Nemám Ruku položil úplne nezmyselnú otázku:
  


  
    „Ako je to s tebou, rozmýšľal si?“

  


  
    „O čom?“

  


  
    „Podarilo sa ti to objasniť?“

  


  
    „Prosím?“

  


  
    „Tú háklivú záležitosť. S nelegálnymi pacientmi?“

  


  
    Till sa opäť pozrel doprava. Nemám Ruku stále vyzeral, ako keby rozprával zo sna.
  


  
    „O čom hovoríš?“ spýtal sa.
  


  
    Odpoveď ho rozrušila takmer viac než otázka, ktorou sa začal tento nezmyselný dialóg.
  


  
    „Nevadí. Nevadí. Mrzí ma to. Rešpektujem to.“

  


  
    Till, ktorý si už bol istý, že Nemám Ruku je pod vplyvom drog, nestihol pokračovať v bizarnom rozhovore. Simon otvoril dvere ambulancie a zamieril k ležadlám.
  


  
    „Všetko v poriadku?“ spýtal sa, kým odstraňoval prázdnu nádobu od infúzie. Keď vytiahol ihlu, trochu to zabolelo a Till si bol istý, že na druhý deň bude mať na predlaktí modrinu.
  


  
    „Vy ešte musíte chvíľu vydržať, pán Bode.“

  


  
    Opäť sa obrátil k Tillovi a povedal: „Ďalšiu infúziu máte o tri dni, pán Winter. Ale najlepšie by bolo, keby sme si hneď dohodli aj ďalší termín, aby… pardon.“

  


  
    Ospravedlňujúco sa pozrel na Tilla a z vrecka modrého plášťa vytiahol telefón.
  


  
    „Tu Simon? Áno. Prosím? Moment, nerozumiem vám dobre, pani Sängerová.“

  


  
    Simon naznačil Tillovi, že sa hneď vráti, poponáhľal sa k dverám a kým zmizol na chodbe, vyhodil odpad z infúzie do koša na to určeného.
  


  
    Tillovi poskočilo srdce v hrudi ako loptička na trampolíne. Bolo mu zle, ale nemyslel si, že by to už boli vedľajšie účinky chemoterapie, nevoľnosť spôsobilo skôr vzrušenie.
  


  
    „Mám?“ spýtal sa sám seba a hneď aj vstal.
  


  
    Pohľad na Nemám Ruku ho presvedčil, že pacient má ešte stále zavreté oči. A intuícia mu navrávala, že práve zažíva moment „teraz alebo nikdy“, šancu, ktorá sa tu na klinike len tak skoro nezopakuje.
  


  
    Till sa teda rozhodol svoj neuvážený plán aj zrealizovať.
  


  
    Poponáhľal sa k skrini so zásuvkami vedľa dverí, kde na pracovnej doske rovno pri výlevke stála žltá plastová škatuľa. Kôš na injekčné striekačky bol preplnený, preto bola záklopka, ktorá mala ošetrovateľov a upratovací personál chrániť pri vysypávaní ostrého obsahu, napoly otvorená.
  


  
    Till siahol dovnútra, pocítil bodavú bolesť a práve včas strčil ruku do teplákov, lebo Simon sa už vrátil.

  


  
    Síce sa divil, že pacient je už pripravený na odchod a čaká naňho pri dverách, no nevšimol si, že v miestnosti chýba niečo podstatné. Simon skontroloval, či je v preplnenej plastovej škatuli kanyla, ktorú tam ledabolo odhodil pred telefonátom. No uniklo mu, že injekčná ihla z predošlej terapie už zo škáry nevytŕča.
  


  
    Tá sa totiž nachádzala už v Tillovom vrecku.
  


  
    Takže teraz vlastnil zbraň.
  


  31


  
    Na Steinovej klinike platilo pravidlo „pacient plus jeden“. Znamenalo to, že pacienta vždy musel na vychádzke niekto sprevádzať, nikdy sa nesmel po parku kliniky prechádzať sám, aj keby asi bolo jednoduchšie utiecť zo severokórejského pracovného tábora, než prekonať vonkajšie múry ústavu.
  


  
    Aj Tilla sprevádzal mohutný ošetrovateľ až k východu na parkovisko na prízemí, kde rovno vo vjazde naozaj stál zelený autobus. Pripomínal zájazdové autobusy, akými Till ako dieťa chodieval na školské výlety; jednoposchodové pre asi päťdesiat pasažierov. Ibaže tu boli okná nepriehľadné, zalepené čiernou fóliou.
  


  
    „Máte desať minút,“ povedal mu ošetrovateľ a z vetrovky, ktorú mal oblečenú cez plášť, vylovil škatuľku cigariet. Stáli v priestore, ktorý pôsobil, ako keby mal slúžiť iba na dodávku liekov a prístrojov, a nie na to, aby sa tu pohybovali pacienti. Ešte že boli chránení pred dažďom, ktorý vonku tak intenzívne padal z oblohy, až to znelo, akoby niekto opracovával budovu pieskovačom. Rámus prehlušil dokonca aj neďaleko štartujúce a pristávajúce lietadlá.
  


  
    Keď ošetrovateľ odtlačkom prstu odblokoval vonkajšie sklenené dvere, hluk ich takmer ohlušil. Till pochyboval, že by sa chlapovi v tejto búrke podarilo zapáliť cigaretu.
  


  
    Príjazd bol síce zastrešený, ale k autobusu sa musel brodiť cez mláky. Voda nedokázala vsiaknuť tak rýchlo, ako sa liala z oblakov, hľadala si iné cesty, keďže bežné odtokové otvory boli zjavne upchaté.
  


  
    „Desať minút,“ zakričal ošetrovateľ proti vetru, potom zadal na autobuse kód a dvere vodiča sa s hydraulickým sykotom otvorili.
  


  
    Till ledva stihol vojsť, dvere za ním sa zase zavreli a striaslo ho.

  


  
    Sám.
  


  
    Prvý raz po dlhom čase, zdalo sa mu to ako večnosť.
  


  
    Bol to príjemný pocit, blažená triaška, pamätal si to z detstva, keď unikol hnusnému počasiu a doma sa mohol tešiť na napínavý román, ktorý si prečíta v teplej pohode svojej izby.
  


  
    Autobus bol dobre vykúrený a milú spomienku určite posilnila aj povzbudivá vôňa starých kníh. Na regáloch, umiestnených namiesto lavíc po oboch stranách pri oknách, sa tlačili stovky diel.
  


  
    Viazaná literatúra faktu, lacné romány, atlasy, brožované detektívky. Till prešiel prstom po väzbách a študoval tituly vo svetle halogénových reflektorov.
  


  
    Iba desať minút? Dokázal by tu stráviť hodiny. Najlepšie s horúcou kávou v ruke, na lavici celkom vzadu, jedinej, ktorú neodstránili. Hlavu by si oprel o okno, búrka by mu šumela v ušiach, tak blízko a tak ďaleko ako svety, do ktorých sa mohol odobrať vo všetkých týchto knihách.
  


  
    Pohodovú atmosféru kazilo iba vzlykanie.
  


  
    Prichádzalo zo zadnej časti autobusu, kde bol obyčajne prístup k toalete.
  


  
    „Haló?“ zakričal Till a blížil sa k zvukom, ktoré zneli, ako keby sa nejaká žena snažila potlačiť slzy. Opäť ho striaslo, ale teraz bol ten pocit predzvesťou klíčiaceho strachu.
  


  
    Pomaly sa posúval vpred. Ruka v nohaviciach zvierala injekčnú ihlu. Až kým bol dosť blízko na to, aby videl, kto sedí na schodoch zadného východu.
  


  
    „Seda?“

  


  
    Pacientka, ktorá si z neho na privítanie vystrelila, sa strhla a obrátila sa k nemu. Tmavé oči mala opuchnuté. Vyzerala, ako keby sa práve prišla ukryť pred dažďom. Kvapka jej skĺzla z brady na prsia.
  


  
    „Čo sa deje?“ spýtal sa.
  


  
    Potriasla hlavou. „Všetko okej, všetko okej.“ Postavila sa.
  


  
    „Zavreli ťa tu?“

  


  
    „Nie, nie.“ Seda sa takmer usmiala. „Smiem tu byť sama. Aspoň keď pracujem.“

  


  
    Till sa obzrel. „Takže toto tu je tvoja práca?“

  


  
    „Áno, kedysi som bola čosi ako knihovníčka,“ potvrdila informáciu, ktorú už dostal od Sängerovej.
  


  
    „A prečo si tu?“

  


  
    Tu na klinike?
  


  
    „Vieš, že o tom my pacienti neradi hovoríme.“

  


  
    „Ani o tom, prečo si plakala?“

  


  
    Na jeho prekvapenie Seda zdvihla ruku a pohladila ho po hlave. Till jej v tom chcel najprv zabrániť, ale jej dotyk bol taký láskavý a nežný, že v ňom vyvolal ďalšiu bolestivo-príjemnú spomienku.
  


  
    Ricarda.
  


  
    Koľko času už uplynulo odvtedy, keď sa ho takto niekto dotkol?

  


  
    „Regál tri, druhý rad?“ spýtala sa zrazu Seda a pretrhla tak puto dôvernosti, ktoré medzi nimi na chvíľočku vzniklo.
  


  
    „Čo? Áno, správne.“

  


  
    Till si spomenul, že Seda je na Skaniovej výplatnej listine a pozná jeho zámery a ciele. A preto jej môže dôverovať najmenej. Ak mohol niekto prezradiť Kasovovi, že je simulant, tak práve ona.

  


  
    Odtiahol sa od nej, pohľadal príslušný regál a našiel sľúbenú knihu v druhom rade, priamo za bibliami.
  


  
    James Joyce, Ulysses.
  


  
    Zdala sa mu príliš ľahká. A keď potriasol bachantom, ani vnútri sa nič nehýbalo.
  


  
    Till otvoril knihu a listoval po stranu osemdesiatštyri, kým nenašiel telefón.

  


  
    Uistil sa, že Seda sa naňho už nepozerá.
  


  
    Potom ho odomkol a stlačil rýchlu voľbu.

    „Chvalabohu.“

  


  
    „Till?“

  


  
    „Kto iný by asi mohol mať tento telefón?“

  


  
    Sedel na zadnej lavici čo najďalej od Sedy, ktorá sa usadila vpredu na sedadle vodiča a so slúchadlami na ušiach listovala v časopise. Nemyslel si, že by ho mohla tu vzadu odpočúvať, ale aj tak šepkal.
  


  
    „Čo sa deje? Ako sa máš?“ spýtal sa Skania.
  


  
    „Nahovno. Doriti, čiu identitu si mi to dal? Kto som?“

  


  
    „Neznieš dobre, Till.“

  


  
    „Ani sa nemám dobre. Úprimne povedané, mám sa takmer horšie než predtým, a odkedy uniesli Maxa, je to priam nemožné.“

  


  
    „Upokoj sa. Pokoj. Povedz mi presne, čo sa stalo.“ Tillov ťažký dych zahmlil zalepené okno. Ukazovákom nakreslil do skondenzovanej vody otáznik a vzdychol si.
  


  
    „Ani neviem, kde začať.“

  


  
    „Po poradí.“

  


  
    Autobusom otriasol prudký náraz vetra a Till si spomenul na prvé minúty po príchode na kliniku.
  


  
    „Myslel som si, že im musím urobiť divadielko, aby mi verili, že som naozaj cvok. Takže som tvrdil, že som zhltol bombu.“

  


  
    „Okej“ povedal Skania a neznel ani trochu zhrozene alebo prekvapene.
  


  
    „Problém je, že o svojej latentnej nebezpečnosti som presvedčil iba časť personálu. Dali mi niečo na upokojenie, ale hneď ako som sa na izolačke prebral, navštívil ma lekár menom Kasov a do tváre mi povedal, že ma považuje za simulanta.“

  


  
    „Zaujímavé.“

  


  
    „Považujem to skôr za svinsky nebezpečné,“ zanadával Till.
  


  
    „Lebo ten Kasov ma chce z nejakého dôvodu umlčať. Zavreli ma do cely s násilníckym psychopatom Arminom Wolfom.“

  


  
    „Nie na jednotku? To je nezvyčajné.“

  


  
    „Áno. Oficiálne tvrdia, že pre zaplavenie jedného traktu majú nedostatok postelí. Ale prisahám ti, tento Kasov je zodpovedný za to, že mi Armin zlomil dva prsty.“

  


  
    „Armin ti čo?“ Skaniu to očividne predsa len trochu vyviedlo z miery.
  


  
    „Chcel mi toho zlomiť ešte oveľa viac. Seda tvrdí, že ten chlap ma chce dokonca zabiť.“

  


  
    „Dobre, takže so Sedou si sa zoznámil.“

  


  
    Till vehementne pokrútil hlavou. Pritom pocítil, ako mu pulzuje v podliatine pod okom.
  


  
    „Nič nie je dobre. Aj tá je totálne šialená, veď je to pacientka, ty hajzel. A ani nešoféruje knižničný autobus, lebo dvor je zaplavený.“

  


  
    Pozrel sa na Sedu, ktorá ani nezdvihla pohľad, keď vyslovil jej meno.
  


  
    „Ako si sa teda dostal k telefónu?“ vyzvedal Skania.
  


  
    „To je dlhá story. Radšej mi povedz, v čej koži som tu zavretý. Mne sa totiž zdá, že si mi obstaral najhoršiu možnú identitu, aká existuje.“

  


  
    Skania podráždene odpovedal: „No prepáč. Žiaľ, človek nemá veľmi veľký výber, keď chce nejakého pacienta narýchlo prepašovať na Steinovu kliniku.“

  


  
    „To viem. Ale musel to byť akurát pedofil hrajúci na klavíri a matematický génius s nádorom na mozgu?“

  


  
    „Povedz to ešte raz.“

  


  
    „Počul si ma dobre.“

  


  
    Pauza. Till načúval atmosférickému šumu na linke, znelo to, akoby vietor vial aj v éteri, potom Skania rozhorčene povedal: „To… to je blbosť. Patrick Winter nie je pedofil. A o nádore tiež nič neviem.“

  


  
    „Tak si nesprávne informovaný.“ Till zvýšil hlas. „Práve som si vytrpel prvú chemoterapiu. Človeče, tu sa sám otrávim.“

  


  
    Seda v tej sekunde naňho pozrela, pokývla mu a krátko poklepala na imaginárne hodinky na zápästí. Správne. Desať minút asi čoskoro uplynie. Aj Skania chcel rozhovor ukončiť. A nielen ten.

  


  
    „Okej. Skončíme to. Vezmem ťa odtiaľ.“

  


  
    „Nie, počkaj!“

  


  
    „Kdeže! Žiadne čakanie. Tu a teraz to končí. Okamžite. Doriti. Nenechám ťa predsa so zlomenou rukou a protirakovinovým jedom v krvi bezmocne ležať v Tramnitzovom susedstve na nemocničnom oddelení.“

  


  
    Till chcel práve vstať, ale opäť sa posadil.
  


  
    „Čo si práve povedal?“

  


  
    Skania Tillovi vyhovel a vetu približne zopakoval. Pri slove „nemocničné oddelenie“ ho Till prerušil.
  


  
    „Odkiaľ to vieš?“

  


  
    „Veď si mi sám hovoril o zlomených prstoch a chemoterapii, takže kde by si asi mohol byť?“

  


  
    Till sa obrátil celým telom nabok ako žiak, ktorý nechce, aby sused od neho odpisoval. Potom ľavou rukou vytvoril mušľu, zranenou držal mobil a šepkal doň: „Pýtal som sa, ako vieš, že Tramnitz je na nemocničnom oddelení. Veď by už dávno mal byť zas vo svojej cele.“

  


  
    „Hovorili to dnes v rádiu,“ vysvetlil Skania. „Údajne postoperatívna otrava krvi. Robia si starosti o bezpečnostné požiadavky, kým nebude zas preložený. V nemocničnom trakte sa asi dá celkom slobodne pohybovať.“

  


  
    Till takmer prosíkal: „Daj mi ešte trochu času, Oliver.“

  


  
    „Aby ťa tam vnútri zabili? Nedopustím, aby ti ešte viac ublížili. Veď mi nakoniec naozaj umrieš.“

  


  
    „Tak ďaleko to zas nezájde. Prisahám ti.“ Hovoril rýchlejšie. „Dnes v noci budem v inej cele, tu sa mi nemôže nič stať. A cez deň si viem dať na seba pozor. Daj mi ešte dva dni. Ak dovtedy nič nezistím, skončíme to.“ Dieru v rozhovore opäť vyplnil šum, ale tentoraz zadul vietor aj zvonku cez dvere vodiča, ktoré sa medzičasom otvorili.
  


  
    „Dvadsaťštyri hodín, Till. Máš jeden deň,“ konečne súhlasil švagor.
  


  
    „Ďakujem ti. Viac nepotrebujem, aby som zistil pravdu.“

  


  
    „Hm,“ zavrčal Skania. „Ale neskladaj ešte. Tvoja žena sa chce s tebou ešte chvíľu porozprávať.“

  


  
    V tejto sekunde si Till príliš neskoro všimol, že v autobuse je ďalší návštevník, ktorý ho už ktovie ako dlho počúva a teraz k nemu s namrzeným pohľadom mieri.

    „Ulysses,“ povedal Kasov posmešne a skĺzol do tónu, ktorý asi mal byť paródiou na homosexuála: „Náš milý pán Winter je teda knihomoľ a ešte aj číta povznášajúcu literatúru. James Joyce. Kto by si to bol pomyslel? Môžem sa pozrieť?“

  


  
    Siahol po knihe a špeciálnu edíciu viazanú v koži takmer vytrhol Tillovi z ruky.
  


  
    Kým sa Kasov so stiahnutou hlavou tlačil k zadnému radu sedadiel, Till ukryl mobil vo vrecku nohavíc, hoci si nebol istý, či si ho podozrievavo pôsobiaci doktor už aj tak nevšimol.
  


  
    V každom prípade už mu neostal čas vrátiť vyhĺbenú knihu späť do poličky.
  


  
    „Páči sa vám obsah?“ vyzvedal Kasov a jeho ironický pohľad spolu s dvojzmyselnou otázkou Tilla utvrdili v domnienke, že sa s ním šéf oddelenia hrá na mačku a myš.
  


  
    Čo všetko o mne ten sviniar vie?
  


  
    Pozrel sa dopredu na Sedu, ktorá rovnako ako Kasov stála v strednej uličke autobusu a ticho krútila hlavou, ako keby chcela Tillovi naznačiť: „Tiež netuším, čo má za lubom.“

  


  
    „Ešte som knihu nečítal,“ odpovedal Till na Kasovovu otázku.

  


  
    Z útrob autobusu zaznelo hlboké vrčanie. Pravdepodobne naskočilo parkovacie kúrenie.
  


  
    „Predpokladám, že si ju chcete zobrať so sebou do cely?“ spýtal sa Kasov a oboma rukami potriasol knihou ako dieťa, ktoré sa snaží uhádnuť obsah vianočného darčeka.
  


  
    „Ešte uvažujem,“ odpovedal Till a modlil sa, aby Ricarda ešte bola na linke.
  


  
    A aby Kasovovi nenapadlo knihu otvárať.
  


  
    „Čo odo mňa chcete?“ spýtal sa v nádeji, že lekára odvedie od témy.
  


  
    „Chcem sa opýtať, ako sa má vaša ruka,“ odvetil Kasov s pohŕdavým úškrnom a ani náhodou sa nesnažil skryť svoje klamstvo.

  


  
    Ukázal na svetlomodrý obväz na prste, potom na Tillovo opuchnuté oko. „Počul som, že ste boli minulú noc trochu nešikovný.“

  


  
    „Áno. Niekto urobil chybu,“ odvetil Till vedome provokatívne.

  


  
    Obaja vieme, že si ma úmyselne zavrel k Arminovi.
  


  
    Otázka je len prečo?
  


  
    Till sa snažil nepozerať na knihu, s ktorej obalom sa lekár neustále pohrával, našťastie bez toho, aby sa na ňu pozrel, lebo inak by si možno bol všimol prázdny priestor medzi stranami. Tajnú schránku.

  


  
    A potom by ma prehľadal.
  


  
    „Niekto?“ spýtal sa Kasov a tvár mu stvrdla. „Obávam sa, že niekto by sa mohol ešte oveľa viac zraniť, ak nebude držať zobák.“ Opäť sa usmial.
  


  
    „Rozumeli sme si?“

  


  
    Nie. Ale obávam sa, že skutočný Patrick Winter by poznal súvislosti a vedel by, prečo si tu vnútri jeho nepriateľom. Preto radšej budem držať hubu.
  


  
    Till teda prikývol a snažil sa vyzerať čo najpodriadenejšie, čo sa mu darilo len dovtedy, kým mu najprv nevyrazilo dych a potom nezastal aj rozum.
  


  
    Kasov totiž knihu otvoril.
  


  
    Sledujúc ho zboku sadistickým pohľadom brutálne pomaly otváral knihu, akoby obálka bola z olova.
  


  
    Tillovo srdce búšilo do hrudného koša, mal pocit, že exploduje.

  


  
    A ak sa lekár čudoval, aká je monumentálna kniha ľahká, teraz zistil dôvod.
  


  
    Prstami kĺzal po stranách a listoval ďalej.
  


  
    A ďalej, a ďalej.
  


  
    Až po prázdnu skrýšu na mobil.

    Kasov ani nemihol brvou. Nezúril ani sa nerozkričal.
  


  
    Ani nezdrapil Tilla za rameno, aby ho vyviedol von, takže Till chvíľu počítal s tým, že ho prešacuje ešte v autobuse. Potom by našiel nielen mobil, ale aj injekčnú ihlu.
  


  
    Lekár ostal pokojný. Zdanlivo ľahostajný. Iba jeho prítomnosť šírila ľadový chlad, hoci tam vlastne iba stál. S otvoreným Jamesom Joyceom v ruke, tajná skrýša odhalená.
  


  
    Zdalo sa, že Kasov nevydychuje oxid uhličitý, ale chladiacu zmes, ktorá znižuje teplotu v autobuse.
  


  
    Panebože, NIE! kričal Till v duchu.
  


  
    Keby mu musel odovzdať mobil, stratil by jediné spojenie so svetom.
  


  
    Chvíľu zvažoval, či má použiť ako zbraň proti Kasovovi ihlu, ale čo by z toho mal, okrem toho, že by sa ocitol na izolačke? Prinajlepšom.
  


  
    Pravdepodobnejšie bolo, že by ho oblúkom vykopli z kliniky, Sängerová by najskôr zavolala políciu. Till nevedel, aké skutky už má na rováši aj bez toho, aby sa pokúsil Kasova premôcť.
  


  
    Určite ich bolo dosť. Uvažoval aj nad tým, či Seda, ktorá ešte stále stála na chodbičke ako skamenená, musí počítať s následkami, lebo jej predsa nemohlo uniknúť, že Till v jej prítomnosti telefonoval.
  


  
    Keď Kasov zdvihol oči, Till si po prvý raz všimol, že obočie sa mu skrúca k spánkom ako fúzy, a prišlo mu zle.
  


  
    Takto to má skončiť?
  


  
    Doriti, nedostal sa veľmi ďaleko, ale aspoň sa dostal na kliniku. Prežil noc, aj keď doráňaný. Prekonal niekoľko veľkých prekážok a určite by sa bol dostal až k Tramnitzovi.
  


  
    Keby som len mal trochu viac času.
  


  
    A teraz má pre tohto sviniara navždy prísť o možnosť rozlúčiť sa so synom?
  


  
    Všetko nanič?

  


  
    „Viem to vysvetliť,“ začal Till, hoci nevedel, čo chce povedať. Nemal plán B pre prípad, že by ho odhalili.
  


  
    V podstate nemal žiadny plán, okrem toho, že sa chce dostať k Tramnitzovmu denníku; pri racionálnej úvahe to však tiež bol zúfalý, ak nie celkom beznádejný zámer.
  


  
    „Nemám záujem,“ odmietol Kasov a Tillovi bolo ešte horšie.
  


  
    Pravdepodobne sa hneď dozvie, aké nevysporiadané účty má s Patrickom Winterom.
  


  
    Alebo so mnou, ak z nejakého dôvodu vie, kto som naozaj.
  


  
    „Tiež som sa čudoval, prečo je tá kniha taká zničená,“ chystal sa povedať Till, ale než otvoril ústa, Kasovove slová mu vyrazili dych. Lebo to, čo lekár povedal – a to, čo po jeho slovách nasledovalo – bolo celkom nezrozumiteľné, a preto aj extrémne znepokojujúce.
  


  
    „Máte ešte päť minút.“

  


  
    Kasov sa uškrnul a zaklapol knihu.
  


  
    Potom ešte zaprial Tillovi „veľa zábavy“, podal mu knihu, zvrtol sa a vystúpil prednými dverami bez toho, aby sa otočil alebo rozlúčil so Sedou.

    „Ricarda?“

  


  
    Žiadna odpoveď, ale spoznal ju podľa dychu. Aspoň si namýšľal, že ju tak dôverne pozná. Po všetkých tých rokoch.
  


  
    Ešte stále.
  


  
    Bola tam. Aké šťastie, že nezavesila. Možno dokonca počula, čo sa dialo. Dozvedela sa, v akej tiesni sa práve ocitol. V tiesni, z ktorej unikol; ani nevedel, prečo ho lekár pustil z pazúrov.
  


  
    Absolútne nechápal, prečo ho Kasov neprehľadal, aby našiel pašovaný predmet. Jeho správanie mu naháňalo strach práve preto, že bolo také nevysvetliteľné, priam absurdné. No ešte viac sa bál toho, čo mu chcela povedať Ricarda.
  


  
    „Mrzí ma to, miláčik,“ zašepkal a myslel tým všetko: Že ju nezasvätil. Že sa pustil do takého šialenstva. Že Maxovi dovolil ísť k susedke.
  


  
    „Takže brat ti povedal, kde som?“

  


  
    „Áno.“

  


  
    Jediné slovo udusené v slzách. Príliš krátke. Tri písmená sú príliš málo. Till nedokázal vytušiť, čo bude nasledovať. Porozumenie alebo odmietnutie? Súhlas alebo výčitka? Láska alebo… nenávisť?
  


  
    „Nemal to robiť. Nechcel som, aby si si robila starosti.“

  


  
    „Je to môj brat,“ povedala Ricarda. To bolo už trochu viac, aspoň celá veta, a predsa Till ešte vždy nevedel, v akom citovom rozpoložení je jeho manželka. Až ho konečne vyslobodila a povedala: „Som na teba hrdá.“

  


  
    Pozrel dohora na strop autobusu potiahnutý sivou látkou, utrel si slzy z očí. A začal plakať ešte viac.
  


  
    Strach a úľava si razili cestu von a chvíľu mu trvalo, kým opäť dokázal s Ricardou hovoriť.
  


  
    „Mrzí ma to,“ povedal ešte raz.
  


  
    „Nie. Mňa to mrzí. Viem, že som na teba nakričala. Nazvala som ťa lúzrom, pretože si sa tak spustil a nič si nespravil, a pritom som ani ja nevedela, čo robiť.“

  


  
    „Chápem.“

  


  
    Oprel si hlavu o okno, vďačný za každé jedno manželkino slovo.
  


  
    Aj keby naňho kričala a urážala ho, bolo by to v poriadku. Lebo všetko je lepšie, než vziať mu dieťa a nechať ho samého. To, že sa s ním tak láskavo rozprávala a snažila sa vysvetliť vlastné správanie, prekonalo všetky jeho najsmelšie sny.
  


  
    „Zúrila som,“ povedala Ricarda. „Bola som plná nenávisti. Nenávidela som toho diabla, lebo nám vzal všetko. Nebol hmatateľný, ale môj hnev sa potreboval dostať von. Nedokázala som sedieť doma ako ty, čítať všetky noviny, prehrabávať sa vo všetkých internetových príspevkoch o Maxovi a pritom vnútorne zomierať. Musela som niečo urobiť. Aktívne. Niečo robiť, niekam ísť. Ale čo? Kam?“

  


  
    Till na jej otázku neodpovedal. Už príliš dlho nepočul teplo a lásku v Ricardinom hlase. Nechcel poznámkou zničiť ani dozvuk jej slov.

  


  
    „Tak som si vybila zlosť na tebe. Vzala som Emiliu a zdrhla som. Odreagovala som sa na tebe, mrzí ma to.“

  


  
    „Dám to zas do poriadku,“ zašepkal napokon.
  


  
    „Nie,“ odporovala Ricarda energicky, ale bez výčitky. „Nedáš. Nemôžeš. Už to nikdy nebude v poriadku, Maxa nám nič nevráti.“

  


  
    „Viem.“

  


  
    „Ale môžeš navrátiť rovnováhu.“ Till prikývol. Vedel, čo má na mysli.
  


  
    Prepadlo ich Zlo, stelesnilo sa v ich záhradke v podobe Tramnitza a obralo ich o obrovskú časť zmyslu života. Emilia bola ešte najlepší zo všetkých dôvodov, prečo si nevložiť do úst pištoľ, ale rovnováha bola zničená.
  


  
    Na miske váh smrti ležalo bolestivé závažie z krvi a olova, napájané smútkom. V miske života len zlomené pierko šťastia.
  


  
    „Zabijem ho,“ sľúbil Till, a keď Ricarda na to odpovedala, že ho veľmi ľúbi a veľmi jej chýba, vedel, že nehovorí o nepoškvrnenej čistej láske, ktorá ju priviedla pred oltár, a že to už nikdy nebude také ako kedysi.
  


  
    Ale vedel aj to, že niečo medzi nimi sa zmenilo k lepšiemu.
  


  
    „Nech trpí,“ povedala Ricarda, a Till si po prvý raz po dlhej dobe vedel predstaviť, aké by to bolo, keby sa opäť objali.
  


  
    Len tak sa držali, nič viac.
  


  
    Niekedy v ďalekej budúcnosti.
  


  
    Len čo sa mu podarí dostať k Tramnitzovi.
  


  
    Rukou nahmatal injekčnú ihlu v teplákoch.
  


  
    Jeho záhadný nepriateľ Kasov mu dal šancu, nech už na to mal akékoľvek dôvody.
  


  
    Dokáže ju využiť.
  


  
    A keby to bola preňho akákoľvek bolestivá cesta – od tohto telefonátu už Till nepochyboval, že s ňou spojené utrpenie prekoná.

    Keď Till vstúpil do kantíny, utíchli všetky rozhovory aj hrkotanie príborov. Ako keby všetci prítomní, čo popíjali kávu, mali vnútornú anténu a vnímali hrozivé vibrácie, ktoré vysielal. V sále bolo akurát šesť pacientov, žiadny ošetrovateľ, sestry ani lekári. Tesne pred osemnástou hodinou ešte nepodávali večeru a filtrovaná káva z termosky tiež nechutila tak, že by sa o ňu obyvatelia trhali.
  


  
    Till teda nemusel Armina Wolfa dlho vyzerať. Jemne naklonený, ako to u vysokých ľudí býva, sedel nad baňatou šálkou a čítal jedny z tých novín, v ktorých sú takmer iba nadpisy a fotky.

  


  
    Zdalo sa, že jediný si Tilla nevšimol. Až do poslednej sekundy sa tváril, že prišelca nezbadal.
  


  
    „Ahoj,“ povedal Till a pozrel sa dolu naňho. Armin zaklonil hlavu, pozrel sa dohora, skrivil tvár a zaclonil si oči, ako keby ho oslepovalo slnko.
  


  
    „Kde je mobil?“ spýtal sa.
  


  
    „Žiadny mobil neexistuje,“ odpovedal Till. Naozaj ho nechal v autobuse. Tam v knihe bol pravdepodobne bezpečnejší než v cele bez možností schovať ho.
  


  
    „Tak si mŕtvy,“ povedal Armin.
  


  
    „Alebo ty,“ odsekol Till a pichol ho.
  


  
    Armin vyskočil a rozkričal sa, hoci bodnutie do ramena ho muselo skôr prekvapiť než bolieť.
  


  
    „Čo, dočerta…?“ zahnal sa päsťou, no potom si asi spomenul, že na stenách sú kamery, a zdrapil Tilla za tričko. „Čo to bolo?“

  


  
    „Ihla.“

  


  
    Chytil Tillovu ruku, roztvoril mu prsty a vzal mu ihlu.
  


  
    Ako keby nedokázal uveriť tomu, čo sa práve stalo, povedal: „Tým si si podpísal rozsudok smrti, Winter.“

  


  
    Armin sa otočil tak, že ho kamera zaberala len zozadu. Zjavne sa učil od Kasova, no ihlu držal o hlavu menšiemu Tillovi priamo pred očami.
  


  
    „Túto vec ti pri najbližšej príležitosti vrazím cez oko do mozgu, ty kretén.“ Armin ho odsotil a chcel si zas sadnúť, ale vtedy Till ticho povedal:
  


  
    „Mám aids.“

  


  
    „Čo?“ Armin zbledol.
  


  
    „A ty ho máš teraz tiež.“

  


  
    Till počkal, kým Armin opäť vyskočil a siahol po stoličke, potom sa otočil a pri odchode počítal od desať k nule.

  


  
    Pri osmičke bol na dva kroky od dverí. Pri sedmičke pocítil závan na krku. Približne pri šesť a pol mu stolička prerazila lebku.

    Sängerová

  


  


  
    „Otobazálna fraktúra s naštiepením v spánkovej kosti,“ komentovala profesorka Sängerová snímku z MRT na monitore.
  


  
    „Bolo to tam ako na bojisku,“ potvrdil Simon, keď ho neskoro večer zavolala k sebe do kancelárie. Ešte stále pôsobil zničene.
  


  
    „Pošmykol som sa na Winterovej krvi. To, čo mu išlo z nosa, bola mozgová tekutina?“

  


  
    Sängerová pokrútila hlavou. „Vyzerá to tak, že nedošlo k nijakému sekundárnemu krvácaniu. Žiadne trhliny v tvrdej mozgovej blane. Frieder iba zakryl defekty tkanivovým lepidlom.“

  


  
    Simon posmutnel. Vydýchol a napriek tmavej pokožke zrazu vyzeral veľmi bledý.
  


  
    „Bude pre vás lepšie, keď dám výpoveď sám?“

  


  
    Sängerová, ktorá si práve siahla na zátylok, aby uvoľnila napätie, sa naňho pozrela, ako keby sa jej opýtal, aké je na Marse počasie.

  


  
    „Čo vám to napadlo?“

  


  
    Vzdychol si. „Je to moja vina, že sa Winter dostal k tej ihle. Nebyť mojej nedbanlivosti, nebolo by sa to stalo.“

  


  
    Sängerová hľadela na Simona, ako si nervózne škriabe kožu pri nechte na palci.
  


  
    Ako mnohokrát predtým, aj teraz ju prekvapil jeho pocit zodpovednosti a empatie. Keď senegalského utečenca prijímala, ledva hovoril po nemecky, čo mu však nebránilo nadviazať emocionálne spojenie s pacientmi rýchlejšie než mnohým jeho nemeckým kolegom. Jednoducho preto, že sledoval aj najmenšie gestá a zmeny v mimike a vďaka svojej empatii registroval aj najmenšie chvenie. Teraz sa však mýlil, ak si myslel, že Sängerová naňho hľadí tak ustarostene a tlmene rozpráva preto, že mu chce dať výpoveď.
  


  
    „Žiaľ, všetci robíme chyby, budem musieť napísať správu. Ale ani náhodou mi nezišlo na um, že by som vás mala prepustiť. Práve naopak. Vždy ste mi boli dobrým radcom a dnes potrebujem váš názor viac než kedykoľvek predtým.“ Simon najprv hľadel neisto, potom, keď pochopil, že to myslí vážne, usmial sa tak široko, až sa Sängerová obávala, že sa mu kútiky úst na zátylku zase spoja.

  


  
    Aj to bolo typické pre jej najlepšieho ošetrovateľa. Po chybe sa neumáral pochybnosťami o sebe, ale dokázal sa opäť z hĺbky srdca tešiť, keď počul dobré správy.
  


  
    „Ako vám môžem pomôcť?“

  


  
    Sängerová zavrela laptop. „Vidíte tú hromadu?“

  


  
    Ukázala na dve kopy spisov pri stole. Jedna mala asi pol metra do výšky, druhá nebola o nič menšia. „To sú všetky podklady, ktoré o Winterovi existujú.“

  


  
    „Tak veľa?“ Simon uznanlivo zahvízdal.
  


  
    „Za posledné dni a noci som si ešte raz prečítala o Patrickovi Winterovi všetko, čo máme k dispozícii. Lekárske posudky, protokoly z procesov, výpovede svedkov.“ Vzdychla si a pozrela sa Simonovi pevne do očí. „Ale aj tak sa z toho neviem vysomáriť.“

  


  
    „Ja som tak na tom pri väčšine tunajších pacientov.“

  


  
    Sängerová opätovala Simonov úsmev. „Áno, viem. To bola hlúpa formulácia. Ale, čo má za lubom?“

  


  
    „To sa pýtate vy mňa?“

  


  
    Vstala, prešla k oknu obrátenému do dvora. Už celé dni nemusela spúšťať žalúzie. Slabé novembrové slnko, ktorého sa Berlínu inak dostávalo nadostač, musela v tomto ročnom čase nahrádzať umelým svetlom už v skorých predpoludňajších hodinách.
  


  
    Teraz, krátko pred polnocou, už nesvietili ani lampy v parku, a tak hľadela do upršanej tmavej diery, v ktorej sa zrkadlila len ona a zariadenie kancelárie.
  


  
    „Nesmierne rada by som vedela, čo plánuje,“ povedala, opierajúc sa jednou rukou o okennú tabuľu.
  


  
    Chlad okna jej prenikol do celej paže. Najradšej by ho bola otvorila, uvoľnila si vypnuté vlasy a nastavila hlavu dažďu, ktorý udieral do budovy. Ale to búrku v hlave tiež neupokojí.
  


  
    „Winter sa ma pýtal na Tramnitza. Čo by mohlo byť za tým, čo myslíte?“ obrátila sa opäť k Simonovi, ktorý nerozhodne zízal na svoje veľké ruky, zložené v lone.
  


  
    „Naozaj neviem.“

  


  
    „Ale niečo tušíte, nie?“

  


  
    Zdvihol k nej pohľad. „No, sama ste videli videozáznam z jedálne. A počuli ste výpovede svedkov. Naozaj to vyzerá tak, že Winter útok vyprovokoval.“

  


  
    Sängerová prikývla. „Nielen to. Obrátil sa Wolfovi chrbtom. Preštudovala som si pohyby jeho pier v detailnom zábere. Vyzeralo to, ako keby počítal od desiatich k nule.“

  


  
    „Odpočítavanie,“ povedal Simon skôr sám pre seba. „Vedel, čo sa stane.“

  


  
    Sängerová začula v diaľke tresk hromu. Počkala, kým to neprešlo, potom povedala: „Winter s tým útokom prinajmenšom počítal.“

  


  
    Vedome riskoval, že ho zraní.
  


  
    „A teraz je na nemocničnom oddelení. Ako Tramnitz, na ktorého sa krátko predtým pýtal.“

  


  
    „Čo to má znamenať?“

  


  
    Vrhla na Simona sprisahanecký pohľad. „Netuším. Ale obávam sa, že tentoraz musíme byť omnoho opatrnejší ako pri predchádzajúcich príležitostiach. Inak sa čoskoro dostaneme do riadne veľkých ťažkostí.“

    Till
  


  


  
    Vôňa horúceho asfaltu mu opäť raz pripomenula peklo na zemi. Toľkokrát tam bol, že ho vyhadzovač už dávno poznal po mene. A opäť sa pozeral na parkovisko v letnej horúčave, vznášajúc sa v zdanlivo bezpečnej vzdialenosti niekoľko poschodí nad berlínskym asfaltom. No auto vo sne bolo niečo nové. V čiernom SUV s lesklou strechou sa odrážala sklenená silueta výškovej budovy. Jediné auto na obrovskom, inak osirelom parkovisku.
  


  
    Till mal pocit, že s chvejúcim sa vzduchom stúpa k nemu nahor aj hlboká bolesť, vo sne chcel odstúpiť od okna a pritom asi v posteli pohol ramenom, možno aj hlavou. Ale elektrický skrutkovač, ktorý sa mu zavŕtal do lebky, ho opäť zahnal do spánku.

  


  
    Takto to chvíľu pokračovalo.
  


  
    Čierňava. Bolesť. Horúčava. Decht. Bolesť. Čierňava.
  


  
    Till sa potácal v nekonečnom kruhu medzi mučivým prebúdzaním a spánkom omámeným sedatívami, až kým strach, že navždy ostane uväznený v tomto stave na pomedzí, zosilnel tak, že zo všetkých síl otvoril oči.

  


  
    Chyba.
  


  
    Veľká chyba.
  


  
    Tupé svetlo, ktoré dopadalo z lampy na strope, stačilo na to, aby mu do očí vohnalo prúd sĺz. Okamžite zavrel viečka, ale urobil ďalšiu chybu. Keď si chcel vytrieť zvyšné slzy z kútikov očí, pocítil najprv jemné pichnutie v zlomených prstoch. Potom, keď si siahol na obväz na hlave, ucítil niečo, čo sa dalo porovnať s úderom bejzbalovej pálky.
  


  
    Tentoraz to nebol klam.
  


  
    Tentoraz bol vážne zranený. A mal také veľké bolesti, až bol presvedčený, že keby sa obväz uvoľnil, jeho lebka sa rozlomí na dve polovice, lebo podľa všetkého iba ten držal hlavu pokope.

  


  
    Pri tej predstave mu zostalo nevoľno.
  


  
    Najradšej by sa bol od bolesti povracal, keby si nebol celkom istý, že mu potom bude ešte horšie. Takže sa pokúsil nutkanie na vracanie potlačiť.
  


  
    Pomoc, zvolal v duchu a spomenul si, že na nemocničnom oddelení väčšinou býva pri posteli červené tlačidlo, s ktorým si môže zavolať sestru a snáď aj za fúrik analgetík, najlepšie morfia.

  


  
    Ak teda je na nemocničnom oddelení!
  


  
    Keďže mal oči stále zatvorené, nemohol si byť istý. Ale kam inam by ho odviezli? Nespomínal si na podrobnosti, iba na to, že v jedálni vyprovokoval Armina s vedomím, že buď skončí mŕtvy, alebo ako pacient na JISke. A keďže bol ešte stále požehnaný všetkými pozemskými bolesťami, nepredpokladal, že už je na onom svete.
  


  
    Hoci – ani tým si nemohol byť istý!

  


  
    Čo ak sú samovraždy zbytočné?
  


  
    Čo ak sa všetci mýlia a bolesti po smrti vôbec nekončia?

  


  
    Táto strašidelná predstava ho primäla, aby sa druhýkrát pokúsil otvoriť oči, ibaže teraz dvíhal viečka pomaly, takmer ako v spomalenom filme.
  


  
    Obozretnosť ho neuchránila pred ďalším šokom, ktorý viedol k ďalšiemu trhnutiu tela. Napriek sprievodným zábleskom bolesti sa mu podarilo zaregistrovať hneď niekoľko vecí: ležal pod naškrobenou prikrývkou v bielo vymaľovanej izbe na nemocničnej posteli s držiakom nad hlavou. A videl, že tieň, ktorý ho naľakal, keď pred chvíľou stál pri jeho posteli, prešiel popri vstavanej skrini a ticho prekĺzol cez privreté dvere.
  


  
    „Hej,“ zaškripel Till za tieňom so ženskými krivkami v nádeji, že sa sestra vráti a zásobí ho omamnými prostriedkami.
  


  
    Neurobil tú chybu, že by sa pokúsil posadiť, iba minimálne pootočil hlavu k dverám.
  


  
    V rozostrenom zornom poli mu prekážala kovová hrana a chvíľu mu trvalo, kým rozpoznal, že je to polička na tácky na otáčavom nočnom stolíku.

  


  
    Ešte dlhšie mu trvalo, kým si uvedomil, čo znamená balíkovitý predmet na nej. A keď konečne videl, že na nočnom stolíku naozaj leží špeciálne, v koži viazané vydanie Ulyssa Jamesa Joycea, dovtípil sa aj to, čo za tieň sa potichučky vzdialil z jeho izby.
  


  
    „Seda,“ zachrapčal trochu hlasnejšie, no stále bezvýsledne. Načiahol ľavú ruku ku knihe, na počudovanie sa mu to bez problémov podarilo, otvoril ju a od bolesti musel zavrieť oči. Jeho hmatový zmysel však fungoval bezchybne, takže sa mohol nad všetky pochybnosti presvedčiť, že mobil je stále na svojom mieste.

  


  
    Seda mi doniesla môj mobil, pomyslel si vďačne a znepokojene zároveň.
  


  
    Vedela, čo je v knihe? Alebo mu len chcela doniesť knihu, v ktorej v autobuse tak dlho listoval?
  


  
    Nie, až také náhody neexistujú.
  


  
    Till sa v prvej chvíli chcel poddať vyčerpaniu a hneď zase zaspať.
  


  
    Druhou myšlienkou bolo zavolať Skaniovi. Ale oboje bolo príliš riskantné. Čo ak príde vizita a objaví mobil? Buď kým bude spať, alebo keď bude telefonovať.
  


  
    Nie, musí počkať, kým zas bude mať jasnú hlavu v pravom zmysle slova. Keď bude vedieť, kedy, kde a ako dlho ho nikto nebude rušiť.
  


  
    Musí mobil ihneď schovať, najlepšie celú knihu, ale ako na to?

  


  
    Kam s ňou?
  


  
    Možno by bolo najlepšie, keby primäl Sedu, aby ju vrátila do autobusu.
  


  
    Ak je ešte na oddelení, rozhodne nemôže byť na škodu, ak sa s ňou porozpráva. V konečnom dôsledku je to jeho jediná kontaktná osoba, aj keď ho Skania varoval, že sa jej nedá dôverovať.

  


  
    Ale zjavne má prístup na všetky oddelenia. Možno vie, kde je Tramnitz?
  


  
    Vzrušenie zostrilo Tillovi zmysly. Síce sa ešte stále cítil, akoby sa pokúsil hlavou zastaviť vlak, no prísun adrenalínu aspoň potlačil nevoľnosť, takže keď odhrnul prikrývku, už nemal pocit, že sa musí okamžite povracať.
  


  
    V tom momente sa mu zdalo najlepšie nenechať knihu s mobilom len tak voľne položenú, tak ju zastrčil do hornej zásuvky v nočnom stolíku.
  


  
    Potom zaťal zuby, chytil držadlo nad hlavou a vytiahol sa nahor. Niečo v hlave akoby sa mu prelievalo z jednej strany lebky na druhú a keď vystrčil nohy z postele, myšacosivá nočná košeľa mu skĺzla cez kolená.
  


  
    Len čo sa holými prstami dotkol podlahy, striaslo ho od zimy. Márne sa snažil triašku potlačiť. Horúčkovitý pocit zimnice silnel s každým krokom, keď pomaly zamieril k dverám izby.
  


  
    Izba bola, našťastie, malá. Till sa najprv pridŕžal postele, potom stoličky a napokon rúčok na vstavanej skrini.
  


  
    Prekvapene si uvedomil, že nemocničná izba má dokonca vlastnú kúpeľňu.

  


  
    Nehovorila Sängerová niečo o nedostatku postelí? A teraz si tu leží v pohodlnej jednotke.
  


  
    Obzrel sa dozadu k oknu v márnej snahe zistiť, koľko je hodín. Aspoň nebola noc, ale to bolo asi tak všetko, čo mu prezradil pohľad cez upršané okno. Podľa tlmeného špinavého svetla vonku mohlo byť koľkokoľvek hodín od brieždenia až po západ slnka. Typický berlínsky jesenno-zimný deň. So záplavovým dažďom. Namýšľal si to, alebo to už aj tu vnútri páchne vlhkosťou a plesňou?
  


  
    Aj kľučka na dverách bola na pocit vlhká. Stlačil ju, no nešlo to.

  


  
    Samozrejme, zamknuté.
  


  
    Hoci… moment.
  


  
    Matne si pamätal, že predpisy na nemocničnom oddelení sú trochu uvoľnenejšie než na zatvorenom. Možno sú tie poondiate dvere iba príliš hrubé, alebo on príliš slabý. Maximálne vyčerpaný sa oprel o dvere.
  


  
    A takmer vypadol von do chodby.
  


  
    Ja blbec.
  


  
    Ťahal dvere k sebe, ale tie sa, samozrejme, otvárali von. Aby ich personál mohol otvoriť aj vtedy, keby za nimi skolaboval pacient.
  


  
    Chodba bola ľudoprázdna a iba s veľkou námahou sa držal na nohách, aby napriek držadlám na stenách vo výške invalidného vozíka nespadol na tvrdé linoleum.
  


  
    To ho však neuchránilo pred bleskami, ktoré mu pri každom kroku vybuchovali v hlave. Účinok analgetík drasticky poľavil. Mal pocit, že namiesto hlavy tam má hrniec, na ktorom sa vydúva pokrievka, lebo chýba ventil a bolesti nemajú ako uniknúť.

  


  
    No nech boli akokoľvek silné, ani zďaleka sa nevyrovnali duševnému utrpeniu, ktoré Till prežil a ešte stále prežíval, odkedy Max zmizol.

  


  
    Max!
  


  
    Už len myšlienka na syna mu pomohla, aby sa nerozkričal a neupozornil na seba personál kliniky. Till si zahryzol do zdravej ruky, dokázal vzlykať potichu, a čakal, kým najväčšie blesky bolesti ustúpili a blikali na sietnici už len ako tiene. Potom opäť kládol nohu pred nohu.
  


  
    Pozdĺž malej vedľajšej chodby, v ktorej bola jeho izba. Popri ďalších zavretých dverách, smer hlavná chodba, na ktorú jeho chodba nadväzovala v tvare T.
  


  
    A na konci ktorej stálo niečo, čo Tillovi rozbúchalo srdce.
  


  
    Regál na kolieskach.
  


  
    Taký, na akom rozvážajú v nemocnici jedlo. Ibaže tento úzky kus do výšky bedier bol celý naložený knihami.
  


  
    Seda! chcel zakričať Till.
  


  
    Jeho spolupacientka ešte bola na nemocničnom oddelení a zdalo sa, že s pojazdnou požičovňou zásobuje pacientov knihami.
  


  
    Keď sa konečne dostal k regálu na kolieskach na rohu, kde sa spájali chodby, celý sa potil.
  


  
    Stál pol metra od privretých dverí, na ktorých bolo namaľované číslo 217 a pod ním na malej tabuľke stálo: „Maximálna kapacita 1 pacient“.
  


  
    Sedu nevidel, predpokladal, že vošla do izby. Rozmýšľal, či ho niekto zbadal, hľadal kamery na stropoch, no žiadne nevidel. Zato mu pohľad padol na dve postavy na samom konci chodby. Stáli pred biometricky zabezpečenými výťahmi.
  


  
    Till najprv nevidel, kto sa to tam rozpráva. Keď sa mu konečne podarilo trochu lepšie zaostriť uslzené oči, najradšej by sa bol rozbehol.
  


  
    K mužovi, ktorého v myšlienkach už stokrát mučil a zabil.
  


  
    Napokon sa mu však podarilo nepremárniť jedinú šancu, ktorá sa mu naskytla. Stálo ho to nekonečné vypätie vôle, aby aspoň nezačal kričať, nevypustil všetko zúfalstvo, ktoré sa v ňom nazbieralo.
  


  
    Stál tu mĺkvo a bez pohybu, takže prvý sa nakoniec pohol Kasov. Otočil sa k Tillovi o chvíľočku skôr, ako sa obrátil aj Tramnitz.
  


  
    Akoby tušili, že ich niekto tajne sleduje.

    Tramnitz
  


  


  
    „Čo sa deje?“ spýtal sa Tramnitz, podráždilo ho, že Kasov uprostred vety zmĺkol a otočil sa.
  


  
    „Neviem,“ odpovedal mu lekár stroho. Tramnitz sledoval jeho pohľad po celej dĺžke chodby, no nič nevidel. Chodba bola až na knižničný vozík prázdna.
  


  
    „Zdalo sa mi, že som niekoho videl.“

  


  
    „Sedu?“ odtušil Tramnitz a so žiadostivým úsmevom si siahol medzi nohy.
  


  
    Kasov pokrútil hlavou. „Nie. Tá štetka je stále vo vašej izbe. Mal som pocit, že tam niekto vošiel.“

  


  
    „Ku mne?“ spýtal sa Tramnitz namrzene. Ten idiot mu sľúbil, že môže štetku nerušene použiť rovno vo svojej izbe. „Myslel som si, že sú všetci na schôdzi.“

  


  
    „Veď aj sú.“

  


  
    Kasov zvolal druhé valné zhromaždenie na tému „Povodeň a záplavy“, lebo predošlú noc takmer prasklo potrubie s odpadovou vodou. Až na jedného ošetrovateľa, ktorý ostal k dispozícii v sesterskej izbe, sa všetci zamestnanci o tomto čase zišli v loby. Väčšinu pacientov premiestnili do iných budov, takže Tramnitz mal celé poschodie v podstate iba pre seba.
  


  
    Odhliadnuc od chlapíka s lebkou na kašu, ale ten bol podľa Kasova ešte na míle vzdialený od toho, že by mohol opustiť posteľ.

  


  
    „Nepostarali ste sa, aby nás tu nikto nerušil a aby dozor opustil sesterskú izbu iba v prípade núdze?“

  


  
    „Ale áno, samozrejme. Vari by som sa tu inak s vami prechádzal?“ ohradil sa Kasov. „Ale pre istotu sa s ňou zavrite v kúpeľni. Tam vám nikto nemôže vpadnúť.“

  


  
    Lekár sa opäť usmial, ako sa patrilo na muža, ktorého Tramnitz obohatil o dvetisícpäťsto eur.
  


  
    Pia osobne zaniesla „privýrobok“ skorumpovanému lekárovi rovno domov. Advokátka však bola presvedčená, že Kasovovi platí za uľahčenie väzobných podmienok, lepšie jedlo a dlhšie vychádzky. Pia bola síce veľmi tolerantná, ale štetky by mu predsa len neobstarávala.
  


  
    „Chceli ste mi ešte niečo povedať?“ pokračoval Tramnitz v rozhovore.
  


  
    „Že moje služby dostanete mesiac grátis.“

  


  
    Tramnitz zvraštil čelo. „Ako tomu mám rozumieť?“

  


  
    „Obstarám vám všetko, čo budete potrebovať. Koks, štetky, porno.“

  


  
    „A nemusím nič platiť?“

  


  
    „Nie.“

  


  
    „Ale…?“ spýtal sa Tramnitz.
  


  
    Kde je háčik?
  


  
    „Pozrite sa do svojej skrýše.“

  


  
    Kasov mu ukázal, kde v izbe najlepšie ukryje denník pred zvedavými pohľadmi.
  


  
    „Niečo som vám tam vložil.“

  


  
    „Čo?“spýtal sa Tramnitz podozrievavo.
  


  
    „Uvidíte. Použite to.“

  


  
    „Na čo?“

  


  
    Kasov stíšil hlas do šepotu, čo v Tramnitzovi vzbudilo podozrenie. Ako by mohol náhodnému svedkovi tvrdiť, že takéto šušotanie je normálny rozhovor medzi lekárom a pacientom?

  


  
    „Aby ste pre mňa vyriešili problém.“

  


  
    Aha. Takže už sa blížime k jadru veci.
  


  
    „A ten problém má aj meno?“

  


  
    „Patrick Winter.“

  


  
    „Ten chlapík o dve izby ďalej?“

  


  
    „Tamtamy tvrdia, že si dal rozmlátiť hlavu, len aby sa dostal čo najbližšie k vám,“ povedal mu Kasov.
  


  
    „Tamtamy tiež hovoria, že jeho spoluväzňovi ste dali sfalšované protokoly z pojednávania, z ktorých vyplýva, že Winter zabil svojho syna.“

  


  
    „Prečo by som to robil?“ uškrnul sa Kasov.
  


  
    „Aby ste spoluväzňa tak rozzúrili, že vám vraha dieťaťa odprace z cesty. Ale zjavne to nevyšlo, a preto sa teraz obraciate na mňa, správne?“

  


  
    „Bez komentára.“

  


  
    „Aj to je odpoveď. Chápem, čo máte za lubom, doktor. Ale čo chce ten Patrick Winter odo mňa?“

  


  
    Kasovovi zmrzol úsmev na tvári. „Na vašom mieste by som sa touto otázkou príliš nezaoberal. Jednoducho vyriešte problém spôsobom, ktorý vám najviac sedí.“

  


  
    Mám ho strčiť do inkubátora a prebodnúť záhradnými nožnicami?
  


  
    Tramnitz sa usmial a cez nohavice si pohladkal stoporený penis.

  


  
    „Okej. Pouvažujem nad tým. Teraz sa ešte musím postarať o tú šikmookú štetku. Dúfam, že Seda niečo vydrží.“

  


  
    „Žiadne viditeľné zranenia!“ varoval ho ešte Kasov, no Tramnitz ho tam už nechal stáť, akoby šepkaniu primára nerozumel.

    Till
  


  


  
    Seda vyvalila oči, otvorila ústa a aj celá jej mimika hovorila:
„Čo tu, dočerta, robíš ty?“

  


  
    Till by sa jej najradšej opýtal to isté, keby ho tak nerozptyľovali žeravé ihly, ktoré mu chceli zvnútra prepichnúť zreničky, odkedy vošiel do miestnosti.

  


  
    „Okamžite zmizni!“ zasyčala.
  


  
    Till urobil dve chyby. Prikývol a chcel sa otočiť k dverám, cez ktoré sem práve vkĺzol. Pritom sa mu zakrútila hlava a stratil rovnováhu. Prevážil sa dopredu na Sedu, ktorá sa vrhla k nemu a jej ramenné kosti boli na pocit také neuveriteľne tenké, až sa bál, že ich zlomí. No Sede sa ho podarilo podoprieť a odviesť až k posteli, kde sa zložil.

  


  
    „Musíš odtiaľto okamžite vypadnúť!“ naliehala. Jej rozochvený hlas mu nedovolil pochybovať, že jej strach je aspoň taký veľký ako jeho bolesti.
  


  
    Čoho sa tak veľmi bojí? Prečo stále zabieha uštvaným pohľadom k dverám?

  


  
    „Nemôžem odísť,“ povedal takmer nehlučne. Aspoň dovtedy nie, kým vonku stojí Tramnitz.
  


  
    Musím sa tu schovať, kým neodíde. Teraz ho ešte nie som schopný vypočúvať. Musím najprv nadobudnúť silu a rozum, aby…

  


  
    Na tomto mieste nedokončeného fragmentu akoby zastal čas.
  


  
    Till zažmurkal, či aspoň si namýšľal, že žmurká, a vtom sa mu naozaj podarilo pohnúť perami. Položil jedinú otázku, potrebnú na to, aby sa dostal na koreň strašnému podozreniu, ktoré v ňom práve vzklíčilo: „Čia izba je to?“ zamrmlal.

  


  
    A prečo si tu?
  


  
    S narúžovanými perami a napoly rozopnutou blúzkou?
  


  
    „Musíš okamžite zmiznúť.“

  


  
    „KTO?“ trval Till na odpovedi.
  


  
    Seda prevrátila oči spôsobom, pri ktorom by Till okamžite upadol do bezvedomia.
  


  
    „Tramnitz, a teraz…“

  


  
    Panebože.
  


  
    „… von!“

  


  
    Utiekol rovno do pelechu psychopata.
  


  
    „Čo ak ma videl na chodbe?“ pomyslel si netušiac, že vetu povedal síce nahlas, ale úplne nezrozumiteľne.
  


  
    Som v pasci.
  


  
    Dosiahol cieľ, ktorý považoval za nedosiahnuteľný. No v nesprávnom čase.
  


  
    Keď ho Tramnitz objaví ako votrelca vo svojej izbe, nedokáže si získať jeho dôveru. Ani vytĺcť z neho pravdu. Doriti, veď už len pri chôdzi takmer odpadol.

  


  
    A teraz čo?
  


  
    Počul, ako sa zvonku približujú kroky. Gumené podrážky vŕzgali na linoleovej podlahe.
  


  
    „Dopekla,“ zakliala Seda, prikázala mu, aby zliezol z postele, a tlačila ho k oknu. Dolu z matraca. Till zaťal zuby a skôr sa z postele zgúľal, než zliezol. Pridržal sa kovového rámu, zviezol sa dole a najradšej by zavýjal na celé oddelenie ako smrteľne ranené zviera.
  


  
    Keď sa zadkom dotkol podlahy, košeľa voľne zviazaná na chrbte sa mu otvorila.
  


  
    „Preč,“ počul zasyčať Sedu, tak sa preplazil k nočnému stolíku vedľa postele. Chlad steny medzi stolíkom a posteľou, o ktorú sa opieral, mu ako paralyzujúci jed stúpal po chrbtici.

  


  
    Till sa opäť roztriasol a Seda zašepkala: „Ani sa nepohni!“

  


  
    Práve včas, než vpadol do izby Tramnitz s otázkou „Prečo ešte nie si vyzlečená?“.

    V šetko, čo Till od tohto momentu počul, znelo, ako keby mal na ušiach ochranné slúchadlá proti hluku. Tramnitz prikázal Sede, aby šla do kúpeľne, a hrubé čalúnené dvere zjavne dokonale priliehali k podlahe. Prepúšťali iba mimoriadne hlboké alebo extrémne vysoké tóny. A keďže Tilla okrem bolesti hlavy trápil aj tlak v ušiach, akoby bol hlboko pod morskou hladinou, aj tieto zvuky počul veľmi slabo. V konečnom dôsledku teda mohol iba tušiť, čo sa odohráva medzi Sedou a Tramnitzom v kúpeľni. Sedin vzhľad, Tramnitzovo vulgárne a nehanebné privítanie, sebaisté, ako keby sa nemusel ničoho obávať – bolo jasné, prečo naňho pacientka čakala. Načo sem vlastne prišla.

  


  
    Ale je naozaj možné, že by sa Seda podvolila tejto oblude?
  


  
    Dobrovoľne?
  


  
    Till z jednej reportáže o sexe vo väzení vedel, že predajná láska (a o čo iné by mohlo ísť?) je k dispozícii takmer vo všetkých priestoroch štátnych zariadení na výkon trestu. Takže pravdepodobne aj na Steinovej klinike.

  


  
    Preto ho Skania varoval pred Sedou? Pretože ju ako prostitútku nepovažoval za obzvlášť dôveryhodnú?
  


  
    A ako bol do toho zapletený Kasov? Tillov žalúdok zabručal.
  


  
    Aká irónia, že jeho telo sa pýta akurát na jediné miesto, kam teraz nemohol ísť. Súrne potrebuje ísť do kúpeľne, treba mu vracať.

  


  
    Musím odtiaľto vypadnúť.
  


  
    No bál sa, že keby teraz vstal (len pánboh vie, ako to mám zvládnuť), pustí to na podlahu.
  


  
    Till sa pozrel hore na nočný stolík, preklial hladký povrch bez hrán. Polička na tácňu bola príliš vysoko. Nič, čo by mu pomohlo vytiahnuť sa dohora. Ibaže by…

  


  
    Zásuvky!
  


  
    Stolík na kolieskach mal zásuvky, tak najspodnejšiu vytiahol. Prázdna.
  


  
    Ale veď potrebuje iba nejakú oporu. Žiaľ, ukázalo sa, že zásuvka je nepoužiteľná. Len čo sa o ňu oprel ľavou rukou, dal sa stolík do pohybu. A čo viac, vyzeralo to, že sa prevráti. Časopis a dve fľaše vody spadli na dlážku, našťastie boli plastové, takže nespôsobili takmer žiadny hluk.
  


  
    Till napriek tomu zadržal dych vo vystrašenom očakávaní, že Tramnitz vyletí z kúpeľne a objaví ho schúleného za posteľou.

  


  
    No počul iba hlboké zverské krochkanie.
  


  
    A… zdalo sa mu to, alebo Seda práve zavzlykala? Till posunul stolík k stene, aby sa už nemohol pohnúť, a skúsil to znova. Opäť sa oprel, opäť sa pokúsil vytlačiť dohora. S opačným účinkom.

  


  
    Najprv počul, ako povolilo dno zásuvky, potom pocítil, že drevené dno doslova pretlačil.
  


  
    Doriti!
  


  
    Zahryzol si do pery, ľavú ruku opäť vytiahol, našťastie si ju nezranil, skontroloval prsty a vtedy to zbadal:
  


  
    Papier. Väzbu.
  


  
    Hnedú knihu previazanú stuhou, vďaka svojej nešikovnosti práve odhalil jej skrýšu v zásuvke s dvojitým dnom.
  


  
    Takže šťastie nemajú šikovní.
  


  
    Šťastie praje bláznom.

  


  
    Till okamžite vedel, o čo ide. Keď precenil svoje sily, zdanlivo sa z neho stal pacient. Fraktúra lebky ho priviedla bližšie k beštii. A náhoda k jej denníku.
  


  
    Keď lámal dvojité dno ďalej, čo bolo s jednou rukou trochu problematické, porezal sa na hrane drevotriesky. Krv na prstoch mu neprekážala.
  


  
    Till vytiahol knihu a uvoľnil čiernu stuhu, aby mohol otvoriť denník.

  


  
    Vyzeral inak, než si ho predstavoval. Novšie, hladšie. Voľajako neopotrebovanejšie.
  


  
    A naozaj, keď ho otvoril, skonštatoval, že ani desať percent strán nie je popísaných.
  


  
    Ak mal Tramnitz pre každú obeť vlastný denník, tak drží v rukách posledný zväzok tohto sadistického chorého psychopata. Potvrdzovala to aj prvá veta, napísaná drobným úhľadným písmom, ktoré sa hodilo k Tramnitzovmu zovňajšku.

  


  
    Slová napísané čiernym atramentom v Tillovi zabili posledný zvyšok viery v dobrotivého boha.
  


  


  
    Dnes mi chlapec v inkubátore prezradil, ako sa volá. Takmer som mu nerozumel, toľko krvi mal v ústach. Ale som si takmer istý, že sa volal Max.

    Výkrik.
  


  
    Nie jeho. On by svoje duševné utrpenie vykričal omnoho hlasnejšie, než práve Seda v kúpeľni svoju telesnú bolesť.
  


  
    Jeho výkrik šiel dovnútra, implodoval z utrpenia.
  


  
    Tillovi sa triasli ruky, po tvári sa mu kotúľali slzy smútku a utrpenia.
  


  
    Bol v cieli. Mal v rukách nielen dôkaz Tramnitzovho zločinu, ale asi aj podrobný opis posledných hodín svojho syna. Niečo, čo už nepustí z rúk, kým nebude mať istotu, čo sa s Maxom stalo. A kde je jeho telo.
  


  
    Musel dlho trpieť?
  


  
    Zabil ho Tramnitz len tak pre potešenie, plánoval to?
  


  
    Alebo v afekte, pretože už mal jednoducho dosť jeho „fňukania“, ako ten sériový vrah, o ktorom raz Till počul v podcaste?

  


  
    Panebože!
  


  
    Ricarda by pred pravdou možno utiekla. Zapchala by si uši, ušla z izby, nechcela by počuť a vedieť, ako skončil Maxov život.
  


  
    Ale on?
  


  
    Till potriasol hlavou a prijal bolesť, ktorú mu spôsobovala. Potreboval najhoršiu zo všetkých istôt, aj keď zabije všetku nádej.

  


  
    Till sa musí rozlúčiť, preto nedokáže denník vrátiť.
  


  
    No nedokázal ho čítať ani priamo tu, na mieste.
  


  
    Ako dlho to s ním už Seda robí?
  


  
    Pozrel sa ku kúpeľni a mal pocit, že čas, ktorý zastal, keď prečítal synovo meno, teraz letí ako šíp.
  


  
    Najprv chcel vrátiť stolík na miesto a zavrieť zásuvku, aby Tramnitz, keď si ľahne do postele, nevytušil, že mu niečo chýba. Pritom mu v zásuvke udrel do očí malý kovovo sa ligotajúci predmet, ktorý v nemocničnej izbe psychopata určite nemal čo hľadať.
  


  
    Bez rozmýšľania siahol po žiletke, schovanej v tajnej zásuvke pod denníkom.
  


  
    Potom sa mu podarilo niečo, čo by ešte pred pár sekundami považoval za nemožné, ale nález denníka mu dodal sily. Tak veľmi sa hneval na Tramnitza, že by najradšej vtrhol do kúpeľne a treskol mu hlavu o umývadlo. Zas a zas a znova, až kým by v glazúre neplávali biele zuby v polievke z krvi a kostí a cez rozmlátenú lebku by presvitala sivá mozgová hmota.
  


  
    No zázračný prísun sily mu stačil akurát na to, aby sa štvornožky odplazil k dverám. Kým sa postavil, ignoroval hrdzavé mlynské kolesá bolesti v lebke, aby napokon opäť aj s dverami vypadol na chodbu.
  


  
    Prázdna.
  


  
    Ani živáčika.
  


  
    Neskutočné šťastie!
  


  
    Zdravou rukou ešte pevnejšie stisol denník, lebo medzi strany zasunul žiletku. Ak mu bude šťastie aj ďalej priať, možno sa dokonca dostane do svojej izby skôr, než sa od vyčerpania zrúti a v bezvedomí sa zadusí vlastnými zvratkami.
  


  
    Nedostal sa ani za roh.
  


  
    Keď chcel prejsť popri Sedinom knižničnom vozíku, začul, ako sa za ním otvorili dvere a niekto zavolal jeho krycie meno.

    „Patrick Winter? Čo sa to tu deje?“

  


  
    Till si zasunul denník pod košeľu a otočil sa. Ruky skrížil pred bruchom tak, že dokázal zväzok udržať.
  


  
    „Ja… som zablúdil,“ zašepkal predklonený od bolesti.
  


  
    „To vidím,“ odpovedal ošetrovateľ a rýchlymi krokmi sa približoval. Bol od Tilla o hlavu nižší, tmavovlasý, s obočím žensky vykrúteným dohora, vďaka čomu mal v tvári priateľský, ale neustále začudovaný výraz.
  


  
    Slová sa z neho rinuli ako riava: „Ale prečo? Prečo neležíte v posteli, kam patríte? Človeče, človeče. Som tu na oddelení sám a mám byť na sesterskej izbe, keby niekto stlačil tlačidlo núdzového volania, viete? Keby som nemusel ísť na záchod, ani by som vás nezbadal, pán Winter.“

  


  
    Podal mu ruku.
  


  
    „Prosím vás, potrebujem niečo proti bolesti,“ povedal Till a bola to aj pravda.
  


  
    „To si viem predstaviť. Aj ja by som vo vašom stave potreboval. Bože, prečo ste nestlačili tlačidlo pri posteli? Takéto niečo môže zle skončiť. Raz som mal pacienta, ktorý si v januári pomýlil dvere a zrazu sa ocitol vonku. Bolo mínus dvanásť stupňov, uprostred noci. Samozrejme, nie tu, to bolo v ústave sv. Jána, ale tiež nemal viac na sebe ako vy. Zvládnete to ešte, alebo mám skočiť po ležadlo?“

  


  
    Till sa zdržal akejkoľvek reakcie. Zaťal zuby a stoicky kráčal ďalej, krok za krokom, naspäť do svojej izby.

  


  
    „Počkajte, hneď sa vrátim s injekciou na spanie,“ povzbudil ho ošetrovateľ, len čo bol zas vo svojej posteli. „Niečo fajnové, odpáli to bolesť aj vás niekam do vily Playboya alebo kamkoľvek by ste sa vo sne chceli dostať, hoci vila je od smrti Hugha Hefnera trochu fádna.“

  


  
    Ošetrovateľ rapotal aj pri odchode, preto jeho slová zneli čoraz tichšie.
  


  
    Na rozdiel od pneumatického kladiva v Tillovej lebke.
  


  
    Till využil príležitosť, aby z posledných síl uložil denník a žiletku do zásuvky nočného stolíka ku knihe s vyhĺbeným priestorom. Potom mu spotená hlava klesla na vankúš a začal drkotať zubami.

  


  
    Akútna reakcia na vyčerpanie sa rozrástla na ozajstný epileptický záchvat, ktorý hneď tak nestopla ani injekcia, čo mu konečne podal ošetrovateľ. Po vpichnutí trvalo dlho, kým sa Till prestal triasť a upokojil sa mu tep aj dýchanie. Tým istým tempom, ako ustupoval chlad z jeho tela, uvoľňovala bolestivá beštia pazúry zaseknuté v jeho mozgu.
  


  
    Till by sa od šťastia, že pocítil úľavu, takmer rozplakal, keby nebol zároveň zaspal.
  


  
    Keď opäť precitol, cítil sa síce pod psa, ale už zďaleka nie tak strašne ako pri predošlom prebudení.
  


  
    Bože, nech už mu ošetrovateľ dal čokoľvek, bol to dobrý matroš. Účinok pretrvával.
  


  
    Predtým bolesť hlavy prekryla všetky zmyslové vnemy, ale teraz si Till opäť všimol tepanie v zranenej ruke, zacítil svoj zlý dych a dokonca ho to potešilo.
  


  
    Konečne nemal pocit, že chorý na morskú nemoc musí absolvovať dvanáste kolo zápasu v klietke. No celkom ešte neveril, že sa mu stav zlepšil, takže po krátkom zažmurkaní radšej nechal oči zatvorené. V nemocničnej izbe bolo pritom príjemné šero, nech už bol v bezvedomí akokoľvek dlho, včasné ráno či večer osvetľovalo iba jedno nočné svetlo.
  


  
    Keď sa zas odvážil naplno otvoriť oči, zbadal knihu na svojom nočnom stolíku.
  


  
    Ulysses.
  


  
    Mozog mu pracoval pomaly, ale jasne. Mal temné tušenie, čo to asi znamená, keď kniha už nie je v zásuvke.
  


  
    Okamžite ju otvoril a hľadal denník. Ale siahol do prázdna.
  


  
    Zároveň začul hlas. Napravo.
  


  
    „Hľadáš toto?“

  


  
    Till sa obzrel, aby rozoznal, či vedľa postele na stoličke pre návštevy naozaj sedí Tramnitz a priateľsky sa naňho usmieva.

  


  
    S otvoreným denníkom na kolenách.

    Musím povedať, že sa mi zdáš trochu nezdvorilý. Neohlásene vojdeš do izby, kým som zaneprázdnený. Takto, nemám nič proti návštevám, ale zatiaľ nás ešte ani nepredstavili, nie?“

  


  
    Till sťažka prehltol a rozmýšľal, ako je možné, že Zlo vyzerá tak neškodne. Pred ním sedel priateľsky hľadiaci, vyrovnane pôsobiaci mladý muž so sympatickým úsmevom. Nič, ani len iskierka v očiach, neprezrádzalo jeho temné myšlienky.

  


  
    Ako má človek varovať svoje deti pred takouto zvrhlosťou prírody? Perverzný sadista so psím pohľadom a príjemnými vráskami od smiechu. Ešte aj náplasť po operácii na krku pôsobila ako módny doplnok. S výnimkou jemnej nemocničnej bledosti nič nepoukazovalo na to, že Tramnitz iba pred pár dňami vážne ochorel a išlo mu o život.

  


  
    „Kto si?“ spýtal sa Tramnitz a so záujmom sa predklonil. Cez okná tlmene prenikalo hučanie motorov pristávajúceho lietadla.

  


  
    Till sa nerozhodne pozrel ku dverám, akoby nevedel, či chce, aby mu ošetrovateľ prišiel na pomoc a oslobodil ho od Tramnitza. Alebo či nikdy nebude mať lepšiu príležitosť, aby sa dozvedel pravdu. Vnútorne rozpoltený medzi nenávisťou, ktorú nikdy tak silno nepociťoval, a strachom, že ju neubrzdí a všetko zbabre, ostal ticho. Vrah detí sa usmial. „Neboj sa. Nikto nás nebude rušiť. Kasov nám vytvoril trochu časopriestoru. Takže ako sa voláš?“

  


  
    „Patrick Winter.“

  


  
    „A kto si…?“

  


  
    „Som…“ Till chvíľu uvažoval a zrazu ho osvietilo.
  


  
    „Som fanúšik.“

  


  
    Tramnitz sa chrapľavo zasmial. „No jasné.“

  


  
    „Nie, naozaj. Veľa som o tebe čítal. Videl som ťa v telke. Chcel som ťa spoznať.“

  


  
    Ak existuje posmrtný život a Max môže ako duch sledovať túto konverzáciu, tak Till dúfal, že jeho chlapec dokáže čítať myšlienky a vie, ako ťažko mu padla táto lož. A koľko premáhania ho to stálo, aby s krikom nevyskočil z postele a nerozmlátil Tramnitzovi jeho peknú tváričku. Alebo sa o to aspoň nepokúsil.

  


  
    „Obdivujem ťa. Tvoje činy. Chcem byť ako ty.“

  


  
    „A myslíš, že ti pomôže, keď si dáš stoličkou rozmlátiť hlavu?“ Tramnitz si s chichotom odhrnul z čela blonďavý prameň vlasov.
  


  
    „Bola to jediná možnosť, ako sa dostať k tebe. Nie sme na tom istom oddelení. Nehrám tvoju ligu. Takže som musel niečo urobiť, aby ma preložili k tebe na nemocničné oddelenie.“

  


  
    „Aha, musel si.“

  


  
    „Áno. Tu sa môžeme voľnejšie pohybovať. A rozprávať sa. Ako teraz. Inak by to predsa nebolo možné.“

  


  
    „Rozprávať sa,“ zopakoval opäť Tramnitz. „Zvláštna forma rozhovoru, ukradnúť druhému jeho denník.“

  


  
    Till na ospravedlnenie zdvihol ruku. „Náhodou sa mi dostal do rúk.“

  


  
    „Môj nočný stolík si rozbil náhodou?“

  


  
    „Potkol som sa, prisahám. A potom som si prečítal prvé vety. Človeče, je to fascinujúce. Všetci chcú vedieť, čo si urobil s Maxom. Mrzí ma to, nedokázal som odolať.“

  


  
    V prestávke, čo nasledovala, Tramnitz vstal, pristúpil k oknu a stlačil tlačidlo v stene.

  


  
    Vonkajšie elektrické žalúzie sa s jemným bzučaním začali dvíhať a v izbe sa mierne vyjasnilo.
  


  
    „Vieš, čo si myslím?“ spýtal sa Tramnitz s pohľadom upretým do rannej hmly, ktorá sa zachytila medzi stromami v parku kliniky. Zjavne prestalo pršať, ale nízka oblačnosť určite ešte mala v sebe dostatočné zásoby vody.

  


  
    „Myslím si, že mi tu rozprávaš kopu kravín.“ Obrátil sa k Tillovi. „A vieš, prečo si to myslím? Lebo to viem zaňuchať. Tvoj strach. Smrdí horšie ako dôchodcovská hnačka v rozpadnutej seniorskej plienke. Ale neboj.“

  


  
    Tramnitz sa vrátil k svojej stoličke pre návštevy a usmial sa. „Mne sa to páči.“

  


  
    Skúmavo hľadel na Tilla a doplnil: „Milujem strach a jeho pach. Je to jedna z mála vecí, ktoré ma vzrušujú.“

  


  
    Till zovrel ľavú ruku do päste. „Počuj, si môj vzor,“ zaklamal a prišlo mu zle. „Jasné, že som vzrušený, keď som tak blízko pri tebe.“

  


  
    Tramnitz sklonil hlavu nabok. S náznakom šibalského úsmevu si ho skepticky premeriaval. „Takže hovoríš pravdu?“

  


  
    „Áno.“

  


  
    Till dokázal prikývnuť bez toho, aby pocítil bolesť v hlave. Buď prostriedok ešte účinkoval, alebo mu strach z Tramnitza vymazal z povrchu vedomia všetky ostatné negatívne pocity.

  


  
    „Hm.“ Tramnitz si zamyslene šúchal bradu. „To by znamenalo, že Kasov klame.“

  


  
    Till mykol plecami. „Neviem, čo ti primár narozprával.“

  


  
    „Povedal, že si simulant. Že len hráš rolu. Že nie si ten, za ktorého sa vydávaš.“

  


  
    „To nie je pravda.“

  


  
    „Prečo by som mal veriť tebe, a nie doktorovi? Nepoložil si práve najlepšie základy pre budovanie dôvery, keď si sa ku mne vlámal.“

  


  
    „Viem.“ Till sa snažil nasadiť previnilý pohľad.
  


  
    „Možno ani nie si fanúšik, ale špiceľ?“

  


  
    „Čo? Nie, nie. Nešpicľujem.“

  


  
    „Tak s kým si sa rozprával v autobuse?“

  


  
    „Prosím?“ Till sa tváril, že Tramnitzovej otázke nerozumie.
  


  
    „V knižničnom autobuse ťa Kasov počul rozprávať. Vraj si povedal: ‚Nepotrebujem viac, aby som zistil pravdu.‘“

  


  
    „To je…“

  


  
    „Tiež klamstvo? Nebol si v autobuse a nerozprával si sa sám so sebou?“

  


  
    Nie. Telefonoval som.
  


  
    „Tak teda ak hovoríš pravdu, začínam si o nášho doktorka pomaly robiť starosti. Kasovov mozog zjavne nefunguje oveľa lepšie než mozgy jeho pacientov, čo povieš?“

  


  
    Till namáhavo prehltol.
  


  
    „Myslí si, že mu ideš po krku.“

  


  
    „Čo?“

  


  
    „Myslí si, že si prišiel na jeho malé tajomstvo so štetkami, na jeho bočný príjem. Chceš ho bonznúť profesorke Sängerovej?“

  


  
    „Prosím? Ale nie. Kasov mi je ukradnutý.“

  


  
    „Nuž, on to vidí inak. Možno je tiež len paranoidný, v konečnom dôsledku mu ide o veľa. O jeho krásny druhý príjem.“

  


  
    „Netuším, o čom hovoríš.“

  


  
    „Fakt?“

  


  
    Čím dlhšie výsluch trval, tým viac sa zdalo, že Tramnitz si to vychutnáva. „Nuž, tebe to môžem povedať, keď sa už tak dobre poznáme.“ Zasmial sa. „Ide o milióny na výskum, ktoré EÚ tlačí do farmafiriem. Za predpokladu, že mastičkári dokážu, že drahé testy nových liekov majú zmysel. A tu vstupuje do hry náš primár.“

  


  
    „Ako?“

  


  
    „Kasov sa stará o to, aby lieky fungovali. Dodáva farmafirmám presne takých pokusných králikov, akých potrebujú.“

  


  
    Kde nájde ľudí, ktorí sa dobrovoľne nechajú zavrieť na psychiatrii?

  


  
    Till mal otázku na jazyku, jej irónia mu od vzrušenia celkom unikla. Tramnitz na ňu odpovedal, skôr ako sa ho Till opýtal.
  


  
    „Kasov pašuje na kliniku prostitútky a vymýšľa vhodnú legendu do chorobopisu. Napríklad Seda, naša kvetinka, berie lieky na bipolárnu poruchu, ktorú v skutočnosti vôbec nemá. Len jedno s ňou nie je v poriadku – keď sa s ňou hrubšie zaobchádza, reaguje príliš citlivo.“ Tilla zaliala horúčava a odhrnul prikrývku.
  


  
    „Kasov sem pašuje zdravých pacientov na nelegálne testy liekov?“

  


  
    V podstate geniálny plán. Keď sú testy hotové, zbaví pacientov symptómov, ktorými nikdy netrpeli. A farmaceutický priemysel má svoj dôkaz, že požadované financie na výskum boli zmysluplne použité.
  


  
    „A popritom ich ešte nechá šliapať chodník, aby maximalizoval svoj zisk?“

  


  
    „Veľmi presvedčivé,“ pochválil ho Tramnitz. „Človek by naozaj uveril, že tie fakty počuješ po prvý raz.“

  


  
    „Ako to, že o tom vieš ty?“

  


  
    „Moja advokátka zastupovala Kasova v podobnej veci u jeho predošlého zamestnávateľa.“

  


  
    „Asi sa veľmi netrápi voľajakým advokátskym tajomstvom?“

  


  
    „Nie pri sexe.“

  


  
    Till sa dozvedel už toľko bizarných vecí, že ani tento komentár ho neprekvapil. Skôr ho zarazilo niečo iné. „Prečo mi to všetko hovoríš?“

  


  
    „Aby som zistil, kto z vás zo mňa robí vola.“

  


  
    „Ja nie, prisahám!“ Till si položil ruku na hruď.
  


  
    „Hm.“

  


  
    Tramnitz siahol do vrecka teplákov a keď opäť otvoril ruku, bola v nej žiletka, ktorú Till našiel v tajnej zásuvke.

  


  
    „Túto vecičku mi Kasov dal pre teba.“

  


  
    „A čo s ňou?“

  


  
    Tramnitz zagúľal očami. „Nemusíš to preháňať so šibnutými otázkami len preto, že sme v blázinci. Kasov ma asi sotva prosil, aby som ti upravil briadku.“

  


  
    Till si mimovoľne siahol na bradu. Pritom spustil nohy z postele a okamžite to oľutoval. Pohyb v ňom vyvolal prúd bolesti, ktorý mu vystrelil medzi oči.
  


  
    „Bacha, robíš chybu. Kasov robí chybu. Neviem, ako na to prišiel a prečo ma má na muške. Ale nemusíš mi nič urobiť. Počuj, pozri sa na mňa. Som tu len preto, aby som ti bol nablízku.“

  


  
    Vstal a dlho sa necítil taký zraniteľný. Polonahý, bosý, odetý v nočnej košeli.
  


  
    „Hm,“ uvažoval Tramnitz a tiež sa postavil zo stoličky. „Neviem. Kasov ma doteraz ešte nikdy neobabral. Ale ty? Sledoval si ma, odpočúval a okradol. Ako môžem mať istotu, že napriek všetkému si ten, za ktorého sa vydávaš: Patrick Winter, môj najväčší fanúšik?“ Tramnitz si poklopkal po brade v hranej póze mysliteľa.
  


  
    „Ach. Mám nápad. Na.“

  


  
    Pristúpil tak blízko, že Till zacítil jeho trpký citrónový šampón. Pritom držal svoj denník Tillovi rovno pred očami.
  


  
    Till začal habkať. „Čo… čo mám urobiť?“

  


  
    „Čítaj!“

  


  
    „Prečo?“

  


  
    Tramnitz otvoril tenký zväzok.
  


  
    Malé, rukou písané písmená na stránkach bez linajok sa rozplývali Tillovi pred očami.
  


  
    „Nuž, fanúšikovia predsa chcú o svojom idole všetko vedieť, nie? Ak ma naozaj tak uznávaš, ako hovoríš, tak tu máš autobiografickú pochúťku, Patrick. No pre zdravých ľudí, teda pre tých, ktorí mnou právom pohŕdajú, sú tie opisy asi neznesiteľné.“

  


  
    Tramnitz ukázal na odsek, ktorým mal Till začať, a vtisol mu denník do rúk.

  


  
    „Sám si povedal, že si nedokázal odolať príbehu Maxa Berkhoffa. Tak čítaj. Som zvedavý, čo povieš na posledné hodiny, ktoré som s tým malým faganom smel stráviť.“

    Denník, str. 9
  


  


  
    Bola zima, zima a zima. Taká zima, že človeku zamŕzala šťanka v pinďúrovi, ako by povedal ocko. A zmrákalo sa, netuším, čo ten malý ešte hľadal na ulici. Veď sme boli vo vilovej štvrti v Buckowe, a nie v betónovom gete na sídlisku, kde sa rodičia aj potešia, ak im večer pri prepočítavaní nejaký fagan chýba.
  


  
    Takže som to mal ľahké, aj keď ten krpec nebol hlúpy.
  


  
    „Aké je heslo?“ opýtal sa ma úplne vážne. Takže jeho helikoptéroví rodičia ho naučili, čo má povedať, keď sa mu pri škole prihovorí nejaký muž, či by si u neho doma nechcel pozrieť šteniatka. Našťastie existuje univerzálne heslo Rohypnol. Najlepšie pôsobí na všetky deti, keď im ho podáte injekčne.
  


  


  
    Till prikývol, ale nezdvihol oči od textu. Mal strach, že by na ňom Tramnitz už teraz spozoroval zhnusenie.
  


  
    „Ako sa ti páči štýl? Písal som to hneď tak, aby sa to neskôr dalo vydať ako kniha. Moja advokátka práve predáva práva.“

  


  
    To je perverzné, pomyslel si Till.
  


  
    „To je super,“ povedal.
  


  
    Tramnitz sa samoľúbo zasmial. „Okej, ušetrime si celé to blabla, poďme rovno na vec.“

  


  
    Ten psychopat si celkom vážne mädlil ruky. Pekne tvarované, silné ruky, aké by si človek prial u maséra.
  


  
    „Obráť list a prejdi k druhému odseku.“

  


  
    „Tu?“ Till ukázal na knihu a hľadané miesto.
  


  
    „Presne. Tam začína zápis nášho prvého rozhovoru, ako si ho pamätám. Keď sa Max po prvýkrát zobudí.“

  


  


  
    „Kde to som?“

  


  
    „V tvojom novom domove.“

  


  
    „Ja… sa bojím.“

  


  
    Ten štupeľ ani netušil, ako ma tou vetou potešil. Jasné, sopeľ pod nosom, malý hrudný kôš, ktorý sa otriasal akoby pod údermi, keď prehovoril, to sú isté príznaky. Ale keď to moji pacienti otvorene priznajú, je to vždy iné.
  


  
    „Čo je toto?“

  


  
    „Inkubátor. Môj otec ho volal Trixi. Dodnes neviem prečo. Ja som inkubátoru nedal meno.“

  


  
    „Čo je to inkubátor?“

  


  
    „Dáva ti istotu, teplo, pocit bezpečia. Viem sa v ňom o teba dobre postarať.“

  


  
    „Ako postarať?“

  


  


  
    Tramnitz opäť prerušil Tillovo beztak nesúvislé čítanie.
  


  
    „Nie som si istý, či Max už vtedy tak nahlas vzlykal, že som mu ledva rozumel, alebo až neskôr, keď začala liečba. Písať takú zápisnicu spamäti je náročnejšie, než som si myslel.“

  


  
    Till musel zaťať zuby, aby sa nerozkričal. Ťažko prehltol, dúfal, že Tramnitz nespozoruje, ako sa mu chvejú viečka. Krčná tepna mu bubnovala pod kožou.

  


  
    Na vrahov povel čítal ďalej.
  


  


  
    „Chceš ísť von?“

  


  
    „Áno.“

  


  
    „Dobre, žiadny problém. Už si niekedy počul o kangarooingu?“

  


  
    „O kengure?“

  


  
    „Áno, od toho je to odvodené. Je to pojem z novorodeneckej medicíny. Predčasne narodené deti sú veľmi špeciálne. Potrebujú mimoriadne veľa pozornosti. Ako aj ty, drobček.“

  


  
    „Pôjdeš so mnou do zoo?“

  


  
    „Ale čoby, hlupáčik. Kangarooing znamená, že rodičia občas vyberú bábätká z inkubátora a položia si ich na holú hruď. Aby sa cítili ako klokanie bábätká vo vaku. Tento pocit teplého hniezda je dôležitý.“

  


  
    Kým som to hovoril, stlmil som svetlo. Bolo tam sotva viac svetla ako v nejakom pornokine. Ako na neonatológii vo Virchowovej nemocnici. Správna atmosféra.
  


  
    Pomaly som sa vyzliekol a keď som bol nahý, otvoril som bočné vpusty inkubátora, aby som Maxovi sťahovacou páskou zafixoval ruky a nohy.
  


  
    „Tak čo, vyskúšame to?“ spýtal som sa ho. Nepotreboval som odpoveď. Všetky deti sa rady mojkajú. Aspoň v tomto veku. Až neskôr začnú trucovať.
  


  
    Jasné, niektoré sú trochu neisté a neohrabané, boja sa v novom prostredí. Nie sú zvyknuté dostávať toľko lásky naraz. Rodičia ich nechávajú na ulici aj po zotmení. Preto tá sťahovacia páska, aby si neublížili.
  


  
    Takže som Maxa vybral z inkubátora, na svoj vek bol dosť ťažký, ale jemne voňal detským šampónom, ktorým som ho predtým umyl, kým ešte spal.
  


  
    Detský šampón a strach sú, podľa mňa, dokonalou zmesou vôní. Mali by ju plniť do fliaš a predávať v drogérii.
  


  
    Ešte si pamätám, ako sa Max triasol. Chlad mimo inkubátora bol vždy šok. Ale potom prestal vzlykať a kŕčovitosť povolila. Kým sme obaja ležali na ležadle vedľa inkubátora, jeho telo na mojom, obaja nahí, ako nás Pánboh stvoril, a mne medzi nohami pulzovala krv, začal som od radosti spievať:
  


  
    „Bol raz jeden otec, ten mal štyri deti.
  


  
    Jar, leto, jeseň a zimu.“

  


  


  
    Na tomto mieste text končil. Till otočil list, ale ostatné strany boli zatiaľ nedotknuté.
  


  
    „No, čo povieš?“

  


  
    Till zdvihol pohľad. Pokúsil sa o niečo nadľudské, zo všetkých síl sa vzchopil a povedal: „Krásny text, plný poézie. Kiežby som bol pri tom.“

  


  
    Deväť slov, ktoré ešte raz napľul na neznámy hrob svojho syna. Najradšej by si bol dal ruku pred ústa alebo si rozhrýzol pery až do krvi, aby ich nemusel vysloviť. Bol by si, ako Nemám Ruku, po kúskoch vyrezal jazyk, ktorý zrazu vnímal v ústach ako cudzí predmet, aby nebol schopný sformulovať žiadnu hlásku okrem nezrozumiteľných výkrikov bolesti. Ale nebolo to treba. Till sa nedokázal zaprieť. Jeho telo už hovorilo pravdu. Chvel sa, triasol sa, žmurkal, a predsa nedokázal zabrániť tomu, aby mu po líci neskĺzla jedna jediná slza.
  


  
    „No vidíš,“ povedal Tramnitz a opatrne sa mu dotkol tváre, aby mu zotrel slzu. „Tušil som to.“

  


  
    Till zložil denník. Plakal ešte zúfalejšie a vedel:
  


  
    Zlyhal som. Neobstál som v skúške.
  


  
    „Kto si naozaj?“

  


  
    Vedel aj to, že je telesne slabší než Tramnitz, no predsa len strhol plachtu z matraca a pretiahol ju prekvapenému vrahovi cez hlavu. Omotal ju raz, potom druhý raz ako špagát o stĺp v prístave, a zároveň ťahal hlavu dole k sebe. Potom Tramnitza udrel doprostred jeho strašidelnej zahalenej tváre. Počul prasknutie, asi mu zlomil nos.
  


  
    Plachta sa sfarbila dočervena. Je to krv? Udieral ďalej. Ešte intenzívnejšie.
  


  
    Ale…

  


  
    Prečo sa ten chlap nebráni?
  


  
    Prečo sa pod plachtou srdečne smeje pri každom ďalšom údere, ktorý ho zasiahne?
  


  46


  
    Till prestal.
  


  
    Aj preto, že pravá ruka, ktorou držal plachtu, už bola takmer nepoužiteľná. Obväz sa uvoľnil a mal pocit, akoby mu Armin opäť zlomil prsty. No hlavne cítil, že nemá zmysel Tramnitza ďalej mlátiť. Cítil to, a keď mu strhol plachtu z hlavy, aj to videl: Zlo sa z človeka nedá vytĺcť. Z Tramnitzovho nosa kvapkala hustá krv, zafarbila mu pery, zuby a krk dočervena, ale zdalo sa, že tomu šialencovi to vôbec nevadí. Naopak. Ďalej sa smial a krútil hlavou ako otec, ktorý sa baví na synovej nemotornosti.
  


  
    „Kasov mal teda pravdu. Hráš falošnú hru.“

  


  
    Till pred ním cúvol, krvavú plachtu zhrnul k bosým nohám a vstal z postele.

  


  
    Áno. Hrám. Ale nie takú, ako si myslíš.
  


  
    „Nevoláš sa Patrick Winter,“ skonštatoval Tramnitz a potiahol nosom. Vypľul krvavý hlien a potom sa spýtal: „Kto si naozaj?“

  


  
    Teraz, keď sa Till nekontrolovaným správaním sám prezradil, nevidel zmysel v tom, aby ďalej klamal.
  


  
    „Till,“ zachrčal. „Volám sa Till Berkhoff.“

  


  
    Pauza. Zdalo sa, že to vrahovi dieťaťa na chvíľu vyrazilo dych.
  


  
    „Moment, ty… si…?“

  


  
    Uplynula ešte jedna hrozná sekunda, no potom sa Tramnitz už neudržal. „Ty že si Maxov otec?“

  


  
    Psychopat zaklonil hlavu, z plného hrdla sa rozosmial a sadol si na matrac. Pritom sa rázne plieskal do stehien.
  


  
    „Že to môžem ešte zažiť! Och, aké úžasné!“

  


  
    Jeho smiech znel odpudzujúco srdečne, číra radosť. „Rešpekt, to musím uznať. Chceš mi povedať, že si sa sem prepašoval? Aby si ma zabil?“

  


  
    Till pokrútil hlavou a musel si siahnuť na spánky, takú bolesť mu to spôsobilo. „Nie. Chcem sa dozvedieť pravdu.“

  


  
    Tramnitz zakrochkal. „Hej, to dáva zmysel. Omnoho väčší než tá šibnutá historka s fanúšikom. Aspoň to zmysluplne vysvetľuje, prečo si sa sem dal zavrieť a dokonca zmlátiť. Len otec sa dokáže podujať na niečo také zúfalé.“

  


  
    „Kde je Max?“

  


  
    Till sa už nechcel krútiť okolo horúcej kaše, no Tramnitzovi to bolo jedno. Zjavne omnoho radšej kládol otázky, než na ne odpovedal.
  


  
    „Ale to nevysvetľuje, prečo ťa chce Kasov zabiť. Je možné, že si len chceš zachrániť kožu? Len teraz som ti porozprával, ako sem Kasov pašuje zdravých pacientov, a zrazu mi hovoríš, že aj ty si sa sem prepašoval!“

  


  
    Tramnitz sa odlepil od matraca a zahnal Tilla do kúta izby už len tým, že zamieril k nemu.
  


  
    „Hovorím pravdu.“

  


  
    „To si tvrdil aj pred piatimi minútami a potom sa ukázalo, že klameš.“

  


  
    „Musím ho vidieť. Rozlúčiť sa,“ počul Till vlastné slová.
  


  
    „To chápem,“ prikývol Tramnitz. Biele zuby mu žiarili v tvári zaliatej krvou. „Áno, naozaj. To chápem, dokonca veľmi dobre. Lenže tvoj plán…“

  


  
    Siahol si na nos a pozoroval červenú farbu na končekoch prstov.

  


  
    „Myslíš si, že to máš dobre premyslené, keď pri prvej príležitosti začneš mlátiť človeka, ktorý pozná tajomstvo?“

  


  
    Nie, to bola chyba. Nedostatočná kontrola impulzov.
  


  
    „Obávam sa, že ma musíš ešte trochu presviedčať. Všetky ďalšie denníkové zápisky sú ešte tu.“ Poklepal si po hlave. „Malá rana do čela asi nebude stačiť na to, aby som sa ti ešte viac otvoril. Na, skús toto.“

  


  
    Na Tillovo prekvapenie mu Tramnitz podal žiletku, ktorú spolu s denníkom potiahol z tajnej zásuvky v jeho izbe.
  


  
    „Čo s tým?“

  


  
    „Nuž, keby som bol tebou, a to, našťastie, nie som, ešte raz by som ma udrel lakťom do tváre, potom ma zdrapil za ruku a žiletku vrazil rovno pod necht môjho ukazováka, asi takto.“

  


  
    Tramnitz naozaj pristúpil od slov k činom a celou silou zdrapil Tillovu ruku.
  


  
    „Vypáč ho.“

  


  
    „Čo?“

  


  
    „Necht. Dobre si počul. Najlepšie zo strany, je to pomalšie a podstatne bolestivejšie.“

  


  
    Till mal pocit, že mu niekto zalial ruku do betónu. Nedokázal ňou ani žiletkou pohnúť ani o centimeter.
  


  
    „Veď sa tak neondi,“ súril ho Tramnitz a urobil niečo nepochopiteľné. Urobil to sám.
  


  
    Zatlačil si žiletku pod necht, špičku zasunul hlboko do mäsa a použil ju ako páku.
  


  
    „Panebože!“

  


  
    „Hm, no toto? zatváril sa prekvapene. „Veď to vôbec nebolelo.“

  


  
    Tramnitz krvácajúcim prstom ukázal na odtrhnutý necht na zemi.

  


  
    „Vlastne klamem.“ Usmial sa. „Trochu to štípalo. Veď nie som úplne bezcitný. Ale prah bolesti mám mimoriadne vysoko.“

  


  
    To teda fakt.
  


  
    Till naňho šokovane zízal, hľadal vedecké vysvetlenie skutočnosti, že tento blázon pri extrémnom mučení ani len nezjajkol, a vtedy mu to Tramnitz vysvetlil sám.

  


  
    „Je to vraj typické pre ľudí s hraničnou poruchou osobnosti, tvrdil môj prvý psychiater mojej mame. Neskôr sa ukázalo, že s mojím talamom v mozgu niečo nie je v poriadku, ale asi ťa už nudím medicínskymi faktami.“

  


  
    Zdrapil Tilla za bradu, krvavou labou ju držal v rovnako pevnom zovretí ako predtým jeho ruku.
  


  
    „Dôležité je iba jedno: musíš vedieť, že potrebujem extrémne stimuly, aby som vôbec niečo cítil.“

  


  
    Preto mučíš a zabíjaš malé deti?
  


  
    „Na rozdiel od teba, Till Berkhoff. Tebe stačí aj malé štuchnutie, a rozbiješ sa, že?“

  


  
    S týmito slovami ho udrel päsťou do čela a Tillova hlava explodovala.

    Keď sa opäť prebral, takmer si prial, aby ho Tramnitz ešte raz udrel po hlave. Najlepšie mlatom, tak silno, aby sa už nikdy nezobudil. Aby už nikdy nemusel cítiť tieto bolesti.
  


  
    Intenzita sa nedala porovnať s ničím, azda len s predstavou, že celý jeho mozog je jeden obrovský zapálený zub, ktorý chce šialený lekár vytrhnúť bez umŕtvenia kliešťami na nechty, ale zub sa zlomil a obnažené nervové zakončenia omývajú žieravé myšlienky.

  


  
    Kde je Max?
  


  
    Čo mu tá beštia urobila?
  


  
    Tramnitz neodišiel, naopak. Jeho prítomnosť bola zdanlivo ešte naliehavejšia, rovnako ako bolesť. Okrem iného sa to prejavilo tak, že Tillovo bezvedomie využil na to, aby si v kúpeľni zmyl krv z tváre a z rúk. Pôsobil sviežejšie, akoby bol väčší a silnejší. Stál pred posteľou, na ktorej ležal Till, skláňal sa nad ním, až bol tak blízko, že sa takmer dotýkali ústami.

  


  
    „Okej, krpec, presvedčil si ma,“ vydýchol. „Nechám ťa žiť.“

  


  
    „Prečo?“ vyhŕkol Till prvé, čo mu zišlo na um.

  


  
    Aby si mohol týrať aj mňa, odpovedal si sám.
  


  
    Logické. Vyžíva sa v mojom smútku.
  


  
    „Lebo si vzbudil moju zvedavosť.“

  


  
    Potom to ten psychopat naozaj urobil. Pobozkal ho na čelo. Tillovmu zhnuseniu sa na krátku chvíľku podarilo prekonať bolesť hlavy.
  


  
    Zvedavosť na čo? Koľko utrpenia dokáže zniesť jeden jediný človek?
  


  
    Tramnitz sa opäť vystrel a odstúpil o krok, ruky prekrížené za chrbtom, čelo stiahnuté do zamyslených vrások.
  


  
    „Musíme sa trochu poponáhľať, už som tu príliš dlho. O päť minút sa ku mne doserie vizita, to už musím byť naspäť v izbe. Ale zatiaľ predpokladajme, že tentoraz si výnimočne neklamal. Naozaj si Maxov otec Till Berkhoff. Otec toho malého milého loptoša, ktorý hrá hlavnú úlohu v mojom poslednom denníku.“

  


  
    Tillovi sa kŕčovito stiahol žalúdok.
  


  
    „To už si naozaj prešiel poriadny kus cesty. Všeličo si podstúpil, aby si sa ku mne dostal. Ale otázka, ktorá teraz o všetkom rozhodne, otázka, na ktorej záleží, znie: Dotiahneš to až do konca?“

  


  
    „Ja… ja…“ Till opäť zahabkal a sám seba za to preklínal. „Nerozumiem.“

  


  
    Dá sa to vôbec? Možno pochopiť myšlienkové pochody vraha?

  


  
    Celkom isto nie s pneumatickým kladivom v hlave.
  


  
    „Mal som taký… nazvime to ‚rozhovor‘, s istým doktorom Friederom.“

  


  
    Till sa na chvíľu musel zamyslieť. „S tým chirurgom?“

  


  
    „S tým alkáčom, presne tak. Poprosil ma o láskavosť. Mám sa vyspovedať z hriechov. Nie jemu.“

  


  
    „A teda?“

  


  
    „Poprosil ma, aby som povedal rodičom, čo som urobil s ich nezvestnými deťmi. A musím ti povedať… mal presvedčivejšie argumenty než ty, aby som jeho prosbe vyhovel.“

  


  
    Tramnitz si siahol na obväz po operačnej rane na krku a Till sa opýtal: „Chceš mi povedať, čo sa stalo s Maxom?“

  


  
    Čo si mu urobil? Kde nájdem jeho telo?
  


  
    „Dobrovoľne?“

  


  
    „Ešte lepšie.“ Tramnitz sa opäť uškrnul. „Zahrajme si takú malú hru s hypotézami. Povedzme, že budem predpokladať, že si naozaj otec malého Maxa Till Berkhoff. A ty si na oplátku položíš túto otázku: Ako ďaleko by si zašiel? Čo by si urobil, keby som ti tu a teraz prezradil, že existuje maličká, miniatúrna šanca?“

  


  
    „Na čo?“ zašepkal Till.

  


  
    „No na čo asi? Že by tvoj syn ešte mohol žiť!“

    Till otvoril ústa – nezmyselné gesto, lebo v podstate nebol schopný vydať ani hláska, azda okrem vzlyku.
  


  
    Žiť?
  


  
    Toto slovo už nepatrilo do jeho aktívnej slovnej zásoby. Nie v súvislosti s jeho synom alebo s ním samotným.
  


  
    Bojoval proti tomu, snažil sa, aby mu otrávený šíp nádeje nevnikol prihlboko do vedomia, ale háčiky sa už zachytili.
  


  
    Klame.
  


  
    Samozrejme, že klame. Chce ťa týrať.
  


  
    „Ako by to bolo možné? Max je už rok…“

  


  
    „Nezvestný? Hej, veď hovorím, je nepravdepodobné, že by ešte žil. Som už istý čas zavretý, takže to neviem. Ale existuje mikroskopická šanca, že ešte dýcha.“

  


  
    Tramnitz prešiel k oknu, z horného poschodia dovidel do sveta za múrmi kliniky a opäť sa opýtal: „Takže ako ďaleko by si zašiel, aby si zistil, či hovorím pravdu? Ale stop, skôr ako niečo povieš, Maxov otec Till Berkhoff, dám ti tip: neskúšaj mi klamať!“

  


  
    Opäť sa k nemu otočil. Z peknej tváre mu vyprchala všetka prívetivosť. „Teraz už nie. Ak zistím, že si zo mňa opäť uťahuješ – a ver mi, viem čítať v ľuďoch –, bude to koniec nášho rozhovoru. Vyvolám poplach a ukážem lekárom, čo si úplne bezdôvodne urobil s mojou tvárou a mojím nechtom.“

  


  
    Till namáhavo prehltol.
  


  
    „Iste si vieš predstaviť, čo sa stane potom.“

  


  
    Rozdelia nás.
  


  
    „Akákoľvek šanca, že sa ešte niekedy dostaneš čo len do blízkosti mojej pachovej stopy, je v háji.“

  


  
    Navždy.
  


  
    Till nevedel, či by to preňho znamenalo vykúpenie alebo definitívny koniec.
  


  
    Má vôbec zmysel pokračovať v tomto rozhovore? Nemal Skania pravdu, že tento nepremyslený plán bol od začiatku iba samovražedný podnik?
  


  
    „Tak čo by si urobil, aby si zistil, čo sa naozaj stalo s tvojím synom?“ spýtal sa znova Tramnitz.
  


  
    Ako ďaleko by si zašiel?
  


  
    „Všetko,“ odpovedal Till bez zaváhania. „Dal by som za to vlastný život.“

  


  
    „Och, to nebude treba. Existuje omnoho ľahšia cesta, ako sa dopracovať k pravde.“

  


  
    „Kto mi zaručí, že neklameš?“

  


  
    „Nikto. Veď ani ja neviem, či ty hovoríš pravdu, Maxov otec Till Berkhoff.“

  


  
    „Tak dobre. Aké mám možnosti? Čo musím urobiť, aby si mi povedal, čo sa stalo s mojím synom?“

  


  
    „Och nie, nič ti nepoviem. Ukážem ti to.“

  


  
    „Ako to myslíš?“

  


  
    „Privediem ťa rovno k synovi. Alebo k tomu, čo z neho ešte ostalo.“

  


  
    Krv v Tillových žilách divoko pulzovala.
  


  
    „Čo pre to musím urobiť?“

  


  
    „No čo asi.“ Tramnitz sa diabolsky uškrnul. „Dostaň ma odtiaľto von!“

    Ricarda
  


  


  
    „Odkiaľ ste to vedeli?“

  


  
    „Čo?“

  


  
    „Že som svoju návštevu tu u vás chcela predať tlači?“

  


  
    Ricarda čakala na Gedeona v aute pred reštauráciou s rýchlym občerstvením, kým údajne jasnozrivému zamestnancovi neskončila smena.
  


  
    Keď cez vchod pre personál vyšiel do dažďa, takmer ho nespoznala, tak hlboko si stiahol šiltovku do čela. Cestou k ulici musel Gedeon prejsť popri osvetlených tabuliach Drive-In, pri ktorých stáli hladní vodiči, aby si vybrali z ponuky hranolčekov, krídeliek a iných kardiovaskulárnych zabijakov. Tu sa mu do cesty postavila Ricarda.
  


  
    „Mohol by som vám teraz všeličo porozprávať o svojom nevysvetliteľnom dare, ale pravda je obyčajná.“

  


  
    Gedeon, ktorý mal pod vetrovkou ešte svoju zamestnaneckú uniformu, sa hanblivo usmial.
  


  
    Nevyzeral ani trochu prekvapený, že ju tu v lejaku opäť vidí. Ukázal na parkovisko vpravo.
  


  
    „V deň nášho stretnutia tam stála dodávka s kolínskou značkou. Na prednom skle mala nálepky, ktoré jej povoľovali vjazd do štúdií RTL a WDR. Takže to bolo auto televíznej produkčnej firmy.“

  


  
    Ricarda si odhrnula z čela vlhký prameň vlasov. Dážď bubnoval na dáždnik.
  


  
    „Nie je to tak, ako si myslíte. Nepotrebujem sa producírovať v médiách.“

  


  
    „Neviete, čo si myslím,“ odvetil jej Gedeon a kráčal ďalej. „Na rozdiel odo mňa. Ja vo vás čítam ako v otvorenej knihe.“

  


  
    „Ale čo?“ Ricarda ho nasledovala a dávala si pozor, aby nestúpila do niektorej z početných mlák.
  


  
    „To dokáže hocikto s empatiou a základným psychologickým vzdelaním.“

  


  
    „A čo ste sa teda dočítali, keď sa na mňa pozeráte?“

  


  
    Gedeon sa obzrel cez plece. „Ste v koncoch, nielen emocionálne, ale aj finančne, pani Berkhoffová. Na pátranie po Maxovi ste vynaložili celý majetok. Súkromný detektív, oznámenia o nezvestnom na internete. A teraz ste ešte aj na všetko sama, lebo váš muž je preč.“

  


  
    To všetko bolo v novinách, pomyslela si Ricarda, no aj tak mu protirečila. „Môj muž nie je… preč.“

  


  
    „Nie? A kde je teraz?“ spýtal sa Gedeon zvedavo, ale nie posmešne.
  


  
    „Ja…“ zasekla sa a napokon sa otázke vyhla. „Potrebujem odstup. Neviem, kde práve teraz je.“

  


  
    Gedeon si ju premeriaval a dážď mu máčal nohavice. V tej chvíli boli vo vjazde do známej reštaurácie rýchleho občerstvenia iba oni dvaja.
  


  
    „A vaša dcéra čaká u priateľky?“

  


  
    „U priateľa,“ pravdivo odpovedala Ricarda. „Ani to nie je tak, ako si myslíte.“

  


  
    Dostali sa k príjazdovej ceste.
  


  
    „Nemám nového partnera, naozaj je to len dobrý priateľ.“

  


  
    „Tak vám teda v živote chýbajú už dvaja ľudia,“ skonštatoval Gedeon, nereagujúc na jej poznámku. „Váš muž a vaše dieťa. Ale späť chcete iba jedného, však?“

  


  
    „Čo tým chcete naznačiť?“

  


  
    „Musíte konečne nájsť svojho chlapca, inak poisťovňa nezaplatí.“

  


  
    Ricarde chvíľu trvalo, kým pochopila nehoráznosť tohto tvrdenia. To už bol Gedeon zas dva kroky pred ňou a musela sa poponáhľať, aby ho dobehla.
  


  
    „Ako ste na to prišli?“

  


  
    „Máte uzatvorené životné poistenie. Ale bez tela poistné nevyplatia.“

  


  
    Ricarda sa zasmiala. Malo to znieť posmešne a vyzdvihnúť absurdnosť tohto predpokladu, no vyznelo to iba hystericky.
  


  
    „Nie. Mýlite sa. Nemáme životné poistenie. Potrebujem peniaze na ďalšie pátranie. Napríklad pre vás.“

  


  
    Mávol rukou. „Nevezmem od vás peniaze. Neviem vám pomôcť.“

  


  
    Gedeon sa skryl pod striešku opustenej autobusovej zastávky na Clayallee a zložil si šiltovku. Ricarda si opäť všimla, ako neprimerane mladistvo pôsobí tento človek, ktorý o sebe tvrdí, že videl zo sveta viac než väčšina ostatných ľudí.
  


  
    „Neviete mi pomôcť, alebo nechcete?“ spýtala sa a zavrela dáždnik.
  


  
    Pod prístreškom znel dážď, akoby strechu niekto ostreľoval hrachom.
  


  
    Gedeon, ktorý práve skúmal cestovný poriadok, bez obzretia odpovedal: „Nič z toho, čo cítim, sa k sebe nehodí. Vy, peniaze, váš muž. Môže to byť tak, ako hovoríte, pani Berkhoffová. Ale ja to nedokážem overiť. Lebo niečo neštimuje.“

  


  
    „Čo?“

  


  
    Hodil letmý pohľad na hodinky, potom sa opäť otočil k nej: „Nejde iba o vás, vášho muža alebo vášho syna. Je v tom ešte ďalšia osoba.“

  


  
    Ricarda zrazu nedokázala dýchať. Ako keby dážď vytiahol zo vzduchu všetok kyslík a na naplnenie pľúc potrebovala dva nádychy namiesto jedného.
  


  
    „Myslíte únoscu?“ spýtala sa.
  


  
    Mykol plecami. „Možno. Keď ste mi naposledy priniesli Maxovu fotku, videl som v jeho blízkosti chorého človeka.“

  


  
    „Myslíte tú chorú obludu, ktorá ho má vo svojej moci?“

  


  
    „To neviem povedať. Ale mal som pocit, že vás ten človek už čoskoro privedie k Maxovi.“

  


  
    Gedeon sa obzrel hore ulicou, aby zistil, či sa blíži ďalší autobus, a naozaj, v diaľke prerážali cez mrholenie dva svetelné kužele.
  


  
    Ricarda ho zdrapila za plece. „Je Max ešte nažive?“

  


  
    Zavrtel hlavou. „Neviem, bolo to príliš krátke.“

  


  
    Ukázala neurčito tým smerom, kde stálo jej auto, v ňom nechala kabelku.
  


  
    „Tú fotku mám aj dnes so sebou. Aj iné veci, s ktorými sa Max hrával. Lego a…“

  


  
    Gedeonovi sa podarilo súčasne si nasadiť šiltovku a pritom pokrútiť hlavou. „Dnes nie. Nemám náladu. Prosím vás, mám za sebou namáhavú smenu.“

  


  
    Autobus už bolo aj počuť; hrozivo vrčiaci dieselový kolos, ktorý sa chystal uniesť Ricardinho spoločníka.
  


  
    „A minule?“ rýchlo sa spýtala Ricarda. „Videli ste ešte niečo iné?“

  


  
    „Nevidel. Skôr zaňuchal.“

  


  
    „Čo?“

  


  
    „Krv. Strelu. Neviem to opísať inak, ale keď som videl fotku, mal som pocit, ako keby niekomu prerazila hlavu guľka.“

  


  
    Zaňuchal strelu?
  


  
    „Čiu hlavu?“

  


  
    Autobus zabrzdil. Cez obrubník striekala voda, ale ani Ricarda, ani Gedeon si z toho nič nerobili.
  


  
    „To neviem. Len…“ Pozrel sa jej priamo do očí.
  


  
    „Ešte uvidíte svojho syna.“ Jej srdce vynechalo úder.
  


  
    „Žije ešte?“ spýtala sa už po tretíkrát.
  


  
    „Ťažko povedať. Pri toľkých mŕtvych. Niečo tam dolu prežíva. V pivnici. Ale nie všetci. Naozaj neviem, či je tam váš syn.“

  


  
    Autobus otvoril hydraulické dvere a sklonil sa k chodníku, aby uľahčil nástup. Gedeon odstúpil od Ricardy.
  


  
    „A keď Maxa nájdem?“ spýtala sa ho a márne sa snažila zadržať ho za ruku.
  


  
    „Čo sa stane potom?“

  


  
    Nervózne si prehrabol vlasy. „Potom vás vidím celkom jasne. Plačete. Za zatvorenými dverami.“

  


  
    „Kde? Prečo sú dvere zavreté? Kde som?“ chrlila otázky, zatiaľ čo Gedeon už nastupoval. Naposledy sa k nej pomaly otočil. Jeho slová takmer pohltil dážď, no zasiahli centrum strachu v Ricardinom mozgu.
  


  
    „Vo väzení,“ povedal.
  


  
    Dvere sa opäť zavreli a autobus odišiel, ale Ricarde, stojacej na zastávke, neblahé proroctvo definitívne vyrazilo dych.

    Till
  


  


  
    „Čo mám… urobiť?“

  


  
    „Správne si mi rozumel,“ povedal Tramnitz. „Náš deal je celkom jednoduchý: keď ma odtiaľto dostaneš, zavediem ťa k Maxovi. A čím viac sa poponáhľaš, tým pravdepodobnejšie bude, že tvoj chlapec ešte nebude studený.“

  


  
    Vrahove slová v ňom vyvolali triašku.

  


  
    Till mal zrazu pocit, akoby sa celá izba točila, snažil sa pridržať kovového rámu postele, aby sa neprevrátil, aj keď, samozrejme, vedel, že tieto motorické javy sú len prelud. No rozhovor s psychopatom bol rovnako nereálny.

  


  
    Naozaj sa práve chystá uzatvoriť dohodu s vrahom?
  


  
    Vždy keď rozmýšľal nad prvým stretnutím s Tramnitzom, pripomínali jeho myšlienky horúčkovitý sen. Nesúvislé obrazy, prekryté nekontrolovateľne silnými emóciami. Ale aj keby sa Till mohol pripraviť na toto stretnutie uvážene a analyticky, ani v náznakoch by nepredvídal takýto vývoj.

  


  
    „To je absurdné,“ zafučal.
  


  
    „Prečo?“

  


  
    „Pretože, pretože…“ Dôvodov bolo toľko, že Till ani nevedel, kde začať. Napokon začal tým, čo by mal pochopiť aj psychopat: „Sme väzni v trakte s najvyššou bezpečnosťou. Ako to mám urobiť?“

  


  
    Tramnitz vystrčil spodnú peru a mykol plecami. „Dal si sa sem prepašovať. To si nedokázal sám. Ľudia, ktorí ti pomohli, zjavne majú konexie. Presvedč ich, aby tieto konexie využili v môj prospech, a ja ťa zavediem k Maxovi.“

  


  
    Till počul každé jedno slovo.
  


  
    Prepašovať. Nedokázal sám. Pomohli. Konexie.
  


  
    Chápal ich význam. Slová boli ako pripináčiky, pripínali imaginárny lístok na nástenku jeho rozumu. A na tomto lístku bola jediná časť Tramnitzovej výpovede, ktorá sa mu zachytila vo vedomí. Jediná časť, na ktorej záležalo: „… a ja ťa zavediem k Maxovi.“

  


  
    Preto je tu. Preto to všetko podstúpil. Injekcie, údery, bolesti, strach. Prečo by mal hlas rozumu počúvať akurát teraz, keď doteraz poslúchal hlas zúfalstva?
  


  
    „Okej,“ povedal teda čudne bezfarebne.
  


  
    Mal pocit, ako keby hlas vôbec nepatril k jeho telu.
  


  
    Čo bolo ešte horšie, akoby bol jeho rozum oddelený od tela a sám sa pozoroval pri tom, ako sa dohaduje s vrahom, v najmárnejšej zo všetkých nádejí, že ešte raz bude môcť objať svoje dieťa.
  


  
    „Pokúsim sa o to,“ zašepkal a šiel k nočnému stolíku. Trasúcimi sa rukami siahol po hrubej knihe a otvoril Ulyssa uprostred.

  


  
    Zamrazilo ho a keď sa pozrel na Tramnitza, teplota v izbe akoby zrazu ešte viac poklesla.
  


  
    „Kde je?“ spýtal sa ho.
  


  
    „Kde je čo?“

  


  
    „Môj mobil.“

  


  
    „Tvoj mobil?“ Tramnitzov hlas znel prekvapene.
  


  
    „Áno, musel si ho v knihe nájsť.“ Till mu ukázal vyhĺbenú dutinu a zaklapol knihu.
  


  
    Najprv sa mu zdalo, že Tramnitzovi sa mihol v očiach tieň nepochopenia, ale potom počul, ako sa smeje.
  


  
    Vrah podišiel k televízoru na stene, postavil sa na špičky prstov, aby sa dostal k hornému okraju, a vytiahol odtiaľ predmet, ktorý musel byť zakliesnený medzi obrazovkou a stenou.
  


  
    „Toto hľadáš?“

  


  
    Čo iné?
  


  
    Tramnitz mu podal telefón a Till ho s úľavou zovrel v ruke. Plastový kryt bol na pocit iný, neforemnejší a drsnejší, ako keby sa telefón medzičasom zmenil.
  


  
    „Ty si ho schoval?“

  


  
    „Myslel som si, že by si nechcel, aby ho u teba našli.“

  


  
    „Prečo si si ho nenechal?“

  


  
    „Lebo na rozdiel od teba neviem, komu by som mohol zavolať, aby sme sa odtiaľto dostali.“

  


  
    „To neviem ani ja,“ povedal Till.
  


  
    „Hm, to by ale bolo zlé.“ Tramnitz pristúpil k nemu, jemne mu položil ruku na plece, stlačil ho a pritom mu ticho a naliehavo povedal: „Naozaj chceš žiť s vedomím, že tvoj syn musel zomrieť iba preto, že si nebol dostatočne presvedčivý?“

  


  
    Povolil zovretie, ale Till mal pocit, ako keby mu Tramnitzove prsty na tom mieste pod košeľou vypálili značku.
  


  
    „Zavolaj! Využi svoju šancu!“

  


  
    Akú? Ako to mám, dočerta, urobiť?
  


  
    Tillovi sa zdalo, že mobil sa mu v ruke roztápa, tak veľmi sa mu potili prsty.

  


  
    „Tak ja teda idem,“ povedal Tramnitz. „Aj tak som tu už pridlho.“

  


  
    Till počkal, kým psychopat odišiel z jeho izby, potom so zúfalým odhodlaním stlačil rýchlu voľbu na jednotke.
  


  
    Skania.

    Vyzváňací tón.
  


  
    Šesťkrát. Sedemkrát; a to na tretí pokus.
  


  
    Till nechal telefón zvoniť aspoň tridsaťkrát, kým spadol z linky s obsadzovacím tónom a bez spojenia.

  


  
    Čo, dočerta…

  


  
    „Skania, kde trčíš?“

  


  
    A prečo si si vypol odkazovač?
  


  
    Till mu chcel naliať čistého vína. Že denník naozaj existuje a Tramnitz sa pochválil, že pozná skrýšu, kde sa možno nájde nie telo, ale Max, hádam ešte aj živý. A že jediná možnosť, ako sa dozvedieť pravdu, je, že páchateľa naoko a tajne sledovaného dostanú z kliniky.

  


  
    Keď sa Skaniovi podarilo prepašovať ho sem, tým lepšie musí vedieť zorganizovať sledovačku. Útek, ktorý by bol v skutočnosti tajným vyšetrovaním.

  


  
    Till, samozrejme, vedel, ako švagor na tento nápad zareaguje. A aké nepravdepodobné je, že by ho vôbec nechal dohovoriť, keď ho konečne zastihne.
  


  
    „Úplne si sa zbláznil?“

  


  
    Švagor by musel oficiálne priznať, že Tilla najprv prepašoval na kliniku ako údajného pacienta, a už len to znemožňuje realizáciu tohto „plánu“. Inú odpoveď než „Ihneď ťa odtiaľ vezmem, definitívne si sa zbláznil!“ by určite nedostal. Nehovoriac o tom, že dvadsaťštyrihodinová lehota, ktorú mu Skania dal, už dosť dávno uplynula a nevie, čo švagor práve v úzadí organizuje.
  


  
    No Till momentálne nemal ani len šancu dať na seba naziapať a vypočuť si odmietnutie. Skania jednoducho nedvíhal.
  


  
    Tak to skúsil na druhom uloženom čísle, a to bolo ešte záhadnejšie.
  


  
    To nie je možné.
  


  
    „Toto číslo nie je zapojené. Zavolajte na informácie.“

  


  
    To nemôže byť pravda.
  


  
    Ricardino číslo poznal naspamäť. Opäť ho zadal, s rovnakým výsledkom.
  


  
    Volaný účastník nie je zapojený?
  


  
    Jeho žena má toto jednoduché číslo, v podstate zložené z dátumu svojho narodenia, už viac než dvadsať rokov. Od uzatvorenia prvej zmluvy si ho Ricarda vždy prenášala ku každému novému operátorovi. Bolo pre ňu ako talizman. Je absolútne vylúčené, že by sa ho dobrovoľne vzdala.
  


  
    A predsa.
  


  
    „Toto číslo nie je zapojené.“

  


  
    Till nechápavo hľadel na Nokiu v ruke, znovu mal pocit, že je akási iná, a vtedy mu to došlo…

  


  
    Samozrejme. Tramnitz ho musel zmanipulovať! Nevedel ako, ale iba to malo aký-taký zmysel.
  


  
    Ten chlap ťa chce zmiasť, rozrušiť, vidieť, ako trpíš. Rozdúcha neopodstatnenú nádej a keď sa zúfalo snažíš dozvedieť pravdu, vláka ťa do psychickej pasce.
  


  
    Till chcel práve vyskúšať tretie a posledné uložené číslo, medzičasom už bez akejkoľvek nádeje, že by zastihol akurát svojho notára, keď začul hlas, ktorý znamenal v každom ohľade hrozbu. Bol príliš blízko.

  


  
    Neprichádzal z telefónu.
  


  
    A patril pani profesorke Sängerovej, ktorá vstúpila do jeho izby, pristihla ho in flagranti pri telefonovaní a podozrievavo sa opýtala: „Čo to robíte?“

    „Vaše skutočné meno teda je Till Berkhoff?“

  


  
    Sedeli pri okrúhlom jedálenskom stole v sesterskej izbe na nemocničnom oddelení. Sängerová požiadala personál, aby ju s pacientom nechali osamote.
  


  
    Šéfka kliniky sem Tilla doviedla potom, čo v jeho izbe takmer došlo k zápasu.
  


  
    Till jej za žiadnych okolností nechcel odovzdať telefón, ani keď sa mu vyhrážala nútenou fixáciou, a Sängerová sa – pravdepodobne s ohľadom na jeho zúfalý telesný stav – chcela vyhnúť násilnému upokojeniu pacienta.
  


  
    Nakoniec sa dohodli, že Till jej dá mobil, keď ho Sängerová zavedie k telefónu s pevnou linkou a dovolí mu zatelefonovať.
  


  
    Len preto ju pokojne, aj keď omámený bolesťou, nasledoval do sesterskej izby, pravdepodobne jedinej miestnosti na oddelení, ktorá pôsobila menej sterilne než ošetrovňa alebo izba pacientov. V Sängerovej očiach asi vhodné miesto na dôverný rozhovor. Ale Till nemal chuť budovať dôveru a odmietol aj šálku kávy a kus koláča, ktorým ho šéfka kliniky ponúkla. Chcel iba telefón na nabíjačke na stole priamo pred ním. Ale skôr než mu ho Sängerová podala, pochopiteľne chcela najprv počuť odpovede na niekoľko otázok.
  


  
    „Áno. Nie som Patrick Winter. To je len krytie. V skutočnosti nie som ani poistný matematik, ale rotmajster u hasičov.“

  


  
    Ak to aj šéfku kliniky prekvapilo, nedala to na sebe znať. Prekvapenie pravdepodobne skrývala za profesionálnou maskou psychiatričky, ktorú si natrénovala a používala pri komplikovaných rozhovoroch s pacientmi.

  


  
    „Prečo ste si dali iné meno?“

  


  
    Vyhol sa jej pohľadu a namiesto toho si prezeral zariadenie sesterskej izby. Personál sa zjavne snažil trochu oživiť triezvu nemocničnú atmosféru bohatou rastlinnou výzdobou. Na parapete pod veľkým oknom bolo toľko paliem a kaktusov, že mreže za nimi takmer nebolo vidieť.
  


  
    „Nielen iné meno,“ odpovedal konečne na Sängerovej otázku. „Prevzal som celú totožnosť Patricka Wintera.“

  


  
    „Prečo?“

  


  
    „Prosím vás, všetko vám vysvetlím, len čo sa porozprávam so ženou.“

  


  
    Hoci sa predtým snažil zastihnúť najprv Skaniu, odrazu vedel, že to nie je správne poradie.
  


  
    Najprv musí povedať Ricarde, čo zistil. A že ešte je šanca. Ak sa mu podarí preniesť iskierku nádeje aj na ňu, bude jeho žena bojovať po jeho boku ako levica, aby sa dozvedela pravdu. Odhliadnuc od toho, že ako matka má právo dozvedieť sa ako prvá a z jeho úst všetko, čo sa týka Maxa.
  


  
    Sängerová potlačila vzdych. „Ak nie ste Patrick Winter, nemáme v podkladoch kontaktné údaje vašej manželky.“

  


  
    „Viem jej číslo naspamäť. Prosím! Skúste to!“ Till jej nadiktoval číslo.
  


  
    Na jeho prekvapenie to naozaj urobila. Načiahla sa za telefónom, vzala prístroj z nabíjačky a vyťukala číslo. Till počul štyri vyzváňacie tóny, potom mu na jeden úder vynechalo srdce, keď začul, že sa jej podarilo nadviazať spojenie.
  


  
    Tak predsa. Tramnitz telefón zmanipuloval.
  


  
    Cez pevnú linku z kliniky sa Ricarde dalo dovolať.
  


  
    „Haló? Profesorka Sängerová, Steinova klinika, dobrý deň. Mám tu pred sebou vášho manžela. Chce s vami hovoriť. Áno, áno, viem. Mrzí ma to.“

  


  
    Čo ju mrzí?
  


  
    Ešte kým sa čudoval nad ospravedlnením šéfky kliniky, podala mu slúchadlo.
  


  
    Till si odkašľal. Keď prehltol, pocítil niečo trpké.
  


  
    „Haló?“ Ticho.
  


  
    Zavrel oči. Vytesnil Sängerovú, sesterskú izbu a celú kliniku. Sústredil sa iba na najdôležitejší telefonát vo svojom živote.
  


  
    „Ahoj, zlatko, to som ja.“

  


  
    „Viem.“

  


  
    Ricarda znela ustrašene, čo bolo vzhľadom na skutočnosť, že ju s mužom práve spojila šéfka psychiatrickej kliniky, pochopiteľné.

  


  
    „Nerob si starosti, všetko je v poriadku, mám sa dobre.“

  


  
    Opäť ticho. Zdalo sa, že Ricarda stratila reč, čo sa tiež dalo pochopiť.
  


  
    „Ja ani neviem, kde začať. Viem, to, čo ti teraz poviem, znie bláznivo. Ani ja tomu nedokážem uveriť. Úprimne povedané, jednoducho tomu chcem veriť.“

  


  
    „Nerozumiem…“

  


  
    „Ja viem, ani ja nie,“ prerušil zastreto znejúci manželkin hlas. „Netuším, ako to mám opatrne sformulovať, tak to poviem rovno: podarilo sa mi to. Skontaktoval som sa s Tramnitzom.“

  


  
    „S Tramnitzom? S tým vrahom?“

  


  
    „Presne. Pretože som ti to sľúbil. A povedal mi…“ Till ešte pevnejšie stisol viečka, ale nedokázal sa ubrániť, niekoľko sĺz si aj tak našlo cestu von a stekalo mu po lícach.
  


  
    „Hovorí, že náš syn by ešte mohol byť nažive.“

  


  
    Ricarda zastonala. „Prosím…“

  


  
    „Viem, čo si myslíš. Je to nepravdepodobné… no…“

  


  
    „Prečo?“

  


  
    Len jedno slovo, ale aj to stačilo vyviesť Tilla z miery. Opäť otvoril oči a zažmurkal.
  


  
    Nie preto, čo povedala. Ale ako to povedala.
  


  
    Prečo?
  


  
    Tak chladno. Agresívne. Takmer s nenávisťou.
  


  
    „Prosím?“

  


  
    „Prečo to robíš?“ opýtala sa rovnako chladne.
  


  
    Till začal habkať. „Ja… chcem mať istotu, zlatko. Veď sme o tom hovorili. Aj ty si to chcela.“ Chcela si dokonca, aby som ho nechal trpieť.
  


  
    Ďalší ston, tentoraz menej nešťastný. Skôr podráždený. Nahnevaný.
  


  
    „Počúvaj. Povedala som to už pani profesorke Sängerovej. Už to nevydržím. Prestaň s tým!“

  


  
    „Chceš, aby som prestal?“

  


  
    „Áno. Nechaj ma na pokoji. Nechaj nás na pokoji. A už mi nikdy, nikdy nevolaj, Patrick.“

  


  
    Potom prišlo to najstrašnejšie. Zložila. Začul krátke prasknutie, znelo to ako zvuk zatvárajúcich sa dverí žalára. Nechápal, prečo Ricarda prerušila spojenie, a tiež nechápal, prečo ho oslovila „Patrick“.
  


  
    Prečo ma oslovila mojím krycím menom?
  


  
    „Chcete mi niečo povedať?“

  


  
    Till zdvihol pohľad. Na chvíľu zabudol, že nie je sám, a že žena, ktorú rozmazane vidí cez závoj sĺz v očiach, žiada, aby jej dokázal to, čo tvrdí. Ale on jej nevie dať dôkazy.

  


  
    „Som Till Berkhoff,“ povedal trucovito ako malé dieťa, ktoré na otázku „prečo“ odpovedá „lebo“.
  


  
    „Vaša žena to popiera,“ skonštatovala sucho Sängerová. „Povedala mi, že sa voláte Patrick Winter.“

  


  
    „A už mi nikdy, nikdy nevolaj, Patrick.“

  


  
    „To je moje krycie meno. Pozrite sa, neviem, čo sa to tu deje. Ale som zdravý. Dal som sa u vás hospitalizovať iba naoko.“

  


  
    „Prečo by ste to robili?“

  


  
    „Pretože som chcel byť bližšie k vrahovi môjho syna.“

  


  
    „Ako sa volá váš syn?“

  


  
    „Čo je toto za hlúpu otázku. Max. Nečítate noviny? Maxa pred rokom uniesli.“

  


  
    „Max Berkhoff?“

  


  
    „Presne tak. Prečo to hovoríte tak, akoby som vám tu rozprával o lietajúcich tanieroch? Viete predsa, prečo tu sedí Guido Tramnitz.“

  


  
    „Lieči sa tu,“ opravila ho, akoby v tom bol nejaký rozdiel. Ak je človek zavretý, je zavretý, a vrahov detí nemožno vyliečiť.
  


  
    „Nezabil len tie dve deti, k vražde ktorých sa priznal. Uniesol aj môjho syna, mučil ho a zavraždil.“

  


  
    Naozaj?
  


  
    „Ale mlčí.“

  


  
    „A vy chcete mať istotu?“

  


  
    „Áno, samozrejme. Ktorý otec by nechcel?“

  


  
    A už mi nikdy, nikdy nevolaj, Patrick.
  


  
    „Takže ste sa sem dali prepašovať iba naoko?“

  


  
    „Áno, táto myšlienka sa zrodila, keď som počul, že Tramnitz si píše denník. A viete čo? Naozaj si ho píše. Viem dokázať, že má Maxa na svedomí.“

  


  
    „Pomocou denníka?“

  


  
    „Presne tak. Musíte prehľadať jeho izbu. V nočnom stolíku má tajný priečinok.“

  


  
    Alebo mal. Zničil som ho.
  


  
    „Tajný priečinok?“

  


  
    A opäť ten tón, Sängerovej otázka vyznela, ako keby sa zhovárala s malým dieťaťom alebo s človekom, ktorý má halucinácie.
  


  
    Panebože, naozaj už zniem ako blázon.
  


  
    „Okej, viem, neveríte mi. Chápem. Ani ja by som si neveril. Ale môj švagor to vie dokázať. Je policajt. Obstaral mi totožnosť Patricka Wintera a prepašoval ma sem.“

  


  
    Sängerová zhlboka vydýchla ako človek, čo sa chce upokojiť. „Ako sa volá?“

  


  
    „Oliver Skania.“

  


  
    „Aj jeho číslo viete naspamäť?“

  


  
    Till musel odpovedať záporne.
  


  
    „Ale pracuje na 44. okrsku. Zavolajte na jeho stanicu v Tempelhofe, číslo je v každom online registri. Pýtajte si Olivera Skaniu.“

  


  
    Sängerová potriasla hlavou, no povedala: „To by ste mali skôr urobiť sám,“ a po druhý raz mu podala telefón. Tentoraz zapla hlasný hovor.

    „Haló, tu je Till Berkhoff. Rád by som hovoril s Oliverom Skaniom.“

  


  
    „V akej veci?“

  


  
    „Súkromne. Komisár Skania je môj švagor.“

  


  
    „Moment, prosím.“

  


  
    Triezvy ženský hlas v ústredni nahradila klasická hudba čakačky, až sa ohlásil netrpezlivo znejúci starší muž, ktorý sa ani nepredstavil a šiel rovno k veci.
  


  
    „Haló? Chcete hovoriť s komisárom Skaniom?“

  


  
    „Áno.“

  


  
    „Už tu nepracuje.“

  


  
    Oh.
  


  
    Dokelu. Prasklo to, že mi pomohol?
  


  
    „Prosím?“

  


  
    Až pri ďalšej otázke si Till uvedomil, že svoje obavy asi vyslovil nahlas.
  


  
    „S čím vám Skania pomohol?“

  


  
    „To je jedno,“ povedal Till a zlostil sa, že sa preriekol. Je logické, že teraz bude policajt podozrievavý a položí mu ďalšie otázky, napríklad:
  


  
    „Ako sa to voláte?“

  


  
    „Patrick… eh… Till Berkhoff. Počujte, potrebujem naliehavo hovoriť so švagrom. Nechal vám číslo?“

  


  
    „Oliver je váš švagor?“

  


  
    „Áno.“

  


  
    „A vy to neviete?“

  


  
    Policajtov hlas znel ešte podozrievavejšie. V pozadí zvonili ďalšie telefóny. Hlasy, ťukanie do klávesnice. Čulá zvuková kulisa veľkej kancelárie.
  


  
    „Čo neviem?“

  


  
    „Dajte mi lekára,“ požiadal policajt.
  


  
    „Prosím?“

  


  
    „Počas nášho rozhovoru som si preveril číslo, z ktorého voláte. Ste na psychiatrickej klinike. Máte nablízku lekára?“

  


  
    Till sa pozrel na Sängerovú, tá mu vzala slúchadlo, vypla odposluch a predstavila sa policajtovi ako šéfka Steinovej kliniky.

  


  
    „Mrzí ma, ak sme vás vyrušili. Tento rozhovor bol dôležitý z terapeutických dôvodov, neskôr vám zavolám a všetko vám podrobnejšie vysvetlím.“

  


  
    Potrebný?
  


  
    Z terapeutických dôvodov?
  


  
    Till sa rozhliadol po sesterskej izbe. Pohľad mu blúdil po súkromných predmetoch personálu – prasknutej kávovej šálke, pohľadniciach na chladničke, prezúvkach pod radiátorom – a ostal visieť na rastlinách pred zamrežovaným oknom. Zrazu cítil už len strach.
  


  
    Strach, že tu ostane navždy zavretý. Nikdy sa nedozvie pravdu o Maxovi. Opäť sa pozrel na Sängerovú, ako si pri telefonovaní siaha na zátylok.
  


  
    Panebože, neverí mi. Myslí si, že som naozaj Patrick Winter.
  


  
    „Jasné, chápem. Už sa to nebude opakovať.“

  


  
    Sängerová zložila a postavila sa.
  


  
    „Moment, musíte ma vypočuť,“ povedal Till a tiež vstal.
  


  
    „Samozrejme. Vypočujem. Zajtra máme dlhé sedenie, ak to vzhľadom na váš zdravotný stav bude možné.“

  


  
    „Nie. Nie zajtra.“ Udrel päsťou do stola.
  


  
    „Teraz! Nerozumiete. To je…“

  


  
    „Sprisahanie?“ Sängerová mu to vzala z jazyka, preto to znelo ešte neuveriteľnejšie.
  


  
    „Neviem, čo sa to tu deje. Musíme sa spojiť s mojím švagrom, on vám to všetko vysvetlí.“

  


  
    „Nuž, podľa toho, čo mi povedal policajt do telefónu, o tom dosť pochybujem.“

  


  
    Till sa opäť pozrel na mreže na okne a znovu na lekárku.
  


  
    „Čo povedal?“ spýtal sa.
  


  
    „Naozaj to chcete počuť?“

  


  
    „Samozrejme.“

  


  
    „Oliver Skania je mŕtvy.“

  


  
    V tej chvíli mu vyschlo v hrdle, ako keby prehltol ponorný varič.
  


  
    „Mŕtvy?“ zachrčal.
  


  
    „Áno. Keď neprišiel do služby, našli ho bez známok života v jeho byte. Podľa všetkého si vzal život.“

    Nedali mu sedatíva. Nepotreboval injekciu, zvieraciu kazajku ani ošetrovateľa, aby ho dostali späť do jeho nemocničnej izby. Till ostal pokojný. Navonok. V skutočnosti by najradšej rozmlátil sesterskú izbu na márne kúsky. Chcel vytrhnúť chladničku z ukotvenia a prevrhnúť ju, hodiť nástenku aj so smiešnymi dovolenkovými pohľadnicami naprieč miestnosťou. Chcel schmatnúť niektorú rastlinu, najlepšie ten kaktus s dlhými pichliačmi, aby ho šmaril Sängerovej rovno do pokryteckej tváre predstierajúcej obavy, a potom s krikom utiecť na chodbu, kde naňho už čakali Simon a ďalší ošetrovateľ. A rozhodne mu v tom nezabránilo sebaovládanie, rozum či poznanie nezmyselnosti takéhoto správania, ale jednoducho bezhraničné vyčerpanie. Bolo mu zle, v hlave mu hučalo ako niekomu, kto umiera od smädu. Slzili mu oči, keď sa vracal späť do izby, podopieraný profesorkou Sängerovou, každý krok bol preňho nekonečnou záťažou.
  


  
    Dokonca aj myšlienky tiekli ako hustý sliz a v zásade sa točili okolo jedinej otázky:
  


  
    Čo sa to tu deje?
  


  
    Ricarda ho zaprela. Skania je… mŕtvy?
  


  
    To absolútne nedávalo zmysel. Veď ešte včera s ním telefonoval. Okrem toho nebol typom človeka, ktorý by si vzal život.
  


  
    Na druhej strane: Existuje vôbec konkrétny typ človeka, ktorý by to urobil?
  


  
    Neexistuje hádam v živote každého človeka bod, v ktorom sa zlomí? Zaprie sám seba, zraní sa, poškodí?
  


  
    Dá sa hospitalizovať?
  


  
    Nepochybné je iba jedno – situácia, v ktorej sa ocitol: sám seba vmanévroval do väzenia, z ktorého nebolo úniku. A čím tvrdošijnejšie bude trvať na pravde, tým šialenejšie bude vyzerať pred personálom.
  


  
    Výsledok je jednoznačný: Till je v bezvýchodiskovej situácii.
  


  
    Iba nechápe, prečo.
  


  
    Kto naplánoval toto sprisahanie? Prečo chce spáliť všetky mosty a navždy ho tu zatvoriť?
  


  
    Pri hľadaní odpovedí sa vnucovala otázka, ktorá ho takmer pripravila o rozum: čo keď hovoril Tramnitz pravdu? Čo keď je Max niekde tam vonku naozaj ešte nažive, plače, dýcha, trpí?
  


  
    A kto okrem Tramnitza o tom vie?
  


  
    Azda ľudia, čo ho zapreli, ignorovali a nechali v tomto pekle, ktoré si sám vybral?
  


  
    Keď ho Sängerová dostala späť do postele, vzal si dobrovoľne liek od bolesti a na spanie a prepadol sa do bezsennej čiernej diery spánku, z ktorého sa opakovane stŕhal. Tak často, až mal pocit, že nespal ani hodinu, ale keď sa na druhý deň zažalo stropné svetlo a do izby vošli dve postavy, bolo už poobede.
  


  
    „Seda?“ spýtal sa Till vysušeným hrdlom. Najprv zbadal knižničný vozík. Oči mal zalepené spánkom, ako keby mal ťažký zápal spojiviek. To bol dôvod, prečo si ešte nevšimol druhú osobu, ktorá sa teraz ozvala namiesto Sedy, zatvárajúcej dvere na izbe.
  


  
    „Nemáme veľa času.“

  


  
    Till sa posadil a jeho domnienka sa potvrdila. Sedu sprevádzal Simon.
  


  
    „Čo chcete?“ spýtal sa hlasom, ktorý mu znel cudzo. Možno ešte účinkovali zvyšky lieku na spanie, a preto mal pocit, akoby mu jazyk napuchol na dvojnásobok. No možno sa len rýchlo potreboval napiť.

  


  
    Ako keby mu Simon čítal myšlienky, povedal: „Priniesol som vám vodu.“ Čierny ošetrovateľ zdvihol päťlitrový kanister.
  


  
    Fľaša by postačovala, začudoval sa Till.
  


  
    Potom si všimol, že Simon sa nervózne pozerá na hodinky, a napokon sa situácia zvrhla na dokonalú absurditu, keď Seda zašepkala: „Potrebujem tvoju pomoc.“

  


  
    To sa mi sníva. Ešte som sa neprebudil.
  


  
    No Till si nebol istý, lebo zmysly mal zvláštne nabrúsené, a vo sne sa to nestáva. Počul škrípanie koliesok, keď Seda prisunula knižničný vozík bližšie k Tillovej posteli. Zacítil jej decentný kvetinový parfum. Zbadal červené žilky v bielkach jej smutných tmavých očí.
  


  
    „Moju pomoc?“

  


  
    Keby Till nemal strach, že bolesti hlavy, ktoré išli práve na polovičný plyn, opäť prepuknú naplno, bol by sa rozosmial. Situácia sotva mohla byť absurdnejšia. Ležal tu zavretý a zranený, neschopný vyriešiť svoju situáciu, a táto drobná žena s bledou, takmer porcelánovo krehkou tvárou prosí o pomoc akurát jeho.

  


  
    „Prosím… čas plynie,“ ozval sa opäť Simon. „O pár hodín začnú premiestňovať pacientov, a tak…“

  


  
    „No moment.“ Till odpútal pohľad od Sedy a zízal na Simona. „Aké premiestňovanie?“

  


  
    Ošetrovateľ ukázal na okno, ktoré vyzeralo, akoby bolo zastreté, no pohľad von znemožňovalo tmavé počasie za ním.
  


  
    „Pre tú potopu tam vonku praskli viaceré potrubia, čo má vplyv na zásobovanie nemocničného oddelenia vodou.“

  


  
    Takže preto ten kanister.
  


  
    „Zatiaľ sa snažíme udržať s našimi zásobami doslova nad vodou. Ale nedá sa sprchovať, toaletné nádrže ešte raz spláchnu a potom ich bude treba dopĺňať ručne. Je to neúnosný stav, preto musíme rozdeliť pacientov do iných nemocníc.“

  


  
    „A kam pôjdem ja?“ spýtal sa Till, zatiaľ čo Seda vzala z nočného stolíka medzičasom zbytočného Jamesa Joycea a položila ho na knižničný vozík.
  


  
    „Vy?“ spýtal sa Simon. „Nikam. Váš stav nie je taký kritický, aby sme vás nemohli liečiť aj na oddelení III. V podstate potrebujete iba posteľ a analgetikum. A kým budú opäť fungovať sprchy, musíte sa uspokojiť s krátkym opláchnutím.“

  


  
    „A Tramnitz?“

  


  
    Till na chvíľu zavrel oči. Nechcel počuť odpoveď.
  


  
    „Áno, jeho preložia.“

  


  
    Nie, nie. To sa nemôže… NESMIE stať.
  


  
    „Ale prečo?“ zaprotestoval. „Má sa vynikajúco.“

  


  
    Na rozdiel odo mňa. „Dokonca som sa s ním dlhšie rozprával.“

  


  
    „Práve preto som tu, Patrick,“ povedala Seda, a keď Till začul svoje krycie meno, pocit zúfalstva bol ešte hlbší.
  


  
    „Nevolaj ma tak.“

  


  
    Zastrčila si prameň havraních vlasov za ucho a povedala: „Okej, ako chceš. Ale môžeme hovoriť otvorene. Konečne som nabrala odvahu a zdôverila som sa Simonovi. Povedala som mu, že aj ty si bol v izbe, keď som bola s Tramnitzom.“

  


  
    „No a?“

  


  
    Seda prehltla. „Dosvedčil by si to?“

  


  
    „Že tu pracuješ ako prostitútka?“

  


  
    „Áno. A nielen to…“ Zahanbene sa zahľadela do zeme. „Dúfala som, že potvrdíš, že to nerobím dobrovoľne.“

  


  
    Seda zrazu vyzerala celkom stratená, ako keby sa zväčšili nielen jej šaty, ale celá izba okolo nej. Myšacosivý pulóver s vrkočovým vzorom jej visel na tele ako plášť a pri mocnom čiernom ošetrovateľovi pôsobila ako neduživá bábika, ktorú vyčerpáva už aj prosté rozprávanie.
  


  
    Till mal zrazu pocit, že ju pozná už omnoho dlhšie než tých pár dní od jeho hospitalizácie, počas ktorých si vymenili iba pár slov. Prepadol ho hlboký súcit a nežne povedal: „Viem, čo ti robí Kasov.“

  


  
    Seda prikývla a Simon sa nahlas nadýchol . Lícne kosti mu zreteľne vystúpili, tak zúrivo zatínal zuby.
  


  
    „Si úplne zdravá, Seda. Kasov ťa sem prepašoval, aby si sa podieľala na testoch liekov, za ktoré si on nechá kráľovsky platiť.“

  


  
    Fľochol na Simona, ktorému zmrzol výraz tváre.
  


  
    „Predpokladám, že nejaké prostriedky sa ujdú aj klinike, preto sa mu všeličo prepečie, mám pravdu? Keď ohrozuje pacientov, zavrie ich s bitkármi alebo keď sa ty preňho musíš prostituovať, personál jednoducho odvráti pohľad.“

  


  
    „To všetko vám povedal Tramnitz?“ spýtal sa Simon.
  


  
    „Áno. Je dôležitý svedok. Nemali by ste ho nechať odísť. Za žiadnych okolností.“

  


  
    „Máme zviazané ruky. Jeho advokátka nástojí na preložení pre „neprijateľné podmienky“, a právo je naozaj na jej strane. Navyše Tramnitz z nejakého dôvodu utrpel zranenia na hlave a prstoch. Vy nám to asi neviete vysvetliť?“

  


  
    Posledné Simonove slová Till ani nepočul. Príliš sa zahĺbil do myšlienok.
  


  
    Preboha.
  


  
    Nielenže je tu zavretý, teraz hrozí aj to, že jediný dôvod jeho medzičasom nedobrovoľného pobytu zmizne. Aj keby sa Tramnitz niekedy vrátil, v trakte s najvyššou bezpečnosťou bude preňho nedostupný.
  


  
    Simon si vzdychol. „Práve sme boli uňho. Seda ho rovno konfrontovala s obvineniami proti Kasovovi, ale Tramnitz ich podľa očakávania nechcel potvrdiť. Iba sa smial.“

  


  
    Dopekla!
  


  
    Till odhrnul prikrývku a chcel vstať, aj keď nevedel, čo tým vlastne sleduje. Naozaj sa zdalo, že mu je lepšie.

  


  
    Už nebol ani zďaleka taký vyčerpaný a zničený ako predošlý večer, aj bolesti boli znesiteľné, ale určite nebol vstave zabrániť, aby Tramnitza preložili.
  


  
    „Ostaňte ležať,“ poprosil ho Simon. „A vodu si zadeľte. V prípade núdze s ňou budete musieť aj spláchnuť. Ale nebojte sa, čoskoro sem niekto príde a odvedie vás na oddelenie. Potom, možno zajtra ráno, by som vás poprosil, aby ste svoju výpoveď ešte raz zopakovali pred profesorkou Sängerovou. Haló? Pán Winter, urobili by ste to?“

  


  
    Till počul tie slová ako v tranze, chcel opäť protestovať a zakričať: „Nie som Patrick Winter!“, no vtedy mu padol pohľad na knižničný vozík pri posteli.
  


  
    Seda zaradila Jamesa Joycea späť medzi dve obrazové publikácie vo formáte na výšku. Pritom, akoby nedopatrením, jeden z dvoch zväzkov trochu skĺzol dopredu.
  


  
    Till zažmurkal.
  


  
    Zväzok veľkosti asi A4 jediný nebol k nemu obrátený chrbtom, ale opačnou stranou, stránkami. Iba preto rozpoznal, že za obalom diela podobného atlasu je zastrčená ešte jedna kniha. Tenký zväzoček. Hnedý. S čiernou stuhou, ktorou sa denník dal zavrieť.
  


  
    Till sa pozrel na Sedu, videl v jej tmavých očiach súhlasný pohľad, že o tom vie, a keď prikývla, ticho sa jej spýtal:

  


  
    „Môžem si na ten čas, kým som ešte tu, niečo požičať?“

    Tramnitz
  


  


  
    „Čo sa to tu deje?“ Fotka Kasovovej tváre by sa dobre hodila do dokumentácie na tému „Rané štádium besnoty“. Zdalo sa, že oči mu vylezú z jamiek, a pri rozprávaní pľul penu. Jeho hlas škrípal ešte viac než obyčajne. „Čo, dočerta, znamená tento cirkus?“

  


  
    Tramnitz sa odpútal od svojho stanoviska pri okne a teatrálne si povzdychol: „Áno, so zásobovaním vodou je to fakt otrasné, ale mňa čoskoro preložia.“

  


  
    V skutočnosti neočakával Kasova, ale Friedera, ktorý ako ošetrujúci lekár zodpovedal za stav svojich pacientov, len čo ukončia všetky formality súvisiace so sťahovaním a pripravia prevoz.
  


  
    „Nerob zo mňa blázna!“ zlostne vypenil Kasov, ktorý mu od rozčúlenia začal tykať. Tramnitz by sa nečudoval, ani keby sa z uší tejto vtáčej tváre začal valiť červený dym.
  


  
    „Vieš, že hovorím o Patrickovi Winterovi. Mal si sa oňho postarať. Dokonca som sa postaral, aby si mal na to dosť času. A ty ho využiješ na to, aby si sa od neho dal zmlátiť?“

  


  
    Tramnitz si siahol na jemne napuchnutý nos, spolu s modrinou na oku výsledok Winterovho smiešneho útoku. Potom sa pozrel na prst, ktorý mu už medzičasom obviazali. Nechtové lôžko pod náplasťou ho svrbelo a ten pocit sa mu celkom páčil.

  


  
    „Je trochu výbušný. A celkom určite mu hrabe. To je jasné. Teraz tvrdí, že je Till Berkhoff. Maxov otec.“

  


  
    „To ma nezaujíma. Radšej mi povedz, o čom si hovoril so Simonom.“

  


  
    „So Simonom?“

  


  
    „S tým čiernym obrom. Videl som, že sa sem pred chvíľou dotrepal aj so Sedou. Čo chcel?“

  


  
    Tramnitz sa tváril, akoby musel intenzívne premýšľať, kým mu napadne odpoveď. „Simon mi priniesol vodu a Seda chcela pozbierať moje knihy.“

  


  
    „Povedal som ti: nerob zo mňa blázna! Čo od teba chceli?“

  


  
    „Výpoveď.“

  


  
    Kasov zvraštil obočie, čo spôsobilo odporný optický efekt – nos sa mu predĺžil, takže ešte viac vyzeral ako vrana. „Akú výpoveď?“

  


  
    „Nebol by si tu, keby ti to nedošlo. Seda ťa nabonzovala. A má svedka.“

  


  
    „Koho?“

  


  
    „No koho asi? Skryl sa v mojej izbe, keď som to s tou štetkou robil.“

  


  
    Primár si mimovoľne siahol na krk a pokúsil sa prekryť neistotu pevným hlasom.
  


  
    „To ešte nič nedokazuje.“

  


  
    „To nie. Ale Winter si, žiaľ, vypočul náš rozhovor.“

  


  
    Tramnitz bol rád, že ho tak náhle osvietilo. Samozrejme, že Kasovovi nepovie, že on sám je ten Judáš, čo prezradil Winterovi všetko o lekárových machináciách. Má podstatne lepšiu možnosť, ako ho zneistiť.

  


  
    „Aký rozhovor?“

  


  
    Kasov zabral a Tramnitz sa musel ovládať, aby sa neuškrnul. Och, miluje túto hru s ľudským strachom, najmä ak ide o také hovädá ako Kasov. Hoci… vlastne ešte viac miluje strach milých ľudí. Často ich zasiahne podstatne hlbšie.
  


  
    „Na chodbe. Kde si mi ponúkol, že za štetky a koks nemusím nič platiť, keď sa ti postarám o Wintera.“

  


  
    „Ako… kde… to predsa nie je možné.“

  


  
    „Ani ja netuším, kde stál. Ale je fakt, že to počul. Sám mi to povedal. Potom sa vkradol do mojej izby a pristihol ma in flagranti so Sedou.“

  


  
    „Doriti!“ Kasov zaťal zuby.
  


  
    „Pre teba áno. Pre mňa je to skôr zábava – héj, čo robíš?“

  


  
    Primár obišiel Tramnitzovu posteľ a náhlivo pootváral zásuvky na nočnom stolíku. Jednu za druhou.
  


  
    „Hej, čo to má byť?“

  


  
    „Kde je?“ spýtal sa Kasov a vysypal obsah najspodnejšej zásuvky na posteľ. No ani v tajnom priečinku nenašiel, čo hľadal.
  


  
    „Kde je čo?“

  


  
    Strhol obliečku z paplóna a vytriasol ju, potom prehmatal vankúše a napokon sa pustil do plachty.
  


  
    „Preskočilo ti?“ spýtal sa Tramnitz, ale keď lekár otvoril zips na ochrannom poťahu matraca, vedel, čo hľadá. Lebo presne tam, pri záhlaví, si schoval žiletku, aby ju mal poruke.
  


  
    „Myslíš si, že ťa odtiaľto pustím ozbrojeného?“ spýtal sa Kasov triumfálne a medzi palcom a ukazovákom držal striebornú žiletku.
  


  
    Doriti.
  


  
    „Okrem toho, na rozdiel od teba viem, ako sa používa.“ Zasunul si ju do náprsného vrecka plášťa a otočil sa na podpätku.
  


  
    Ako to, dočerta, myslel?
  


  
    Tramnitz nepoznal zlé pocity, iba iritujúce myšlienky, ktoré mu spôsobovali ľahké, takmer nebadateľné svrbenie. Tak ako teraz.

  


  
    „Čo chceš urobiť?“ zvolal Tramnitz za lekárom.
  


  
    „No čo asi? Idem za Winterom.“

  


  
    Doriti. To sa mi teraz vôbec nehodí do plánu.
  


  
    „Načo?“

  


  
    Svrbenie zosilnelo.
  


  
    Kasov priložil čipovú kartu k zámke na dverách.
  


  
    V priebehu prípravy na evakuáciu bol voľný pohyb na nemocničnom oddelení veľmi obmedzený a dvere sa dali otvoriť už iba zvonka. Zvnútra bol od tohto okamihu potrebný digitálny kľúč.
  


  
    Kasov pri odchode nespustil Tramnitza z očí, až kým za sebou pevne nezatvoril dvere. Predtým mu ešte odpovedal:
  


  
    „Aby som vybavil to, čo si ty nezvládol.“

    Till
  


  


  
    Rukopis sa hodil k majiteľovi. Bez okrás, ale nie pedantný, so športovým švungom. Zjavný tlak, ktorý tuha zanechala na krémovom papieri, svedčil o dynamickom a sebavedomom človeku.

  


  
    A písmo zavádzalo rovnako ako autor.
  


  
    Keby Till nevedel, aká je pravda, pri pohľade na bezchybné riadky by tipoval, že autorom je mladý, vzdelaný a inteligentný muž, budúci lekár, inžinier alebo právnik. Jeden z pilierov spoločnosti. Nie sadistický sériový vrah, ktorý sa vyžíva v tom, že týra malé deti v inkubátoroch, ktoré si sám skladá.
  


  
    Stavím sa, že si nič nedosiahol a nikoho nezastihol,čítal Till v Tramnitzovom denníku. Listoval až na koniec, aby začal posledným záznamom. Tým, ktorý ešte nepoznal.
  


  
    A naozaj, Tramnitzovi sa v krátkom čase od včerajška dajako podarilo spísať nové obludnosti a prostredníctvom Sedy ich prepašovať do jeho izby. Till sa zavrel v kúpeľni a sadol si na záchodovú dosku s denníkom na kolenách, aby ho Sängerová zase neprichytila in flagranti.
  


  


  
    Tvoje volania šli do prázdna. Tvoje kontakty sa buď zapierali, alebo už neexistujú. A teraz bezmocne tápaš v tme a pýtaš sa: Prečo? Čo sa stalo?
  


  
    Vieš čo, Till, Maxov otec, takmer mi ťa je ľúto. Lebo odpoveď na túto otázku je jasná a jednoznačná, ale ja nechcem byť tým, kto ti bude vysvetľovať tvoj život. Lebo keď to pochopíš, bude všetko ešte horšie. Teda pre teba.
  


  
    Pravda, ktorú hľadáš, ti neprinesie úľavu. Bude to skôr ako diagnóza rakoviny, bez ktorej by človek žil rovnako dlho, len bez mučivého poznania pomaly rastúcej smrti vo vlastnom tele.
  


  
    Ale nebudem taký, veď v konečnom dôsledku nemám nič z toho, keď trpíš. To by ma potešilo iba vtedy, keby som sa mohol prizerať, ale medzi nami od tohto okamihu stoja viaceré bezpečnostné dvere a možno dokonca niekoľko kilometrov vzdušnej čiary, ak ma naozaj preložia.
  


  
    A ja nie som ukecaný. Nepovažujem za vhodné vešať svoje vedomosti na nos len tak hocikomu. Skôr by som bol za to, aby si si odpovede, ktoré hľadáš, našiel sám. Ale na to, a to je môj prvý tip pre teba, by si si najprv musel začať klásť správne otázky.
  


  
    Nie: Kde je Max a čo sa s ním stalo?
  


  
    Ale: Kto by mohol mať záujem na tom, aby Max ostal nezvestný?
  


  


  
    Na tomto mieste Till po prvý raz odtrhol oči od denníka a zahľadel sa na kachličky v kúpeľni, ako keby v sivých škárach podlahy mohol nájsť vysvetlenie, prečo ho tieto riadky rozrušili ešte viac než predošlé strany, kde obluda popisovala stretnutie s Maxom.

  


  
    Možno preto, že boli… úprimné? Zvláštne, ale nenapadalo mu iné slovo a naozaj mal pocit, že v Tramnitzových slovách sa skrýva ťažko dokázateľná pravda. Hlavne v nasledujúcom priznaní.
  


  


  
    Všetko v živote je otázka motivácie. Zabíjam, lebo iba extrémne stimuly mi dajú pocítiť, že žijem. Milujem slzy, nielen v očiach obetí, ale aj ich rodiny. Preto som sa k skutkom priznal. Chcel som cítiť bolesť rodičov, keď sa na mňa v súdnej sieni pozerali plní nenávisti. Ak teda, samozrejme, ešte boli nažive, lebo Laurinu mamu Myriam som už zlikvidoval. Ale bol to príjemný pocit, vidieť otrasených a zúfalých ostatných pozostalých, keď prokurátor podrobne opisoval, ako som postupoval. Otcovia, matky, súrodenci… všetci ma chceli zabiť, v ich očiach sa zračila zúrivá, takmer šialená bolesť, keď si uvedomili, že návrh, aby ma vyhlásili za nepríčetného, prejde a ja budem navždy zavretý mimo ich dosahu.
  


  
    Nuž, ty si sa ku mne prebil, Maxov otec Till. Ale mohol som počítať s tým, že sa tu stretneme? Prečo by som si mal odkladať tvoju bolesť a tvoje zúfalstvo na nanajvýš nepravdepodobné stretnutie na nemocničnom oddelení Steinovej kliniky?
  


  
    Prečo som sa nechcel priznať?
  


  


  
    Till sa striasol. Na celom tele mal husiu kožu. Vyvolala ju otázka všetkých otázok.
  


  
    Tá, ktorú si Till naozaj ešte nikdy nepoložil, hoci bola samozrejmá.
  


  
    Prečo sa Tramnitz nepriznal?
  


  


  
    Všetko v živote je otázka motivácie.
  


  


  
    Till opäť zdvihol oči. Po tom, koľko za posledné dni plakal, väčšinou od bolesti, niekedy aj pri pomyslení na svojho syna, boli jeho oči suché, aspoň v tomto momente. Aj žmurkanie ho bolelo. Viečka sa po vysušenej dúhovke šúchali ako šmirgeľ.
  


  


  
    Prečo som sa nechcel priznať?
  


  


  
    Till sa postavil, ošpliechal si tvár vodou, pretrel si oči a napil sa, no úľavu nepocítil. Stále bol smädný, oči ho boleli aj ďalej, ako keby mu chceli naznačiť, aby ďalej nečítal.

  


  
    Samozrejme, Till musel pokračovať, lebo pochopil, že Tramnitzovi stačilo iba pár slov, aby ním otriasol do základov.
  


  
    Tento odľud vedel, ako strčiť prst do rán svojich obetí. Ako mnohí iní psychopati dokázal v ľuďoch, ktorých týral, čítať ako v otvorenej knihe. Nádeje, priania a obavy svojich protivníkov chápal lepšie než psychoterapeut, ku ktorému eventuálne chodili na terapiu.
  


  
    Bol som slepý, pomyslel si Till a opäť si sadol. Taký zaslepený.
  


  
    Celý čas som vychádzal z toho, že Tramnitz konal sám. Čo povedal Skania, keď sa ho Till opýtal, akú majú istotu?
  


  
    „Doteraz to bola domnienka na deväťdesiatdeväť percent. Ale už hodinu máme stopercentnú istotu.“

  


  
    Till ani na sekundu a ani zďaleka nepomyslel na spolupáchateľstvo.
  


  
    A hoci mal vágnu, úplne absurdnú, nezmyselnú, smiešnu, idiotskú, a predsa pochopiteľnú predstavu, kto by mohol byť tou osobou, vytesnil všetky myšlienky na ňu a čítal ďalej v nádeji, že posledné riadky denníka vyvrátia jeho strašné podozrenie.
  


  


  
    Prečo som sa nechcel priznať?
  


  
    Keď na to nevieš dať zmysluplnú odpoveď, privedie ťa to k východisku mojich úvah:
  


  
    Kto má záujem na tom, aby sa Max už nikdy neobjavil?
  


  


  
    Ricarda.
  


  
    Myšlienka prebleskla a Till si zakryl rukou ústa, akoby ju mohol zatlačiť späť alebo aspoň zmierniť.
  


  
    Zapiera ma. Oslovuje ma mojím krycím menom, ktoré sa mohla dozvedieť iba od Skaniu. A ten údajne spáchal samovraždu!

  


  
    Do nosa mu udrel trpko-sladký pach vlastného potu, napájaného strachom, bolesťou a zúfalstvom, a teraz sa k nemu pridala aj táto zrada, aj keď si Till nevedel predstaviť dôvod ani príčinu takejto obludnosti.
  


  
    Dobre, občas nám to škrípalo. Príliš som Maxa rozmaznával. Ona chcela druhé dieťa.
  


  
    Aj noviny o tom písali. V kombinácii s informáciami o jeho výbušnej prchkej povahe to bol explozívny mix správ a bulvárna tlač to dokonale využila: „Ktorý vzťah to vydrží?“ pýtal sa istý týždenník na tretej strane. A inde: „Bolo manželstvo v koncoch ešte pred Maxovým zmiznutím?“

  


  
    Novinárka senzáciechtivej čitateľskej obci s chuťou vykreslila všetky detaily: že Ricarda chcela druhé dieťa, aby Max neostal jedináčikom. Že otec bol na syna príliš fixovaný. Že mu všetko dovolil. Že je mu príliš podobný.
  


  
    Príliš podobný?
  


  
    Till pustil denník z rúk a vnoril do nich hlavu.

  


  
    Nenávidela Maxa, lebo jej pripomínal mňa?
  


  
    Čím intenzívnejšie premýšľal Till o svojej žene, tým rýchlejšie bledol jej obraz v jeho predstave.
  


  
    Áno, chcela druhé dieťa. Áno, hádali sme sa. Ale naozaj som jej bol taký odporný, že mi vzala Maxa, aby ma dohnala do šialenstva?

  


  
    „Nie!“ zachripel nahlas a toto slovo znelo v malej kúpeľni s príliš jasným svetlom, ktoré zo sekundy na sekundu akoby svietilo jasnejšie, čudne tlmeno. Bolo mu čoraz viac horúco. Pomaly sa cítil ako v saune, ktorú niekto nastavil s úmyslom uviesť jeho vnútro do varu.
  


  
    „To je šialené!“

  


  
    Nemalo to zmysel. Ricarda predsa nie je kriminálnička. A už vôbec nie nejaký super génius, ktorý by dokázal vďaka kriminálnej energii predvídať, že jej muž sa dá naoko zavrieť na psychiatrickú kliniku.
  


  
    Alebo ma k tomu dohnal Skania?
  


  
    Till pokrútil hlavou, odpovedajúc si na vlastný výsluch. Nie, švagor ho vehementne odrádzal. Až do poslednej sekundy.
  


  
    Alebo to bola paradoxná intervencia? Že by ho na tú myšlienku priviedla až tabuľka s nápisom „Vstup zakázaný“?
  


  
    Ale ako môže byť Skania teraz mŕtvy? Nepôsobil depresívne, skôr naopak.

  


  
    S myšlienkami na samovraždu človek predsa nedokáže prepašovať falošného pacienta ako väzňa do psychiatrického väzenia. Alebo áno?
  


  
    Samozrejme, nikdy nevidíme do hlavy iného človeka, ale nie, Skania by ma tu vnútri nenechal v štichu!
  


  
    To všetko ani trochu nezapadalo do obrazu, ktorý bol už aj tak nejasnejší než čmáranica ročného dieťaťa. Ricarda ako účastníčka sprisahania, to by si Till v najdivokejších nočných morách ešte ako-tak dokázal predstaviť. Ale únoskyňa vlastného syna?
  


  
    Ktorá neskôr ešte odstráni Skaniu ako ďalšieho zasväteného? Vlastného brata? A podarí sa jej to nastrojiť tak, že to vyzerá ako samovražda? Nie. To je nepredstaviteľné.
  


  
    A nezmyselné. Príliš riskantné. Žiadnemu prvopáchateľovi by sa takýto kapitálny zločin neprepiekol.
  


  
    Max, on sám, Skania.
  


  
    Príliš veľa obetí. Príliš veľa zdrojov chýb.
  


  
    Tillovi napadlo, že stačí dať si urobiť test DNA, aby dokázal, že nie je Patrick Winter. Skôr či neskôr jeho tvrdeniam uveria.

  


  
    Alebo nie?
  


  
    V sieti hypotéz uviazla ďalšia strašná myšlienka:
  


  
    Čo ak sprisahanie na klinike ešte neskončilo? Čo ak sú tu vnútri ďalší komplici?
  


  
    A položil si ďalšiu otázku: Čo ak sa sprisahanie začalo práve na Steinovej klinike?
  


  
    Čo ak je skutočný páchateľ, ktorý má vplyv na postup prijímania pacientov, obsadenie izieb, možnosti liečby, v skutočnosti niekto z personálu?

  


  
    Kasov!
  


  
    Samozrejme, prvé meno, čo mu napadlo. Lekár ho od samého začiatku ohrozoval. Psychicky a fyzicky. Otvorene sa priznal, že ho nenávidí, a postaral sa o to, že prvú noc ledva prežil.
  


  
    Till sa opäť posadil, vyčerpaný domnienkami, ktoré sa točili v kruhu a zdanlivo nikam neviedli. Denník sa mu triasol v rukách.

  


  
    „Začínaš byť paranoidný,“ určil si sám diagnózu.
  


  
    Potom prečítal posledný odsek, ktorý Tramnitz napísal, aj preto, aby sa odpútal od vlastných šialených úvah.
  


  


  
    Na tomto mieste, žiaľ, musím povedať, že som k tebe nebol celkom férový, Till, Maxov otec. Toto všetko sú správne otázky. Určite. Ale púhym uvažovaním nikdy nedospeješ k správnym odpovediam. Je to hnusné, viem.
  


  
    Ale jednoducho neprekročím svoj tieň.
  


  
    No neboj sa, ja to zas napravím. Naša dohoda stále platí: keď ma odtiaľto dostaneš, privediem ťa k pravde. A k Maxovmu telu. No bez záruky, že ešte bude teplé.
  


  
    Takže sa poponáhľaj. Avizovali mi, že ma preložia dnes večer o 19,30. Očakávam ťa desať minút predtým, aby sme pokojne mohli prebrať všetky detaily.

    Till odlepil pohľad od škár v kúpeľňovej dlažbe a akosi reflexne sa pozrel na zápästie, kde, samozrejme, nemal hodinky, lebo mu ich vzali pri príchode. Netušil, koľko je hodín.
  


  
    Odhliadnuc od toho, že sa už nemohol slobodne pohybovať, čas na splnenie bláznivej Tramnitzovej požiadavky možno už dávno uplynul. Pohľad mu padol na postskriptum.
  


  


  
    PS: Ach, ešte jedna vec: Taká drobnosť, aby si vedel, ako úprimne som sa s Maxom rozprával a ako veľmi mi na konci dôveroval: heslo je kocka ľadu.
  


  


  
    Till ešte ani nepochopil význam tej vety, keď sa strhol na zvuk pri dverách. Bol tichý, tichší ako listovanie v knihe, a keby v tej chvíli práve nezadržal dych, začul by ho prineskoro.
  


  
    Zámka vo dverách sa otočila. Presnejšie povedané, guľa, ktorou mohol provizórne zamknúť kúpeľňu zvnútra, lebo zvonka sa, samozrejme, dala kedykoľvek otvoriť skrutkovačom alebo mincou.
  


  
    Pohyb bol pomalý, dobre naolejovaný mechanizmus sa otáčal pomaly, bez vŕzgania a škrípania, ako ručička hodín. Votrelec za žiadnych okolností nechcel, aby ho odhalili priskoro, čo od Tilla vyžadovalo závažné rozhodnutie: má vstať a vyprodukovať viac zvukov než sám potenciálny útočník (veď kto iný, ak nie útočník, by sa chcel dostať k nemu takto potajomky)?
  


  
    Alebo ostať sedieť a čakať, kým sa dvere neotvoria aspoň na štrbinku, s rizikom, že potenciálnemu protivníkovi dá príliš veľký náskok?

  


  
    Nech už mal Till v úmysle čokoľvek, urobil to najlogickejšie, hoci v prvej sekunde strachu mu to hneď nenapadlo – pravdepodobne preto, že úvahy, ku ktorým ho priviedol Tramnitzov denník, spomalili jeho logické myslenie: Správal sa normálne.

  


  
    Stisol splachovač, v nádrži bolo ešte dosť vody na jedno spláchnutie. Samozrejme, nespustil pri tom zámku z očí. Zároveň sa blížil k dverám, ktoré, ako si až teraz podľa rámu všimol, sa museli otvárať smerom von. Samozrejme.
  


  
    Táto okolnosť bránila Tillovi dvere akokoľvek zablokovať. Ale otvárala mu inú šancu: útek vpred. V pravom slova zmysle.
  


  
    Splachovanie stíchlo. Ako očakával, náhle ticho bolo pre útočníka signálom, aby sa poponáhľal. Závora sa otáčala rýchlejšie a ani sa nestačil nadýchnuť, keď sa to stalo: dvere sa pohli. Čoskoro sa otvoria dokorán, ale Till už nečakal. Celou silou sa vrhol dopredu. Celou váhou potlačil dvere von. A plnou parou narazil do útočníka hliníkom obitými dverami.
  


  
    Till počul zaprašťanie, ako keby sa zlomil kus dreva, po ňom nasledoval pridusený výkrik a potom stratil rovnováhu. Vypotácal sa von cez rozrazené dvere a potkol sa o Kasova kľačiaceho na podlahe, ktorého trafil do hlavy, ako dúfal, takže mu musel rozbiť nos.

  


  
    „Čo odo mňa chceš?“ zreval Till na lekára a kopol ho do brucha, až sa prevalil nabok.

  


  
    „Zničím ťa,“ dostal zo seba Kasov, hoci v tom momente to nevyzeralo pravdepodobne. Till bol síce zranený, ruku aj hlavu mal obviazanú, vďaka účinným analgetikám v krvi sa dokázal pohybovať iba obmedzene a okrem toho bol bosý a v nočnej košeli. Ale momentálne stál nad svojím protivníkom pripravený udrieť ho ešte raz päsťou aj s rizikom, že si pritom opäť zlomí prsty.

  


  
    „Čo chceš? Chápem, že ti ide o peniaze, preto zotročuješ ženy a falšuješ série testov, ale čo chceš odo mňa? Čo som ti urobil?“

  


  
    Till nechcel na psychiatra napľuť, ale v ústach mal doslova penu od zúrivosti.
  


  
    „Čo chcem?“ dychčal Kasov. „Doriti, chcem, aby si s tým prestal!“

  


  
    „S čím?“

  


  
    „Netvár sa tak, ty simulant. Varoval som ťa. Koľkokrát ešte chceš hrať túto hru?“

  


  
    Kasov sa chcel postaviť, ale Till mu jednoznačne naznačil, aby ostal na zemi.
  


  
    „Akú hru?“ spýtal sa.
  


  
    „Och, si dobrý. Stavím sa, že by som ťa mohol pripojiť na detektor lži, a ihla by sa ani nezachvela.“

  


  
    „Nechápem, o čom hovoríš!“

  


  
    „Človeče, prestaň to už na mňa hrať!“

  


  
    „ČO HRAŤ?“ zakričal Till ešte hlasnejšie. Mal plné zuby hádaniek, kopili sa pred ním stále vyššie a vyššie a mohli by ho zabiť, keby sa veža nezodpovedaných otázok napokon naňho zrútila. Už aj tak sa potácal.
  


  
    „Aha, okej, jasné. Pre teba to nie je hra. Tak sformulujem otázku inak: koľkokrát sa tu ešte chceš dať hospitalizovať?“

  


  
    Bum.
  


  
    Ako keby si Till a Kasov vymenili strany. Ako keby lekár vrazil dverami do tváre jemu, hoci to bola iba otázka, no sila jej úderu bola na pocit rovnako účinná.
  


  
    Koľkokrát sa chcem…

  


  
    „Čo?“

  


  
    Till kútikom oka spozoroval, že Kasovova ruka sa blíži k náprsnému vrecku plášťa.
  


  
    „Už som tu raz bol?“ spýtal sa ohromene.
  


  
    „Nie.“ Kasov zavrtel hlavou. „Nie raz. Viackrát.“

  


  
    „Ale… to predsa nemá zmysel.“

  


  
    „Máš pravdu, nemá. A preto ťa konečne musím umlčať, keď to nechce urobiť nikto iný.“

  


  
    Till zaregistroval záblesk. Od kovovej časti pera – alebo pinzety? – sa odrazilo svetlo. Bola to žiletka, ktorú Kasov nečakane rýchlo vytiahol z náprsného vrecka, ale Till si to uvedomil, až keď mu rezná hrana takmer zasiahla ľavé oko, lebo lekár sa prudko vymrštil hore k nemu ako kobylka.
  


  
    Till odskočil v poslednom okamihu. Počul prasknutie v krčnej chrbtici, pocítil pichavý ťah v lebke a stratil rovnováhu.
  


  
    Dokelu. Nespadnúť, nespadnúť. Na zemi si ľahká obeť.
  


  
    Ale Till už neovládal svoje pohyby. Preto nie vďaka svojim obranným schopnostiam, ale úplne náhodou pri páde zdvihol pravú nohu a vrazil ju Kasovovi medzi nohy.
  


  
    Kasov sa spolu s ním zrútil na zem, no nedokázal sa tak rýchlo postaviť. Zadychčane sa váľal po linoleu a z úst mu tiekli sliny.

  


  
    Ruku, v ktorej predtým držal žiletku, si teraz pritískal na rozkrok. Žiletka ležala pár centimetrov od Tillovho palca na nohe a nedal by sa dvakrát prosiť, aby ju priložil na krk tomuto chlapovi, ktorý mu práve povedal rovno do tváre, že ho chce zabiť. Ale nebol ten typ a nemal na to čas.
  


  
    Dôležitejšie, omnoho dôležitejšie bolo konečne dostať odpovede. Zatiaľ však bolo vedľajšie, čo mal Kasov na mysli, keď tvrdil, že tu už bol viackrát.

  


  
    A prečo jeho manželka zaprela seba aj jeho. A či naozaj všetci hrajú falošnú hru.
  


  
    Iba jedna jediná odpoveď bola podstatná, a síce odpoveď na otázku, ktorá ho sem vôbec priviedla:
  


  
    Kde je Max? Čo sa s ním stalo?
  


  
    Till si bol medzičasom istý, že vonku nájde riešenie záhady omnoho skôr, než keby ostal zavretý tu vnútri, kde zjavne číhajú nebezpečenstvá, ktoré si nikto pri zdravom rozume nevie vysvetliť.
  


  
    Ale chorý mozog?
  


  
    Ako Tramnitzov?
  


  
    Till vedel, že pokúsiť sa o únik z tejto kliniky s vrahom po boku je šialená myšlienka. Ale celé toto podujatie bolo od začiatku šialené a teraz sa to aspoň vyvíja správnym smerom: preč odtiaľto. Preč od Kasova, Armina, liečby rakoviny, ktorú nepotreboval, von na slobodu.
  


  
    K pravde?
  


  


  
    Pravda, ktorú hľadáš, ti neprinesie úľavu.
  


  
    To je jedno, musí odtiaľto von. Čo najrýchlejšie.
  


  
    Zo všetkých týchto dôvodov sa uspokojil s tým, že ešte raz udrel Kasova do aj tak zlomeného nosa a poslal ho do bezvedomia.
  


  
    Potom dostal geniálny nápad, vyzliekol lekára do spodnej bielizne a obliekol si jeho nohavice, košeľu a plášť. Oblečenie mu bolo príliš široké a dlhé, ale zdravotnícke topánky mu padli ako uliate.
  


  
    So žiletkou v ruke, ktorú zdvihol z linolea zašpineného Kasovovou krvou, zamieril ku dverám.
  


  
    Pomykal kľučkou a striaslo ho, keď zistil, že sú zavreté. Zjavne sa zmenili bezpečnostné opatrenia!
  


  
    Till hekticky hľadal klávesnicu na zadanie kódu, ale ani pri ráme dverí, ani na stene nevidel elektronický ciferník. Chvalabohu.
  


  
    Nikdy v živote by nedokázal odhaliť správny kód skôr, než by sa Kasov prebral. Pravdepodobne by tromi chybnými pokusmi vyvolal poplach.
  


  
    Lekár za ním stonal, ale stále sa nehýbal. Till mu prehmatal plášť, narazil na mobil, ktorý nemohol bez PINu odomknúť, ale to nebolo dôležité, lebo vo vrecku lekárových nohavíc našiel bielu neoznačenú kľúčovú kartu.

  


  
    Vyzerala ako elektronický hotelový kľúč, bola veľká ako vizitka, len trochu hrubšia a z tvrdého plastu.
  


  
    A teraz čo?
  


  
    Spod obväzu stekal Tillovi na čelo pot.
  


  
    Kde tú kartu pridržím?
  


  
    Nebolo tam žiadne zadávacie políčko, žiadny displej, žiadny slot. Kasov opäť zastonal, dokonca ľahko zakašľal, čo Tilla popohnalo, aby jednoducho vyskúšal všetko. Najprv to vyskúšal priamo na kľučke, potom na zámke a tam počul jemné kliknutie.

  


  
    Dvere sa otvorili, no hneď sa rozozvučal aj poplach. Nie veľmi nahlas, ale šiel na nervy. Pípanie ako budík. Alebo…

  


  
    Mobil?
  


  
    Till vytiahol zdroj hluku z vrecka plášťa, stlačil displej Kasovovho smartfónu a pípanie ustalo.

  


  
    Len prichádzajúci hovor! Till sa takmer rozosmial.
  


  
    Potom si na displeji prečítal, aký je aktuálny čas, a letmý moment úľavy vystriedalo poznanie, že je už neskoro.
  


  
    19.43.
  


  
    Tramnitza preložili. A s ním aj posledné steblo, ktorého sa Till pridržiaval v absurdnej nádeji, že uňho nájde nielen východisko, ako sa dostať z kliniky, ale aj istotu o osude svojho syna.

    Chodby boli prázdne, evakuáciu nemocničného oddelenia pravdepodobne už ukončili. A kým sa Kasov neprebudí a nevyvolá poplach, ešte chvíľu ostane všetko takto pokojné. Momentálne bolo vŕzganie Tillových gumených podrážok na podlahe chodby jediným hlasnejším zvukom. Dokonca ani dážď už nešibal do horných svetiel. Iba vietor v nepravidelných odstupoch hvízdal so zvieracím zavýjaním cez škáry výťahových šácht.

  


  
    Cesta k Tramnitzovej izbe sa Tillovi zdala podstatne kratšia než minule. Ale tentoraz ho hlava tak veľmi nebolela a napriek boju s primárom sa cítil oddýchnutý.
  


  
    Jediné, čo ho ťažilo ako olovené závažie, bola myšlienka, že všetka snaha bola zbytočná.
  


  
    Tam, kde sa chodba delila v tvare T, sa krátko pozrel k výťahom, pred ktorými naposledy videl Tramnitza v rozhovore s Kasovom. Pobral sa doľava, k izbe sestier. Spomenul si, že to sú hneď prvé dvere na ľavej strane. Teraz pri nich nestál knižničný vozík. Aj Seda dávno zmizla, rovnako ako Simon.
  


  
    Till sa cítil osamelý a opustený a hlavou mu prebleskla myšlienka, že naňho azda zabudli a že ho v tomto trakte, odkiaľ sám ani s kľúčovou kartou nenájde cestu von, nechali celkom samého. Nikto poňho nepríde, ostane mu jediný kontakt, lekár, ktorý mu z nevysvetliteľných dôvodov ide po krku.

  


  
    Till sa otriasol ako mokrý pes a temné myšlienky naozaj stratili trochu zo svojho morbídneho účinku.

  


  
    Zhlboka sa nadýchol a vydýchol a otvoril dvere do Tramnitzovej izby.
  


  
    Chvíľu na to sa mu zdvihol žalúdok od hanby a zhnusenia zo seba samého.

    „Ty si ešte tu?“

  


  
    S touto vetou a s ňou súvisiacimi emóciami, ktoré Tilla ovládli, nebolo takmer nič v poriadku. Už len to dôverné „ty“ sa mu zdalo nevhodné, aj keď si nevedel predstaviť, že by vrahovi svojho syna vykal. No rovnako si nevedel predstaviť, že by ho jeho prítomnosť tešila.
  


  
    A predsa sa mu uľavilo, že sťahovanie sa zrejme pretiahlo a Tramnitza ešte nepreložili.
  


  
    „Zjavne si dieťa šťasteny,“ uškrnul sa psychopat, ktorému včera asi predsa len nezlomil nos, mal ho iba trochu napuchnutý. Odhliadnuc od obväzu na krku a náznaku bledosti pôsobil Tramnitz sviežo a čerstvo. Dokonca ani modrina takmer nerušila. Nemocničné oblečenie si vyzliekol a pravdepodobne mal oblečené to, v čom ho sem priviezli – priliehavú čiernu košeľu, cez ktorú sa rysovali svaly, a modré dizajnové džínsy. Na nohách mal kožené poltopánky bez šnúrok, nastajlované tak, aby vyzerali staro, ale sotva ich mal obuté viac než dvakrát. Práve si chcel obliecť nepremokavú neoprénovú bundu s kožušinovým golierom, vyzeral, akoby sa pripravoval na fotenie pre módny katalóg, nie na transport na kliniku s bezpečnostnými opatreniami zameranými na duševne chorých sériových páchateľov.
  


  
    „Takže si moju správu predsa len dostal.“ Tramnitz sa pozrel z okna, ktoré bolo také tmavé ako priezor v ponorke v hlbokom mori.
  


  
    „Asi došlo k problémom s vodným čerpadlom, ale most je už voľný. Kedykoľvek to môže začať. Nemocničný transport už čaká na mňa.“

  


  
    Vystrel k Tillovi ruku s obviazaným ukazovákom a Till si v prvom momente myslel, že obluda sa s ním chce rozlúčiť, no potom si uvedomil, že Tramnitz chce od neho niečo iné.
  


  
    „Prosím si denník.“

  


  
    „Jasné.“ Till mu neochotne podal zväzok, ktorý si úplne samozrejme vzal so sebou.
  


  
    „Takže si Kasovovi utiekol,“ skonštatoval Tramnitz triezvo a nezdalo sa, že by ho zaujímali ďalšie podrobnosti. „Nie zlé. Ale ten idiot tiež nie je práve protivník, ktorého by bolo treba brať vážne. Príliš vypočítateľný, nemyslíš?“

  


  
    Till zaskočene sledoval, ako Tramnitz zasunul medzi prvé strany denníka obálku a potom ho odložil do nočného stolíka. S absolútnym pokojom, ako keby mal všetok čas na svete.
  


  
    „Čo to má byť?“ súril ho Till. „Kasov každú chvíľu začne biť na poplach. A po teba hneď prídu.“

  


  
    „No a?“ Tramnitz sa usmial.
  


  
    „Akože no a? Napísal si mi, že mám prísť k tebe, aby sme prebrali detaily.“

  


  
    „Presne. Podrobnosti plánu, ktorý si snáď pripravil, milý Till, Maxov otec.“

  


  
    „Ja?“ Tillovi sa podlomili kolená. Najradšej by si sadol na posteľ, ktorú Tramnitz so všetkou vážnosťou riadne postlal.
  


  
    „Nedohodli sme sa tak, keď sme sa naposledy rozchádzali? Že vybavíš pár telefonátov, necháš pôsobiť svoje konexie a dostaneš ma odtiaľto?“

  


  
    „Vieš, že to nevyšlo. Sám si mi to napísal.“

  


  
    Tramnitz si s pobaveným výrazom siahol na čelo. „Jáj, áno. Aký som hlúpy. Takže si sa na tú cestu podujal celkom zbytočne. Lebo ja ani náhodou netuším, ako by som mal dosiahnuť, aby nás strčili spolu do jednej sanitky, odkiaľ potom v plnej rýchlosti vyskočíme.“

  


  
    V tom momente sa otvorili dvere a do izby vstúpil muž.
  


  
    „Niečo do toho prišlo, musím…“ spustil, no keď si všimol, že Tramnitz nie je v izbe sám, vetu nedokončil.
  


  
    „Čo sa to tu deje?“ spýtal sa muž a ak sa Till nemýlil, v jeho očiach preblesla iskrička poznania, a aj on muža spoznal. Keď ho chirurg operoval, bol v úplnej narkóze, ale poznal tvár z tlače a televízie. Naposledy videl muža so slabosťou pre ružové polokošele, keď referoval o Tramnitzovej núdzovej operácii. A teraz si spomenul aj na jeho meno: Hartmut Frieder, obvodný chirurg, ktorý v prípade potreby operoval aj na Steinovej klinike.

  


  
    „Čo tu robíte?“ spýtal sa Frieder, jednu ruku na kľučke a druhou vyťahoval z vrecka nohavíc mobil. „A prečo máte plášť doktora Kasova?“

  


  
    Ukázal na menovku, ktorej sa Till v rozrušení ešte nezbavil.
  


  
    „Počujte, všetko viem vysvetliť,“ povedal Till rýchlo, hoci nemal ani potuchy ako.
  


  
    Má povedať pravdu?
  


  
    „Volám sa Till Berkhoff, som otec chlapca, ktorého táto obluda uniesla a pravdepodobne zabila, a dal som sa tu hospitalizovať iba naoko. Plášť som si požičal, aby som tu nebehal v nočnej košeli, lebo som musel utiecť pred primárom, ktorého som, mimochodom, musel zmlátiť, lebo ma chcel zabiť.“

  


  
    Aj človek s bohatou predstavivosťou by mal značný problém takémuto niečomu uveriť. Ešte k tomu od pacienta psychiatrie. A keby aj, čo by z toho mal?
  


  
    Jeho cieľom bolo dostať sa von. S Tramnitzom po boku, aby ho mohol zaviesť k Maxovi. A ako to ten psychopat práve trefne sformuloval?
  


  
    „… ani náhodou netuším, ako by som mal dosiahnuť, aby nás strčili spolu do jednej sanitky…“

  


  
    Till pocítil, že mu od vzrušenia začalo tiecť z nosa, čo vzhľadom na zranenia hlavy nebolo prekvapujúce. Možno dokonca krváca? Hľadal vreckovku, ale v Kasovových vreckách nič nenašiel.
  


  
    „Nechajte ruky tam, kde ich vidím,“ povedal Frieder. „Pýtam sa vás naposledy: čo tu chcete?“

  


  
    „No veď mu to už povedz,“ zasmial sa Tramnitz, ktorý stál pred posteľou a s neskrývanou zvedavosťou pozoroval stretnutie týchto dvoch ako čumil na diaľnici.
  


  
    „A povedz mu, kto naozaj si,“ vyzval ho.
  


  
    Som zúfalý, pomyslel si Till a ruka zovrela predmet, ktorý pri hľadaní vreckovky vytiahol z plášťa.
  


  
    „Som jeho rukojemník,“ povedal, hodil Tramnitzovi žiletku a postavil sa chrbtom pred neho, kým Frieder stihol urobiť jediný krok.
  


  
    „Takže predsa. Dobrý plán,“ počul, ako s úsmevom hovorí Tramnitz, ktorý využil príležitosť, zovrel Tilla policajným hmatom a priložil mu žiletku na krk.

    Tramnitz mu vykrútil ruku na chrbte dohora omnoho viac, než bolo potrebné, hoci Till sa ako dobrovoľný rukojemník nemal v úmysle brániť. Ale sadistovi sa zjavne páčilo, že ho má takto pod kontrolu. Till sa bál pohnúť, aby si nevykĺbil rameno. Aj žiletka na krku sa mu zabárala do kože tak pevne, akoby ho chcel Tramnitz naozaj porezať.
  


  
    Naozaj chce?
  


  
    „Okej, Frieder,“ počul ho Till povedať. „Dúfam, že si sa poriadne nažhavil, lebo na to, čo teraz plánujeme, ti hlt na posilnenie nemôže uškodiť.“

  


  
    „Čo to má znamenať?“ spýtal sa lekár prekvapivo sebavedome vzhľadom na to, že stál zoči-voči ozbrojenému vrahovi, ktorý už viackrát dokázal, že zabíjanie je pre neho v pravom slova zmysle hračka. I keď jeho život nebol bezprostredne ohrozený, zo skúsenosti určite vedel, aké nebezpečné sú rezné rany – a veľmi rýchlo by to mohlo platiť aj pre neho, keby si Tramnitz vybral inú obeť.

  


  
    „Vo výťahu čakajú dvaja ošetrovatelia s tejzrom a kaserom. Ďaleko sa nedostanete, Tramnitz.“

  


  
    Till premýšľal, prečo muži nevošli s Friederom do izby, ale chirurg, samozrejme, nemohol rátať s takýmto vývojom, a hlavne nie s tým, že pacient bude ozbrojený.

  


  
    Tramnitz na chvíľu odtiahol žiletku od Tillovho hrdla a ukázal ňou na Friederov mobil. „Zavolajte svojich strážnych psov a povedzte im, aby odtiahli.“

  


  
    „Ak nie, tak ho zabijete?“ Frieder ukázal na Tilla, ktorý už stál na špičkách, aby zmiernil bolesť v ramenných kĺboch.
  


  
    „Presne tak, nechám ho vykrvácať. A zatiaľ čo ja mám na topánkach podrážky s dobrým profilom, vy vo svojich smiešnych poltopánkach urobíte v červenej polievočke pekný špagát. A ešte než stihnete povedať ‚jeden džin s tonikom, prosím‘, otvorím vám tepnu v stehne.“

  


  
    Tramnitz hovoril rýchlejšie, vzrušenejšie, pásová výroba jeho perverzných fantázií zjavne išla na plné obrátky. „Nuž a potom sa zahrám s vašimi črevami na skákanie cez gumu, a vy sa budete prizerať. Ako sa vám to pozdáva?“

  


  
    Frieder preglgol. Z napuchnutej blahobytnej tváre sa mu stratila všetka sebadôvera. Vyzeral ako zbitý pes, ktorý by najradšej zaliezol niekam pod lavicu.
  


  
    Siahol za mobilom. Stlačil jedno tlačidlo a povedal: „Prosím, nechajte ma ísť vo výťahu s Tramnitzom samotného.“

  


  
    Pauza. Frieder zagúľal očami a zdvihol hlas. „Viem, že je to v rozpore s predpismi, ale…“ Vzdychol si. „… ale máme tu rukojemnícku situáciu. Nie, nie ja. Aspoň nie bezprostredne. Spolupacient. Myslím, že Patrick Winter.“

  


  
    Tramnitz pokrútil hlavou, možno aj vrhol na Friedera prísny pohľad, Till to nevidel, ale v každom prípade už len reč jeho tela prinútila chirurga, aby osobe na druhom konci linky vyjasnil naliehavosť situácie.

  


  
    „Tramnitz je ozbrojený. Ak neodtiahnete, zabije pacienta aj mňa.“

  


  
    „Povedz im, že ideme von,“ štekol do toho Tramnitz. „Nechcem tam nikoho vidieť. Ani pri výťahu, ani dolu pri dodávke. Inak začne nárez, o ktorom sa bude hovoriť ešte o dvadsať rokov.“

  


  
    Frieder poslúchol príkaz, zatiaľ čo psychopat posúval Tilla k východu. Lekár už ukončil hovor. Bez ďalšej výzvy otvoril vlastnou kľúčovou kartou dvere nemocničnej izby a vyšiel na chodbu.
  


  
    „Nerob sprostosti,“ pošepkal mu Tramnitz výhražne, kým tlačil Tilla dopredu. Ten aj tak nemal na výber, musel s ním vyjsť z izby, ak nechcel, aby mu zlomil buď lakeť, alebo ramenný kĺb.
  


  
    Keď sa dostal von, postrčil ho Tramnitz k výťahom.
  


  
    Prázdne.
  


  
    Chodba bola naozaj opustená. Pri výťahoch žiadny personál. Žiadna ozbrojená posila. Nikto, kto by chcel rukojemníkom pomôcť.
  


  
    „Hop, hop, hop, nemáme čas celý deň.“ Dali sa do pohybu.
  


  
    „Toto nevyjde,“ povedal Frieder, keď sa otvorili dvere výťahu. Výťah zjavne už čakal na ich poschodí.
  


  
    „Ale hej. Máme tvoje oči a tvoje čipové karty.“ Tramnitz prikázal Friederovi, aby obrátil tvár ku kamere vedľa spínača na zadávanie poschodí, aby im skener dúhovky povolil prístup.
  


  
    Tilla premkol zvláštny pocit a na chvíľu zabudol na bolesti v skrútenej paži.
  


  
    Čo mi uniká?
  


  
    „Kde je auto na prevoz?“ spýtal sa Tramnitz.
  


  
    „Presne o tom predsa hovorím,“ odpovedal chirurg. „Len čo sa otvoria dvere výťahu, premôžu vás. Sanitka stojí vo vjazde. Aby sme sa tam dostali, musíme ísť na medziposchodie, a to nie je prehľadné. Ideálne na to, aby vás zozadu zlikvidovali.“

  


  
    Tramnitz sa usmial, Till to zbadal kútikom oka v lesklých chrómových stenách výťahu, ktorý už mal zatvorené dvere.
  


  
    „Preto nepôjdeme autom na prevoz,“ povedal.
  


  
    „A čím teda?“

  


  
    „Na ktorom poschodí podzemnej garáže je tvoje Porsche, Frieder?“

  


  61


  
    Pia Wohlfeilová

  


  


  
    Neznáme číslo?
  


  
    Pia nerada prijímala hovory od ľudí, ktorých nemala uložených v adresári. Bolo príliš veľké riziko, že pôjde o otravného klienta, ktorý chce v nevhodnom čase právne poradenstvo a okľukami sa dostal k jej mobilnému číslu. Napríklad prostredníctvom mandanta, ktorý toto núdzové číslo bez opýtania posunul priateľovi.
  


  
    Ale teraz už vyše hodiny čakala v aute na parkovisku na ulici Im Saatwinkel. Nebolo to najbližšie parkovisko za mostom na pevninu v štvrti Spandau, to by bolo príliš nápadné, ale nebolo ani veľmi ďaleko. Ani nie dve minúty od vjazdu kliniky, preto sa Pia čudovala, čo to tak dlho trvá.
  


  
    „Haló?“ spýtala sa v nádeji, že konečne začuje jeho hlas.
  


  
    Guido jej nepovedal, čo má v pláne, a úprimne, neprekážalo jej, že ju nezasvätil do svojich plánov v celom rozsahu. Pri poslednom telefonáte jej nechcel prezradiť viac než:
  


  
    „O ôsmej večer buď na parkovisku pri stanovom tábore!“ Aby z nej neurobil spolupáchateľku. To bolo milé, aj keď zbytočná ohľaduplnosť. Milovala ho tak veľmi, že keby jej dali na výber medzi Tramnitzom a jej licenciou advokátky, v konečnom dôsledku by sa vždy rozhodla pre neho. Aj tak neexistuje reálna možnosť, že by si svoju lásku mohli vychutnať nerušene a na slobode, keby sa jej milému voľajako podarilo utiecť z kliniky.
 Minimálne nie v Nemecku.

  


  
    Keď sa na to pozerá takto, je vlastne jedno, či spácha trestný čin alebo nie.
  


  
    Láska nepozná zákony.
  


  
    Stratená v myšlienkach sa usmiala.
  


  
    Guido bol jedným z mála tých, ktorí to chápali. Možno jediný. Jej rodina to v každom prípade nechápala. A jej otravná sestra, ktorá už počas Piinho štúdia mala podozrenie, že sa chce stať obhajkyňou len preto, že trpí komplexom pomáhajúceho, už vôbec nie. Lebo je typ obete. Ale to mohla povedať iba preto, že nepozná Guida. Jasné, má svoje chyby. Ale nikdy nemal po boku rovnocennú silnú ženu, ktorá by bola dosť múdra a inteligentná na to, aby sa s ním dala dokopy. A ktorá by ho dokázala zmeniť silou lásky, ktorú v sebe pocítila, hneď ako ho prvý raz zbadala vo výsluchovej miestnosti na polícii.
  


  
    „Ahoj, miláčik,“ začula jeho hlas a spadol jej kameň zo srdca.
  


  
    „Kde ste?“

  


  
    „Otoč sa.“

  


  
    Urobila, o čo ju poprosil, a usmiala sa. Lesom prenikalo svetlo reflektorov, osvetlilo najprv koruny niekoľkých javorov, ktoré lemovali vjazd do parku. Potom sa za rohom zjavilo športové vozidlo a odbočilo do vjazdu.
  


  
    „Konečne si tu, zlatko. Už na teba čakáme.“ Pia si s úsmevom pohladila brucho, i keď, samozrejme, tak skoro ešte nemohlo byť zaoblené, a vystúpila z auta.
  


  
    Limuzína značky Mercedes, tiež nie práve nenápadná, ale v každom prípade lepšie než lososové Porsche Panamera so zníženým podvozkom.
  


  
    „Máš tu to, o čo som ťa prosil?“

  


  
    Namiesto odpovede siahla do vrecka svojho norkového kabáta a vybrala malokalibrovú pištoľ.
  


  
    V kuželi svetla, do ktorého hrdo vytasila zbraň, sa čierna rukoväť zaleskla ako olej. Pištoľ jej zveril drogový díler, ktorého úspešne obhajovala minulý rok. Iba vo filme hádžu zločinci zbrane do jazera. V skutočnom živote sú pred zvedavými očami polície omnoho bezpečnejšie schované v advokátovom trezore.

  


  
    „Si poklad, zlatíčko.“

  


  
    Poslala mu cez telefón bozk a povedala: „Už ju treba len nabiť, neviem, ako sa to robí. Ale ešte je tam pár výstr…“

  


  
    Ďalej sa nedostala.
  


  
    Keď jej nárazník Panamery rozdrvil obe píšťaly, ešte mala v tvári zamilovaný úsmev. Obluda s výkonom motora 550 konských síl sa na ňu vyrútila ako smrtiaci šíp, vyzula ju z ihličiek a odhodila chrbtom na jej vlastné auto, z ktorého sa nakoniec zgúľala dolu a s viacnásobnou zlomeninou chrbtice ostala ležať v mláke.
  


  
    Ešte dýchala. V ústach cítila krv, ale od šiesteho krčného stavca nadol necítila nič. No sluch jej ešte fungoval.
  


  
    Naše bábätko, bola jej posledná myšlienka.
  


  
    Posledný zvuk, ktorý zachytil jej umierajúci mozog, bol škripot pneumatík Porsche, ktoré ešte raz cúvlo.

    Till
  


  


  
    „Doriti, čo ste to urobili?“

  


  
    Frieder mykal zamknutými zadnými dverami. Tramnitz ho v podzemnej garáži prinútil sadnúť si na zadné sedadlo a aktivoval detskú poistku. Počas krátkej jazdy ich nikto ani raz nekontroloval. Boli tam len dve elektronické závory, ktoré Tramnitz prekonal pomocou lekárovej kľúčovej karty.
  


  
    „Pustite ma von!“

  


  
    „Ale rád,“ zasmial sa Tramnitz, stlačil tlačidlo v operadle a Frieder takmer vypadol z dverí, ktoré sa nečakane otvorili.
  


  
    „Aj ty,“ prikázal Tillovi, ktorý ako hypnotizovaný cez spätné zrkadlo spolujazdca zízal na skrútené ľudské klbko, ležiace na parkovisku ako roztrhnuté vrece so starými šatami.
  


  
    „Vystupovať!“ zopakoval Tramnitz. Žiletku mal počas jazdy schovanú v zaťatej pästi, pripravený udrieť reznou hranou do tváre kohokoľvek, kto by mu chcel siahať na volant alebo sa pokúsil o inú hlúposť. Teraz ju držal Tillovi pred očami.
  


  
    Keď Till nereagoval, Tramnitz vystúpil, obišiel športové auto, prudko trhol dverami a za plášť ho vytiahol na asfalt. Vietor kmásal golierom a nohavicami a Till cítil v nose zem, lístie a jazero, kde vietor naberal silu.
  


  
    „Poďme, poďme, poďme, neprišli sme sem na piknik.“

  


  
    Tramnitz ho prudko sotil k Mercedesu neznámej ženy, s ktorou šialenec najprv telefonoval, aby ju potom uprostred rozhovoru zavraždil.

  


  
    „Prečo ste to urobili?“ chcel vedieť Frieder, ktorý čupel vedľa mŕtvej a márne jej nahmatával pulz. Tramnitz sa zohol a zdvihol pištoľ, ktorú mala žena ešte pred pár sekundami v ruke.
  


  
    V prvom momente sa Till hneval na seba, že nevyužil príležitosť, ale potom si uvedomil, že v jeho rukách by zbraň bola zbytočná. Tramnitz nepociťoval bolesť, ani strela do stehna by ho neprinútila hovoriť. A zastreliť ho nechcel.
  


  
    Nie skôr, než ma privedie k pravde.
  


  
    No Frieder sa nemal starať o zavraždenú, radšej mal utekať, pomyslel si ešte Till, keď Tramnitz už otváral dvere Mercedesu, na ktorom žena prišla.
  


  
    „Poďme, na čo čakáte?“

  


  
    Mieril pištoľou striedavo na Tilla a na lekára a kýval rukou na oboch.
  


  
    „Nastupovať, tempo.“

  


  
    Chirurg sa zdvihol, no nedokázal odlepiť otrasený pohľad od mŕtvoly. Cúval krok za krokom ako v tranze, nespustiac ženu z očí. Otočil sa až kúsok pred Mercedesom.
  


  
    „Prečo?“ zašepkal so slzami v očiach.
  


  
    Na čele, kde udrel hlavou o operadlo pred sebou, mal červenú škvrnu. Till bol aspoň pripútaný, no zato ho teraz bolel krk v miestach, kde sa mu pásy športiaka pri náraze zarezali do kože.

  


  
    „Nastúp a poviem ti.“

  


  
    Till sa usadil na sedadle spolujazdca, Frieder ešte váhal, ale zbraň namierená naňho mu napokon nedala na výber, takže aj on opäť vkĺzol na zadné sedadlo a opäť bez pripútania.
  


  
    „To je v riti,“ mrmlal, „to je v totálnej riti,“ a zaboril si tvár do dlaní. Ťažko povedať, čo bolo v tej chvíli najhlučnejšie: zavýjanie motora, chirurgovo fňukanie alebo Tramnitzov štekavý smiech, keď zaradil rýchlosť a stačil plyn. Mercedes poskočil dopredu, no potom Tramnitz stúpil na brzdu, ako keby na niečo zabudol.
  


  
    Čo mi uniká? zauvažoval opäť Till s pohľadom upretým na ženu ležiacu pred ním vo svetle reflektorov Mercedesu ako morbídny umelecký objekt v exteriéri. Tramnitz sa obrátil k Friederovi. „Chceš vedieť, prečo som zlikvidoval svoju advokátku?“

  


  
    „Áno.“

  


  
    „Lebo ju už nepotrebujem,“ zasmial sa, „a pretože mi išla nekonečne na nervy.“ Psychopat vystrúhal zamyslenú tvár. „Oboje inak platí aj pre teba, ako tak nad tým uvažujem,“ počul ho Till povedať.
  


  
    Tramnitz prikývol ako na potvrdenie vlastnej myšlienky a strelil chirurgovi na zadnom sedadle do brucha.

    Sängerová

  


  


  
    „Čo že urobil?“

  


  
    „Utiekol. Unikol. Je preč.“

  


  
    „To je… Ako sa to mohlo stať?“

  


  
    Sängerová sa krútila v osirelej Tramnitzovej nemocničnej izbe okolo vlastnej osi, akoby v malej miestnosti bol ešte nejaký kút, ktorý Simon prehliadol.
  


  
    „Mal som ho vyzdvihnúť a dopraviť k prepravnému vozidlu, ale keď som sem prišiel…“ Ošetrovateľ vetu nedokončil.
  


  
    „Spustili ste poplach?“ spýtala sa Sängerová.
  


  
    Z tváre sa jej stratila všetka krv. Tramnitz utiekol! Najnebezpečnejší psychopat v jej ústave akoby sa rozplynul vo vzduchu.
  


  
    „Samozrejme,“ odpovedal Simon a zatváril sa previnilo, hoci zdanlivo urobil všetko správne. Steinova klinika mala na každom oddelení skryté núdzové tlačidlá – jedno tlačidlo bolo priamo vedľa hasiaceho prístroja v chodbe, v prípade núdze ho stačilo stlačiť, aby prostredníctvom pevnej linky dostala informáciu polícia. „Pred minútou, ešte než som vás zavolal.“

  


  
    „Dobre,“ prikývla Sängerová.
  


  
    Nepotrvá ani tri minúty a vjazd bude obliehať pol tucta zásahových vozidiel s majákmi opreteky rotujúcimi po stenách vo dvore.

  


  
    Ale kde majú policajti hľadať?
  


  
    Sängerová pristúpila k oknu a zahľadela sa na opustený park, zmietaný počasím. Vo svetle lámp videla iba mokrú trávu a premočené lístie. Búrka polámala konáre a tie teraz ležali všade na cestičkách ako naplavené drevo.
  


  
    „Možno je ten sviniar ešte tu. Ako mohol bez cudzej pomoci prekonať bezpečnostné závory?“

  


  
    V zrkadlovom obraze si v tmavom skle opäť všimla, ako zničene sa tvári ošetrovateľ, ktorému dôverovala viac než komukoľvek inému na klinike.
  


  
    „Čo je?“

  


  
    „Mrzí ma to, ale mám ďalšie zlé správy.“

  


  
    „Aké?“

  


  
    „Kasov!“

  


  
    Prudko sa zvrtla. „Má niečo spoločné s tým útekom?“

  


  
    Simon si vzdychol. „Skôr nie. Kasov leží ťažko zranený vo Winterovej izbe. Zjavne ho premohli a teraz sú Tramnitz a Winter spolu na úteku. A ani to ešte nie je všetko.“

  


  
    Panebože. Dvaja pacienti za jeden deň?
  


  
    Posmech tlače, ktorá ju zajtra roznesie na kopytách, ju trápil menej než obavy o bezpečnosť ľudí vonku.
  


  
    Simon si odkašľal.
  


  
    „Nepovedzte mi, že ešte niekto chýba.“

  


  
    „Neviem zastihnúť doktora Friedera. No zato som tu v nočnom stolíku našiel toto.“

  


  
    „Denník?“

  


  
    Takže Winter mal pravdu?
  


  
    Sängerová vytrhla zväzok Simonovi z ruky a rozviazala stuhu. Pri otváraní jej vypadol do rúk list. Adresovaný:
  


  
    

  


  
    Pani profesorke Sängerovej (ak ju ešte neprepustili!)
  


  


  
    Milá pani Sängerová,
  


  
    milá zvedavá osoba, ktorá pchá nos do súkromných záležitostí iného človeka: toto je intímny humorný náhľad do života Guida Tramnitza. Denník, ak to tak môžem nazvať.
  


  


  
    Sängerová doslova počula nehanebne samoľúby tón toho sviniara.

  


  
    Ako vidíte, moje zápisky majú niekoľko desiatok strán. Veľmi dôsledne som vykreslil osud malého statočného Maxa, mimoriadnu pozornosť venujem jeho posledným skúsenostiam v inkubátore. Ak sa teraz ponáhľate, a viem si to predstaviť vzhľadom na skutočnosť, že môj náskok sa každou sekundou zväčšuje, odporúčam Vám, aby ste tieto delikátne časti zatiaľ preskočili. (Môžete si ich dodatočne vychutnať neskôr, pri pohári vína, pri krbe v pohodlnom čitateľskom kresle.)
  


  
    Na Vašom mieste by som jednoducho otočil tento list, ak chcete vedieť, kde sa práve nachádzam.
  


  


  
    Šéfke kliniky sa list pri otáčaní triasol v ruke. Tak veľmi, až jej padlo zaťažko prečítať odseky napísané na zadnej strane. Keď sa jej to konečne podarilo a skončila – keď pochopila, akú nehoráznosť Tramnitz dôsledne naplánoval a zrealizoval – spadol jej list na zem a profesorka Sängerová si nemohla pomôcť, musela svoju zlosť a zúfalstvo vykričať z celej sily Simonovi do tváre.

  


  
    Z diaľky sa zároveň približovali sirény zalarmovaných policajných vozidiel.

    Till
  


  


  
    Till vzal lekárničku, ktorú našiel pod prístrojovou doskou, preliezol dozadu a z celej sily pritlačil chirurgovi na strelnú ranu obväz na zastavenie krvácania, no krvácanie neustávalo.
  


  
    Príliš veľa, jednoducho príliš veľa.
  


  
    Z obväzu, vaty a všetkého, čo ešte našiel, kvapkalo ako z mokrej špongie. Aj jeho vlastný obväz na prste už celkom nasiakol.

  


  
    V aute to páchlo krvou a potom a strachom a Till sa neubránil myšlienke, že takto musí páchnuť smrť, hoci tá vlastne v dobrej nálade a čerstvo osprchovaná sedela za volantom Mercedesu.
  


  
    „Pomoc…“

  


  
    Chirurg stonal, fňukal, chrčal, dychčal a opäť volal o pomoc. Na čele mu stáli kvapky potu veľké ako krúpy. Pravá noha sa nekontrolovane mykala, očné buľvy pod viečkami sa triasli, akoby boli pod prúdom.
  


  
    „Stoj!“ zakričal Till, ale Tramnitz ešte pridal. Mierili do štvrte Spandau alebo do Charlottenburgu, ak sa Till nemýlil, ale to bolo momentálne úplne nepodstatné, lebo celkom určite nešli tam, kde by Frieder mal akú-takú šancu na prežitie.
  


  
    „Musí do nemocnice.“

  


  
    „Nevedel to povedať skôr?“ posmieval sa Tramnitz.
  


  
    „Veď odtiaľ práve ideme.“

  


  
    „Zomrie.“

  


  
    „No to dúfam!“ Tramnitz naňho v spätnom zrkadle žmurkol. „A ty určite tiež nemáš nič proti tomu.“

  


  
    Prečo?
  


  
    Zase tá otázka, čo mu vlastne uniká, kým sa snaží zabrániť lekárovi, aby zaspal.
  


  
    Čo mi uniká?
  


  
    Pozrel sa von cez bočné okno. Prechádzali popri tmavej aleji, mohutné kmene stromov sa týčili k nebu ako výkričníky.
  


  
    Niečo! Ti! Uniká!
  


  
    Výkričníky sa neponáhľali. Pohybovali sa ležérne, lebo Tramnitz dodržiaval maximálnu povolenú rýchlosť, aby nebol nápadný. Napriek tomu sa jazda, ktorú Till vnímal len ako bdelý sen, prekvapivo rýchlo skončila. Hoci Frieder celý čas striedavo fňukal, chrčal, zavýjal a mrmlal o pomoc, studený stisk jeho ruky bol čoraz studenší a slabší.
  


  
    Zastali v malej aleji so samostatnými rodinnými domami a tu, keď po prvý raz pozoroval nové prostredie vo svetle staromódnych pouličných lámp, zažil Till niečo, čo sa dalo vzdialene porovnať s déjà-vu.
  


  
    Zdalo sa mu, že číta začiatok knihy, ktorá mu je síce povedomá, no s každou ďalšou stranou si je stále menej istý, či ju naozaj niekedy už čítal.
  


  
    Kde to som?
  


  
    Väčšina domov pochádzala zo začiatku minulého storočia, pôsobivé staré stavby s vysokými stropmi a šindľom na mohutných strechách.
  


  
    Dom, pred ktorým Tramnitz zastal, sa však vymykal z jednoliateho celku. Bola to moderná novostavba s veľkými oknami do ulice a rovnou strechou nad apartmánovým poschodím. Nikde nesvietilo svetlo, ani číslo domu nebolo osvetlené.
  


  
    „Otvor bránu do záhrady!“ prikázal mu Tramnitz a namieril mu pištoľ na čelo.
  


  
    Till zdvihol pravicu na obranu a prestal tlačiť na Friederov aj tak zbytočný obväz. „Daj preč tú pištoľ. Veď ti neutečiem.“

  


  
    Tramnitz sa uchechtol. „Nie, veď chceš k Maxovi.“

  


  
    Keď Frieder začul Maxovo meno, opäť začal stonať. Vystrel ruku k Tillovi, ako keby ho prosil, aby ho nenechal samého v aute s týmto šialencom.
  


  
    Till zatlačil lekárovi ruky späť na brucho.
  


  
    „Vrátim sa, nebojte sa.“

  


  
    Vystúpil a otvoril kovanú bránu vjazdu do záhrady, ktorá bola iba privretá. Dom pôsobil neobývane a tmavo, práve preto by bolo logické, keby ho aspoň strážna služba zabezpečovala pred neoprávnenými osobami.
  


  
    Čo mi uniká?
  


  
    Tramnitz s klokotajúcim motorom prešiel na štrkový vjazd a zastal pod prístreškom pre autá, hraničiacim s vchodom do pivnice. Hlásič pohybu aktivoval dve vonkajšie svetlá, takže človek si dovidel aspoň na ruku pred očami. Vystúpil.
  


  
    „Je tu?“ spýtal sa Till.
  


  
    Bolo mu zle. Nie z krvi na rukách, nie kvôli umierajúcemu mužovi na zadnom sedadle alebo mŕtvej žene na parkovisku, ktorú prešli.
  


  
    Bolo mu zle, lebo vedel, že od definitívnej istoty ho delí už len pár okamihov.
  


  
    „Je Max tu v dome?“

  


  
    Nič nie je horšie než neistota.
  


  
    Okrem pravdy…

  


  
    „Nuž, to je tá veľká otázka, všakže?“

  


  
    Tramnitz zavrel dvere auta, zato zadné sa otvorili a Frieder vypadol von ako mokrý balík.
  


  
    „Och, pozri sa, to je milé. Chce ísť s nami.“

  


  
    Chirurgovi sa naozaj na krátky okamih podarilo vztýčiť z polohy na štyroch. Potkýnal sa dopredu oproti Tramnitzovi k schodom do pivnice.
  


  
    Vrah ustúpil, kopol Friedera a ten spadol dolu vonkajšími schodmi k vchodu do pivnice. Till bol pevne presvedčený, že toto je definitívny rozsudok smrti a že chirurg si zlomil väzy, ale Frieder sa na dolnom konci dokázal zavčasu zachytiť rukami na zábradlí, skôr ako mu hlava dopadla na kamennú zem. Napriek tomu sa nedokázal opäť pozviechať.
  


  
    Tillovi táto strašná situácia pripomenula psa, ktorého kedysi mal. Psík sa po kompletnej narkóze u veterinára vyše hodiny snažil postaviť vo vedľajšej miestnosti na nohy, no laby sa mu na hladkej antiseptickej podlahe stále šmýkali. Podobne bezmocne pôsobili Friederove márne pokusy vzbudzujúce súcit.

  


  
    „Nechaj ho na pokoji!“ zvolal zhrozený Till, ale Tramnitz zbehol k lekárovi, zdrapil Friedera za golier a ťahal ho cez otvorené dvere do pivnice. Hlásiče pohybu sa opäť postarali o potrebné svetlo, tentoraz v chodbe. A dvere boli opäť iba privreté.
  


  
    Čo mi uniká?
  


  
    „Nechaj ho ležať,“ prikázal Tramnitz. „NECHAJ HO LEŽAŤ!“ zasyčal zlostne, keď sa Till chcel postarať o zraneného chirurga, ktorý teraz ležal nehybne na koberci, nezvyčajne svetlom na pivničnú chodbu.
  


  
    Tramnitz zatiahol vonkajšie dvere a ako prvý kráčal chodbou ku schodom, ktoré pravdepodobne viedli na prízemie domu.
  


  
    „No nech sa páči ďalej!“ zvolal na Tilla.
  


  
    Pach vlhkého prachu a starých kníh ho začal svrbieť v nose. Hoci tu vnútri bolo o niekoľko stupňov teplejšie než vonku, s každým krokom, ktorý urobil za Tramnitzom, ho viac mrazilo.

  


  
    Chcem to? Chcem istotu?
  


  
    Len pred pár dňami by bol za to dal všetko. Nie, dal za to všetko. Svoju slobodu, svoje sebaurčenie.
  


  
    Vlastný rozum?
  


  
    Naplnila ho temná predtucha, že cesta, ktorú mu vytýčil psychopat, a jeho hrôzyplné smerovníky, ktoré teraz sledoval, ho privedú k horšiemu poznaniu než čokoľvek, čo by si dokázal predstaviť.
  


  
    „Kde to sme?“ Tillov hlas sa duto zachytával v otvorených vstavaných skriniach, kam kedysi pravdepodobne ukladali topánky, zimníky a bielizeň. Ale teraz boli prázdne. Studené.

  


  
    Mŕtve.
  


  
    „Pekne po poradí.“

  


  
    Tramnitz sklonil hlavu a vošiel do dverí v chodbe vpravo.
  


  
    „Najprv sa pozri, čo som tu pre teba pripravil.“

    Mrazenie zosilnelo a teraz Till zacítil ešte aj chemikáliu. Jeho riasinky podráždilo niečo žieravé a musel potiahnuť nosom.
  


  
    Napriek vnútornému odporu, ktorý kládlo jeho telo, a nohám ťažkým ako z olova naďalej sledoval Tramnitza. Prehliadol schodík za dverami a vpadol do niečoho, čo vyzeralo ako spálňa, pravdepodobne pre hostí majetného vlastníka domu, ktorý v žiadnom prípade nemohol patriť psychopatovi.

  


  
    Tramnitzov majetok určite dávno zhabali a predali. Alebo nie?
  


  
    Na dvojposteli ležala svetlá denná pokrývka a vrstva prachu, ktorá sa usadila aj na parapetoch zatemnených okien suterénu, svedčila o tom, že sa tu už dávno neupratovalo.
  


  
    „Tadiaľto,“ počul Tramnitz volať odvedľa. Hosťovská spálňa bola od druhej miestnosti obytnej pivnice oddelená posuvnými dverami.
  


  
    „No poď, odváž sa! Poď bližšie!“

  


  
    Till zavrel oči, ale nemal možnosť umlčať vnútorný hlas, ktorý ho doslova prosíkal, aby to nerobil.

  


  
    Otoč sa! Nechoď ďalej! Nepozeraj sa na to!
  


  
    Samozrejme, nasledoval vábenie vraha. Diabolský spev Sirén.

  


  
    Ešte stále so zatvorenými očami urobil krok vpred. Teraz musel ostať stáť v ráme dverí medzi oboma miestnosťami. Naslepo, ako kedysi na Vianoce, keď mu rodičia povedali, nech ešte počká a oči otvorí až vtedy, keď mu dajú znamenie.

  


  
    S tým rozdielom, že tu dolu nie je vianočný stromček a pod ním žiadne darčeky na obdiv, iba utrpenie, žiaľ a…

  


  
    „Panebože!“

  


  
    Till to už dlhšie nevydržal, zízal na aparát uprostred prázdnej miestnosti. Dokonca tu nebol ani koberec, ktorý bol inak všade v pivnici. Zato uprostred miestnosti stál stabilný obdĺžnikový kovový stôl. A na ňom trónil pekelný stroj, ktorý v skutočnosti vyzeral ešte odpornejšie než na fotke v novinách.
  


  
    Drevená debna s okienkami po stranách pripomínala železné pľúca.
  


  
    Till raz v múzeu súdneho lekárstva obdivoval takéto predpotopné tlakové komory, do ktorých kedysi dávali ľudí, aby mohli dostať umelé dýchanie. Lenže v železných pľúcach mal pacient hlavu vonku, ale táto debna bola zo všetkých strán zatvorená.
  


  
    „Čo je to?“ spýtal sa nezvučným hlasom.
  


  
    „Môj otec ju vždy volal Trixi, hoci netuším prečo. Ja pre svoj inkubátor nemám meno.“

  


  
    Till pristúpil bližšie a natiahol ruku k hnedému lisovanému drevu. Na pozdĺžnej strane obrátenej k nemu ohmatal dva okrúhle otvory, o niečo väčšie než hracia plocha stolnotenisovej pálky. Boli vyplnené sklom tak ako veko debny, len na strane, kde mala byť hlava, bola presklená časť.

  


  
    „Max?“ spýtal sa Till s obavou. Nevidel, či sa vo vnútri aparatúry niečo pohybuje. Bola dosť veľká na to, aby sa do nej vošiel šesť, vlastne nie, medzičasom už sedemročný chlapec. Všetky sklá boli z mliečneho skla, takmer nepriehľadné. Hoci…

  


  
    Nie, to nie je mliečne sklo. Je to… vodná para!
  


  
    Sú zahmlené!
  


  
    Till pristúpil ešte bližšie.
  


  
    Zvnútra!
  


  
    Naklonil sa nad zavreté veko. Pod ním jednoznačne rozpoznal telo.
  


  
    „Je to…“ Pozrel sa na Tramnitza, ktorý stál vedľa neho a pobavene ho sledoval.
  


  
    Z očí mu vytryskli slzy. „Je to môj syn?“

  


  
    „Nespoznávaš ho?“

  


  
    „Ja… ho nevidím. Sklá sú zahmlené.“

  


  
    To je dobré znamenie? Alebo? To predsa znamená, že dýcha. Alebo nie?
  


  
    Tramnitz mu otcovsky poklepal po pleci. „Poď. Pozri sa lepšie.“

  


  
    „Ale… ako je to možné?“

  


  
    Till potiahol nosom a rukávom plášťa zvonku utrel sklo, čo bolo, samozrejme, zbytočné, lebo kondenzát bol na vnútornej strane.

  


  
    Max za žiadnych okolností nemohol rok trčať v tejto debne. Rok ukrytý v tomto dome?
  


  
    „Naozaj netušíš?“ spýtal sa Tramnitz stojaci vedľa neho.
  


  
    Pozrel sa naňho. „Nevieš, kde si?“

  


  
    Till potriasol hlavou ako malý žiačik pred tabuľou, ktorý nevie vyriešiť príklad.
  


  
    „A čo sa naozaj stalo? Vtedy pred rokom s Maxom?“

  


  
    „Nie!“ zašepkal a cítil, ako ho zvnútra požiera strach.
  


  
    „Okej,“ povedal Tramnitz. „Tak ti trochu pomôžem.“

    Retrospektíva Max.
  


  
    Pred rokom.
  


  


  
    Kocka ľadu, pomyslel si Max a skladačku z lega pevne zvieral v hrsti.
  


  
    Vyšiel z dverí domu do ľadovej zimy, ktorá sa dokonale hodila k heslu, ktoré si s ockom dohodli.
  


  
    Neustále to trénovali; na potulkách lesom, pri jazde autom alebo keď čakali na autobus.
  


  
    „Čo urobíš, keď ti niekto cudzí povie, že máš ísť s ním?“

  


  
    „Spýtam sa ho, aké je heslo.“

  


  
    „A aké je heslo?“

  


  
    „Kocka ľadu,“ zahundral Max a opatrne zišiel tri schody od dverí domu do predzáhradky. Len nech sa mu lego nerozsype alebo nech sa niečo neposunie, kým to neukáže Anne. Anna vždy tak dobre vonia a milo ho vystíska.
  


  
    „Hej, malý!“

  


  
    Pozrel sa doprava na muža, ktorý stál pod starou lampou.
  


  
    „Prosím?“

  


  
    „Vieš, kde je číslo domu 65?“

  


  
    Max nemal chuť dať sa zdržiavať na ceste k Anne, okrem toho sa zo sekundy na sekundu ochladzovalo.
  


  
    „Aké je heslo?“ vyhŕkol.
  


  
    „Čo?“

  


  
    Muž sa naňho pozrel, ako keby s ním hovoril tajným jazykom, ktorý si vymyslel so svojím najlepším kamarátom Antonom.
  


  
    „To je jedno,“ povedal po chvíli Max a rozhodol sa, že mužovi pomôže. „Číslo domu 65?“

  


  
    Veď muž od neho napokon nežiada, aby išiel s ním.
  


  
    A pravidlo hesla asi neplatí pre poštára v uniforme, ktorý sa snaží ťahať po snehu vozík plne naložený balíkmi.
  


  
    „Ďakujem, kamoško,“ rozlúčil sa poštár, keď mu Max ukázal cestu. Muž si nepomýlil len číslo domu, ale aj ulicu. Nie Lärchenweg, ale Lerchenweg.
  


  
    Ale v tejto štvrti je to naozaj mätúce, keď sú si všetky názvy podobné.
  


  
    Max počkal, kým vodič opäť nastúpi do žltej dodávky, a odišiel. Vďaka tomu mal čas pripraviť si slová, ktorými chcel pozdraviť Annu.
  


  
    Úprimne povedané, mal plné gate. Anna je taká krásna a on taký malý. Bude sa smiať, keď len tak u nej zazvoní? Páči sa jej vôbec Star Wars? Samozrejme. Anna je super dievča. Jednoducho musí milovať Star Wars.

  


  
    Keď Max konečne prešiel cez ulicu, bol taký zabratý do myšlienok, že si nevšimol športiak, ktorý sa naňho rútil príliš vysokou rýchlosťou.
  


  
    Och nie, stihol si ešte pomyslieť. Môj Millennium Falcon.
  


  
    To už vesmírna loď z lega letela vzduchom a rozbitá dopadla na sneh.
  


  
    Tak ako jeho malé telíčko. To sa z jednej sekundy na druhú ponorilo do mora bolestí, ktorého vlny nad ním bili tak nahlas a prudko, že stratil vedomie.
  


  
    Až po hodinách sa opäť prebral a videl len oči. Všetko ostatné v mužovej tvári bolo zakryté rúškom. Chvíľu mu trvalo, kým pochopil, že tvrdá podložka, ku ktorej je pripútaný, je operačný stôl.
  


  


  
    Vtedy pred rokom si Max myslel, že sa zobudil v pekle. Unieslo ho zlé halloweenske strašidlo a teraz ho bude mučiť. Nikdy by si nepomyslel, že skutočné peklo je ešte rok vzdialené od tohto momentu a že mu brány otvorí až dnes.
  


  
    Tu a teraz, v pivnici tohto zvláštneho domu, kam ho muž odvliekol až dnes ráno. Ten istý muž, ktorý ho zrazil, dal mu zlomenú nohu do dlahy, ktorý ho vyliečil, aby ho nakoniec predsa len zabil.
  


  
    Tu, v tejto úzkej drevenej debne, v ktorej ležal so spútanými nohami a nad ktorú sa zrazu sklonila akási postava. Asi muž. Vyzeral inak než ten, ktorý ho doteraz strážil. Chudší, asi mladší. Max to nevedel povedať s určitosťou. Nedokázal rozpoznať jeho tvár, lebo hlúpe sklá debny boli úplne zahmlené.

  


  
    „Ocko?“ zvolal Max plný nádeje, hoci ju počas dlhých mesiacov izolácie takmer všetku minul.

    Till
  


  
    „Max?“

  


  


  
    Till zaklopal na sklá „inkubátora“. Bol si istý, že ho syn volá, aj keď tu vonku bolo ledva počuť viac než tlmené mrmlanie. Pekelný stroj bol naozaj izolovaný.
  


  
    „Otvorte to!“ prikázal Tramnitzovi, hoci jeho rečiam neveril.

  


  
    Autonehoda a vodič ušiel? Tramnitz vôbec nebol únosca?
  


  
    Ale prečo potom Max leží tu v pivnici? V tomto inkubátore?
  


  
    Čo mi uniká?
  


  
    „Otvorte to! Okamžite!“

  


  
    Tramnitz si vzdychol. „Och, to, žiaľ, nemôžem. Nemám kľúč.“

  


  
    Till zmätene zažmurkal. „Prečo nie?“

  


  
    „Ja som tú vec nepostavil.“

  


  
    Zmäteného Tilla to natoľko vyviedlo z miery, že začal jachtať: „Ale… kto teda?“

  


  
    Till prehmatával debnu, hľadal, kde je spojená skrutkami. Nikde nenašiel páčku, otáčavé koliesko alebo kĺbový záves, ktorý by mohol otočiť. Ani na okrúhlych sklách naboku, asi to boli otvory, kadiaľ sa dali dnu vsunúť ruky, ani na veku so skleným vrchom. Prepadla ho ďalšia obava.

  


  
    „Dostáva sa tam vôbec vzduch?“

  


  
    „Áno, kým je tento ventil otvorený.“

  


  
    Tramnitz ukázal na kovový kolík naboku asi veľkosti vrchnáka guľôčkového pera.

  


  
    „Keď sa to zaskrutkuje…“

  


  
    Tramnitz vyplazil jazyk a vydával zvuky, akoby sa dusil. Keď s imitáciou dusenia skončil, zachechtal sa.

  


  
    „Kto má kľúč, keď to nie je tvoje?“ opýtal sa Till znovu.
  


  
    „Moment, samozrejme, že mi to patrí. Je to jeden z prvých prototypov, mal som ho uskladnený v garáži pri Teltowskom kanáli. Ale zaskrutkovanie otvorov na ruky a ventil sú nové. Tie som nerobil ja.“

  


  
    „Kto teda?“ zareval Till. „Kto teda, keď nie ty?“

  


  
    Za nimi sa ozval šramot, vzápätí sa do miestnosti vtackal skrútený Frieder a v priechode sa so vzdychom zrútil.
  


  
    Tramnitzovi sa rozžiarili oči ako tínedžerovi, ktorému priateľka sľúbila prvý sex.

  


  
    „Nuž, tomu hovorím načasovanie. My o vlku a vlk za dverami.“

    Krv.
  


  
    Chirurg ju mal na hrudi, na tvári aj vo vlasoch, bola na koberci a na všetkom, čoho sa dotkol.

  


  
    Till cítil jej chuť v ústach, jej pach v nose, cítil ju na vlastnej koži, na obväze hlavy a prsta, na rukách. A hučala mu v ušiach ako divoká rieka.

  


  
    „Čo ste to práve povedali?“ zachripel. Hrdlo mal ako vo zveráku.
  


  


  
    Pravda, ktorú hľadáš, ti neprinesie úľavu.
  


  


  
    „Človeče, Till, Maxov otec. Ešte stále si nevieš spočítať dve a dve?“ Tramnitz hľadal jeho pohľad. „Prečo bol náš útek taký prekvapivo ľahký? Prečo sa nám nikto nepostavil do cesty?“

  


  
    Prečo boli tie dvere tu otvorené?
  


  
    „Mali sme pomoc.“

  


  
    Psychopat ukázal na chirurga, ktorý sa krčil pri dverách, opretý o stenu oddeľujúcu izby.

  


  
    „Môžem vás zoznámiť? Mozog, ktorý vymyslel náš útek. Dr. Vermut, ech, Hartmut Frieder. Nie celkom anonymný alkoholik, ktorý už raz takmer prišiel o skalpel pre jazdu v opitosti. A minulý rok svojím Porsche nabral aj tvojho milovaného Maxa.“

  


  
    „Držte hubu,“ dychčal Frieder, krvavé ruky pritlačené na strelnú ranu.
  


  
    „Ale veď tak to bolo.“ Tramnitz prešiel k Friederovi a kopol ho do vystretej nohy.
  


  
    „Totálne scápaný sa rútil cez obytnú zónu. Viem si živo predstaviť, čo ti chodilo po tom ožratom rozume, keď si stál vedľa ťažko zraneného dieťaťa, lego všade naokolo: ,Dopekla, keď toto vyjde najavo, som definitívne v riti. Prídem o všetko: o prácu, reputáciu aj slobodu. O všetko!‘“

  


  
    „To ste boli vy?“

  


  
    Till sa nečakane odlepil od inkubátora, pristúpil o krok bližšie k mužovi, ktorému chcel ešte pred niekoľkými minútami zachrániť život.
  


  
    Ktorého som držal za ruku!
  


  
    „Takže napchal Maxa do kufra auta a namieril si to k svojej chatke v Brandenbursku,“ vysvetľoval Tramnitz ďalej. „Aby si v pokoji premyslel čo ďalej.“

  


  
    Opäť sa pozrel na Tilla. „No, aspoň ho ošetril. Dal mu nohu do dlahy a tak. Pritom mal vždy na tvári masku. Predpokladám, že si ho asi chcel skôr či neskôr pustiť na slobodu, že?“ Vzdychol si. „Ale jedného dňa mal ten idiot pri ošetrovaní na sebe svoj plášť, veríš tomu? Taký ožratý amatér. Max ani nemusel vidieť tvár, veď v prípade pochybností by ju aj tak nemusel spoznať. Stačilo si prečítať: Dr. Hartmut Frieder. Steinova klinika.“

  


  
    Vrahove slová zrazu zneli zvláštne duto, čo súviselo s tým, že ťažoba sa presťahovala z Tillovej hrude do uší. Jeho mozog zjavne nechcel počuť pravdu, ktorú mu ponúkal Tramnitz.
  


  
    „Iróniou tohto príbehu je, že Max vtedy sotva vedel čítať, veď bol ešte len v prvej triede. Ale na to to stačilo.“

  


  
    „Prečo to robíte?“ zastonal Frieder. Už si nepritláčal ruku na brucho.
  


  
    „Necháp to zle, Till. Frieder nie je zlý človek, teda aspoň nie tak ako ja. Trápi sa. Nechce ísť do väzenia za únos dieťaťa, ale ani nedokáže Maxa zabiť. Dodnes sa mu to nepodarilo. A tradá… tu do hry vstupujem ja.“ Tramnitz urobil krok vpred ako herec pri veľkom výstupe na javisku.

  


  
    „Pre neho to muselo vyzerať ako zásah prozreteľnosti. Zrazu som sa mu ocitol na operačnom stole. Ja – človek, o ktorom je aj tak celý svet presvedčený, že Maxa zabil.“

  


  
    Ale prečo sa nepriznal a netešil sa z utrpenia pozostalých? 

  


  
    Pretože Tramnitz nie je vrah!
  


  
    „Náš milý chirurg zatiaľ celý ten čas skrýval Maxa vo svojej chate. Rybársky domček ďaleko od cesty na Scharmützelskom jazere, kde ho nikto nerušil.“

  


  
    Tramnitz ukázal na doktora.
  


  
    „Po operácii prišiel Frieder za mnou do nemocničnej izby a navrhol mi obchod: mám sa tváriť, ako by som bol naozaj Maxov vrah, a priviesť políciu k jeho telu. On mi za to pomôže s útekom.“

  


  
    „Ale čo denník?“ opakoval Till, ktorý si ešte stále nebol istý, čo si počať s týmto odhalením. Je to dobrá správa? Znamená to, že Max je naozaj ešte nažive? Alebo tu s ním hrajú iba mimoriadne krutú hru? Možno sa beštia chce ukájať na jeho falošnej nádeji.

  


  
    „Denník je súčasťou dohody. Napísal som ho až v blázinci. Neskôr sa potom mal nájsť v mojich materiáloch. Definitívny dôkaz, že vrahom nie je Frieder, ale ja.“

  


  
    „Prečo vrahom? Veď Max žije!“

  


  
    Till sa otočil k inkubátoru.
  


  
    „Áno, zatiaľ. Práve preto ma odtiaľ vytiahol. Aby som zaňho urobil špinavú prácu.“

  


  
    Panebože.
  


  
    Tramnitz v denníku opísal svoje budúce činy.
  


  
    Doteraz sa s Maxom nestretol. Ešte ho len chce zabiť. Dnes. Tu a teraz.
  


  
    A naozaj, Tramnitz pokračoval: „Dal som Friederovi presné pokyny, kde nájde inkubátor, ako ho má dokončiť podľa mojich plánov, aby fungoval. A povedal som mu, kam ho má priniesť, aby to vyzeralo tak, že bol od samého začiatku v mojom vlastníctve.“

  


  
    „Kde to sme?“ spýtal sa Till. Spomenul si na pouličnú lampu pred domom, na zvláštne šteklenie v nose, ktoré pocítil, keď vchádzal do obytnej pivnice.

  


  
    „Vieš, kde sme,“ presviedčal ho Tramnitz.
  


  
    Áno. V pazúroch diabla, v najhlbšom pekle.
  


  
    „Pia mi našla túto adresu, keď som zistil, kto naozaj si.“

  


  
    Tramnitz zdvihol obe ruky a urobil pohyb, ktorý mal znamenať: „Hej, to predsa nie je dôvod na vzrušenie.“ „Viem, viem. To bolo proti dohode,“ povedal Friederovi, ktorému z úst vybublávali krvavé sliny.

  


  
    Till medzičasom prežíval niečo takmer transcendentálne. Fyzicky bol ešte prítomný, stál v pivničnej miestnosti medzi pekelným strojom, ktorý možno väzní jeho syna, a dvomi kriminálnikmi, ale jeho myseľ išla naprázdno. Hlasy okolo neho zneli čím ďalej, tým tlmenejšie a dutejšie, ako z veľkej diaľky. Stŕpol od hrôzy. Nedokázal sa pohnúť.
  


  
    „Zdalo sa mi zábavnejšie nespraviť to u mňa, ale tu. Akosi som dúfal, že nás bude sprevádzať.“

  


  
    „Prečo mu to všetko hovoríte?“ začul úplne vysileného Friedera.
  


  
    Tramnitz pristúpil so zbraňou vo vystretej ruke k chirurgovi skrútenému na zemi. „Z toho istého dôvodu, prečo som si vybral túto pivnicu. Lebo ma to baví. Ľudia trpia viac, keď vidia najhroznejšiu zo všetkých právd na vlastné oči.“

  


  
    Priložil pištoľ k Friederovej hlave. Lekár zastonal. Zdvihol ruku z brucha. Zakrvavený obväz sa uvoľnil a cezeň presiakla ďalšia krv.
  


  
    Na Tillovo prekvapenie sa zakrvavenými zubami usmial.
  


  
    „No poďme, neváhajte. Aj tak som to mal v pláne.“

  


  
    Tramnitz popudene zažmurkal. „Chcel si dnes zomrieť?“

  


  
    „Ukončiť to. Chcel som to všetko zrušiť.“

  


  
    Chirurg sa pozrel na Tilla, výraz v jeho zakalených očiach akoby hovoril: „Prosím vás, prepáčte mi to. Urobil som chybu.“

  


  
    Till si musel spomenúť na prvé slová, s ktorými Frieder vstúpil do nemocničnej izby. „Niečo do toho prišlo, musím…“

  


  
    „Všetko zrušiť?“ zopakoval Tramnitz neveriacky. „Aha ho, tak pánko nakoniec predsa len má škrupule. Bohužiaľ, prineskoro.“

  


  
    Frieder potriasol hlavou. „Zabite ma! Ale chlapca nechajte na pokoji! Rozmyslel som si to.“

  


  
    „Obávam sa, že pritom, ako momentálne krvácaš, nemáš práve najlepšiu vyjednávaciu pozíciu.“

  


  
    Chirurg vykašľal krv a potom zopakoval: „Nechajte Maxa na pokoji! Aj tak sa vám kráti čas. Už vás prenasledujú.“

  


  
    „No a? Možno ani nechcem utiecť?“

  


  
    „Ale chcete vidieť, ako Max trpí. A on tiež.“ Frieder ukázal na Tilla. „A to neuvidíte, keď vás vyrušia.“

  


  
    „Mám čas.“

  


  
    Frieder z posledných síl odsunul zbraň z čela, ale Tramnitz ju opäť priložil.
  


  
    „Nemáte. Moje kľúčové karty vysielajú signál. Ak ich človek stratí, dajú sa vystopovať. Sängerová vie, kde som. Čoskoro budú tu.“

  


  
    Tramnitz sa zasmial. „Somarina. Taký sprostý nie si. Celkom určite si pozametal všetky stopy, ktoré by mohli viesť k tebe.“

  


  
    Frieder z posledných síl zaprotestoval. „Koľkokrát ešte? Zmenil som názor. Uvedomil som si, že to nedokážem zrealizovať. Chcel som sa priznať.“

  


  
    Tramnitz mykol plecami. „A keby aj. Tvoje kľúče sú magnetické karty, nevysielajú signál. Blafuješ. Ale musím uznať, že celkom dobre. Tiež sa mi pozdávalo, ako si sa predtým tváril, že telefonuješ s ošetrovateľmi.“ Tramnitz napodobnil Friedera, priložil si pištoľ k uchu ako mobil a zopakoval jeho slová: „Viem, že je to proti protokolu, ale máme tu rukojemnícku situáciu.“

  


  
    Opäť priložil hlaveň k Friederovmu čelu. „Tak, a dosť bolo hlúpostí!“

  


  
    „Nie, počkajte, prosím vás, nechajte Maxa…“ Nedokončená veta doslova explodovala vo Friederových ústach. Tramnitz stisol spúšť.
  


  
    Guľka s ohlušujúcim rachotom prerazila chirurgovo čelo, vyšla von na temene a uviazla v sadrovej stene.
  


  
    „Ale má pravdu, musíme sa poponáhľať,“ povedal Tramnitz, nevšímajúc si úlomky kostí, krv a mozog na bielej stene za mŕtvym doktorom.
  


  
    Pri tom pohľade sa kliatba prelomila. Tillovi odľahli uši a konečne sa zbavil strnulosti, ktorú vyvolal šok.

    „Čo to robíš?“ spýtal sa Tramnitza nečakajúc odpoveď.
  


  
    Psychopat prehmatával vrecká zavraždeného chirurga, kým v nohaviciach našiel, čo hľadal.
  


  
    „No teda!“

  


  
    Ukázal Tillovi kľúč, ktorý vytiahol z vrecka. Hrubý štvorhran s dlhou rúčkou. „Na ventil.“

  


  
    Chcel prejsť popri Tillovi, ale ten sa mu odvážil postaviť do cesty.

  


  
    „Prestaň. Nemusíš to urobiť.“

  


  
    Tramnitz prikývol. „Presne tak, robím to pre potešenie. Keby som to musel urobiť, bola by to predsa práca.“

  


  
    Vysunul zásobník zo zbrane, ubezpečil sa, že vnútri je ešte náboj, ukázal ho Tillovi, zbraň opäť nabil a pretisol sa popri ňom.
  


  
    „Čo chceš urobiť?“

  


  
    „No čo asi. Postarám sa o Maxa.“

  


  
    Tramnitz pažbou zbrane zaklopal na sklo pri hlave inkubátora.

  


  
    „Huhu, počuješ ma, drobček? Začína sa terapia.“

  


  
    Doriti, čo teraz?
  


  
    Till sa poobzeral, horúčkovito hľadal niečo, čím by mohol ozbrojeného psychopata zastaviť.
  


  
    Siahol si na hlavu. Uvoľnil obväz.
  


  
    „Prestaň, lebo odídem.“

  


  
    Tramnitz sa ani neotočil. Namiesto toho nasunul štvorhranný kľúč na ventilový čap.
  


  
    „Prosím ťa, čo je to za smiešna vyhrážka.?“

  


  
    „Frieder mal pravdu, však? Chcel si, aby som šiel s tebou, aby si videl, ako trpím.“

  


  
    „A čo?“

  


  
    „Keď teraz odídem, nebudeš mať z toho nič. Nezažiješ moju bolesť. Všetko bolo zbytočné.“

  


  
    Tramnitz sa obrátil k Tillovi s úsmevom na perách. „Och, preceňuješ svoju dôležitosť. Nie si tu na to, aby si videl, ako chlapec zomiera.“

  


  
    A teda?

  


  
    „Ja sa s chlapcom zabavím aj celkom sám. Ty si len bonus, ktorý som si nechal na neskôr.“

  


  
    Čo mi uniká?
  


  
    „Keď tu dole s Maxom skončím, pri troche šťastia zažiješ niečo, čo ťa totálne odrovná. A o to mi ide. Pritom ti chcem vidieť do tváre a kochať sa tvojím utrpením.“

  


  
    Potiahol nosom. „Ale aby si vedel, ďaleko sa nedostaneš. Pia to tu preskúmala. Keď sú pivničné dvere zatiahnuté, nedostaneš sa von. Dvere na prízemie sú zamknuté. Takže momentálne odtiaľto pre teba niet úniku. Môžeš počkať na chodbe, kým budem s Maxom hotový. Neskôr, kým budeme pokračovať, ti ukážem jeho telesné pozostatky.“

  


  
    Pritiahol štvorhranný kľúč. Začal priškrcovať prívod vzduchu.

  


  
    Bumbumbum…

  


  
    Niekto začal takmer okamžite zvnútra búchať na sklo a drevené veko.
  


  
    „Škoda, že nemáme viac času, inak by som s ním robil niečo celkom iné. Ale pozri sa, už je lepšie vidno. Sklo už nie je také zahmlené, môžeš sa prizerať, ako sa dusí,“ povedal, a Till v tej chvíli hodil vrahovi okolo krku slučku, ktorú splietol z obväzu na hlave.
  


  
    Zbytočne.
  


  
    Snaha bola rovnako zúfalá ako márna.
  


  
    Tramnitzovi stačil jeden úder lakťom, aby v Tillovej hlave rozpútal ohňostroj. Iskry lietali a tekutá bolesť sa prelievala zvnútra do dutín medzi očami.
  


  
    „Čo sú to za spôsoby?“ spýtal sa Tramnitz, zatiaľ čo sa búchanie vnútri debny zosilňovalo a zrýchľovalo.

  


  
    Bum…Bum…

  


  
    „Och, táto hudba lahodí mojim ušiam,“ povedal Tramnitz hlboko sklonený nad inkubátorom, a Till stále nemal poňatia, ako zastaviť šialenca a zachrániť Maxa. V tej chvíli sa mu nedarilo ani len opäť sa vyštverať na nohy.

    Sängerová

  


  


  
    Milá pani Sängerová,
  


  
    práve držíte v rukách prvý denník, ktorý nepopisuje minulosť, ale budúcnosť.
  


  
    Všetko, čo si prečítate, malého Maxa ešte len čaká. Moje predstavy sa ešte len naplnia. Pravdepodobne práve teraz, v tomto okamihu.
  


  
    Dr. Frieder si myslel, že ma prinúti konať podľa svojho plánu, pričom jeho tvrdenie, že ma počas operácie otrávil, bol čistý blaf.
  


  
    V skutočnosti tancuje tak, ako ja pískam (aj keď pochybujem, že v tomto okamihu, keď čítate moje riadky, ešte vôbec dokáže tancovať).
  


  
    Presvedčil som ho, aby zaniesol Trixi (ešte zistíte, čo to je) na miesto, ktoré som vybral, aby som mohol začať s Maxovou terapiou. Na oplátku mi pomohol s útekom, z dôvodov, ktoré Vám vysvetlím, keď sa opäť uvidíme.
  


  
    Lebo my sa opäť uvidíme. Čoskoro budem zas vo Vašej starostlivosti, za predpokladu, že zvládnete disciplinárne konanie a vyšetrovaciu komisiu, čo Vás určite čaká po debakli s mojím útekom.
  


  
    Dôvod, prečo sa Vám tu takto otvorene zdôverujem, je len a len taký, že nemám v úmysle ostať na slobode.
  


  
    V usporiadaných pomeroch psychiatrického väzenia sa cítim dobre, nič mi tam nechýba: plná penzia, koks - dokonca štetky, všetko v cene. Dokonca ste mi zachránili život, aj keď mi Friederove psychohry išli trochu na nervy. Ale to je teraz, našťastie, lanský sneh.
  


  
    Okrem toho, a to je hlavný dôvod, prečo sa chcem vrátiť, bude ešte druhý proces.
  


  
    Pozriem sa do očí matke malého Maxa a ona sa dozvie, že jej chlapec ešte vyše roka žil. Že dokonca bola šanca oslobodiť ho. Že by ho bola mohla objať, pobozkať, pohladiť a vidieť ho vyrastať. A potom sa jej po vynesení rozsudku opäť pozriem do očí a uvidím hnev, bolesť a zúfalstvo; tento obraz si uchovám v pamäti a budem si ho vyvolávať vždy, keď sa ním budem chcieť potešiť.
  


  
    Tak, a aby sa toto prianie splnilo, musíte jednoducho iba čakať.
  


  
    Ohlásim sa Vám, keď bude po všetkom.
  


  


  
    V radostnom očakávaní

  


  
    Váš

  


  
    Guido Tramnitz
  


  


  
    „Trixi?“

  


  
    Korpulentný kriminálny komisár, ktorého meno Sängerová už zas zabudla (voľajaké zvieracie priezvisko), dočítal list, ktorý mu v kancelárii odovzdala šéfka kliniky.
  


  
    „Viete, čo to má byť?“ spýtal sa snaživo. Jeho muži už pátrali, okolie bolo celoplošne uzavreté, ale jeho nervozita bola hmatateľná: široko-ďaleko stále žiadna stopa.
  


  
    „Žiaľ, nie. Vy, Simon?“

  


  
    Sedeli v trojici pri jej malom okrúhlom konferenčnom stolíku, na ktorom sa obyčajne kopili karty pacientov, no teraz ich odložila.
  


  
    Ošetrovateľ, ktorého komisár požiadal, aby sa vypočutia zúčastnil ako svedok, si odkašľal. „Nie som si istý. Ale v novinách sa o tom raz písalo. Myslím si, že Tramnitz tak nazýval inkubátor, v ktorom…“

  


  
    „Aká veľká je tá vec?“ prerušila ho Sängerová na komisárovo veľké prekvapenie, pravdepodobne bol navyknutý klásť otázky sám.

  


  
    „Dosť. Jeden a pol metra dlhá a dostatočne široká, aby sa tam vošiel človek, prečo?“

  


  
    „Hej, prečo je to dôležité?“ spýtal sa aj policajt.
  


  
    Tvár mu ešte viac skysla, keď ho lekárka jednoducho odignorovala a položila Simonovi ďalšiu otázku: „Požičal si Frieder v poslednom čase sanitku? Alebo inú dodávku? Vo svojom Porsche tú vec asi sotva prevážal.“

  


  
    Zatiaľ čo komisár ešte stále hľadel, ako keby mu zrazu začalo pískať v ušiach, Simon už vyskočil. „Pozriem sa v knihe jázd.“

  


  
    Bežal k dverám.
  


  
    „Áno, pozrite sa na to,“ volala za ním Sängerová. „A potom skontrolujte programovanie navigácie, keby ste niečo našli.“

    Till
  


  


  
    Napriek všetkým bolestiam, ktoré už nedokázal zmierniť ani prílev adrenalínu a ani panika, prešiel do vedľajšej izby.
  


  
    Poháňalo ho skôr tlmené bubnovanie Maxových pästí. Rytmus smrti, ktorá udávala takt.
  


  
    Bum… Bum…

  


  
    Till hľadal v hosťovskej izbe niečo, čo by sa dalo použiť ako zbraň. Niečo špicaté, tyč, azda kobercový nôž, no bolo tu prázdno. Otvoril vstavanú šatníkovú skriňu, našiel však iba dva kusy mydla, ktoré sem kedysi určite vložili medzi bielizeň, no teraz už ani nevoňali.

  


  
    Bum…

  


  
    Maxove údery slabli. Intervaly sa predlžovali.
  


  
    Koľko vzduchu na dýchanie mu ešte ostáva?
  


  
    S odvahou zúfalca sa Till opäť vrútil do vedľajšej izby, tentoraz dokonca trafil Tramnitza prekvapivo dobre do brady, ale úder ostal v podstate bez účinku. Odhliadnuc od ešte prudšej vrahovej reakcie. Po prvom údere zapraskal Tillov hrudný kôš a z pľúc mu vyrazilo všetok vzduch, potom nasledoval kopanec medzi nohy.
  


  
    Till sa zosypal. Chcel kričať, no v pľúcach nemal vzduch a nevládal nasať nový, hoci mal ústa otvorené od bolesti.

  


  
    Bum… Bum…

  


  
    Vtedy ich zbadal. Dve prázdne plastové fľaše. Ležali vedľa hosťovskej postele, neďaleko tmavej škvrny na svetlom koberci.

  


  
    Čo mi uniká?
  


  
    Dná fliaš boli hnedé od tekutiny, ktorá v nich naposledy bola.
  


  
    V nose pocítil pach benzínu. A zostalo mu horúco. Pocítil neodolateľné nutkanie poškriabať sa na hlave.
  


  
    Čo mi uniká?
  


  
    Bum… Bum…

  


  
    Synove signály boli stále slabšie. Zdalo sa, že život z neho uniká rovnakým tempom, ako Till precitá.
  


  
    Čo…

  


  
    Skriňa?
  


  
    mi…

  


  
    Fľaše?
  


  
    uniká…

  


  
    Škvrna?
  


  
    Alebo tá športová taška?
  


  
    TAŠKA!!!!
  


  
    Priamo pod hosťovskou posteľou! Ku ktorej sa Till teraz plazil. Pomaly, príliš pomaly, po štyroch, lebo na chôdzu už nemohol ani pomyslieť.
  


  
    Čierna taška!
  


  
    … ako sa približoval, rástla mu pred očami. Konečne ju schmatol, otvoril… a tentoraz to bolo viac než len déjà-vu. Tentoraz nemal predtuchu, vedel to dopredu!
  


  
    Till vedel, čo nájde v športovej taške, ešte než rozopol zips. Vedel, ako s tým zaobchádzať.

  


  
    Ako ju má držať.
  


  
    A keď sa napokon ukázalo, že má pravdu, bol to priam nadprirodzený zážitok.
  


  
    „Tramnitz?“ zreval a otočil sa. Zo svojho miesta pri nohách postele videl cez posuvné dvere do vedľajšej miestnosti.
  


  
    „Odkiaľ, dočerta…“ počul ešte povedať beštiu s udivenými, doširoka otvorenými očami. Príliš modrými v príliš príjemne formovanej peknej tvári.

  


  
    Tvár bola príliš súmerná a atraktívna dokonca aj potom, čo do nej Till vypálil celý zásobník zbrane, ktorá bola uložená v športovej taške pod posteľou.

    „Max?“

  


  
    Štvorhranný kľúč bol ešte nasadený na ventile. Till ho pootočil o štvrtinu a začul syčanie. Po dvoch ďalších plných otáčkach sa skrutka uvoľnila. Nasadil kľúč na uzávery veka. Našiel ďalšie priehlbinky, ďalšie skrutky, všetky postupne pouvoľňoval a napokon mohol vrchnák zdvihnúť.
  


  
    Hekticky ho zosunul z debny a zhodil na zem.
  


  
    Bol pripravený schmatnúť bezvládne telo svojho chlapca, stimulovať jeho srdce tlakovou masážou, vdýchnuť mu vlastný život z úst do úst, jednoducho urobiť čokoľvek.
  


  
    Ale Maxova vosková, smrteľne bledá, na nepoznanie skrivená tvár, ho na kratučkú chvíľu odradila, lebo… Bože, odpusť mi… si pomyslel, že je to aj tak zbytočné. Že Max už nenávratne zomrel, tak ako advokátka na parkovisku alebo Frieder tu v pivnici.
  


  
    Alebo Tramnitz.
  


  
    Toľko smrti, utrpenia, bolesti a hrôzy v jednej jedinej miestnosti.
  


  
    Ktorú poznám. V ktorej som už raz bol. Ako inak by som mohol vedieť, čo je v taške?
  


  
    „Nieeeee!“ vykríkol Till a pritlačil ústa na pery svojho milovaného syna, ktorého duša sa s ním už asi rozlúčila, lebo už pociťoval len málo jeho tepla a lásky.
  


  
    Koľkokrát si v duchu predstavoval túto chvíľu, keď konečne bude mať istotu? Koľko úľavy a zmiernenia bolesti si sľuboval, ale teraz sa zdalo, že najhorší zo všetkých zážitkov má ešte len pred sebou.

  


  
    Nakoniec predsa len príde o dieťa, ktoré považoval za mŕtve, hoci sa ešte dalo zachrániť?
  


  
    Kto by to vydržal?
  


  
    Pozrel sa na Tramnitza, aby sa uistil, že sadista sa už nepokúša vstať, „… lebo to by sa ti asi páčilo, však?“

  


  
    Vidieť ma teraz.
  


  
    Plačúceho, vzlykajúceho, príliš slabého na to, aby som rozbúchal synovo srdce. Príliš bez dychu, aby som mohol odovzdať svoj dych ďalej.

  


  
    Zrazu začul zakašľanie.
  


  
    A potom sa chlapcovo telo šklblo, vzopäl sa, zdalo sa, že opäť skolabuje, ale Till mu podložil ruku pod chrbát a zachytil ho.
  


  
    „Max? Panebože, Max, ty žiješ?“

  


  
    Z jeho tváre padal na chlapca prúd sĺz, hustý ako lejak posledných dní. Pokryl ho bozkami, počul ho stenať a bol to najkrajší zvuk, aký kedy počul. Napokon sa chlapec zmohol na celé slovo, potom na ďalšie, až kým toto nádherné dieťa so smutnými očami a plnými perami nesformulovalo celú vetu:
  


  
    „Čo… čo sa… stalo?“

  


  
    Till si ho pritisol k sebe. Zavzlykal. Triasol sa. Všetka bolesť bola zrazu zabudnutá. Cítil už len radosť a šťastie a nádej.
  


  
    „Nebesá, ty žiješ. Max, môj malý zlatý drobček!“

  


  
    Až kým ďalšia veta dieťaťa všetko nezničila.
  


  
    „Kto ste?“

  


  
    Max sa chabo, ale odhodlane pokúšal vymaniť z jeho objatia.
  


  
    Till zažmurkal. O krok ustúpil. S pocitom, že sa v ňom niečo rozbilo na tisíc úlomkov.
  


  
    Ostalo mu horúco.
  


  
    „Ja, ja som…“

  


  
    Obzrel sa. Videl fľaše. Zacítil benzín.
  


  
    Čo mi uniká?
  


  
    „Kto ste?“ opýtal sa chlapec ešte raz. A kým sa zvuk policajných sirén ticho, ešte z diaľky, pomaly predieral cez pivničné okno, Max Berkhoff mu položil otázku, ktorá ho napokon definitívne zlomila:

  


  
    „Je tu niekde môj ocko?“

    Tramnitz neklamal. Keď dvere zapadli do zámky, z pivnice sa naozaj nedalo dostať von. Ibaže by človek vedel, kde je náhradný kľúč, ktorý majiteľ domu pred rokmi, tesne po nasťahovaní, ukryl pod schody pod uvoľnenú parketu.
  


  
    Pre všetky prípady.
  


  
    A tak, ako vedel, čo je v športovej taške, vedel tiež, ako sa dostať na prízemie.
  


  
    Šuchtavými krokmi pomaly tápal v prítmí chodby popri otvorenej kuchynskej časti, lebo tu hore neboli hlásiče pohybu ani svetlo. Iba svit mesiaca, ktorý dopadal cez obrovské okná na terase. Ale aj tak vedel, čo má pod nohami: škaredé šachovnicové parkety, ktoré vtedy pre nedostatok peňazí neodstránili. A perličkovú vaňu, ktorú si šibnutý predchádzajúci majiteľ dal nainštalovať uprostred obývačky a ktorú naplnili vankúšmi.
  


  
    Dobrodružná pohovka pre Lindu a deti.
  


  
    Pre Friedu.
  


  
    A pre Jonasa.
  


  
    Tomu chcel postaviť stromodom na gaštane, do ktorého udrel blesk.
  


  
    Do očí mu vstúpili slzy, mal pocit, že zvonku horí a zrazu si znovu spomenul aj na príčinu fantómových bolestí, ktoré tak často cítil vo sne. Teraz, keď sa cez zarastenú záhradu pozrel ku škôlke, ktorá bola asi sto metrov odtiaľto, rovno na hranici pozemku. Zavrel oči a na moment sa znovu ocitol v tom sne, stál vo svojej kancelárii na dvadsiatom druhom poschodí budovy na Postupimskom námestí a hľadel na parkovisko, kde jeho auto parkovalo priamo na slnku.
  


  
    Potom si spomenul, ako to bolo naozaj.
  


  
    Ako mu zavolala Linda, keď sa potil nad komplikovaným novým výpočtom rizík úmrtia predčasne narodených. Na krk mu dýchal hlavný podnikový právnik zdravotnej poisťovne, lebo potreboval čísla už včera.

  


  
    No niekde sa prepočítal a nevedel nájsť chybu. Problém mu celú noc nedal spať.
  


  
    Komplikované vzorce mu už celé dni nedali pokoj, ani pri nakupovaní, ani v záhrade či v aute. Hútal nad riešením a vlastne ani nemal čas prijať hovor od ženy; ale keďže to v ten deň skúšala už toľkokrát, predsa len schmatol mobil zo stola. A tento rozhovor zničil všetko šťastie, ktoré kedy v jeho živote bolo.
  


  
    „Linda?“

  


  
    „Kde je?“

  


  
    „Kto?“

  


  
    „Jonas. Mal si ho odviesť do škôlky. Nie je tam.“

  


  


  
    Vtedy po prvý raz pomyslel na samovraždu.
  


  
    Vstal, prešiel k oknu a pozrel sa na parkovisko. Kde stálo jeho auto.
  


  
    S detskou sedačkou na zadnom sedadle, ktorú tam extra dala Linda.
  


  


  
    „Výnimočne. Zajtra ho zas vezmem ja, dobre?“

  


  
    „Dobre,“ povedal a myslel na problém s novým výpočtom.
  


  
    A zabudol na všetko ostatné. Zabudol na Jonasa.
  


  
    V detskej sedačke.
  


  
    Dole na parkovisku. V čiernom aute. Na zadnom sedadle.
  


  
    V pekelnej páľave, v jeden z najhorúcejších letných dní toho roka.
  


  


  
    „Haló?“

  


  
    Strhol sa. Na moment ešte uviazol vo svojom spomienkovom sne, ale hlas za ním bol reálny. Človek z mäsa a kostí, ktorého nikdy v živote osobne nestretol. Ani jeho otca a matku, poznal ho iba z tlače a televízie: Max ho nasledoval z pivnice do obývačky.
  


  
    „Prepáčte,“ spýtal sa chlapček so smutnými očami a plnými perami, ktorého obraz tak často videl v pátracích oznamoch. Mal iba tričko a slipy a na pravom predkolení mal jazvu.
  


  
    „Som… vy ste ma zachránili?“

  


  
    „Áno,“ povedal v slzách, keď si uvedomil, že jeho vlastný syn je navždy stratený.
  


  
    Ako on sám.
  


  
    Toto mal Tramnitz na mysli.
  


  
    „Keď tu dole s Maxom skončím, pri troche šťastia zažiješ niečo, čo ťa totálne odrovná.

  


  
    A o to mi ide. Vtedy ti chcem vidieť do tváre a kochať sa tvojím utrpením.“

  


  
    Pozrel sa ku škôlke, kde sa ešte stále svietilo ako vtedy, keď stál so zbraňou v ruke uprostred obývačky, aby sa potom predsa len rozhodol pre niečo iné. Pretože by to bolo príliš zbabelé. Príliš neškodné.
  


  
    Preto nakoniec vrátil pištoľ do športovej tašky a rozhodol sa pre benzín.

  


  
    Pretože zavinil, že jeho syn zhorel, tiež chcel horieť.

  


  
    „A… a kto ste?“ vyzvedal Max, zatiaľ čo vonku zapískali pneumatiky.
  


  
    A sirény.
  


  
    Sirény sa asi po celý čas blížili, ale ignoroval ich. Až doteraz, keď sa ho Max ešte raz opýtal, naliehavo, so slzami v hlase: „Prosím vás, kto ste?“ a on chlapcovi konečne odpovedal.
  


  
    „Volám sa Patrick Winter. Som pacient na Steinovej klinike. Zabil som svojho syna a to ma pripravilo o rozum.“

    O desať dní neskôr
  


  
    Sängerová

  


  


  
    Pekne sa vyobliekali. Ako na večeru u šéfa. Nie príliš formálne, ale ani príliš ležérne, aby ukázali, že si uvedomujú, o akú mimoriadnu príležitosť ide.

  


  
    Till Berkhoff mal pod hnedým športovým sakom novučičkú svetlomodrú košeľu, ktorej golier ho tak často omínal, ako často sa škriabal na zátylku. A vôbec, bolo zjavné, že mohutný hasič sa v tomto odeve necíti mimoriadne pohodlne a radšej by ho zamenil za džínsy, tenisky a tričko. Možno pri výbere odevu poslúchol svoju ženu Ricardu, ktorá si vybrala jednoduché zeleno-hnedé šaty s čipkovými rukávmi, k tomu decentné náušnice a polovysoké topánky, nedostatočne teplé do prvého snehu, ktorý napadol deň predtým.

  


  
    Profesorka Sängerová vlastne nevedela, nakoľko sú si ešte blízki a či má veriť médiám, ktoré písali o opätovnom spojení „šťastného páru“ potom, ako sa ich syn Max neočakávane znovu objavil.

  


  
    V každom prípade aspoň mali obaja obrúčku a za malým konferenčným stolíkom v Sängerovej kancelárii sedeli pri sebe, no nedržali sa za ruky.
  


  
    „Nechápem,“ povedal Till už po tretí raz. Nedotkol sa ani keksov, ktoré pripravila Sängerová pre hostí, ani vody na stole.
  


  
    „Ten Patrick Winter si myslel, že je ja?“

  


  
    Sängerová by najradšej prikývla a zároveň pokrútila hlavou.
  


  
    „Áno aj nie. Je to komplikované.“

  


  
    „No to teda naozaj.“ Till Berkhoff sa na lekárku hanblivo usmial. „Ale možno by ste to vedeli jednoduchému človeku vysvetliť jednoduchými slovami?“

  


  
    Sängerová si zložila okuliare a kým bojovala so sebou a lekárskym tajomstvom, uprene hľadela na poškriabané umelohmotné sklá. Potom mykla plecami. „No, čo už.“ Aj tak predpokladala, že vyšetrovacia komisia ju čoskoro prepustí. Takže týmto už nemôže nič pokaziť. Okrem toho všetko, čo by prezradila, by sa aj tak skôr či neskôr dostalo do novín, a kto, ak nie Maxovi rodičia, má právo dozvedieť sa skutočné pozadie?
  


  
    „Pacient Patrick Winter je u nás na klinike už takmer dva roky,“ rozhovorila sa. „Predtým sa liečil na Psychiatrickej klinike Karla Bonhoeffera.“

  


  
    „Má schizofréniu?“ spýtal sa Till.
  


  
    „Nie. S touto diagnózou to nemá nič do činenia. A nie je ani to, čo by laici nazvali rozpoltenou osobnosťou.“

  


  
    „A čo teda?“

  


  
    „Patrick Winter je na úteku. Chce sa zbaviť svojho skutočného ja, aby si dočasne privlastnil nové identity.“

  


  
    „Moju?“

  


  
    „V poslednom prípade to bola vaša, áno. Myslel si, že je vami. Till Berkhoff, rotmajster, Maxov otec.“

  


  
    „Ale prečo? Ako mu to napadlo?“

  


  
    Opäť si založila okuliare. „Och, to nevieme na sto percent, ale predpokladáme, že spúšťacím momentom bolo spravodajstvo v médiách. Nejaká televízna relácia, možno reportáž o vás ho asi natoľko rozrušila, že došlo k prepnutiu.“

  


  
    „K prepnutiu?“

  


  
    „Tak nazývame fázu prechodu. Obyčajne sa to prejaví úplným nervovým zrútením, začne sa to rozhovormi so sebou samým, izoláciou od okolia až po sebapoškodzovanie. Potom ho musíme utlmiť liekmi a odviesť do intervenčnej miestnosti. Keď sa preberie, často zistíme, že prijal inú identitu.“

  


  
    „Povedali ste, že je na úteku?“ opýtala sa Ricarda.
  


  
    Maxova matka v predošlom rozhovore psychiatričke povedala, že sa nikdy nevzdala pátrania po synovi. Najala si súkromných detektívov, zaplatila inzeráty, dokonca išla za jasnovidcom. Všetok majetok minula na pátranie. Keď jej po roku došli peniaze, dokonca sa pohrávala s myšlienkou, že médiám predá „story“ o svojom zúfalom pátraní. Napokon však príbeh o návšteve u jasnovidca, našťastie, nikdy nevyšiel.
  


  
    „Áno, uteká sám pred sebou,“ vysvetlila im Sängerová.
  


  
    „Patrick Winter urobil tragickú chybu a prišiel o svojho dvojročného syna. Zabudol ho v pekelnej horúčave v aute, kým bol v práci v poisťovni.“

  


  
    „Strašné.“

  


  
    „Áno. Nikdy sa z toho nespamätal. Pár mesiacov po nešťastí si chcel vziať život. V dcérinej škôlke sa oblial benzínom a podpálil. Pritom kričal, že chce zhorieť ako jeho syn.“

  


  
    „Preboha!“ vyhŕkla Ricarda.
  


  
    „Lekárom sa ho podarilo zachrániť, našťastie utrpel iba popáleniny na hornej strane lebky, no žiaľ, s najväčšou pravdepodobnosťou z toho dostal rakovinu kože, ale to je jeho najmenší problém.“

  


  
    Sängerová uvažovala, či si má vziať pohár vody, ale napokon to nechala tak. „Prišiel na psychiatriu, ale ani tu sa mu nepodarilo prekonať svoju bolesť a nenávisť k sebe samému.“

  


  
    „Nenávisť?“ spýtal sa Till.
  


  
    „Áno. Tak veľmi sa nenávidí, že chce potlačiť vlastnú identitu. Hľadá si novú ulitu ako slimák. A aj najmenší impulz – ako som spomínala: obraz, rozhovor, relácia v rádiu – môže vyvolať prepnutie.“

  


  
    Till zdvihol ruku ako žiak v škole. „Takže hovoríte, že keď z tej interven…“

  


  
    „Intervenčnej miestnosti, áno. Keď odtiaľ naposledy vyšiel, bol vami, pán Berkhoff. Myslel si, že jeho krstné meno je Till, že je hasič a že jeho syna Maxa uniesli. Navonok si však ponechal svoje skutočné meno. To nám sťažuje diagnózu a terapiu.“ Teraz sa aj Sängerová poškrabala na zátylku. Potila sa, hoci iba pred chvíľou vyvetrala.
  


  
    „Nikdy nevieme, s akou identitou sa najbližšie preberie, tak ho vždy privítame ako nového pacienta. Aj spolupacienti si už na to zvykli, hoci niektorí samozrejme spôsobujú zmätok, keď sa Wintera pýtajú na zážitky, ktoré si nemôže pamätať, keďže už má novú kryciu identitu.“

  


  
    Smutne sa usmiala. „Predposledný raz sa, napríklad, považoval za detektíva, ktorý má v našej nemocnici odhaliť účtovné machinácie, a vďaka svojmu ,vyšetrovaniu‘“, Sängerová prstami naznačila úvodzovky, „naozaj skrížil cestu jednému z našich primárov.“

  


  
    „Tomu Kasovovi?“ spýtal sa Till.
  


  
    Sängerová prikývla. Očividne zachytil v médiách správy o lekárových nekalých praktikách.
  


  
    „Áno. Ale skôr než by mohol byť preňho nebezpečný, opäť sa prepol.“

  


  
    „A stal sa mnou?“ Hasič sa opäť poškriabal na krku.
  


  
    „Presne tak. Pretože Patrick Winter nedokáže uniesť skutočný dôvod, pre ktorý je v tomto ústave, hľadá iný dôvod, ktorý jeho ťažko skúšaná psychika ľahšie akceptuje. Napríklad si predstavuje, že ho naoko hospitalizovali ako Patricka Wintera, ale v skutočnosti je úplne zdravý a na psychiatrii je z iného dôvodu a dobrovoľne. S tajným poslaním.“

  


  
    „A to tajné poslanie bolo, že má nájsť naše dieťa?“ Ricarda si zatiaľ ako jediná odpila z vody a postavila pohár späť na stôl.
  


  
    „Áno. Cez nemocničné tamtamy sa mu donieslo, že aj Tramnitz je na našej klinike. Pravdepodobne to bolo spúšťačom, aby sa poobzeral po novej identite, ktorá by opodstatnila objasnenie prípadu Maxa Berkhoffa.“

  


  
    „Môžeme ho vidieť?“ spýtala sa Ricarda. Jej muž sa tiež spýtavo zahľadel na doktorku.
  


  
    Sängerová sa postavila. „Poďte.“

    Vyšli z jej kancelárie a mlčky kráčali vedľa seba, kým sa neocitli pred veľkými sklenenými krídlovými dverami, za ktorými sa rozprestierala hala kliniky. Zo sály znela tichá klavírna hudba a Sängerová mala pocit, že smutná melódia sa nedotkla len jej. Jej návštevníci začali šepkať, akoby nechceli hrajúceho rušiť.
  


  
    „To je on?“

  


  
    Sängerová videla len chrbát pred čiernym klavírom, ale áno, samozrejme, že to bol on. Nikto iný na klinike nedokázal hrať Chopina tak vášnivo ako on. Aj napriek tomu, že dva prsty mal ešte stále nepoužiteľné. Nokturno Es-Dur. opus 9 č. 2.
  


  
    Jej obľúbená skladba.
  


  
    „Hrá na klavíri?“

  


  
    „Ak si na to spomenie, tak áno. Je veľmi nadaný. Keby nebol, nemohol by si udržiavať poriadok vo svojich paralelných svetoch.“

  


  
    „Čo myslíte ,paralelnými svetmi‘?“ chcel vedieť Till.
  


  
    „Aj my tápeme v tme. Zdá sa, že má niekoľko konštánt. Napríklad telefónne číslo svojej manželky Lindy, ktorej chce stále telefonovať, ale ona nám to už zakázala. Naposledy si Patrick Winter myslel, že hovorí s vami, Ricarda, a vysvetľoval svojej žene, že ich syn by ešte mohol byť nažive.“

  


  
    „A myslel tým Maxa.“

  


  
    Prikývla. „Presne tak. Ďalšia konštanta je jeho švagor Oliver Skania, ktorý si už dávno vzal život. Napriek tomu sa zdá, že je zas a znova súčasťou Winterových vízií. Rovnako ako Ulysses.“

  


  
    „Kto je to?“ spýtal sa Till a Sängerová sa musela usmiať.
  


  
    „Nie kto, ale čo. Kniha od Jamesa Joycea. Winter si myslí, že v tom románe je schovaný telefón, vďaka ktorému udržiava kontakt so styčnými osobami, ktoré ho sem prepašovali. Ale nijaká diera v nej nie je, a nie je ani inak preparovaná. Je to celkom normálna kniha v našej knižnici.“

  


  
    Winter niekedy vo svojich halucináciách pretransformuje bežné predmety na mobily, napríklad pero alebo lyžicu.
  


  
    Keď som pred jedenástimi dňami vtrhla do jeho izby na nemocničnom oddelení, práve telefonoval s diaľkovým ovládačom, ktorý mu predtým dal Tramnitz.

  


  
    Sadista zjavne prekukol Winterovo šialenstvo a rozhodol sa, že sa s tým chudákom pohrá. Nielenže si ho vybral ako užitočného rukojemníka, aby pred jeho očami umučil chlapca na smrť. Navyše sa to malo udiať vo Winterovom dome, ktorý bol od tragédie prázdny.
  


  
    „Môžeme s ním hovoriť?“ spýtala sa Ricarda.
  


  
    „Obávam sa, že to nie je dobrý nápad.“

  


  
    „Ale keby nebolo jeho…“ Ricarda zmĺkla, čo Sängerovej umožnilo vychutnať si nádherné komplikované tremolo, ktoré vykúzlil Winter.

  


  
    „Bez neho by Max už nežil,“ pritakal Till svojej žene. „Možno je chorý. Ale vďaka svojmu preludu nám zachránil syna.“

  


  
    Sängerová smutne vzdychla a počkala, kým skladba skončí. Potom povedala: „Áno, to je pravda. Ale pozrite sa.“

  


  
    Ukázala do sály.
  


  
    Simon vystúpil spoza vianočného stromčeka a opatrne sa dotkol Patrickovho pleca. Patrick sa spýtavo pozrel na svojho ošetrovateľa.
  


  
    „Patricka Wintera iba nedávno prepustili z intervenčnej miestnosti,“ vysvetlila im Sängerová, kým pacient zavrel veko klavíra a vstal zo stoličky.
  


  
    Winter, stratený v myšlienkach, sa otočil, pozrel sa na nich a zdvihol ruku, ako keby zbadal návštevníkov za sklenými dverami a chcel im zakývať, no iba si odhrnul z čela prameň vlasov.
  


  
    „Pôsobí tak stratene,“ skonštatovala Ricarda. Do očí jej vstúpili slzy a musela si spomenúť na rozhovor s jasnovidcom na zastávke autobusu pred reštauráciou rýchleho občerstvenia.

  


  
    „A keď Maxa nájdem?“ opýtala sa Gedeona. „Čo bude potom?“

  


  
    „Potom vás vidím celkom jasne. Plačete. Za zatvorenými dverami. Vo väzení.“

  


  
    Sängerová vedľa nej ťažko dýchala. „Viete si predstaviť, aké to musí byť strašné, neustále utekať pred sebou? Len aby ste si zas a znova uvedomili, že vlastnej duši sa nedá ujsť?“ Prehrabla si vlasy. „Jeho utýraný rozum zúfalo hľadá východisko a pravdepodobne už dávno našiel nové.“

  


  
    Simon v sále ukázal na priechod vedľa výdaja liekov a zavolal Winterovo meno. Pacient sa ešte raz pozrel k dverám, potom zablúdil pohľadom na vrchol obrovského vianočného stromu a napokon váhavými pohybmi mierne predklonený nasledoval ošetrovateľa. Kým sa od nich krok za krokom vzďaľoval, položila šéfka kliniky Ricarde ruku na plece, druhou sa dotkla Tillovho ramena a povedala: „Obávam sa, že ten Patrick Winter, ktorému ste sa chceli poďakovať, je už zase dávno preč.“

    Seda
  


  


  
    Syčanie hydrauliky jej signalizovalo nového návštevníka. Seda vložila cestovných sprievodcov po Ríme na určené miesto (kto, dočerta, potrebuje na uzatvorenom oddelení cestovného sprievodcu?) a keď ho videla stúpať po schodoch autobusu, potešila sa, že sa jej splnilo prianie.
  


  
    Bol to jej posledný deň a Simon dodržal slovo, priviedol do knižničného autobusu jej najobľúbenejšieho pacienta.
  


  
    „No to je pekné,“ pozdravila so smiechom Patricka, ktorý sa uličkou autobusu pomaly posúval k nej.
  


  
    Vyzeral unavene, mal napuchnuté oči a pomaly dorastajúce strnisko na utrápenej lebke jeho vzhľad veľmi nevylepšovalo.
  


  
    Seda urobila krok k nemu, pevne odhodlaná ho objať, ale zastal tak prudko, že si to radšej rozmyslela.
  


  
    Bože, aká som nervózna, pomyslela si.
  


  
    Ako keby to bolo prvé rande.
  


  
    A nie posledná rozlúčka.
  


  
    Pri tejto myšlienke sa jej do očí natisli slzy a keďže sa nechcela pred Patrickom rozplakať, ostalo jej len jediné: rozprávať! A rovno spustiť ako vodopád, to bola jediná a najlepšia metóda, ako nestratiť duševnú rovnováhu, čo poznala.
  


  
    „Okej, viem, že to nechceš počuť, možno to ani nepochopíš, ale musím to zo seba dostať. Musíš to zvládnuť, hej? Takže ti ďakujem. Vážne. Ďakujem, že si sa zveril Simonovi. Ako iste vieš, bolo vyšetrovanie. Jasné. Ale fakt, Kasova aj vďaka tebe suspendovali a v jeho počítači našli priťažujúci materiál alebo také čosi. Teraz ho pravdepodobne obžalujú a ja som slobodná.“

  


  
    Zasmiala sa ako vzrušený tínedžer, a Patrick zatiaľ vyzeral, ako keby bol po mŕtvici. Jeho mimika úplne zamrzla.
  


  
    Tak dobre, hovor ďalej. Neprestávaj. Inak sa otočí a odíde, skôr než to všetko zo seba dostaneš.
  


  
    „Mrzí ma, čo ti urobil, Patrick. Chcem, aby si vedel, že všetko, čo bolo v zápisnici z výsluchu o tebe, že si Jonasa, teda tvojho syna, chcel úmyselne zabiť, bola lož. Bola to nehoda. To s tou saunou si Kasov vymyslel. Chcel poštvať Armina proti tebe, aby ťa ten psychopat umlčal, lebo Armin neznáša ľudí, čo úmyselne týrajú deti. Chcela som ťa varovať, v jedálni, pamätáš sa?“ Opäť sa zasmiala, tentoraz ešte neprirodzenejšie. „Ale na tom už nezáleží. Dôležité je len jedno – že si sa postaral, aby bol Kasov minulosťou a aby ma prepustili. A za to ti ďakujem.“

  


  
    Pristúpila k nemu a vystrela paže okolo jeho príliš vychudnutého tela.
  


  
    A Patrick urobil to, čo robil po celý čas, kým sa z nej valil vodopád slov. Nehybne stál a keď ho objala, dokonca ešte viac stuhol.
  


  
    Keď už vôbec nereagoval, Seda napokon uvoľnila objatie a o krok ustúpila. A vtedy Patrick Winter povedal prvú vetu.
  


  
    „Myslím, že ste si ma s niekým poplietli.“

  


  
    Seda už nedokázala zadržať slzy, ťažko prehltla, odfúkla si pramienok vlasov z očí a povedala: „Áno. Viem.“

    Patrick Winter
  


  


  
    Zvláštne.
  


  
    Táto mladá dáma s jantárovou pokožkou a ázijskými črtami príjemne voňala, ale veľmi zvláštne sa správala.
  


  
    Fajn, pozná jeho krycie meno, to na klinike nebolo žiadne tajomstvo. Ale čo je to za historku s tým Kasovom, Jonasom a nehodou?
  


  
    Pomaly postupoval do zadnej časti autobusu. K tretej poličke, druhý rad.
  


  
    Bože.
  


  
    Musí urýchlene zavolať Skaniovi, aby preveril legendu, ktorú mu obstaral. Švagor to naozaj mohol pripraviť lepšie. Aj keď mal na tú úlohu naozaj málo času. Ale story o fantómových pacientoch nepočká. V rádiu už hovorili o tom, že na nemeckých klinikách prekvitá nelegálny obchod s liekmi. Keby čakal ešte dlhšie, niekto by mu tému vyfúkol. A od policajta Skaniovho kalibru snáď nežiada priveľa, ak chce, aby investigatívnemu novinárovi ako on zaobstaral vhodnú kryciu identitu.
  


  
    Patrick Winter. Sotva o ňom vie viac než to, že údajne pracoval ako poistný matematik.
  


  
    A že hral na klavíri, ako, našťastie, aj on, ale to je určite jediná paralela s matematickým géniom.
  


  
    Pozrel sa dopredu na Sedu, už si ho nevšíma, takže môže ísť na vec.
  


  
    Ulysses. Kde trčíš?
  


  
    Očami prechádzal po chrbtoch kníh, kým konečne niečo neobjavil presne tam, kde mu Skania povedal.

  


  
    Tretia polička, druhý rad, za bibliami.
  


  
    „Dúfam, že si si urobil svoju prácu,“ zašepkal pre seba a otvoril hrubú knihu, ktorú v psychiatrickom väzení určite ešte nikto okrem neho nemal v rukách.
  


  
    Bingo!
  


  
    Ako mu Skania sľúbil, vo vyhĺbenom strede sa nachádzal mobil pre prípad núdze, vďaka ktorému môže nadviazať spojenie so svojimi kontaktnými osobami.

  


  
    Odložil knihu naspäť za biblie. Dnešná návšteva slúžila iba na prvú rekognoskáciu terénu. Telefonovať bude, až keď zistí niečo rukolapné. Opäť prešiel dopredu.
  


  
    „Našiel si všetko, čo si hľadal?“ spýtala sa Seda, ktorá si s časopisom na kolenách sadla za sedadlo vodiča.
  


  
    „Áno, ďakujem.“

  


  
    Ostal stáť a zrazu ho premkol zvláštny pocit, že tú mladú ženu s tmavými vlasmi a ešte tmavšími očami už niekedy videl. Bol to iba tieň spomienky. Nie celkom déjà-vu, skôr pocit, ako keby bolo medzi nimi zvláštne puto, hoci si boli v skutočnosti cudzí.
  


  
    Možno to však bolo iba jeho zbožné prianie, lebo v bežnom živote by si sotva trúfol prihovoriť sa tejto krásnej žene.
  


  
    No tu nemal čo stratiť, takže sa na ňu usmial a povedal: „Čoskoro vás prepustia?“

  


  
    Seda hanblivo prikývla.
  


  
    „Ak chcete, nechajte mi svoje telefónne číslo. Môžete mi ho napísať do knihy podľa vlastného výberu.“

  


  
    Zachichotala sa. „A ty potom budeš prehľadávať všetky po jednej, kým ho nenájdeš?“

  


  
    Opätoval jej úsmev. „Možno. Ale pravdepodobne na to nebudem mať čas.“

  


  
    „Ale čo?“ Spodná pera sa jej triasla.
  


  
    „Nie,“ usmial sa a opäť sa začudoval náhlemu závanu hlbokého smútku v jej tvári. Už predtým, než ho zrazu objala, takmer plakala, ako keby boli milenci, ktorí sa musia navždy rozlúčiť.

  


  
    Jej spodná pera sa opäť roztriasla, teraz by ju najradšej objal. A povedal jej pravdu. Že vôbec nie je pacient. A že aj on odtiaľto čoskoro odíde, keď splní svoju úlohu. Pretože nie je poistný matematik Patrick Winter, ale investigatívny novinár – ale to by ťažko mohol vešať na jej krásny noštek. Nie veru, nesmie ohroziť túto misiu.
  


  
    Takže sa zatiaľ uspokojil s tým, že jej jednoducho podal ruku.
  


  
    Otvorila mu dvere, vystúpil z knižničného autobusu a už sa neobzrel za touto zvláštnou kráskou, ktorá mu bola taká čudne povedomá.
  


  
    Ako kniha, ktorú človek už raz čítal. Dávno, pradávno.
  


  
    V inom živote.
  


  


  


  


  


  
    A teraz namiesto poďakovania krátky triler.
  


  
    S nápaditým názvom:
  


  


  
    Poďakovanie
  


  Poďakovanie


  
    Miestnosť bola biela a obložená čalúnením ako anglická pohovka, čo ma popri panike ešte viac udivovalo, veď time-out miestnosti (ľudovo zvané gumené cely) v tejto podobe v Nemecku už takmer neexistovali. A ak aj áno, tak ich steny neboli biele, ale belasé alebo ružové, či aspoň nie v takej intenzívnej bielej, že keď sa človek pozrel na strop, musel sa obávať snežnej slepoty. Viac som, ja, Sebastian Fitzek, v tomto momente nedokázal, keďže som bol pripútaný k čomusi, čo mohol byť podľa hmatu studený operačný stôl. Hlavu som mal fixovanú tak pevne ako putá na rukách a nohách.
  


  
    Možno som už ani nebol v Nemecku? Azda ma únosca, ktorý ma sledoval cez stropnú kameru, zavliekol do zahraničia?
  


  
    V tej chvíli som predpokladal, že ma uniesli, aj keď som samotný únos prespal. Ako posledné som si pamätal, že som rukopis „Pacienta“ odniesol na poštu, aby nakladateľstvo Droemer Knaur mohlo začať s prácou na knihe. Vysvetlenie, že som potom omámený a námesačný zamieril z pobočky na ulici Hohenzollerndamm priamo do čalúnenej bezpečnostnej cely, aby som sa sám pripútal, sa mi zdalo trochu pritiahnuté za vlasy. Dokonca aj podľa mojich vlastných kritérií pre Fitzekove trilery.

  


  
    Považoval som sa teda za kohosi vystaveného pre autora skôr nezvyčajnej liečbe. Niežeby som si niečo namýšľal, pokiaľ ide o môj profesijný status. Keď sa ľudia s riadnym zamestnaním dozvedia, čo robím, zvyčajne sa ma ihneď spýtajú: „Aha, a z toho sa dá žiť?“ No únosca mi krátko po precitnutí položil inú otázku.
  


  
    Znela jednoducho: „Na koho?“

  


  
    Doteraz mi ju položil už jedenásťkrát, teda aspoň odkedy som začal počítať. Rozprával sa so mnou cez neviditeľné audiozariadenie, také kvalitné, že basy jeho hlasu mi rozvibrovali lebečné kosti.
  


  
    „Na nikoho,“ odpovedal som s vyschnutým hrdlom a bol som si istý: Vo svojich doterajších poďakovaniach som na nikoho nezabudol.
  


  
    Chválospevy na konci svojich kníh začínam väčšinou ľuďmi, na ktorých záleží. Čitateľkami a čitateľmi, samozrejme. Vami! Ak si únosca myslel, že by som vás mal všetkých uviesť menovito, bol som v ešte horšej situácii, než som sa obával.
  


  
    „Ale áno, Sebastian. Je tu jedno meno,“ povedal. „Ešte si ho nikdy nespomenul.
  


  
    V žiadnom z poďakovaní v tvojich už sedemnástich knihách. Jednoducho si ho vynechal. Napriek tomu, že bez jeho pomoci by si nenapísal ani jeden jediný bestseller.“

  


  
    Zvraštil som čelo, bol to takmer jediný pohyb, ktorý som dokázal urobiť bez toho, aby sa mi do kože zarezali ostré putá, a zamyslel som sa.
  


  
    Koho má na mysli?
  


  
    Zdalo sa, aspoň tak mi únosca naznačil, že od odpovede na otázku závisí veľa. Okrem iného môj život. Nevyhrážal sa mi doslovne následkami, ale to ani nebolo potrebné. Už keď som sa prebral, všimol som si, že hučanie v hlave a vyschnuté hrdlo (oboje pravdepodobne vedľajšie účinky omámenia) neboli jediné, čo mi spôsobovali telesné nepohodlie. Okrem možnosti voľného pohybu mi na prežitie chýbalo ešte niečo podstatné: Vzduch. V mojej cele bol taký nedostatok kyslíka, ako inak pociťujem iba vo fitku na bežiacom páse. A s pokračujúcou inkvizíciou sa mi dýchalo stále ťažšie. Zdalo sa, že čalúnená miestnosť je hermeticky uzavretá; bolo len otázkou času, kedy sa zadusím, keby som si nespomenul na meno, ktoré chcel únosca počuť.
  


  
    Hm.
  


  
    Keby sa to netýkalo mňa osobne, bol by som sa neznámemu poďakoval za námet.
  


  
    „Na koho si zabudol, Sebastian?“ spýtal sa hlas, ktorý mi bol nepríjemne povedomý, no na meno som si nevedel spomenúť. Ľudia, ktorí ma poznajú bližšie, sa nedozvedia nič nové, keď sa im priznám so svojou mizernou pamäťou na mená a tváre. Okrem toho bývam často dosť zmätený. Nedávno som stál na ihrisku a nahlas som kričal meno svojej bývalej (Gerlinde), hoci som iba chcel, aby sa moja dcéra Charlotte konečne prestala hojdať. Svojej tiež prítomnej žene som to nedokázal vysvetliť, rovnako ako som nedokázal únoscovi povedať, ktorú nápomocnú dušu som vo svojich poďakovaniach doteraz vynechával. (Moja bývalá Gerlinde to celkom určite nebola, jej som dokonca venoval román „Seelenbrecher“ z vďaky za to, že ma inšpirovala k mnohým psychotrilerom.)

  


  
    V duchu som si predstavil tím vydavateľstva, počnúc Doris Janhsenovou, ktorú som doteraz naozaj nikdy nespomenul, ale len preto, že schopnosť predvídať budúcnosť mám veľmi slabo rozvinutú. Ako som mal tušiť, že prevezme od Hansa-Petra Ubleisa štafetu ako šéfka vydavateľstva, aby ho viedla k ďalším výšinám?
  


  
    „Doris nie,“ odvetil hlas na moju ustarostenú otázku. Takže vypadli aj ostatní členovia tímu DroemerKnaur, teda Josef Röckl, Bernhard Fetsch, Katharina Ilgenová, Monika Neudecková, Bettina Halstricková, Beate Riedelová, Hanna Pfaffenwimmerová, Antje Buhlová, Katharina Scholzová, Sibylle Dietzelová, Ellen Heidenreichová a Daniela Meyerová. Všetkým som sa poďakoval. Mnohým dokonca niekoľkokrát. A právom.
  


  
    Okrem…

  


  
    Steffen Haselbach? zauvažoval som. Tentokrát dokonca vymyslel názov, keď sa mi môj vlastný návrh „Der V-Patient“ začal zdať trochu ťarbavý. Ale nie, Steffena som spomínal minimálne v knihe „Flugangst 7A“ (Strach z lietania), spomenul som si po chvíli.
  


  
    „Možno sa Helmut ešte hnevá?“ spýtal som sa anonymného hlasu zo steny. „Henkensiefken?“ ozvalo sa odtiaľ.
  


  
    „Áno.“ Jeho a jeho Agentúru Zero som naozaj roky zabúdal spomenúť, hoci zodpovedá za všetky tie nádherné obálky, aj za obálku „Pacienta“.
  


  
    „Nie.“

  


  
    „Moje redaktorky sotva,“ pokúsil som sa o vtip. Carolin Graehlová a Regine Weisbrodová hrali vo všetkých mojich poďakovaniach hlavnú úlohu, aj keby som tieto dve najlepšie redaktorky na svete občas rád videl v takejto cele; rozhodne vždy vtedy, keď vložili prst do mojich literárnych rán a v rukopise, o ktorom som bol pri odovzdávaní presvedčený, že je 150-percetne dokonalý, našli asi 150 logických lapsusov. Andrea Müllerová by prípadne mohla byť nahnevaná, v roku 2004 ma objavila, no potom urobila kariéru v inom vydavateľstve; ale aj ju som viackrát spomínal.
  


  
    „Vodu,“ požiadal som, ale to nebolo meno. Bol som smädný a naliehavo som potreboval pohár vody. Najlepšie taký veľký ako spolková krajina Severné Porýnie-Vestfálsko, ale moja prosba bola zamietnutá rovnako ako môj predpoklad, že za týmto únosom by mohla byť Regina Zieglerová. Niežeby som od najúspešnejšej filmovej producentky Nemecka čakal takúto tortúru, aj keď priznávam, že zinscenovaná bola dokonale. Reginu som doteraz naozaj nespomínal, a to som jej hlboko zaviazaný, veď takmer celé desaťročie verila mne aj mojim knihám a „Abgeschnitten“ (spoločné dielo s Michaelom Tsokosom) dokonca dostala na strieborné plátno.
  


  
    Začal som uvažovať nahlas:
  


  
    „Christian Meyer, manažér mojich turné, by ma skôr počas našich dlhých ciest autom naprieč Nemeckom skôr priviazal niekde pri motoreste než tu v cele. A moja manažérka, najlepšia priateľka a ešte mnoho iného Manuela Raschkeová by sa mohla sťažovať na to, že vo firme nikdy po sebe neumyjem kávovú šálku, ale aspoň som jej venoval dve knihy (právom, lebo je najlepšia!). Podporuje ju úžasný tím bláznov, ktorí to s ňou vydržia, napríklad jej matka Barbara, Achim, Sally, Karl-Heinz (pričom blázon do športu Kalle by ma aj tak nezavliekol sem, ale skôr do svojej fitnesovej mučiarne, kde bežecký pás exploduje, len čo pri stúpaní 12 klesnem pod tempo 16), Stolli a odnedávna Angelina Schmidtová.“

  


  
    „Tííít,“ zabzučal hlas a začal napodobňovať tikanie hodín. Tlak na môj hrudný kôš sa naozaj začal stupňovať.
  


  
    „Sabrina Rabowová nie je len najlepšia PR agentka, je okrem toho taká dobrosrdečná a citlivá, že už len pomyslenie na to, že tu ležím v putách, by jej spôsobilo nočné mory. Alebo nie? Nie?“

  


  
    „Sabrina nie,“ skrátil to únosca. „Ani tvoja svokra Petra, ani tvoj webdizajnér Markus Meier, ani Thomas Zorbach, nie, na nich všetkých si pamätal. Iba na mňa nie.“

  


  
    Na mňa?
  


  
    Okej, priznávam, myšlienka, že hlas mohol mať osobný motív, má niečo do seba. Ale skúste sa prebrať v putách v čalúnenej miestnosti, s hlavou, akoby ste mali za sebou desaťdňový festival vo Wackene, dovolím si tvrdiť, že aj vaše kombinačné schopnosti by boli obmedzené.

  


  
    Tak dobre. Zjavne to je muž. Toľko som počul. Napriek tomu môžem vyradiť Simona Jägera aj Davida Nathana, ktorí načítali audioknihy. Hlas znel príliš laicky – hoci celkom príjemne, ale bez profesionálneho tréningu.
  


  
    Na Romana Hockeho – aj keby zmenil hlas – bol príliš hlboký. (Nie aby tu vznikol dojem, že môj literárny agent hovorí fistulou, ale jeho hlas určite nerozvibruje moje lebečné kosti, ako som spomínal.) Okrem toho, Roman by už dávno rokoval o podmienkach môjho prepustenia, lebo „handlovanie“ mal nielen v mene (práve tak ako román), ale aj v krvi. Nie, Roman by bol ten geniálny vyjednávač, čo by ma dostal z tejto šlamastiky, avšak nie bez toho, aby si nestiahol 15 percent z výkupného pre seba. A Markusa Michaleka som už tiež z dobrých dôvodov s vďakou spomínal.
  


  
    Už len pre svoje ženské hlasy nezapadali do kontextu ani Romanove kolegyne v agentúre AVA: Claudia von Hornsteinová, Antonia Schultesová, Cornelia Petersen-Lauxová a Lisa Blenningerová.
  


  
    Môj najobľúbenejší Bavor v Berlíne, skúšobný čitateľ a autor mnohých užitočných pripomienok je síce jednoznačne muž, ale až na skutočnosť, že raz som jeho meno napísal nesprávne, sa Franz Xaver Riebel nemôže sťažovať na nedostatočné uznanie. Rovnako ako moja rodina, v prvom rade láska môjho života… hm… jáj, Sandra (míňa sa kyslík!), Sabine a Clemens. (Ďakujem za lekárske poradenstvo vrátane náčrtu priebehu operácie. Hoci návod, ako sa vyslobodiť z pút, aby som unikol smrti zadusením, by sa mi teraz hodil viac než nákres Carotis communis.)

  


  
    Začínal som zúriť.
  


  
    Vždy som sa snažil, aby som na nikoho nezabudol! Neďakoval som zakaždým všetkým kníhkupcom, pracovníčkam a pracovníkom v knižniciach? Iní napísali na poslednej strane pozdrav svojej láske alebo uviedli zoznam mien, ktoré nikomu nič nehovorili, tí však neležali teraz pripútaní na operačnom stole v čalúnenej cele, ale na pláži na Azúrovom pobreží a bolo im dobre.
  


  
    „Vzdávam sa,“ povedal som a hlas sa škodoradostne zasmial.
  


  
    „Okej, aj tak ti ostáva už iba niekoľko sekúnd, kým ti oči tak vylezú z jamiek, že uvidíš krv, ktorá ti potečie dolu tvárou.“

  


  
    To nie je zlá veta, pomyslel som si a chcel som si ju zapamätať, no potom som si uvedomil, že nemám bohvieaké šance, aby som ju niekedy použil.
  


  
    „To málo času, čo nám ešte ostáva, teda využijem na to, že ti to prezradím.“

  


  
    Bolo mi ešte horšie.
  


  
    „Kto?“ povedal som a zároveň som zauvažoval, či to naozaj chcem vedieť.
  


  
    Na koho som zabudol?
  


  
    Odpoveď bola rovnako nečakaná ako logická.
  


  
    „Tvoje podvedomie.“

  


  
    Myslíš nevedomie, chcel som najprv protirečiť, potom mi, našťastie, napadlo, že situácia nie je práve najvhodnejšia, aby som neviditeľného únoscu pripraveného na všetko upozorňoval na jeho jazykové nepresnosti.
  


  
    Potom som si uvedomil, prečo je hlas taký všadeprítomný. Prečo jeho zvuk zvyšuje tlak v mojej lebke. Prečo si myslím, že som ho už často počul.
  


  
    „Prečo si sa rozhodol spracovať v knihe „Terapia“ zážitky s tvojím najlepším priateľom a mentorom?“ spýtal sa hlas.

  


  
    Pretože sú moje vlastné!
  


  
    „Kto sa stará o to, aby si smrť tvojej matky zas a znova podprahovo našla cestu do tvojich románov? Mŕtvice, syndróm Locked-in? Ha! Už ti docvaklo?“ Prikývol som a zatmelo sa mi pred očami.

  


  
    „Kto tak asi zodpovedá za to, že kniha „Augensammler“ (Zberateľ očí) spracúva tému pomýleného stanovenia priorít otca, ktorý svoje deti necháva príliš často samy? A čo hypersenzibilita v knihe „Splitter“ (Črepiny), vytesňovanie v „Balíku“ a všetky tie obavy otca rodiny zo straty. No?“

  


  
    Hlas zosilnel, kričal, vo mne to vyvolalo želanie nájsť vypínač, ktorým by som to celé mohol ukončiť, aj keď by sa dal pohnúť iba jedným smerom a keď ho vypnem, už nikdy nebude svetlo, teplo a živo.
  


  
    „Poďakoval si sa mi aspoň raz? Aspoň JEDEN JEDINÝ RAZ?“

  


  
    Hlas v mojej hlave, MÔJ VLASTNÝ HLAS, sa zlomil.
  


  
    „MNE, SVOJMU SPOLUAUTOROVI???“, ziapalo na mňa moje nevedomé ja.
  


  
    „Nie,“ počul som, ako sa vo vlastných myšlienkach sám priznávam. „Mrzí ma to.“

  


  
    On či ono akoby nepočulo alebo neprijalo moje ospravedlnenie, lebo povedalo: „Odteraz to preberám ja. Sám. Bez teba.“

  


  
    Čo?
  


  
    „Čo chceš prevziať?“ zachrčal som.
  


  
    „Príbehy budú odteraz výlučne odo mňa. Ty budeš držať klapačku.“

  


  
    S týmito slovami sa miestnosť, bieloba a svetlo rozplynuli a na poslednú otázku som spotreboval všetok vzduch, ktorý som ešte mal v pľúcach.
  


  
    „Hej, a čo bude s happyendom?“ skríkol som. Takto sa predsa príbeh nemôže skončiť!
  


  
    „Happyendy sú preceňované,“ zadunela ozvena v komorách môjho vedomia, ktoré sa postupne uzatvárali, až nakoniec ostala otvorená už len jedna. Tá, cez ktorú som kedysi veľmi dávno prišiel. A potom…

  


  


  
    Koniec

